
INTRODUCERE 


A înţelege maniera de a iubi, de a negocia cu sentimen- 
tele, de a fabrica relațiile dintre bărbaţi si femei în rândul 
populaţiei sărace din mediul rural şi urban, toate aceste as- 
pecte sunt tributare arhivelor judiciare. Ele păstrează practici, 
discursuri, atitudini, cuvinte care dezvăluie anumite forme ale 
relaţiilor umane, anumite trăiri, anumite moduri de punere în 
scenă a sinelui. Dincolo de aceste imagini, mai mult sau mai 
puţin apropiate de nişte realități pe care le bănuim, există altele 
care se ascund însă în umbra vremurilor şi la care nu se poate 
avea acces din cauza imperfectiunii sursei. Scene de seduc- 
tie, scene de viol, scene de răpiri sunt de fapt istorii dramatice 
în care iubirea este rememorată ca o justificare în fața instan- 
tei. Printre rânduri, citim totuşi sâmburele iubirii ce va fi existat 
între tineri înainte de a se despărți, înainte chiar de a se decide 
să transforme totul într-un proces. Tineri îndrăgostiți, amanți 
separați, soţi sentimentali sunt personaje la care dragostea 
se exprimă languros, poetic, pe note muzicale, pe ascuns sau 
în gura mare. Chiar dacă nu iubeau ca noi cei de azi, oamenii 
de la 1800 aveau totuşi sentimente, preferinţe, näzuinte, visuri, 
melancolii şi nostalgii. Citindu-le poveştile, regăsim un peisaj 
atât de diferit de al nostru, dar oameni atât de asemănători. 
Scenele oferite sunt pitoreşti, vocabularul uneori de-a dreptul 
hilar. Poate peste sute de ani aşa va părea şi al nostru altora. 
Dar privind cu seriozitate si acribie ştiinţifică veţi descoperi 
doar oameni, mai simpli sau mai complicati, retrograzi sau 

emancipati, activi sau pasivi, nepăsători sau colerici, care 
au iubit sau au urât, care s-au „îmbrobodit“ în prejudecăţi de 
tot felul sau care au trecut cu ușurință în noul val de schim- 
bare adus de marele secol al modernităţii românești. 

În clasa de sus a ierarhiei sociale însă, arhivele judiciare 
sunt completate cu reflecţii proprii, jurnale si memorii, litera- 
tură şi poezie, surse care se întrepătrund pentru a produce 
o imagine cât mai fidelă şi a reda o lume în plină prefacere. 
Aici şi acolo se observă speranţa de a găsi într-o zi fericirea. 
Noţiunea acoperă sensuri diferite şi ţine cont mai degrabă 
de dorinţele, iluziile, aşteptările fiecărui individ. După fiecare 
etapă de teroare, oamenii „renasc“ si, având în minte expe- 
rienta trăită, se aruncă voluptuos în viața ce curge. Dragostea 
nu mai este un lucru ce ar trebui ascuns. Ea invadează sufle- 
tele muritorilor, care se lasă devorati de sensibilitatea cuvin- 
telor, de frumuseţea ochilor, de văpaia privirilor. Ceea ce este 
evident acum, ceea ce se proclamă fără încetare, este dorința 
tuturor de a trăi aceste sentimente, de a profita de fiecare 
minut din scurta viață de muritor. Si fiecare o spune în felul 
lui: vesel şi bahic la Paris Mumulean şi Anton Pann, senzual 
şi grav la Văcăreşti şi Conachi, simplu, dar înflăcărat la 
Poteca. După fiecare război, după fiecare perioadă tulbure, 
cu ciumă, inundaţii sau foamete, oamenii se aventurează în 
căutarea fericirii. Perioade de acalmie, perioade de visuri şi 
speranţe, în care amorul, dragostea, iubirea se conjugă la pre- 
zent şi viitor cu ardoare, cu tenacitate, cu furie. Bineînţeles 
că toate acestea n-au încetat cu totul, că războaiele au conti- 
nuat să le invadeze casele, că ciuma a mai bântuit ani la rând, 
că foametea nu i-a ocolit, mai ales pe cei săraci. Dar eferves- 
centa ce a cuprins această lume a reușit să deschidă noi orizon- 
turi, să traseze noi granite, să aşeze amorul în inima societății. 

Pe firul timpului, relaţiile dintre bărbaţi şi femei se succed 
fără întrerupere, cunoscând etape diferite: de la simple întâlniri 

accidentale de câteva clipe, la relaţii complexe de câţiva ani, 
de la o noapte de „dragoste“ la dezamăgirea abandonului, de 
la iubiri romantice şi declaraţii de iubire la ura despărțirii şi 
gustul amar al nefericirii. Multe dintre aceste istorii de dra- 
goste au rămas în umbra timpului, altele ni se dezvăluie însă 
datorită dorinţei feminine de a se proteja, de a supraviețui 
lumii masculine. Dragostea adevărată şi dragostea mercantilă 
ajung până la urmă să fie disecate, analizate, criticate de jude- 
cători, vecini, preoți, bărbaţi, femei. Plăcerea, fericirea sunt 
descoperirile secolului; în literatură sau în gândirea filozo- 
filor, poeţilor, pictorilor, ele ocupă un loc importanti. Iar ro- 
mânii, chiar dacă nu le-au dedicat exegeze aşa cum au făcut 
francezii sau englezii, de pildă, nu s-au lăsat totuşi mai prejos 
şi au încercat practic să le cunoască, să şi le apropie, să le 
descopere, să le trăiască. 

La cumpăna dintre cele două secole, ţările române trec 
printr-un amplu proces de transformare. Încă sub dominaţia 
Imperiului Otoman, dar cu o relaxare a controlului datorită 
contextului internațional, ele se îndreaptă spre o nouă epocă 
în care modernizarea şi progresul vor constitui principalele 
teme de discutat, analizat, rezolvat. Nu trebuie să uităm şi mai 
ales să ignoräm importanța prezentelor militare în Tara Româ- 
nească şi Moldova. Ruși, austrieci, nemți, turci, francezi îşi 
aduc fiecare propria contribuţie la structurarea şi fabricarea 
unei lumi în care amorul, sentimentele ocupă un loc important. 
După pacea de la Kuciuc-Kainargi (1774), deschiderea către 
noile imperii ale civilizației mondene se concretizează prin 
imediata implantare de consulate — rus în 1782, austriac în 
1783, prusac în 1785, francez în 1796, englez în 1801 — frec- 
ventate şi luate de model de către boierii români. Mai ales 


! Robert MAUZI, L'idée du bonheur dans la littérature et la pensée 
françaises au XVIIF siècle, Albin Michel, Paris, 1994, p. 386. 

după lunga ocupaţie rusă din 1806-1812, schimbarea devine 
din ce în ce mai evidentă şi mai pregnantă. 


La temelia acestei cărți se află surse inedite şi diverse culese 
în principal din arhivele atât de pline de surprize. Cum prima 
parte a cărții se structurează în jurul iubirii norodului, infor- 
matiile provin din condicile de la Mitropolia din Bucureşti, 
fiind de regulă procese judecate de tribunalul ecleziastic pentru 
perioada 1750-1830. Înainte de 1750, astfel de procese sunt 
în număr infim în documentele păstrate: cinci. Între 1750 
şi 1780 regăsim alte şase. Numărul lor creşte spectaculos cu 
opt cazuri în 1781 şi se regularizează la aproximativ 10—12 
cazuri pe an. Dar înainte de a trece la analizarea acestor cifre, 
trebuie spus că arhiva noastră nu epuizează întru totul sursa. 
Cum procesele pentru seducţie, viol si răpire sunt judecate 
de diferite instanţe — ispravnicii de judeţ, divanul domnesc, 
departamentul de cremenalion, tribunalul ecleziastic — există 
posibilitatea ca numărul reținut pentru această analiză să fie 
completat la un moment dat cu alte cazuri, conservate în 
condicile acestor departamente. În plus, s-a realizat o selecţie 
în rândul documentelor, întrucât arhivele sunt întotdeauna 
incomplete, pierdute, dispărute. Regăsim, de asemenea, infor- 
matii despre acordurile oferite la nivel local care nu mai nece- 
sită intervenţia puterii centrale, aşadar a principalei surse de 
înregistrare a documentelor. Cazurile selectate de mine provin 
în mare parte din condicile Mitropoliei din Bucureşti şi din 
condicile unor departamente de judecată. Cu alte cuvinte, 
cercetarea îşi asumă această lacună; sper însă că altcineva 
va avea răbdare si timp să citească şi să caute prin miile de 
acte ce aşteaptă să fie descifrate, inventariate, studiate, între- 
gind astfel tabloul desenat aici. Tara Românească va constitui 
şi de data aceasta peisajul geografic, dar am încercat să com- 
pletez şi să compar cu Moldova şi Transilvania acolo unde 
acest tip de studii există. 

Forma si continutul acestor documente sunt aproape ne- 
schimbate de la 1750 până către 1830. Rezolutiile se înca- 
drează cam în aceleaşi tipare, astfel încât putem opera un 
studiu al acestei arhive oferind date, idei, concluzii care să 
structureze concepțiile în jurul dragostei si a sexualităţii noro- 
dului în drum spre epoca modernă. Am vorbit deja despre 
avantajele şi dezavantajele acestei surse?, au vorbit şi alții”, 
dar trebuie să fac câteva precizări: arhivele judiciare păs- 
trează cu predilecție situaţiile conflictuale si mai putin sau 
aproape deloc „normalitatea“ unei zile senine din viața unui 
individ. Am încercat matematic să adun caz cu caz, să fac 
o statistică, dar am preferat să folosesc foarte puţin aceste 
date şi să mă opresc mai degrabă asupra interpretării sutelor 
de exemple alese. Ele mi-au fost însă necesare pentru a înte- 
lege societatea şi maniera de a acționa a acelor oameni. 
Subiectul în sine este destul de dificil: dragostea cu senti- 
mente mai mult sau mai puţin exteriorizate, cu gesturi mai 
mult sau mai puţin narate, cu trăiri ce se lasă mai degrabă 
ghicite decât exprimate clar şi fără echivoc. Sursa este dar- 
nică şi săracă în acelaşi timp, oferă anumite informaţii, dar 
ascunde sau trece sub tăcere altele. A nu începe însă o cer- 
cetare, a nu profita de această materie primă atât de densă 
din teama de a nu putea descifra toate fatetele unui fenomen 
înseamnă a abandona din nou în uitare o arhivă imperfectă, 
care totuși există. 

În partea a doua, acolo unde mă voi opri mai ales asupra 
„teatralităţii iubirii“, sursele sunt cât se poate de combinate: 


2 Constanţa GHITULESCU, În salvari si cu islic. Biserică, sexualitate, 
căsătorie si divorț în Tara Românească a secolului al XVIII-lea, Huma- 
nitas, Bucureşti, 2004, pp. 7-15. 

3 Mihai-Răzvan UNGUREANU, Convertire si integrare religioasă 
în Moldova la inceputul epocii moderne, Editura Universităţii „Alexandru 
Ioan Cuza“, Iaşi, 2004, pp. 5-16. 

acte judiciare, corespondenţă, folclor şi poezie populară, 
literatură şi memorii. Personajele se schimbă de această dată, 
iar boierul devine actor principal căci el este, înainte de toate, 
motorul modernităţii. Dar veţi regăsi şi alte personaje de-a 
dreptul spectaculoase: preotul îndrăgostit, călugărul desfrâ- 
nat sau sodomit, ibovnici pätimasi și mai presus de toate femei 
care au pășit înaintea tuturor, aruncându-se cu patos într-o 
iubire ce le aducea libertatea, emanciparea, nefericirea. „Focul 
amorului“ a säläsluit şi säläsluieste încă în inimile îndrăgos- 
titilor, chiar dacă azi cuvintele lui Eufrosin Poteca sunt amba- 
late în tirade mai mult sau mai puţin romantice pe Internet. 
Cântatul sub ferestre, declamatul versurilor pasionale, „bile- 
turile“ cu declaraţii erotice, atingerile nevinovate, dar senzuale, 
privirile fierbinți, nefericirile şi lacrimile suferinței amoroase 
pun în scenă arta de a iubi. 


Nu am pretenţia de a restitui „realitatea așa cum a fost“, 
ar fi imposibil ţinând cont de sursa principală a acestei analize: 
arhivele unui tribunal ecleziastic. Totuşi, iubirea la 1800 ar 
putea fi foarte bine si aşa. De altfel, interpretările mele încearcă 
să reconstituie o lume în schimbare, o lume în „tranziție“ spre 
noi valori, spre noi granite. Lumea pe care o ofer este, mai întâi 
de toate, o lume așa cum am văzut-o, gândit-o, simtit-o eu 
după un studiu atent al miilor de documente folosite pentru 
a scrie acestă carte. Ea poate fi altfel într-o altă carte, scrisă 
de un alt autor. 


* 


Am scris aceastä carte cu pasiune si mai ales cu o curio- 
zitate bolnävicioasä, am petrecut ore si zile, rätäcind printre 
istorii uitate ale oamenilor de la 1800. Fascinatä de aceastä 
lume am făcut-o cunoscută si celorlalți prin poveşti sau analize, 
discuţii şi polemici. M-au ascultat şi m-au ajutat să-mi defi- 
nesc propriile mele idei Maria Pakucs, Ionela Bälutä, Emilia 

Plosceanu, Gheorghe Lazăr, Ovidiu Cristea, Mihai-Răzvan 
Ungureanu. Profesorul Andrei Pippidi a fost ca întotdeauna 
un fidel ascultător şi mai ales un bun şi răbdător sfătuitor. 
Bineînţeles că cel mai asaltat de teoriile mele despre dragoste 
şi sexualitate a fost soțul meu care vrând-nevrând a auzit atâtea 
despre eroii mei de la 1800. Le sunt recunoscătoare tuturor 
şi le mulțumesc dedicându-le această carte. 


PARTEA I 


„Cu dragostea la tribunal“: 
a iubi în rândul norodului 


Vocabularul iubirii 


Cuvinte, gesturi, emoţii participă la constituirea unui 
limbaj al iubirii. Fiecare contribuie într-o măsură mai mare 
sau mai mică la structurarea unor atitudini perceptibile atât 
pentru persoana căreia îi sunt adresate, cât şi pentru grupul 
social. Diferite de la un mediu social la altul, diferite de la 
o persoană la alta, ele adună totuşi elemente comune care 
să le facă vizibile pentru retina colectivă, uşor de reținut, 
exprimat, analizat, poetizat. 

Bărbatul este cel care îşi exprimă sentimentele, el are 
rolul activ, fiind considerat ca persoana îndreptätitä să actio- 
neze, să-și etaleze sentimentele, așteptările, dorințele, pläce- 
rile. Fata trebuie să fie pasivă, să aştepte, să primească, să 
recunoască semnalele emise de un potenţial curtenitor. Ea 
se poate însă aventura în construirea unei relaţii, de cele mai 
multe ori ilicite, prin punerea în scenă a disponibilitätii, a 
dorinţei, a plăcerii. 

În mediul popular vocabularul iubirii este destul de sărac. 
Expresiile delicate, cuvintele senzuale sau vorbele dulci se 
întâlnesc foarte rar. Se constată o simplă verbalizare a iubirii: 
„s-au îndrăgit“, „s-au plăcut“, „au avut dragoste“, „s-au avut 


în libovul dragostei“*. Tärani şi mestesugari, mici boieri si 


4 Toader NICOARĂ notează şi sintagma „a face dragoste“ cu sen- 
sul de „a face curte“. Transilvania la inceputurile timpurilor moderne 

negustori îşi spun afecțiunea, sentimentele fără să folosească 
un vocabular sofisticat. Atunci când plac o fată spun simplu 
că le este „plăcută“ şi că „pentru plăcere“ o cer de soție, deşi 
este fată săracă, deşi familia lui se opunes; sau că fata le este 
„dragă“ şi „s-au îndrăgit“ amândoi. 

Şi totuşi dragostea devine pasiune ce arde, ce subjugă, 
ce topeşte; aşa cum se exprimă un personaj la 1800 pentru 
a descrie puterea sentimentelor, „de tot robit în dragostea ei“, 
amantul face orice i se cere, îndeplineşte dorinţele ascunse 
ale ibovnicei pentru a căpăta un surâs, o atingere, plăcerea. 
Dragostea „scoate din minţi“ si „din fire“, schimbă compor- 
tamente, stârneşte pasiuni. Când sentimentele depăşesc aran- 
jamentele economice, ele se exprimă deschis cu ajutorul 
gesturilor si obiectelor. Nicolae delibasa „are dragoste asupra“ 
Radei, dragoste pe care o exprimă vizibil prin afişarea în public 
cu fata, deşi nu sunt căsătoriți, prin haine, bani si bijuterii pe 
care i le dăruieşte în orice împrejurare. O face din dragoste 
sau, după cum spune chiar autorul, pentru că „am căzut la 
dragoste cu dânsa“ şi îşi afirmă iubirea în această manieră, 
coplesindu-si iubita şi pe părinţii acesteia cu larghetea ges- 
tului oferind, däruind, risipind aur şi arginți.” 

Dacă relaţia nu implică neapărat şi afecțiunea, ci numai 
plăcerea camală, atunci registrul verbal se schimbă, iar rapor- 
turile sunt vulgarizate arătând clar conţinutul lor sexual: „s-au 
înnădit“, „s-au încârdoşit“, „au avut înclinare“, „au făcut îm- 
preunare“, „a îngrecat-o“, „a îmborţoşat-o“. 


(1680-1800). Societate rurală si mentalități colective, Dacia, Cluj-Napoca, 
2001, p. 168. 

5 Vezi cazul lui Ion cu Voica, ambii din Târgovişte. BAR, mss. 636, 
f. 88. 

6 V.A. URECHIA, Istoria românilor. Curs făcut la Facultatea de Litere 
din București, publicat sub direcţia. .., Bucureşti, 1891—1901, vol. VIII, 
pp. 55-56. 

7 BAR, mss. 641, ff. 49Y-51". 

Persoanele implicate în „focul amorului“ poartă denumiri 
cât se poate de apropiate de acțiunea ca atare: ibovnic, ibov- 
nică, cu sensul de amant, amantă, tütor, tiitoare, posadnică — 
ultimii doi termeni pentru a desemna deja aceeaşi ipostază: 
femeia întreținută. La începutul secolului al XIX-lea un alt 
termen pătrunde în vocabular: „amorez“ căruia i se asociază 
diferite adjective: ,,vräjmasul de amorez“. De altfel, odată 
cu el un întreg registru se desenează având în centru cuvântul 
amor, aproape deloc folosit până la această dată: amorez, 
amoreza, amoros, amoroasă, amoras. 

Când se află pe teritoriul justiţiei actorii schimbă registrul 
şi păstrează doar puţin din romantismul relaţiei lor. De altfel, 
ajunşi la tribunal, aventura lor se află la sfârşit sau chiar în- 
cheiată, iar tandretea, afecțiunea, familiaritatea se transformă 
în regrete, deceptie, ură. Din nou, un întreg vocabular este 
fabricat pentru a reda fiecare sentiment. Femeile vorbesc 
despre „vorbele viclene şi amăgitoare“, despre „momelile“, 
despre „măgliselile“, despre „marghiulii, viclesuguri şi jură- 
minte“, despre „făgăduielile amägitoare“ cu care au fost atrase, 
încântate, înşelate, dezarmate. Bărbaţii aduc în prim plan 
efemeritatea sentimentelor, care au dispărut la fel de repede 
cum au apărut: „i s-a răcit inima‘*, „s-a înşelat vederii ochilor“, 
„s-a amăgit“ sau pur şi simplu „s-a amuzat“. Alteori cuvintele 
sunt de prisos, căci totul „se citește“ pe chipuri, se exprimă 
prin gesturi, se trădează din privirile mai grăitoare decât orice 
vorbă. Unul este „cufundat în mare scârbă“, altul este ame- 
nintätor si îşi lasă ura să-i cuprindă fața, mâinile, trupul. Si 
de la dragostea proclamată cu tărie în jalbă se ajunge foarte 
repede la injurii, păruială, scandal şi uneori la adevărate ven- 
dete la nivel local. 

După cum se poate observa, vocabularul iubirii este cât 
se poate de simplu în sânul clasei de jos. De pe la 1750 până 
la 1830 poporul nu este prea inventiv în construirea unei 

„scene“, iar iubirea se desfăşoară şi este narată sub clar de 
lună, în „fânăria din spatele poştei“, în „scaieţii“ din spatele 
grădinii, la fântână, „în crâng“, acolo unde tinerii se regăsesc 
zi de zi. Este adevărat că documentele nu sunt atât de bogate 
pe cât am dori, că rețin foarte putin din ceea ce a fost viața 
amoroasă a unui cuplu; că bărbaţii şi femeile îşi spuneau mai 
mult de atât este evident. Cum ne lipsesc jumalele, corespon- 
denta, istoriile, vom încerca, pentru a surprinde şi a completa 
tabloul, să observăm, din naratiunile fetelor, dar si cu ajutorul 
cântecelor şi poeziilor populare, retorica unei galanterii coti- 
diene. 

Un holtei începe prin a-şi declara intențiile trimițând vorbă 
fetei că-i este plăcută, că o aşteaptă seara la poarta mare sau 
la fântână. Ieşirea seara la poarta mare înseamnă că fata îşi 
dă acordul în ritualul curtării ce urmează. La numeroasele 
întâlniri declaraţiile nu contenesc: „că numai ea îi este dragă“, 
„Că ochii ei l-au scos din minți“, „că numai pă ia voiește s-o 
aibă de soţie“, „că are o patimă la inimă şi numai ia i-o poate 
stinge“, „că să-l lase să facă împreunare trupească“. Când 
fata ripostează şi încercă să-şi păstreze fecioria spunându-i 
„că după ce se vor lua vor avea şi împreunare“, bărbatul se 
întoarce peste putin timp şi îi reafirmă că numai şi numai 
pe ea o va lua, că tocmai a vorbit cu părinţii şi cu rudele sale 
si toți sunt de acord, că o să plece la târg să-şi mai cheltu- 
iască pentru nuntă, că se vor cununa „acu” după Paşte“, sau 
în toamnă după culesul viilor. Îi face chiar mici cadouri: un 
inel, o basma, o cămaşă, un zlot. 

Un cântec care circulă în anii '20 ai secolului al XIX-lea 
pune pe versuri toată această curte cu implicaţii sentimentale 
şi de-o parte şi de alta: „Scoate capul la fereastră, / Frumoasă 
vecina noastră, / Să văd chipul tău frumos, / Stea din cerul 
neguros. / Faţă albă ca tulpanul, / Dragostii ne vine anul, / Căci, 
d-un an şi şapte luni, / Mă porţi, puică, cu minciuni. / Aseară 

trecui călare / Pe la poarta ta cea mare / Si-ti zării rochita-n 
poale / Cusută cu naturale: / Naturalele de fir, / La mijloc cu 
trandafir, / Trandafir cu trei boboci / Ce cu foc din ochi îl 
coci“.8 

„Chip frumos“, „puică“, „dragoste“, „trandafiri“, „foc“, 
cuvinte reluate de lăutari dintr-un limbaj cotidian şi cântate 
la horele din vremea sărbătorilor, cuvinte care i-au inspirat 
şi pe îndrăgostiţi, dar şi pe lăutari pentru a versifica alte şi 
alte iubiri, utilizând la infinit inima, patima, văpaia, focul, 
nelinistea, dorința, ardoarea, durerea, disperarea. 

Un alt cântec surprinde asiduitatea bărbatului, reticenta 
prefăcută a fetei, puterea dragostei care se instalează în suflet, 
se lipeste de trup ca o boală, ia minţile ca o vrajă: „Aolică, 
dică Floare, / De n-ai fi fermecătoare, / Nu m-ai întoarce din 
cale / Să calc pe urmele tale / Cu dăsagii la spinare, / Lesinat 
de nemâncare, / De vânt bătut, ars de soare/ Si cu bäsici la 
picioare!“ 


Seducătorul şi victima sa 


Informațiile oferite de registrele ecleziastice asupra „sedu- 
cătorului“ şi a „victimei“ sale sunt foarte detaliate. Nume, 
părinţi sau alte rude, localitatea de provenienţă, starea civilă, 
uneori vârsta, alteori numărul de copii completează desenul 
social!0. Norodul se lasă antrenat în jocul seducţiei si, de la 


8 G. Dem TEODORESCU, Poezii populare române, Minerva, Bucu- 
reşti, 1982, p. 376. 

9 Ibidem, p. 356. 

10 În lumea Occidentală, după Conciliul de la Trento (1563), fetele 
au obligaţia de a-şi declara sarcina. Biserica catolică încearcă prin această 
măsură să evite infanticidul şi abandonul. Acestor declaraţii, li se adaugă 
si procesele pentru seducţie, iar informațiile reținute din aceste documente 
sunt ceva mai detaliate decât cele din spaţiul ortodox. Astfel, documen- 
tul se prezintă ca „une carte d’identité générelement complete“ cu date 

țărani la mestesugari, de la slugi la mici dregători, de la mici 
negustori itineranti la boierasi, toți se lasă atraşi de pasiunea 
simțurilor. Modul lor de a iubi, jocul lor este mult mai vizibil 
datorită finalului, de cele mai multe ori tragic, care antrenează 
reclamarea în justiție, astfel încât „sentimentele“ ajung la tri- 
bunal si sunt deferite spațiului public. Sau poate „dragostea“ 
este o miză pentru femei şi un simplu joc pentru bărbaţi, un 
angajament ce implică viitorul pentru primele, un moment 
de plăcere ce implică doar prezentul pentru cei de pe urmă. 
Cel putin în acest sens își justifică actorii alegerile, implicările 
afective, trăirile. Acelaşi cuvânt, „dragostea“, capătă valenţe 
diferite în funcție de persoana care îl foloseşte. 

Fetele din jalbele adresate puterii sunt într-o proporţie de 
90% la limita cea mai de jos a sărăciei. Părinţii nu le pot asi- 
gura nici zestrea necesară unei „căsătorii onorabile“, dar nici 
adăpostul indispensabil unui celibat prelungit. În această situ- 
atie odată vârsta märitisului atinsă, fata încearcă fie să-şi 
găsească un soț, fie să-și procure zestrea indispensabilă. 
Multe dintre fete sunt orfane de tată, aşadar mult mai dispuse 
să accepte promisiunile făcute cu uşurinţă de primul venit. 
Totodată ele sunt mult mai vulnerabile deoarece scapă de 
sub supravegherea unei mame ocupate cu creşterea celorlalți 
copii, cu asigurarea hranei. În același timp, prezenţa unui 
bărbat în casă este totuşi de dorit şi deseori chiar mama încu- 
rajează legătura dintre cei doi cu speranţa că celelalte fete 
vor fi märitate mai repede şi mai uşor datorită relaţiilor pe 
care le are presupusul ginere. 

Din cele 210 cazuri, 166 susţin că au fost fecioare înaintea 
relaţiei cu acuzatul. Doar 17 văduve s-au prezentat ca femei 
seduse şi abandonate. De asemenea, printre jăluitoare se 


asupra numelui, vârstei, calităţii, locului de origine şi de rezidență. Vezi 
Marie-Claude PHAN, Les amours illégitimes. Histoires de séduction en 
Languedoc (1676-1786), CNRS, Toulouse, 1986, p. 29. 

regăsesc amestecate neveste care au cedat la un moment dat, 
fie într-un moment de criză în căsătorie, fie în absenţa soțului 
plecat cu afaceri în lumea largă. Bărbaţii sunt 190 holtei, iar 
restul sunt stăpâni deja căsătoriți, văduvi, preoți, călugări sau 
egumeni implicaţi cu voie sau fără de voie în procesul iubirii. 
Trebuie făcută precizarea că cifrele reprezintă declaraţiile 
din jalbe ale actorilor sociali care nu reflectă nicidecum reali- 
tatea, întrucât la cercetare se dovedeşte că fata nu mai este 
demult fecioară sau că pur şi simplu este cunoscută în paro- 
hie ca prostituată. Aceeaşi situaţie este valabilă si pentru bărbați 
a căror virginitate este şi mai greu de controlat. Declaraţiile 
lor trebuie privite cu multă circumspectie. 

În 23 de cazuri este deja vorba de existenţa unei sarcini 
în momentul declanșării procesului. Alte 46 de fete au deja 
un copil (37), doi (7) sau trei (2) cu acuzatul, ceea ce presu- 
pune perpetuarea relaţiei pe o perioadă de timp nelimitată 
şi chiar instalarea unui concubinaj permanent. 

Repartizarea lor geografică este următoarea: 113 dintre cu- 
plurile prezente la tribunal provin din Bucureşti, restul de 97 
provin din celelalte departamente, sate, oraşe sau târguri. Aşa- 
dar orașul se află în frunte atunci când este vorba de relaţii 
sexuale premaritale cu mai mult de jumătate de cazuri. Expli- 
catiile sunt cât se poate de simple: Bucureştiul este cea mai 
importantă aglomerare urbană şi se va mări constant fie dato- 
rită creşterilor demografice naturale, fie datorită migraţiilor 
ce antrenează lumea rurală, dar şi lumea balcanică. Oraş co- 
mercial important, Bucureştiul atrage meşteşugari si prăvă- 
liaşi, negustori şi comercianţi, prostituate şi călugări, veniți 
din zona Imperiului Otoman. Confesiunea ortodoxă pentru 
unii, toleranța religioasă, posibilitatea de a înjgheba ceva afa- 
ceri pentru alții îi determină să se aşeze si să rămână în maha- 
lalele orașului. Aici supravegherea comunităţii este mult mai 
uşor de evitat, tentatiile şi pericolele sunt la tot pasul, schim- 
bările şi transformările mai rapide. 

În mediul rural, între cei doi actori sociali nu există deose- 
biri de ordin social, fete şi băieţi sunt țărani agricultori. Ei 
aparţin ca regulă generală aceluiaşi sat şi sunt de cele mai 
multe ori vecini. Exceptiile sunt puţine. Iat-o pe Sanda din 
satul Poiana Lungă, judeţul Dâmboviţa, cedându-i lui Ioniță 
negustorul în speranţa realizării unei căsătorii avantajoase!!, 
sau pe fiica lui Marin din satul Clejani, judeţul Vlașca, căzând 
în păcatul curviei cu Dinu, fiul popii Jipa din același sat!2. În 
acest caz, diferența socială este foarte mică, dar perceptibilă 
datorită prestigiului dat de o asemenea meserie. 

În mediul urban, actorii aparțin păturii de jos a micilor meş- 
teşugari. Urmărind profesia seducătorului si pe cea a tatălui 
fetei regăsim cel mai repede următoarele meserii: cojocari, 
curelari, băcani, läcätusi, tâmplari, dulgheri, tăbăcari, argintari, 
blănari, vizitii, bärbieri, şalvaragii, mărgelari, abagii, condo- 
ragii, bogasieri. Aceştia nu se consideră însă ca fiind foarte 
săraci. A avea o meserie semnifică atât pentru acuzatoare cât 
şi pentru acuzat posibilitatea de a avea un câştig. „Și văzân- 
du-mă cu mestesug si cu câştig au sărit în spinarea mea“, 
sună apărarea unui bărbat acuzat. Lor li se adaugă micii dre- 
gători din armata de funcționari a statului: polcovnici, postel- 
nici şi logofeti, căpitani, ceausi, armäsei, grămătici etc. Si aici 
excepţiile sunt foarte puţin numeroase. Astfel Rada, fiica lui 
Stoian läcätusul din mahalaua Şerban vodă, devine amanta 
lui Nicola, mic dregător în anturajul domnului Nicolae Mavro- 
gheni (1786-1790) în speranţa realizării unui bun mariaj. 
Părinții fetei sunt cei care „administrează“ această relație con- 
siderând că bărbatul este o partidă ce nu trebuie pierdută!?. 
Egumeni, călugări, preoți apar din când în când în jalbele 
adresate puterii, fie ca simple victime ale şantajului, fie ca 


11 BAR, mss. 641, f. 122". 
12 BAR, mss. 641, f. 180" şi 122". 
13 BAR, mss. 641, f. 49-51". 

personaje principale în „maşinăria iubirii“. Boieri „încurcaţi“ 
cu slujnicele din casă sau cu täräncutele de pe moşie ştiu să 
negocieze legătura astfel încât ea să nu ajungă întotdeauna 
la tribunal. Atunci când sunt neîndemânatici sau zgârciți, „ipo- 
chimenii“ se trezesc trasi la răspundere de către Prea Sfintia 
Sa, dar reuşesc totuşi să-și păstreze anonimatul cerând ca 
numele lor să nu fie marcat în condică. De altfel, mai nimeni 
nu ia în serios o astfel de acuzaţie. Datorită diferențelor sociale 
evidente nu i se poate impune unui boier să se căsătorească 
cu fiica unui țăran de pe moşia sa chiar dacă la mijloc se află 
un copil sau numai o simplă deflorare. De asemenea, trebuie 
menţionat că printre seducători se află bărbaţi de etnii diferite, 
dar ortodocşi, veniți cu negutätoria sau în anturajul diferiților 
domni. Ei sunt sârbi, bulgari, aromâni, greci, fie cuprinsi în 
denumirea generală de „greci“, dar care nu trebuie luată ad 
litteram deoarece printre ei se aflau mulți aromâni din Penin- 
sula Balcanică. Așadar, marea majoritate a actorilor implicați 
în procese de seducţie aparţine clasei de jos a societăţii, săraci 
ce muncesc pământul ca agricultori la ţară sau cei ce muncesc 
cu braţele ca mici mestesugari, servitori sau slujbaşi la oraş!*. 

Fetele şi holteii se află în prim-plan deoarece ei sunt cei 
care beneficiază de libertatea de a flirta, de a accepta mult mai 
uşor curtea, declaraţiile, amorul. Bărbaţii îşi îndreaptă mai 
degrabă atenţia spre o fată pentru că dincolo de jocul iubirii 
ea constituie o partidă pe piața matrimonială. La rândul lor, 
fetele acceptă mult mai ușor curtea venită din partea unor 
holtei pentru că sunt disponibili si constituie „viitorul“. Faptul 


14 Compară cu rezultatele anchetei prezentate de Véronique DEMARS- 
SION, Femmes séduites et abandonnées au XVIII" siècle. L'exemple du 
Cambrésis, ESTER, Lille, 1991, pp. 53-58; Daniela LOMBARDI, „Il reato 
di stupro tra foro ecclesiastico e foro secolare“, în S.S. MENCHI şi D. 
QUAGLIONI (dir.) Transgressioni. Seduzione, concubinato, adulterio, 
bigamia (XIV-XVIII secolo), il Mulino, Bologna, 2004, pp. 351-382. 

că persoanele căsătorite, divortate, văduve sunt mult mai 
puţin reprezentate nu înseamnă că nu se lasă prinse în jocul 
seducţiei, ci doar că nu întotdeauna relaţia lor devine publică 
printr-un proces. Femeile măritate nu se pot aventura într-un 
proces, iar văduvele si divortatele se lasă mult mai ușor 
antrenate în legături ce se fac şi se desfac mult mai repede, 
aproape de la sine, fără să implice neapărat domeniul 
justiţiei. Arhivele judiciare demonstrează că astfel de legături 
sunt cotidiene, iar împăcările şi despärtirile sunt mult mai 
putin tragice. 


Retorica iubirii: femeia si „dragostea “ sa 


„Acum plânge în cămară 
Râsul ei de astă-vară“ 


ANTON PANN 


Promisiunile de căsătorie reprezintă „arma tip a seduc- 
tiei“, după cum le califică Véronique Demars-Sion în cartea 
sa despre femeile seduse şi abandonate în comitatul Cam- 
brésis din secolul al XVIII-lea. În plus, ele devin o „condiție 
de eficacitate“, un „instrument ordinar“ fără de care un proces 
de seducţie nu poate fi deschis!5. 

Astfel, 94% dintre jăluitoarele care au intentat un proces 
unui bărbat au cedat în urma promisiunilor de căsătorie pri- 
mite din partea acestuia. ! Fete, neveste, femei divortate sau 
văduve invocă promisiunile de căsătorie ca element principal 


15 Véronique DEMARS-SION, Femmes séduites et abandonnées au 
XVIII siècle. L'exemple du Cambrésis, p. 97 

16 Compară cu cazurile prezentate de J. DEPAW, «Amour illégi- 
time et société à Nantes au XVIIIE siècle», Annales ESC, nr. 4-5, 1972, 
pp. 1165-1167 si Marie-Claude PHAN, op. cit., p. 72. Si în Franţa seco- 
lului al XVIII-lea promisiunile de căsătorie ocupă primul loc în motivele 
invocate ca acceptare a unei relaţii sexuale de lungă durată. 

în începerea unei relații şi apoi a unui „abandon sexual“. „De 
este acum un an de zile, începând cu multe măgliseli şi vorbe 
amăgitoare, numitul, cu cuvânt că va să mă ia de soție prin 
cununie până când m-au înşelat de m-au dat şi în calea lui 
căzând şi în păcat cu dânsul“, se justifică Felda din satul Tin- 
gani, judeţul Ilfov!7. Discursul său nu este singular, ci, sub 
o formă sau alta, se regăseşte în mai toate jalbele adresate 
tribunalului. „Carele bătându-mi capul în tot chipul cu feluri 
de măgliseli şi făgăduieli că mă va lua de soție până m-au 
adus în voile lui si de loc rămâind si îngrecată de dânsul“ 
se plânge Zoita din mahalaua Oltenilor, femeie măritată, dar 
sedusă de Călin!8. 

Atunci când unul dintre părinți preia iniţiativa, preia şi 
cauza: „că eu pornind jalbă la Măria Sa Vodă pentru dânsul 
(Costea grecul, n.n.) arătând cum că el aflându-să holteiu s-au 
încârdoşit cu fii-mea Mariia, fată mare fiindu şi că cu făgă- 
duieli că va să o ia întru căsătorie i-au stricat fecioriia şi s-au 
ţinut cu dânsa necununati un an până au făcut şi un copil 
amândoi care le trăieşte“, povesteşte Neaga văduva din maha- 
laua popa Radu în numele fiicei seduse!?. 

În foarte puţine cazuri aceste promisiuni de căsătorie su- 
şotite la urechile fetelor sunt spuse cu voce tare într-un cadru 
solemn și în prezența martorilor. În majoritatea cazurilor, 
promisiunile sunt verbale, spuse în grabă pentru a învinge 
rezistența fetelor, pentru a obține cât mai repede „abandonul“ 
lor în braţele seducätorilor. În ce măsură o fată sedusă crede 
în realitatea unor astfel de promisiuni? Nu sunt ele mai de- 
grabă utilizate în fața justiției pentru a întări cererile lor sau 
pentru a-și justifica ușurința cedării? Fetele afirmă si se apără 


17 BAR, mss. 646, ff. 148'—149. 
18 BAR, mss. 646, ff. 64-65", 2 noiembrie 1803. 
19 BAR, mss. 4024, ff. 231", 22 iulie 1799. 

justificându-şi slăbiciunea prin promisiunile de căsătorie 
pronunţate de bărbaţi; multe chiar jură că aceste promisiuni 
au fost reale. Bărbaţii preferă însă să recunoască actul sexual, 
negând cu înverşunare orice promisiune, orice căsătorie. Cine 
spune adevărul? Greu de aflat, având în vedere că totul se joacă 
în sala de tribunal unde tocmai căsătoria este miza jocului. 
Jalba se construiește în jurul acestor promisiuni de căsă- 
torie, reale sau imaginare, pronunțate în secret sau în auzul 
familiei. Că s-au întâlnit o singură dată sau de mai multe ori, 
că au trăit împreună un an sau doi, fata şi părinţii se cred în- 
dreptätiti să-l reclame pe „şiretul“, pe „vicleanul““, pe „tâlha- 
rul“, pe „feciorul de curvă“ care a profitat de absenţa părinților 
de acasă, de inocenta fetei, care a abuzat de încrederea tuturor. 
Întâlniri, gesturi de afecţiune, mici cadouri fac parte dintr-un 
ritual cunoscut de toți şi premergător unei căsătorii. Iată cum 
descrie Maria din Târgovişte relaţia ei cu Scarlat logofătul: 
„că numitul logofăt, în anul trecut aflându-se la isprăvnicat 
şi mergând adesea la casa mume-si, zicând mume-si că va 
să o ia în căsătorie l-au crezut lăsându-l dă mergea slobod 
adesea ore“ 2%; Tudora din Ruşii de Vede s-a lăsat sedusă de 
Stroe „care cu vorbe viclene amăgindu-mă zicând că va să 
mă ia de sotie“?!. Stana din Popeşti, judeţul Prahova, îi ce- 
dează de la prima întâlnire lui Dinu holteiul, un consătean, 
„astă toamnă, la noiembrie... o dată seara“, după ce „s-a încre- 
dintat cuvântului ce i-ar fi dat că va să o ia de sotie“?2. 
Fata porneşte rareori jalbă la Mitropolie după primul 
contact. Ea acordă credit promisiunilor făcute, speră că ele 
vor fi concretizate mai devreme sau mai târziu sau doar trage 
nădejde că partenerul o va recompensa pentru serviciile se- 
xuale oferite. Denuntul public este declanșat în momentul în 


20 DANIC, mss. 140, ff. 14—15", 27 august 1800. 
21 BAR, mss. 636, ff. 109'—110'. 
22 BAR, mss. 3932, ff. 30", 17 iulie 1799. 

care devine clar şi vizibil că bărbatul se îndreaptă spre cu 
totul altceva, iar ea nu mai poate avea nici o speranță. Certi- 
tudinea unei sarcini, frecventarea unei alte fete, căsătoria cu 
o alta sunt tot atâtea momente care avertizează fata că trebuie 
să acţioneze cât mai repede cu putință pentru a elucida propria 
situaţie??. 

Întrebată de ce a acţionat atât de târziu, de ce a aşteptat să 
treacă vremea, femeia încearcă să explice şi să justifice în fața 
instanţei aşteptările şi speranţele ei, încrederea în finalitatea 
unei relaţii: „că s-ar fi încrezut în promisiunile lui“, explică 
simplu una dintre ele?*. Sau că bărbatul a intervenit din nou 
reluându-si angajamentele şi promisiunile, a insistat să nu 
dezvăluie nimănui „secretul“ lor, să mai aibă un pic de răb- 
dare până îşi anunță rudele sau până face rost de banii necesari 
pentru presupusele cheltuieli de nuntă?5. O plăteşte chiar pentru 
tăcerea ei, „au scos o mână de galbeni, zicând să-i dăruiască 
numai să nu spuie mumă-sii, făcându-i jurământ că va să să 
cunune cu dânsa“26; sau o ameninţă, „au învățat-o să nu spuie 
la nimeni, că de va spune o va împuşca si va fugi“27. Pentru 
a convinge de credibilitatea promisiunilor făcute, alții jură 
în fața icoanelor şi se blestemă că totul va avea o finalitate, 


23 Maria din satul Petrești, judeţul Vlasca, dă jalbă în momentul în care 
află că Stoica s-a căsătorit cu o alta. Vezi BAR, mss. 644, ff. 175—176". 

24 BAR, mss. 3932, ff. 82". 

25 Tată ce mărturiseşte Felda, satul Tingani, judeţul Ilfov: „zicându-mi 
că să nu spui părinților miei săvărşirea faptei, că apoi mă va lua de soţie“. 
BAR, mss. 646, ff. 148'—149'. Stana se apără că „n-au spus nimănui până 
la Paşti, zicând că ar fi avut cuvânt dă la el să nu arate nimănui“. BAR, 
mss. 3932, ff. 30"; o altă fată afirmă „că i-ar fi vorbit el să tacă până 
îşi va mai agonisi cevaşi după lucruri ca să-şi facă un rând de haine şi-o 
va lua de soţie“. BAR, mss. 3932, mss. 41°". 

26 DANIC, mss. 140, ff. 14-15. 

27 BAR, mss. 641, ff. 95`—96", publicat si de V.A. URECHIA, op. cit., 
vol. VI, pp. 421-423. 

că n-au făcut-o doar ca bătaie de joc, că sunt îndrăgostiți ne- 
buneşte. În faţa acestor avalanse de cuvinte, de promisiuni, 
de cadouri, de jurăminte, fata cedează şi speră că ziua aceea 
va veni curând. De altminteri, ea îi acordă tot creditul sedu- 
cătorului care ştie de fiecare dată să-i reafirme şi să-i susțină 
speranţele. În plus, între aparența unei vieţi oneste si dez- 
onoarea publică a deflorării, fata preferă păstrarea secretului, 
amăgindu-se că azi, că mâine nunta va avea loc. 

A doua parte a discursului se conturează în jurul sărăciei, 
a rusinii suferite, a vârstei precoce pentru a nu şti ce se întâm- 
plă, pentru a se lăsa uşor în voia sentimentelor, a statutului 
inferior. Cuvinte cheie astfel construite încât să devină avan- 
taje în susținerea cauzei, chiar dacă de cele mai multe ori 
femeia o afirmă inconştient preluând si reiterând stereotipu- 
rile epocii şi lumii în care trăieşte. Elenca de la Hurezi descrie 
relaţia ei cu postelnicul Păun ca un raport de putere inegal, 
în care bărbatul a avut tot timpul avantajul forţei, prestigiului 
şi al autorității masculine. Ea, femeie săracă, inferioară şi 
„proastă“ nu i se putea opune, chiar dacă ar fi vrut. Odată 
sarcina evidentă, părinţii au alungat-o, aşadar un alt dezavan- 
taj. Refugiată în Bucureşti, femeia intră doică, dar cum trebuie 
să plătească şi pentru creşterea propriului copil, sărăcia face 
parte din realitatea cotidiană: „şi spăimântându-mă foarte 
rău, văzându că mă aflu întru atâta nenorocită stare“, se vaită 
femeia, se vede obligată să strige după ajutor, mai ales că soluții 
de scăpare din această cursă a mizeriei nu prea există. Apelul 
la domnie este considerat unica salvare. Elenca îşi încheie 
jalba în aceiaşi termeni de jale: „cu lacrimi caz la nemărgi- 
nita şi bogata milă a Măriei Tale spre a mi se face dreptate 
ca să nu rămâiu cu lacrimi pă obraz, că va fi păcat““.28 Alteori 


28 DANIC, mss. 140, ff. 26'-27, 10 mai 1798. Pricina a mai fost jude- 
cată şi în 1796, iar atunci sentinţa a fost defavorabilă femeii. 

vocii fetei i se alătură vocea mamei, văduvă în majoritatea 
cazurilor, care-și plânge sărăcia, necinstea suferită şi imposi- 
bilitatea de a-şi înzestra fata şi mai ales de a-i găsi un soț. 

Jalba se construieşte așadar mai degrabă în jurul unor 
argumente de natură economică şi morală, abia în ultimul 
rând apar cele de natură juridică. Femeia gândeşte altfel 
decât ar gândi orice femeie din zilele noastre. La 1800, fetele 
şi femeile cunoşteau foarte bine cutuma care prevedea înzes- 
trarea fetei deflorate de către seducător sau, cum se spune 
adesea în documente, „plata fecioriei“. Apoi, ele fac parte 
dintr-un grup social, dintr-o reţea, dintr-o comunitate. Pe de 
o parte, părinţii sunt împinși să acţioneze de un „cod al onoa- 
rei““, de sărăcie, de presiunea socială. Pe de altă parte, comuni- 
tatea este un alt factor de presiune, ea transmite informații 
de interes public către fată şi părinţii ei şi în acelaşi timp îi 
obligă să aibă o reacţie, să intre pe firul cunoscut al celorlalte 
sute sau poate mii de cazuri difuzate de bârfa colectivă. Neac- 
tionarea, purtarea ruşinii în public presupune participarea 
benevolă a fetei la săvârşirea „păcatului“ sau chiar inițierea 
relaţiei sexuale; o apropie aşadar de statutul unei prostituate. 
Ea este practic obligată de cutumă, părinți, comunitate să 
facă primul pas: jalba la Mitropolie (sau alte departamente 
de judecată). Din păcate, se ştie mult prea puţin despre soarta 
acestor femei, odată procesul încheiat: câte s-au măritat, câte 
s-au prostituat, câte au căzut într-o relaţie cu final previzibil, 
câte au continuat să sufere ruşinea primului gest. 

Sfătuite sau nu de logofăt, preot sau oricare alt diac, jălui- 
toarele dezvoltă uneori o retorică excelentă. lată cum se arti- 
culează jalba Dinei din Bucureşti la 25 noiembrie 1802: 

„Prea Înältate Doamne, Cu lacrimi jăluesc Măriei Tale 
pentru un Mateiu, fecior Nitii băcănesii, că eu aflându-mă 
vecină cu numitul în multe rânduri obrăznicea de venea la 

mine, măglisindu-mă cu feluri de mijloace si făgăduieli ca 
să mă ia de soţie şi eu totdeauna mă apăram de dânsul, ştiind 
că el să află fecior de negutätor si eu săracă, nefiind de potriva 
lui. Si el zicea că si de iaste fecior de negutätor, dar el voiește 
să mă ia pe mine. Dar eu nicidecum nu primeam ceririle, 
ştiindu-l şi blestemat din fire precum este ştiut si de alţii. Dar 
el nicidecum nu contenea cu venirea până când au văzut că 
tatăl mieu au plecat afară la ţară. Si eu rămâind acasă singură, 
numai cu o copilă mică ce-mi este soră, neavând mumă, si 
atunci m-am pomenit cu numitul că au venit asupra mea şi 
cu mare silnicie, beat fiind, mi-au stricat fecioria carele având 
patima sfrinții m-au umplut si pe mine ticăloasa de am zăcut 
toată vara. Si mi-am vândut tot ce am avut de m-am căutat 
la boală şi până acum încă nu sunt tămăduită, pentru care 
am jăluit la Măria Sa Alexandru Vodă Şuţu. Si fiind orânduită 
la Sfintia Sa părintele episcop al Argeşului, muma pârâtului, 
aflându-se cu putere de bani, ce mijloc au făcut nu ştiu, că 
au adus pe un Licsandru croitorul, fruntea betivilor, şi pe un 
cumătru al lor de au dat mărturie, zicând că eu sunt curvă. Si 
fără a-l pune la jurământ, pe mărturiile ce au dat, mi s-au aco- 
perit dreptatea, rămâind ticăloasa şi în ruşinea neamului mieu 
şi goală şi despuiatä şi cu patima în trup. Si eu ticăloasa, în 
casa părintească curată şi cu cinstea mea, neștiind pe altul 
decât pe numitul cu silnicii ce mi-au făcut. Pentru care cu 
lacrimi mă rog Măriei Tale ca să te milostiveşti asupra sără- 
ciei mele a mi să face dreptate la aceasta, ca ori să primescă 
numiții martori jurământul în sfânta biserică pă mărturiile 
ce au dat, sau să mi să răsplătească cinstea mea si cheltuiala 
ce am făcut la boală. Că eu mă poci îmbrăca cu jurământul, 
la orice în jurământ le arăt. Și cum va fi mila Măriei Tale. 
Roaba Măriei Tale, Dina, fata de aici.“?? 


2 BAR, mss. 3934, ff. 271-287. 

„Amorul trăit“ 


Oricât ar încerca Biserica să includă toate aceste scene de 
amor în nişte cadre juridice rigide, ele aparţin cotidianului. 
Un timp sau un loc favorabil, un cuvânt sau un gest care 
înfierbântă, pune sângele în mişcare, înroseste obrajii, excită 
simţurile, slăbeşte vigilentele. Fiii şi fiicele norodului se întâl- 
nesc, se încrucișează, flirteazä, se îndrăgesc sau pur si simplu 
fac dragoste fără să se gândească pe moment la consecinţe, 
la gura lumii sau la un eventual scandal juridic. Fetele sunt 
tinere, mult prea tinere pentru a cunoaşte neajunsurile unui 
act sexual, de cele mai multe ori sunt surprinse, alteori habar 
nu au ce li se întâmplă; abia când există un „după aceea“ află 
de la celelalte surate, de la vecine sau moase ce ar putea päti. 
Timidele se trezesc că zi cu zi devin mai rotunde, mai greoaie, 
că nu mai încap în rochii. La întrebările judecătorilor răspund 
de multe ori cu inocentä, cu simplitate că n-au ştiut că sunt 
însărcinate, că nici măcar n-au bănuit că poartă în pântece 
un suflet. Una dintre ele, rusinatä, emotionatä, înfricoşată, 
bulversată de întrebările insistente şi răutăcioase ale cleri- 
cilor avortează la câteva ore de la ieşirea din sala de tribunal. 
Avea doar 13 ani. Ce putea şti? Ce putea bănui??? 

Altele, în schimb, cunosc arta de a seduce şi arta de a iubi. 
Ştiu cum să pătrundă în jocul iubirii, şi mai ales se pricep 
să transforme dragostea într-un litigiu şi apoi într-un profit. 
Printre ele se clasează femeile mature, divortatele, văduvele, 
prostituatele. Dar şi printre ele se află destule care se prind 
în joc din plăcere, din „patimă“, din dragoste, din nevoia de 
a fi iubite. Abia actul consumat, abia odată abandonate, totul 
este gândit în formă de profit sau poate de răzbunare. Nu tre- 
buie uitat că până târziu, către 1830, orice relație sexuală în 


30 BAR, mss. 640, ff. 19-20". 

afara căsătoriei este sanctionatä de cutumä cu plata gloabei, 
iar deflorarea unei fecioare cu înzestrarea acesteia. Or, popu- 
latia îşi cunoaşte obiceiurile şi ştie să se folosească de ele 
la momentul oportun. La 1805, Dragomira din satul Prisăceni, 
judeţul Vlaşca, îi reclamă la ispravnici şi apoi la Mitropolie 
pe fraţii loan şi Costandin din acelaşi sat. Ambii o frecven- 
tează şi „au împreunarea păcatului curviei“ cu numita. Nu-i 
poate cere pe amândoi de soţi, dar poate spera la o mică „des- 
păgubire financiară“ pentru pierderea repetată a virginității 
ori de câte ori frații i-au cerut-o. Neputând să nege, fraţii se 
mulțumesc să-i dea „o vacă cu vițel alăturea şi o mânzată“ 
Şi să-i închidă gura, dar mai ales să-i câştige disponibilitatea 
pentru alte partide amoroase până la eventuala lor căsătorie 
legitimă”. Aproape în fiecare sat există o Dragomira gata 
să-şi piardă virginitatea cu tinerii satului, visând poate căsă- 
toria, sperând poate o zestre, dorind poate numai plăcerea. 

Tinereţea este o etapă în care plăcerea, dorinţa se mani- 
festă, se simte, se exprimă cu mai multă forță. O spune Dimi- 
trie Cantemir atunci când consemnează obiceiul pe care îl 
au tinerii moldoveni: „că nu este ruşine, ci că este de laudă 
să preacurvească în taină până se însoară.“ Tinerii sunt sfätuiti 
chiar de taţii lor să păcătuiască înainte de a se însura oricât 
de mare ar fi gloaba??. O afirmă țăranii sau oräsenii atunci 
când pun pe seama „obiceiului tineretilor şi a patimii“ päca- 
tul trupesc. În sat sau în mahala, dragostea se joacă cu adoles- 
centii abia trecuţi de pubertate, cu tinerii însurăţei, cu văduve 
tinere, cu stăpâni pätimasi, cu bătrânei a căror inimă mai 
tresare încă. Tinereţea este însă etapa cea mai vulnerabilă 
din punct de vedere sexual, iar „patimile“ pot fi stăpânite 


31 BAR, mss. 646, ff. 274-275", 9 mai 1805. 
32 Dimitrie CANTEMIR, Descrierea Moldovei, Minerva, București, 
1973, p. 233. 

cu greu. Sărăcia prelungeşte uneori la nesfârşit această etapă 
şi din acest motiv relaţiile sexuale premaritale devin inevitabile. 

De altfel, galanteria între tinerii de aceeaşi vârstă este 
ceva obișnuit, care face parte din cutumele tinereții”?. A face 
curte sau numai a flirta sunt comportamente regăsite în toate 
mediile sociale. Nu există şi nu se detaşează o iubire a tära- 
nilor sau o altă iubire a orăşenilor. Diferențele apar între norod 
şi elită atunci când este vorba de punerea în scenă a iubirii: 
spectaculoasă şi senzuală la boieri, simplă si directă în rândul 
norodului. 

Familia, vecinii, anturajul nu sunt ostili acestor relaţii ce 
se fac şi se desfac sub ochii lor, dat fiind că tinerii sunt dispo- 
nibili, liberi, iar frecventarea, curtarea, flirtarea aparţin unui 
ritual pus în scenă înaintea căsătoriei. Este totuşi o libertate 
sub supraveghere, pentru că atunci când se trece de la simpla 
familiaritate şi galanterie la lucruri serioase, gesturi în public, 
sarcina care se ghiceşte sub rochie, vecinii, apoi familia intră 
în alertă şi încearcă să regleze situaţia partenerilor angajaţi 
în relație. Dacă întreg comportamentul este circumscris unei 
dorinţe de a constitui un cuplu legitim, vecinii bârfesc, dar 
nu sancţionează, lăsând familiile celor doi parteneri să-şi re- 
zolve şi să definească raporturile. Bârfa se transformă în zvon 
şi chiar în denunt numai dacă persoanele sunt suspecte (statut 
social şi civil diferit, diferență de vârstă, rudenie) sau inten- 
tiile lor sunt altele decât cele afişate în public. 

Comunitatea îi acordă mult mai multă libertate tânărului 
june, care este încurajat „să preacurvească în taină până se 
însoară“. Seducătorul deține poziţia cheie într-o relaţie, el 


33 Nu este o poziţie singulară, vezi şi Véronique DEMARS-SION, 
Femmes séduites et abandonnées au XVIIF siècle. L'exemple du Cambré- 
sis, p. 107; Journal de ma vie. Jacques-Louis Ménétra compagnon vitrier 
au XVIIF siècle, ed. Daniel ROCHE, Montalba, Paris, 1982, mai ales capi- 
tolul II «Les plaisirs et les jeux: rires, violence, sexualité», pp. 311-330. 

decide cine, cum, când, unde. Pentru familiile sărace o simplă 
promisiune de căsătorie este suficientă pentru a deschide băr- 
batului uşa casei. Până la concretizarea căsătoriei promise, 
tânărul începe să-şi viziteze „viitoarea soţie“, încercând să 
câştige încrederea celordin jur. La început, tinerii se află sub 
stricta supraveghere a părinţilor, iar întâlnirile se desfăşoară 
în prezenţa unei a treia persoane, de regulă mama sau o soră 
mai mică. Micile cadouri, banii, vorbele dulci, reîntărirea pro- 
misiunilor contribuie la consolidarea poziției tânărului si la 
relaxarea vigilentei. Părinții se arată toleranti si uneori încura- 
jează micile gesturi de afecţiune dintre cei doi în speranța 
grăbirii cursului normal al relației. Măritişul unei fete în- 
seamnă o gură mai puţin de hrănit, satisfacția că şi-au făcut 
datoria, că o „ştiu aşezată la casa ei“. După ceva timp, junele, 
privit ca unul de-al casei, are dreptul de a-şi vizita singur 
iubita. Este momentul în care fata, considerând căsătoria foarte 
aproape, acceptă şi încurajează o relație sexuală în speranța 
unei căsătorii rapide. Alţii nu mai au răbdare să aştepte atât 
si, într-un moment de neatentie, profită. 

Chiar dacă totul pare un scenariu bine gândit, bine pregătit, 
trebuie însă spus şi recunoscut că nu întotdeauna gesturile 
sunt pregătite, premeditate, analizate diabolic cu intenţia de 
a profita de-o fată. Deseori lucrurile se întâmplă pur şi simplu, 
favorizate de circumstanţe care grăbesc finalizarea unei etape. 
Dincolo de aceste întâlniri comune, gesturi complice, afec- 
tiune şi familiaritate ce lärgesc şi consolidează raporturile 
dintre tineri, există bineînţeles şi scene de amor fugare în 
care cuvintele nu-şi au locul, rostul şi deci nu ajung să mai 
fie rostite chiar dacă ele sunt invocate după. Iat-o pe Tudora 
care a doua zi după ce a primit promisiuni de căsătorie cedează 
şi se lasă purtată de pasiunea simţurilor”+; sau pe Mărioara 


3 BAR, mss. 636, ff. 109'—110Y. 

care într-o seară îl primeşte în casă pe unul Iordache, vătaf, 
pe care îl acceptă apoi în pat, unde „ca un bărbat s-au culcat 
cu mine — povesteşte aceasta — făcând şi împreunare tru- 
pescă“35. Partenerii gândesc şi interpretează diferit compor- 
tamentul celuilalt: bărbatul se amuză şi este mai degrabă 
galant, în timp ce fata se vede deja măritată după prima strân- 
gere de mână“. 

În tot cazul, relația progresează încet-încet, bărbaţi si femei 
contribuind în egală măsură la structurarea relaţiei. Scarlat 
logofătul din Târgovişte merge „adesea“ la casa Mariei şi-i 
asigură familia că în curând se vor căsători. Devenit de-al casei, 
el pătrunde atunci când toţi sunt plecaţi, rămâne cu „orele“, 
se laudă, promite, mägliseste. Maria îi devine complice trimi- 
tâändu-i vorbă să vină atunci când are un moment de linişte, 
o clipă de singurătate doar pentru ei doi.*” O altă Maria, în- 
drăgindu-se cu Costandin, are adesea întâlniri ba în casa 
unchiului ei, ba la conacul lui Costandin, unde merge numai 
pentru a-l întâlni. 

Dar nu întotdeauna fata participă activ la propria deflo- 
rare, chiar dacă acceptă promisiunile, încurajează curtea, răs- 
punde si se implică afectiv în relație. Surprinsă de agresivitatea 
subită, ea încearcă să se apere, să implore, să scape, să reziste. 
Scenele de violență sunt la fel de prezente în naratiunile lor: 
brutalitatea masculină se dezvăluie odată momentul propice 
sesizat, iar femeia devine o pradă. Solitudinea feminină acce- 
lereazä dorinţele masculine. „Fiind numai eu singură au venit 


35 BAR, mss. 637, ff. 108. 

36 Vezi interpretarea oferită de Erving GOFFMAN la ceea ce el nu- 
meste «la pratique de la cour» şi «le système de la galanterie» în L 'arran- 
gement des sexes, La Dispute/Snédit, Paris, 2002, pp. 66—70. 

37 DANIC, mss. 140, 14'-15. 

38 V.A. URECHIA, op. cit., vol. VI, pp. 421-423. 

mai sus numitul la casa numitului preot şi găsindu-mă numai 
pe mine m-au apucat cu zoru şi au păcătuit““, povesteşte lana 
din mahalaua Biserica Sfântul Ilie surprinsă de atitudinea 
violentă a bărbatului cu care schimbase nenumărate glume 
şi vorbe prin târg. În singurătatea casei, Anton îşi dezvăluie 
intenţiile violând-o pe tânăra fată, murmurându-i la ureche 
promisiuni de căsătorie". Copile încă, fragede si inocente la 
11, 12, 13 ani nu prea ştiu ce li se întâmplă şi mai ales nu ştiu 
cum să reacționeze în faţa insistențelor masculine. Frosina 
are 11 ani când Iordache Pascal o scoate noaptea pe pridvorul 
casei şi-o ademeneşte cu doi zloți; „bucurându-se de bani“, 
fata „au tăcut fără a tipa“, chiar dacă mai târziu instanța de 
judecată consideră că „nu este lucru de crezut, fiind împo- 
triva firii“. Frosina păstrează secretul, sau pur şi simplu nu-și 
dă seama, abia după un an si şapte luni, împinsă de mamă-sa, 
dă jalbă la Mitropolie“. 


În patul iubirii 


Actul sexual se desfăşoară de cele mai multe ori în locuri 
obscure, întunecate, ferite de privirile celorlalți, dar în acelaşi 
timp uşor accesibile. Grădina, pivnita, patul din bucătărie, 
prăvălia, fântâna sunt locuri favorite. Se adaugă hanul, câr- 
ciuma, pădurea, izlazul, tufişurile, fânăria atunci când gestul 
se desfăşoară în grabă, când bărbaţi şi femei se întâlnesc întâm- 
plător, glumesc, se hârjonesc şi cad apoi în propria capcană 
iubindu-se. Munca în comun creează locuri de întâlnire pro- 
pice: tinerii se văd la câmp, în casă, pe scările pivnitelor, în 


39 BAR, mss. 646, ff. 157-160". 

40 Ligia LIVADĂ-CADESCHI, Laurenţiu VLAD, Departamentul de 
cremenalion. Din activitatea unei instanțe penale muntene (1794-1795), 
Nemira, Bucureşti, 2002, pp. 83-84. 

grădină, la râu sau la fântână, pe pod, la cârciumă, se încru- 
cişează în fiecare zi, se salută, îşi zâmbesc, se privesc, se 
tachinează, glumesc, se amuză. Un joc al gesturilor, un joc 
al cuvintelor efemere, un joc al privirilor, un joc al mâinilor, 
un joc al trupurilor, toate puse în scenă pentru simpla dorință 
de a se amuza. În plus, bărbaţi şi femei dezvoltă un întreg arse- 
nal de conduite si comportamente pentru a fi atraşi si a atrage, 
pentru a plăcea si a fi pläcuti. O întreagă galanterie este expe- 
rimentată mai ales de către tinerii încă necăsătoriți care îşi 
marchează astfel disponibilitatea. 

Războiul, cu retragerile populaţiei la mănăstiri, în munţi, 
la ţară, în locuri ferite de invaziile soldaţilor, favorizează de 
asemenea amorul ocazional. Bărbaţi si femei, căruțe şi ani- 
male, boarfe şi märuntisuri, adunate în spațiul limitat al mă- 
năstirilor, contribuie la imposibilitatea unui control social al 
mulțimii. În corturi, sub căruţe sau sub cerul liber, oamenii 
se încrucişează, se ating, îşi vorbesc, se încurajează, cedează 
sub impactul „singurătăţii“, emoţiilor, fricilor de tot felul. 
Într-un astfel de spaţiu şi-a pierdut virginitatea Ana din Bucu- 
resti. Retrasă la mănăstirea Cernica, în timpul räzmeritei din 
1802, împreună cu mama şi o mätusä, cele trei femei şi-au 
aşezat calabalâcul lângă un Ioniţă, selar, venit si el sub adă- 
postul mănăstirii de teama ruşilor ce tocmai invadaseră oraşul. 
Acolo, într-o seară, inevitabilul s-a produs, când cei doi tineri 
s-au apropiat mai mult decât ar fi făcut-o în alte condiţii, în 
alt spaţiu. O scenă de amor fugară, neașteptată care i-a unit 
într-o noapte şi pe care au uitat-o de cum au apărut zorile. 
Se pare însă că Ana este „victima“ acestor amoruri pasagere 
pe care le trăieşte fără să se implice prea mult. „În grădina lui 
Hagi Gheorghe“, Ana este surprinsă de un negutätor care a 
sărit peste uluci, ziua în amiaza mare, şi cu care s-a împreunat 
în umbra copacilor. Altădată tot în grădină, dar de data aceasta 

chiar în grădina casei ei, un oarecare, „un om cu căciulă în 
cap“, pătrunde şi-o violează „după toacă în diseară“. Fata nu 
vorbeşte niciodată de violență fizică sau verbală, sunt probabil 
gândite ca simple scene cotidiene cărora nu le-a acordat prea 
mare importanță până când, după nuntă, soțul descoperă că 
nu este fecioarä.*! 

Uneori lipsa intimitäti nu are prea mare importanță. Ilinca 
se lasă sedusă de viitorul ei logodnic noaptea în propria-i 
casă unde, alături de părinți şi frați, mai sunt prezenţi câțiva 
flăcăi veniți să petreacă la înţelegerea de logodnă. În marele 
pat comun, tinerii profită de somnul profund al celorlalți pentru 
a fura câteva clipe de hârjoneală care se transformă destul 
de repede în dragoste carnală“2. Maria fata si Stan calfa sunt 
surprinşi în via de „supt dealul Mitropoliei“ în timp ce se 
iubesc, curiosul îi priveşte şi apoi îi lasă în pace sub pretext 
că „auzeam că o să o ia“, aşadar actul nu poate fi decât ceva 
până la urmă firesc din moment ce nunta este aproape. La tri- 
bunal, întrebată cu insistență unde şi când a avut loc împre- 
unarea, fata dezvăluie scenarii şi locuri comune regăsite de 
la o istorie la alta. 


Un timp pentru a seduce 


Cel acuzat nu este niciodată un străin. El aparţine spațiului 
cunoscut si face parte din lumea cotidiană deja familiară: un 
vecin, un tovarăș de afaceri al tatălui, un amic de-al fratelui, 
un oarecare din mahala cu care a schimbat vorbe şi priviri 
pline de înţeles ori de câte ori s-au întâlnit, un iubit. În mediul 


41 DANIC, Fond Mitropolia Țării Româneşti, CCCLXI/3, 28 aprilie, 
6 mai şi 31 iulie 1803. 

rural, lucrurile sunt mult mai simple. Fata face parte dintr-un 
spaţiu închis unde toată lumea cunoaşte pe toată lumea. Fete 
şi băieţi se întâlnesc adesea la munca câmpului, la fântână, 
pe ulițele satului, la biserică, la horă. Aşadar, când în miez 
de noapte un asemenea bărbat bate la ușa unei fete, aceasta 
deschide poate cu sfială, dar nu cu teamă. lată cum descrie Ene 
pătrunderea sa în casa lui Radu, pescar din mahalaua Delea: 
„EI (tatăl fetei — n.n.) fiind dus afară la ţară şi având o copilă 
în vârstă de căsătorie şi cum că într-una din zile, fiind şi muma 
fetii dusă la târg, am mersu eu acasă şi cum că găsind pă fată 
singură în casă am năvălit şi am împresurat-o cu sila de i-am 
stricat fecioria, rămâind fata lor cu ponos.“% Ene nu este un 
necunoscut, ci un vecin care-i face curte fetei de ceva timp 
şi care acum profită de absenţa părinților de acasă. Iat-o şi 
pe Anastasia, tot din Bucureşti, care, „chemată într-o noapte 
afară“ de Iane căpitanul, iese fără să se gândească la riscul 
la care se expune. Răpită şi violată, fata nu poate dovedi în 
fața soborului că a fost fecioară în noaptea cu pricina. 
Noaptea dă curaj bărbaţilor care s-au asigurat că fata e 
singură, că părinţii sunt plecaţi sau că stăpânii dorm. Noaptea 
ajută fetele să-şi învingă timiditatea şi să trimită vorbă tână- 
rului pentru a se vedea în bucătărie sau numai pe prispa 
casei, în grădină sau numai la poartă. Este timpul privilegiat 
când umbra nopţii ascunde fețele, lumânarea este stinsă şi 
în obscuritatea întunericului fata se abandonează în braţele 
iubitului, prietenului, unui cunoscut, unui oarecare. Lumina 
lunii, promiscuitatea, teama, dorinţa contribuie la grăbirea 
lucrurilor, la accelerarea simțurilor, la săvârşirea neprevăzu- 
tului. Rada din mahalaua popa Nan se afla la o vecină, când 
a apărut Ioniță Datco care „cu zoru“ şi „neaflându-se nimeni“ 


44 BAR, mss. 641, f. 90—91". 
45 BAR, mss. 653, f. 33"-34", 17 decembrie 1791. 

o violează. Ciudat însă că femeia îl reclamă abia după nas- 
terea copilului“. 

Alte scene de amor se petrec în timpul sărbătorilor. De altfel, 
este perioada din an când vigilenta scade considerabil, când 
tinerii primesc mult mai multă libertate de mişcare, când vio- 
lenta gesturilor este mult mai vizibilă”. Familiile celor doi 
au petrecut împreună, vinul şi rachiul au fost consumate din 
belşug, de o parte şi de alta. Iar amorul nedeclarat găseşte astfel 
prilej să se etaleze, să se desfăşoare, să se exprime. Matei, 
băcan din București, după o petrecere cu amicii săi, cunoscut 
ca fiind „blestemat din fire“, a pătruns în casa vecinei sale 
Dina şi „cu mare silnicie, beat fiind mi-au stricat fecioria.“48 
Manuc armeanul o seduce pe Magdalina „în noaptea lăsatului 
de sec“, când a găsit-o singură acasă“”; Ilinca povesteşte că 
„ar fi avut dragoste“ cu Alexandru, iar „în ziua de sfântul Ilie 
au făcut şi împreunare amândoi“, pândind momentul când 
stăpânul lor, Marin postăvarul, era plecat de acasă50; Apostol 
cojocarul recunoaşte că a sedus-o pe Safta în timpul sărbăto- 
rilor de Rusalii.5! Sărbătoarea rămâne pe de altă parte şi un 
timp al singurătăţii pentru o mare parte dintre fete. Părinţii 
plecaţi la biserică sau la târg lasă acasă pe una din fete pentru 
a avea grijă de frații mai mici, în timp ce stăpâna, plecată să 
asculte liturghia, îşi lasă casa pe mâna slujnicei. 


46 BAR, mss. 647, f. 72". 

Retorica iubirii: bărbatul si „dragostea “ sa 


„Junele neînsurat e ca un împărat. 

Umblă cu floare la ureche. 

N-are copii să-i plângă de foame.“ 
ANTON PANN 


Apărarea bărbatului se bazează pe trei teme principale: 
negarea faptelor, transformarea fetei într-o prostituată ordi- 
nară, considerarea acuzațiilor drept un complot. Discursul 
său începe de obicei cu negarea promisiunilor pe care fata 
i le atribuie. Niciodată nu a promis nimic nimănui, cu atât 
mai putin acelei fete, ba mai mult, nu a avut niciodată de-a 
face cu ea. Si pentru a-şi susține spusele acceptă jurământul 
cu mâna pe Evanghelie. Că mitropolitul nu-l crede o dove- 
deşte chiar intervenţia acestuia care îl sfătuieşte să nu-şi piardă 
sufletul şi să accepte o învoială cu tânăra, fie s-o ia de soţie, 
fie s-o miluiască cu ceva. Puţini sunt cei care nu acceptă 
sfaturile propuse, ceea ce le dovedește de fapt vinovăția. 
Anastasie, grec din mahalaua Foisor, nu tăgăduieşte că a 
avut împreunare cu Dobrita, dar nu i-a promis niciodată un 
mariaj şi „mai vârtos pohta îi iaste să să călugărească“, decât 
s-o ia pe aceasta de soție, deşi la mijloc este si un copil*?. 

Unii bărbaţi recunosc actul sexual, dar afirmă inexistența 
fecioriei. Cu alte cuvinte, ei pot primi canon bisericesc pentru 
păcatul comis, pot plăti chiar gloaba, dar nu au de ce să alcă- 
tuiască o zestre din moment ce nu au fost ei primii. „Că n-au 
fost începerea de la dânsul“ se apără Iane căpitanul, ci „zice 
că părinții ei vând vin şi el au mers la ei ca la o cârciumă“. 
Nu tăgăduieşte „fapta păcatului“, dar „încă mai nainte de 
dânsul şi cu alţii au săvârşit“5%. Iacov jură cu mâna pe Evan- 

ghelie că atunci la prima împreunare cu Ioana „n-au găsit-o 
fatä“S4; la fel susține şi Gheorghe, tabagiu din mahalaua Ola- 
rilor, deşi trăia în concubinaj cu Catrina de doi ani trecuţi.55 
De aici până la a declara calitatea îndoielnică a reputației 
feminine nu mai este decât un pas. Bărbatul îşi construieşte 
apărarea, înnegrind reputaţia fetei în mahala sau în sat. Şi 
el a mers la ea ca toți ceilalți, „ca la o curvă“. Nu el a inițiat 
această relaţie, „ci ia l-au chemat pă dânsul la casa ei“ şi tot 
ea „i-au mărtunisit că este stricată de un şalvaragiu“. Si ca întot- 
deauna identitatea celui acuzat nu conţine toate elementele 
necesare unei bune identificări, un oarecare aflat din întâm- 
plare la îndemână şi care de cele mai multe ori lipseşte din 
spaţiul controlat de Mitropolie: „carele acum să află fugit în 
țara turcească“. Si ia-l de unde nu-i. Nu e singurul, căci fata, 
după spusele lui, se vinde oricui dispune de bani, „şi că după 
cum mergea el la dânsa să ducea si alți multi atât mai nainte 
de a cădea el cu dânsa în păcat, cât si mai în urmă“ 56, Sedu- 
cătorul se apără, încercând să convingă tribunalul că fata a 
vrut la fel de mult ca şi el, că i-a plăcut chiar, că l-a sedus, 
că până la urmă ea l-a pervertit în fapta păcatului. 

O solidaritate masculină se conturează imediat. Vecini, 
prieteni, colegi îi sar în ajutor şi mărturisesc orice li se cere: 
că fata a mai fost văzută cu altul, surprinsă bând la cârciumă, 
sau cu lumânarea stinsă în pivnita vecinilor, pe poduri petre- 
când. Această solidaritate este manifestă mai ales în cadrul 
unei bresle sau a unui corp de dregători. Poţi constata cu usu- 
rintä cum fata se transformă din victimă umilă şi neajutorată 


5 BAR, mss. 639, f. 33°. 

în prostituată vicleană si înrăită, amantă a întregului regiment 
sau femeia întreținută a oricărui mic prăvăliaş cu stare. 

Alţii susțin că s-au răzgândit după o perioadă de timp, 
când au observat că ea „nu-și păstrează cinstea împreunării 
numai cu dânsul“. Gheorghe, croitor din mahalaua Izvorul, 
refuză să se mai căsătorească cu Bălaşa, chiar dacă au amân- 
doi un copil, chiar dacă locuiesc împreună de un an şi jumă- 
tate. Motivul este cât se poate de simplu: infidelitatea. Bănuiala 
că ea nu şi-a păzit cinstea îl roade, mai ales că a adus-o în casa 
lui dintr-o cârciumă. Cu alte cuvinte, într-o asemenea femeie 
nu poate avea încredere şi încet-încet bărbatul se înstrăinează 
şi într-una din zile chiar o părăseşte. La judecată explică cu 
seninătate „că pentru copil este în bănuială că nu va fi chiar 
cu el făcut, ci cu alții. Asemenea si pentru îngrecarea în care 
se află acum, zise că are bănuială a fi cu alţii, arătând că nu 
ar fi fost apururea petrecând amândoi, ci el au fost aflat la 
stăpân lucrându-si mestesugul.“ În faţa unor astfel de acu- 
zatii, femeia nu are cum se apăra. Cum poate dovedi că şi-a 
păstrat cinstea, când înainte de legătura stabilă cu acest bărbat 
a fost cârciumăreasă, cu alte cuvinte prostituată? Cum poate 
dovedi legitimitatea copilului? Nu are elementele necesare 
pentru a o face, în ciuda bunävointei mitropolitului care insistă 
pe lângă bărbat să o ia de soție”. 

Cea din urmă modalitate de a se apăra o constituie consi- 
derarea acuzatiei ca un complot pus la cale fie de părinții 
fetei, fie de către alți tineri din comunitate. Dinu holteiul din 
satul Popeşti, județul Prahova, strigă sus şi tare că familia lui 
Ioan unchiasul îl acuză pe nedrept, „căci sunt porniţi asupra 
noastră din pizmă şi răutate, ca să ne sărăcească şi să ne 
stingă prin cheltuieli“58. Pe măsură ce relaţia dintre cei doi 
tineri se deteriorează şi tensiunile dintre familii trec printr-o 

perioadă de confruntări verbale si fizice, familiei i se raliază 
atât celelalte rude, cât şi prietenii din vecinătate. O adevărată 
vendetă se construieşte, iar conflictele sunt purtate pe la isprav- 
nici, apoi pe la protopopi, la divan, la Mitropolie. Acuzatiile 
pot fi interpretate şi drept un complot regizat din umbră de 
un alttânăr din sat, autorul adevărat al faptelor, care încearcă 
astfel să-şi salveze propria piele*?. Cazurile sunt numeroase 
şi doar intervenţia clericilor scoate la iveală adevărații autori 
ai faptelor, tensiunile de la nivelul comunităţii şi mai ales 
starea precară a fetelor care se lasă manipulate pentru a nu 
rămâne dezonorate. 


Amorul: „neguţătorie “ şi plăcere 


Seductia structurează trei tipuri de comportamente: femei 
seduse şi abandonate care acuză seducătorul, femei seduse 
dar care acuză o altă persoană decât seducătorul şi femei care 
acuză construind întreaga intrigă amoroasă fără ca faptele 
să existe, fabricând, de fapt, din nimic un întreg scenariu care 
le-ar putea ajuta să profite. 

Fete care nu mai au răbdare să aştepte încearcă să forțeze 
mâna pretendentului, santajeazä prin lansarea de „vorbe si 
zvonuri“ prin sat sau mahala. Odată intrate în această moară 
nu mai pot da înapoi şi se antrenează într-un proces juridic 
prin construirea de acuzaţii. Strânse cu uşa, ruşinate, amenin- 
tate, ajung să recunoască în faţa clericilor şi în auzul tuturor 
„Că dragoste ar fi avut amândoi, dar împreunare nu“. Femei, 
care cuprinse de panică odată ce sarcina avansează, acuză 
în disperare pe oricine ar putea deveni un potenţial partener, 


59 Vezi cazul lui Petre din satul Baci, judeţul Vlaşca. BAR, mss. 4024, 
ff. 87-88", 12 ianuarie 1798. 

un potenţial agresor. Sărăcia, mizeria, foametea, goliciunea 
le fac să treacă peste ruşine si umilință şi să acuze, să strige, 
să blameze un oarecare. Orice bărbat din proximitate devine 
o ţintă spre care se îndreaptă întreaga nemulțumire; spusă şi 
repetată la infinit, acuzaţia ajunge si devine credibilă pentru 
anturaj, pentru victima însăşi. Nita din mahalaua Agiului nici 
nu mai ştie cu cine s-a împreunat ultima oară şi care este 
adevăratul tată al copilului pe care îl poartă, așa că în jalbă 
acuză un bărbat fără nume, un bărbat imaginar ce plecase 
de mult din mahala, aflându-se în situația paradoxală de a 
nu avea cu cine să se judecef!. Zamfira din satul Cäscioarele, 
judeţul Ialomiţa, a păcătuit cu Dumitru atunci când acesta a 
fost găzduit în casa părinţilor ei ceva timp. Peste ceva vreme, 
când Dumitru a părăsit comunitatea, iar sarcina a devenit 
vizibilă, a trebuit să reacționeze pentru a nu rămâne singură, 
pentru a-şi salva onoarea, pentru a răspunde întrebărilor celor 
din jur. Asa că îl acuză pe Stan, vecin şi sătean, holtei, poten- 
tial pretendent, potential seducätor£?. 

Femei care cunosc de-a fir a păr întreaga viață a bärba- 
tului, ştiu ce avere are şi ce poate oferi, ştiu ce loc ocupă în 
comunitate şi care-i sunt sensibilitätile, punctele slabe care 
l-ar putea face să cedeze. Alături de familie, sau lăsându-i locul, 
femeia se antrenează într-un proces, ştiind că datoria unui 
seducător este să-şi înzestreze victima sau s-o ia de soție. 
Mame, taţi, frați, unchi ,negutätoresc“ cinstea fiicei, surorii, 
nepoatei, acuză, se târguiesc, se lamentează. Pentru unii este 
o afacere profitabilă şi înainte de a ajunge la tribunal au san- 
tajat în stânga şi-n dreapta, oprindu-se la cel mai slab, la cel 
ce ar putea ceda mai mult. Scopul nici măcar nu mai este 
căsătoria, ci „agoniseala“, „procopseala“, mânuind cu înde- 
mânare „meşteşugul neguțătoriei“, speculând sensibilitätile 


61 BAR, mss. 641, f. 107". 
62 BAR, mss. 645, f. 33". 

celorlalți, accentuând ruşinea, deplângând o sărăcie mai mult 
sau mai putin realä3, 

Seductia si construirea intrigii devin aşadar la un moment 
dat o afacere. Construirea intrigii respectă punct cu punct 
scenariul cunoscut si folosit deja de fete în jalbele lor. Îndem- 
nată de alții, fata se supune, iar de cele mai multe ori este ma- 
nipulată, învățată ce să spună, cât să spună şi pe cine să acuze. 
Publicitatea din jurul unor astfel de procese, dezonorante, îi 
convinge totuşi pe unii să accepte repede şi tacit o înțelegere 
cu părinții fetei pentru a nu da amploare evenimentului, pentru 
„a nu-şi sparge casele“, pentru a-și păstra clienţii atunci când 
este vorba de meseriaşi, präväliasi sau negustori. Altele folo- 
sesc acest mijloc pentru a face presiuni asupra stăpânilor care 
nu-şi respectă angajamentele. Voica din mahalaua Biserica 
cu Svinele, supărată că stăpânul ei, postelnicul Ianache Ghin- 
pescu, de trei luni nu-i dă „simbrioara“, profită de absența 
acestuia din Bucureşti şi dă jalbă la Mitropolie cu acuzaţia 
de „stricare de feciorie“. Când postelnicul se reîntoarce este 
ridicat pe sus cu mumbaşir si dus la gros (închisoare). La 
judecată, fata recunoaşte că, învățată de alții, „au zis această 
năpastă“, dar şi pentru că ea îşi vrea cei 5 taleri, simbria pe 
trei luni, pe care pârâtul refuza să-i plătească“. 

Altădată, scenariul seducţiei este reconstituit cu toate ele- 
rate, semne, lacrimi, discurs, toate acestea sunt folosite pentru 
a convinge şi pentru a triumfa asupra lumii masculine. Fata 
nu este niciodată singură şi nici nu poate manipula un scenariu 
de o asemenea amploare: părinții sau fraţii şi uneori vecinele 
sunt alături de ea, trăgând din umbră sforile. Iat-o pe Voica 


6 BAR, mss. 3935, ff. 65—66”, 15 octombrie 1819. Ştefan acuză si 
negutätoreste virginitatea fiicei sale de fiecare dată cândare ocazia, astfel 


încât ajunge destul de des la Mitropolie în încercarea de a câştiga ceva. 
64 BAR, mss. 638, f. 66', 7 ianuarie 1783. 

din mahalaua A postol, personajul principal în intriga dintre 
Stana şi părintele Gavrilă, duhovnic al mănăstirii Radu-Vodä. 

Era la începutul lunii martie 1785, Stana se întorcea de 
la chilia călugărului Gavrilă căruia îi plătise chiria pentru 
bordeiul pe care îl ocupa împreună cu mama ei, Vasilica vă- 
duva, pe pământul mănăstirii. Întâlnirea cu vecina Voica va 
dezläntui drama în care fata s-a lăsat prinsă cu naivitate. Voica 
îşi începe tirul întrebărilor obişnuite între vecine: unde ai 
fost, ce-ai făcut, ce s-a întâmplat. Fata povesteşte cu inocentä 
şi cu vervă întâlnirea ei cu ieromonahul şi glumele pe care 
acesta le face ori de câte ori se încrucişează, glume bineîn- 
teles cu conotaţie sexuală. Imaginaţia vecinei începe imediat 
să lucreze, nu are prea mult, dar poate construi foarte repede 
un scenariu. Are nevoie doar de două zile, timp în care o con- 
vinge pe fată că „ia va scoate 300 taleri de la duhovnic“. Si 
astfel, fără ştirea mamei, Stana depune plângere la Mitropolie 
în care îl acuză pe Gavrilă că „atunci la datul paralelor ar fi 
apucat-o numitul ieromonah în chilia sa şi cu sila i-ar fi stricat 
fecioria ei“. Şi ca totul să pară cât mai credibil, Voica reface 
cu ingeniozitate tabloul seducţiei: „şi spre semnele feti[i]i 
méle au tăiat o creastă de găină de mi-au mânjit iia“. Alungatä 
de mamă, fata găsește adăpost tot la Voica unde stă ascunsă 
cinci săptămâni în podul casei. Că este o afacere tipic femi- 
nină, ne-o spune şi Anghelina, vecină cu Voica, chemată să 
mărturisească de le-a văzut pe cele două împreună sau nu. 
Dacă Anghelina este sigură că cele două au pus totul la cale, 
soțul ei, Istrate brutarul, nu ştie decât ce „mi-au spus nevasta“. 
Dar nimeni n-a luat în considerare un element foarte important 
care până la urmă a înclinat balanţa în defavoarea lor: virili- 
tatea călugărului. Judecata ajunge la concluzia că Gavril este 
prea bătrân pentru a mai reprezenta un pericol pentru tinerele 
fete: „şi mai vârtos că după cum ne-am adeverit este şi om 
secatu de surpătură si se află şi trecut în vârsta bätrânetilor“. 

Drama se termină trist pentru tânăra fată: surghiunul la mănăs- 
tirea Viforâta. Nu ştim din păcate ce s-a întâmplat cu instiga- 
toarea acestui proces, vecina Voica$5. 

Descoperite că au pârât pe nedrept, că s-au aruncat în spi- 
narea unuia sau altuia, că au aruncat năpastă asupra vreunui 
jăluitor nefiind vinovat, femeile sunt mai întâi dojenite, apoi 
certate cu bătaie si în cel mai rău caz surghiunite pe la mă- 
năstiri. Ceea ce îi sperie şi îi surprinde pe judecători este 
perseverenta cu care unele dintre jăluitoare se înverşunează 
să-şi poarte intriga pe la toate departamentele de judecată 
fără ruşine, cu îndrăzneală, cu agresivitate chiar. Stana din 
Crângaşi, județul Vlaşca, strigă si acuză că Radu este vinovat 
în săvârşirea păcatului cu ea; n-o sperie nici mărturiile 
satului care îi sunt împotrivă, nici jurământul flăcăului, nici 
deconspirarea adevăratului vinovat. Pentru atâta îndrăzneală 
părinţii clerici propun să fie pedepsită mai întâi pentru că 
„nu şi-au păzit cinstea să se fi cununat mai întâi pre lege cu 
bărbat şi apoi să să dea pă sineşi spre împreunarea trupului“. 
Apoi pentru că „rău şi fără cale s-au sculat ia cu această pâră 
asupra Radului“. Și nu în ultimul rând pentru că între ei se 
afla şi ceva rudenie, cumetri fiindS6. 


Lumea slugilor 


Dragostea dintre servitorii din aceeaşi casă, dintre stăpân 
şi slugă se lasă mai degrabă bănuită decât descoperită. Se vor- 
beşte foarte mult, dar se ştie foarte puţin. De fapt, acest amor 
născut în promiscuitatea odăilor este considerat de unii un 
fenomen banal”, de alții cel mai răspândit si cel mai aproape 


65 BAR, mss. 637, f. 198", 7 iulie 1785 şi VA. URECHIA, op. cit, vol IL, 
pp. 439-440, 17 martie 1785. 

66 BAR, mss. 4024, ff. 18-191. 

67 V, DEMARS-SION, op. cit., pp. 58-61. 

de ilicit’, de şi mai multi un loc comun la care fac referire 
fără a fi nevoie de notele de subsol“. Analizele sunt inexis- 
tente în ceea ce priveşte spaţiul românesc”, dar ele pot fi 
suplinite prin documentele de arhivă care ne dezvăluie această 
lume cu ambiguitatea şi secretele ei, cu tarele şi calitățile 
ei, cu solidaritätile şi denunturile ei. 

Convietuirea în acelaşi spaţiu şi timp duce la apropieri, 
intimitate şi inevitabil la prinderea în jocul seducţiei. Legätu- 
rile se fac şi se desfac foarte repede şi nu ajung întotdeauna 
în faţa instanţei. Întâlnirile sunt numeroase: prin curți, odăi, 
pivnițe, bucătării, holuri, grădini, grajduri, deoarece activitățile 
cotidiene favorizează ciocnirile, glumele, poveştile, compăti- 
mirile, solidaritätile. În plus, nopţile si le petrec tot împreună, 
pe prispa casei, în acelaşi pat, în grajduri, în poduri. Veniti 
de departe, plecaţi din lumea lor, curtea boierului sau pră- 
vălia stăpânului tin loc de familie, aici mănâncă, aici dorm, 
aici găsesc refugiu în vreme de necazuri, aici se bucură la 
sărbători. În fapt, curtea, prăvălia, prezența celorlalți oferă 
siguranță, securitate, un adăpost atât la bine cât şi la rău. Fami- 
liaritatea acestei lumi le dă curaj, încredere, îndrăzneală. În 
acest univers, cuvintele se prăvălesc fără încetare într-o artă 
a galanteriei fără sfârşit. Vorbe spuse pe scara pivnitei, vorbe 
aruncate în grabă unei nou-venite, glume obscene schimbate 
la fântână, urmate îndeaproape de gesturi, ciupituri, mângâieri 
pe sâni şi strângeri în braţe, ridicarea fustelor, în joacă, inci- 
taţi de ceilalți, pentru privirile celorlalți. Legăturile amoroase 
se nasc la fel de repede. Rada fata este descrisă de celelalte 


6 J. DEPAUW, art. cit., p. 1163. 

© Vezi în acest sens analiza lui Pompiliu ELIADE, Influența franceză 
asupra spiritului public în România. Originile. Studiu asupra stării socie- 
tății românești în vremea domniilor fanariote, Humanitas, Bucureşti, 2000. 

slugi din curtea boierului Hagi Moscu ca femeie veselă si 
desfrânată, astfel încât nu este slăbită de avansuri şi cereri. 
Se spune că este cunoscută „după multă dăsfrânare şi întin- 
soare ce avea cu toți din curte si pă afară cu care să întâmpla“. 
Reputația ei îi dă curaj lui Vasile holteiul care mărturiseşte 
că a căzut în păcat cu Rada de patru ori „în pridvor“, „în curte“. 
Un alt curtenitor al fetei este Costache, chelar în curtea ace- 
luiasi vistier Hagi Moscu. Acesta cochetează cu fata şi-i „bate 
capul“ cu promisiuni de căsătorie până într-o seară când, trimisă 
de stăpână în pivniță, Costache se ia după ea. Iată scena poves- 
tită de Rada: „într-o seară trimitându-mä coconita să iau putin 
oţet din pivniță au mersu să-mi dea (Costache — n.n.). Si 
apucându-mă înlăuntru îndată au tras zăvorul şi au stins 
lumânarea şi precum zic apucându-mă în silă şi nemaiputând 
lupta şi striga cu totul am fost biruită, lăsându-mă ca o 
moartă“.7! Stan, calfă în prävälia lui Stan croitorul din Cra- 
iova, povestește dragostea lui cu Maria, slujnică în aceeaşi 
casă: „că să scula noaptea Mariia şi intra ia în prăvălie la 
mine si să culca cu mine. Si eu nu vream să fac împreunare 
cu dânsa, iar deaca am auzit prin alţii cum că au mai prins-o 
Şi cu alții şi că au bătut-o la căpitănia dă lefegii pentru aceia 
m-am lăsat de am păcătuit cu dânsa“.72 

_În această lume, acuzaţiile pot fi greu de dovedit dacă ţinem 
cont de complicitätile si disponibilitätile personajelor, de 
familiaritatea gesturilor, de fragilitatea graniței între permis 
şi nepermis, de plăcerea nedisimulată a cochetăriei. Această 
participare la flirtul cotidian contaminează imaginea, reputa- 
ţia, conduita slujnicei. Cum poate dovedi Rada că a fost vio- 
lată de Costache chelarul, când ea zi de zi se amestecă şi se 
amuză prin curtea boierească? Chiar dacă ar fi adevărat, cine 


71 BAR, mss. 644, ff. 203Y—205r. 
72 BAR, mss. 646, ff. 33r-Y. 

ar credita spusele ei? Iar situația Radei este unanimă pentru 
toate aceste slujnicute ale căror poveşti nu mai valorează 
mare lucru. Cei care până mai ieri s-au amuzat şi au profitat 
de naivitatea, nurii, joaca devin aspri judecându-le, discredi- 
tându-le. Puţine sunt totuşi cele care se aventurează în des- 
chiderea unui proces, puține au îndrăzneala de a risca să acuze, 
să târască în ruşine întreaga curte, întreaga prăvălie. Stăpânii 
nu privesc cu ochi buni aceste devieri şi preferă să-şi conce- 
dieze slujnicele, să le goneascä fără să le plătească simbria, 
să le denunțe la spätärie, agie, căpitănie pentru „relele lor 
urmări“. Zoita intră slujnică la Petre croitorul, dar stăpân vigi- 
lent, acesta o chestionează cu insistență ori de câte ori apare 
ba cu o rochie nouă, ba cu o tivilichie de ghermesut. Cum 
fata nu şi le poate permite din simbrioara ei, stăpânul intră 
la bănuieli şi-o alungă „temându-se mai vârtos ca să nu-i vie 
vreo necinste la casa lui după urma ei“, 

Şi totuşi unele trec peste orice obstacol, se înarmează cu 
răbdare, cu îndrăzneală, cu agresivitate şi poartă jalbă după 
jalbă sperând măcar un ajutor la „scăpătăciunea lor“ din mo- 
ment ce se află din nou pe drumuri. În plus, apariţia sarcinii 
pune în evidență infidelitatea conjugală în cazul unei soții 
şi o conduită desfrânată în cazul unei tinere fete. Sarcina 
devine un semnal de alarmă care-i mobilizează pe toţi cei 
din jur, indiferent de natura implicării lor într-o astfel de 
problemă. Pentru a-și ascunde sarcina, femeia acceptă să-şi 
părăsească slujba, să se instaleze la rudele ibovnicului sau 
în vreo casă închiriată, să înghită noile promisiuni, noile min- 
ciuni. După naşterea copilului sau chiar înainte, sunt uitate 
de ibovnicii ce s-au întors în curtea boierească unde alte ten- 
taţii, alte fete tinere îi aşteaptă. 


73 BAR, mss. 3932, ff. 135Y-1367. 

Mult mai complicate sunt relaţiile dintre slujnice şi stăpâni. 
Raporturi inegale, raporturi de forță, raporturi în care se în- 
fruntă reputatii diferite. În același timp, trebuie subliniat că 
documentele dezvăluie legături destul de complexe şi perso- 
naje diferite. Figura clasică a slujnicei abuzate, figura stăpâ- 
nului lasciv, puternic şi crud constituie doar o părticică din 
imaginile desprinse dintr-o lume reală unde în fapt se reîntâl- 
nesc în acelaşi loc, la aceeaşi epocă slujnice viclene ce ştiu 
să şantajeze stăpâni temători pentru reputaţia şi casa lor, sluj- 
nice practice ce ştiu să profite de amorul înrobitor al stăpâ- 
nului. Secretul, obscuritatea, zidurile präväliei, pereții caselor 
constituie un obstacol în difuzarea unor astfel de iubiri. Zvo- 
nurile, bănuielile, suspiciunile le împing către publicul gata 
să le devoreze”f. 

Micii prăvăliaşi, micii negustori, micii artizani angajează 
una sau două slujnice pentru treburile mărunte din casă. Un 
contract, adeseori oral, stabileşte atribuțiile fiecăruia: simbria, 
hrana, hainele sau timpul liber. Contractul nu prevede bineîn- 
teles hărţuirea sexuală a stăpânului sau a fiului acestuia, admo- 
nestările, bătăile sau anularea înţelegerii. Slujnica, tânără sau 
văduvă, măritată sau divorțată, se lasă târâtă în aceste aventuri 
din naivitate, din calcul, din neputinţă. Odată intrată, lucrurile 
se complică, tentatiile ademenesc, presiunile grăbesc, amenin- 
țările sperie, astfel încât cercul devine din ce în ce mai vicios, 
iar salvarea nu se întrevede de nicăieri. Acceptarea avansurilor 
stăpânului este strâns legată de păstrarea slujbei. Curtea este 
de multe ori inexistentă şi de la vorbe la fapte nu este drum 
lung. Cerne, negutätorul din mahalaua Gorganului, o anga- 
jează pe Dina să-i fie slujnică în casă, dar chiar de-a doua 
zi pleacă cu ea din Bucureşti într-o casă la țară. Violată, Dina 


74 Pentru relaţia dintre stăpâni si slugi vezi si Mihai-Răzvan UNGU- 
REANU, Convertire si integrare religioasă in Moldova la începutul epocii 

îi este slujnică şi amantă până la naşterea unui copil'S; Ilinca 
se plânge de Gheorghe, grămătic bisericesc, că „băgându-mă 
slujnică la dânsul m-au apucat cu zor dă mi-au stricat fetiia“76; 
iar Bălaşa îl acuză pe Riga care la nici trei zile de la începerea 
slujbei a „căzut în păcatul împreunării trupesti cu mine“??. 
Relaţii consumate în grabă, relații sfârşite odată actul săvârşit, 
acolo unde o stăpână supraveghează atent. Relaţii durabile 
atunci când stăpânul este celibatar şi are totuşi nevoie de o 
femeie şi o slujnică în casă. 

Pentru a obține ce vor, stăpânii nu se sfiesc să facă abuz 
de putere şi de violență. Nu se dau în lături nici de la promi- 
siuni. Popa Toma îi promite Penei rânduri de haine şi salbe 
de galbeni, iar într-o seară „viind beat şi-au scos preoteasa 
cu bătăi din casă afară şi s-au apucat de fata aceasta de au 
stricat-o. Si ca să nu tipe i-au astupat gura. Si această faptă 
de două ori au făcut-o într-acea noapte“. Speriată, copila aleargă 
acasă de „au spus pricina“. Dar lupta juridică nu-i dă câştig 
de cauză, căci preotul are de partea sa tovarăşii din mahala, 
prestigiul, puterea'8. Denuntarea unui astfel de stăpân implică 
riscuri mult mai mari decât păstrarea secretului: pierderea 
slujbei, dezonoarea, imposibilitatea de a găsi o altă slujbă. 
Cu relaţii printre ceilalți prăvăliaşi, el poate oricând să-şi folo- 
sească rețeaua pentru a stopa angajarea slujnicei ,,necinstite“, 
defăimătoare sau pur şi simplu abuzate. În aceste medii, şan- 
tajul este cât se poate de normal si este folosit atât de stăpân, 
cât şi de slujnică, de stăpân pentru a obţine favoruri, de slugă 
pentru a câștiga bani sau pentru a se răzbuna. La fel de dese 
sunt complicitätile dintre cei doi în înlăturarea soției nedorite, 

în subminarea autorității ei şi în final în înlocuirea ei. Nu sunt 
povești romantice cu iubiri şi declaraţii de amor, ci practice, 
în care slujnica acceptă să devină amanta stăpânului cu spe- 
ranta că-și poate depăşi condiţia, că viitorul nu mai este atât 
de sumbru, că hrana şi îmbrăcămintea nu-i vor mai lipsi. Iluzia 
câştigării unei averi, iluzia acaparării unei poziţii sociale îi 
dă curaj, iar sprijinul stăpânului-amant o ajută să domine 
celelalte slujnice, să viseze la locul adevăratei stăpâne'?. Maria, 
slujnică în casa lui Antonie brutarul, îi devine în scurt timp 
amantă şi aşa cum se destăinuie celeilalte slujnice, Ioana, 
prietenă bună, „stăpână-său ar fi stricat-o şi că ar fi avut-o 
şi în urmă întru ale sale petreceri“. De la Ioana au aflat repede 
Dobre calfa, Catrina soția, soacra, apoi vecinii. Pentru a detuma 
atenţia celorlalți de la amorul lor devenit public, Antonie si 
Maria pun la cale o înscenare de zile mari în care un vecin, 
aşa-zis ibovnic al Catrinei, este prins la trei ceasuri din noapte 
în odaia acesteia. La judecată, amant si amantă se apără, îi 
denunță pe ceilalţi, se susțin, narează aceeaşi poveste. Încer- 
cările soborului de a-l întoarce din drum pe Antonie sunt za- 
damice, deoarece refuză orice sfătuire, o amenință cu moartea 
pe Catrina şi îi afirmă mai departe vinovăția. Soborul nu se lasă 
însă păcălit si pentru a pune capăt amorului, pentru a înăbuși 
orice urmă de deviere conjugală o trimite pe Maria în sur- 
ghiun la mănăstire, refuzându-i soțului amorezat divorțuls. 

În tot cazul, astfel de legături stârnesc reacţiile celor din 
jur pentru că, dincolo de dragostea profundă sau interesată, 
implică puterea economică a unei familii. Cu o rochie, o giu- 
bea, un pogon de vie, două vaci, trei oi, ibovnica este dăru- 
ită, câştigată pentru alte partide de sex, i se închide gura pentru 
a nu denunța, i se câștigă încrederea. Denuntati de soţii, soacre, 


79 Vezi cazul Tudorei, slujnica şi amanta lui Dumitrache Georgică, 

vecini, slujnice, stăpânii reușesc să se salveze, oferind încă 
ceva tinerei, un angajament părinţilor clerici, promisiuni de 
îndreptare tuturor. Slujnica, la rândul ei, are însă curajul să 
treacă peste diferențele sociale, peste reputația preotului, pră- 
văliaşului, mestesugarului, negustorului şi să-i târască într-un 
proces public. Soborul, chiar dacă aminteşte de „obrazul cinstit“ 
al pârâtului, nu se sfieşte să-l judece pentru faptele sale, să-i 
ceară un compromis, o sumă de bani pentru sărăcia fetei. 

Boierul nu scapă nici el de aceste legături ilicite. Slujnice 
sau roabe îi devin amante pentru o noapte, o zi sau pentru 
totdeauna. Dumitrana este slujnică de şapte ani în casa ,,cocoa- 
nei Zmaranda“, de atunci „are a face cu bărbatul dumneaei“ 
provocând mare , dihonie“ între soți; Mina îl acuză pe boierul 
Iancu Cocorăscu că „mergând la dumnealui clucerul Bălă- 
ceanu“, unde ea era slujnică, si „plăcându-o“ a sedus-o, îndu- 
plecând-o cu făgăduieli că o va înzestra%2; Vlada acuză şi 
ea un alt boier care într-un moment al vieţii ar fi sedus-o şi 
„îngrecat-o“8. „Ipochimeni cinstiți“, boierii nu se lasă santa- 
jaţi; de altfel, se observă că fetele nu îndrăznesc să ceară decât 
cel mult o zestre, de căsătorie nici nu poate fi vorba. Tribu- 
nalul tratează diferit acest tip de afaceri, obraze de cinste, 
boierii sunt crezuti fără să li se pună la îndoială cuvintele, 
fără să li se ceară dovezi, martori sau jurăminte. Şi totuşi 
Prea Sfintia Sa nu se poate abtine să nu le ceară să se milosti- 
vească de sărăcia fetelor, să le miluiască cu ceva, măcar ca 
ajutor la măritiş sau ca o milă „ca să-i pomenească“: Mina 
se alege cu 40 de taleri, Vlada cu 50 de taleri. 

Amorul cu roabele-tigänci este şi mai ascuns în întuneric, 
informaţiile sunt şi mai precare; ele se păstrează doar atunci 
când boierul sau boieroaica dau o oarecare vizibilitate acestei 


51 BAR, mss. 614, f. 52". 
82 BAR, mss. 646, ff. 121". 
83 BAR, mss. 646, ff. 292-230". 

relaţii prin adoptarea bastarzilor sau menţionarea lor în testa- 
ment. În acest mod aflăm de legătura medelnicerului Costache 
Sefendache cu o roabă tigancä, legătură din care a rezultat 
o fiică, Voica. Boierul, „ca unul ce şi-au ştiut sângele său au 
dezrobit-o şi au numit-o şi o numeşte fiică a dumisale“, se 
ocupă de fată ca de propriul copil măritând-o şi înzestrând-o8%. 
Obisnuintele unor astfel de practici nu sperie cucoanele, mult 
mai temätoare în fața unei adevărate concurente reprezentate 
de o femeie de acelaşi rang care ar fi putut pretinde căsătoria. 
Or amorurile cu „nişte biete roabe“ nu sunt decât „plăceri tre- 
cătoare, ca nişte stele sclipitoare“, aşa cum poetic se exprimă 
Porfira Cantacuzino-Pascanu atunci când află că soțul ei, 
Dumitrache mare logofăt, are o relaţie cu tiganca Maria’. 

Slujnicute sau roabe, unele dintre servitoarele din casele 
boiereşti au rol explicit sau implicit de a-i iniția pe feciori 
în primii paşi din viaţa lor sexuală. Crescuti în colibele aces- 
tora, dormind în acelaşi pat, respirând aceeaşi „atmosferă 
fetidă şi stricată“ , ascultând aceleaşi „lucruri neruşinate“ „pe 
la al zecilea mult al doisprezecilea an, se deşteaptă într-înşii 
pornirea dorințelor rele, stricându-le atât starea fizică, cât şi 
cea morală“, ne asigură medicul Constantin Caracaş86. Infor- 
matia sa este de primă mână, întrucât vorbeşte nu numai în 
calitatea sa de locuitor al capitalei, ci şi ca medic, venit în 
contact cu astfel de cazuri când copii de boieri de numai 
10-12 ani, bolnavi de sifilis, solicită tratament. De altminteri, 
medicul nu este deloc mulțumit de această pătură socială: 


24 BAR, mss. 4027, ff. 105-106". 

85 Gheorghe SION, Proză. Suvenire contimpurane, EPLA, Bucureşti, 
1956, p. 81. Vezi şi mărturia despre lenächitä Văcărescu si roabele sale 
în Mihail Perdicari, Ermil sau democriteraclitul (1817), apud Alexandru 
PIRU, Poeţii Văcărești, Editura Tineretului, Bucureşti, 1966, p. 28. 

86 Pompei P. SAMARIAN, O veche monogra fie a Munteniei de dr. 
Constantin Caracas (1800-1828), Bucureşti, 1937, pp. 95-96. 

doicile sunt în mare parte bolnave de sifilis sau de alte boli 
venerice ca rezultat al unei vieţi dezordonate şi imorale, 
slugile se comportă de aceeaşi manieră, astfel încât rătăcesc 
deseori drumul, päräsindu-si „meseriile şi ocupațiile pentru 
plăceri, se dedau la furtisaguri, escrocherii, betii şi alte nenu- 
mărate pasiuni rele“. De aici se recrutează marea masă a pros- 
tituatelor ce viermuiesc peste tot în oraş şi cu ajutorul lor se 
propagă sifilisul. „Din care cauză, conchide Caracas, lipsesc 
servitorii buni si vor lipsi încă multă vreme.“8 

Despre legăturile amoroase ale boierilor cu slujnicele sau 
roabele sale s-a vorbit foarte mult în istoriografia românească 
şi mai mult în discuțiile particulare. Loc comun, dragostea 
boierului pentru slujnicutele sale păstrează încă iz de roman- 
tism şi a trecut de mult în folclor, iar poetul popular le-a 
surprins în versurile sale. Iată una din poezii: „La cosarul 
dărâmat / Stă boierul răzimat / Numai aur îmbrăcat. / Cântă: 
inima-i e foc / Dragostea-i n-are noroc. / El trămite slugile / 
Să-i dea Dina buzele, / Buzele, naramzele. / Dina, cu gura-i 
de rag, / Zice: «altul-mi este drag, / Ca mine băiat sărac!»“88 


87 Ibidem, pp. 89 si 125-126. 
88 G. Dem TEODORESCU, Poezii populare, p. 375. 

„Dragostea“ este un amestec între popă, protopop, isprav- 
nici, tribunal ecleziastic8”, departamente de judecată, pentru 
că ea presupune legătura dintre laic si religios, păcatul tru- 
pesc şi căsătorie, ordinea publică şi moralitatea individuală. 
Seductie, rapt, viol sunt procese disputate atât de Biserică, 
cât si de puterea laică. Cum majoritatea documentelor provin 
din anii 1750-1830, putem observa un amestec continuu între 
cele două instituţii în rezolvarea şi reglementarea acestor 
probleme. „Stricarea fetii“ este considerată un delict foarte 
grav rezervat justiţiei princiare, dar aceasta deleagă rezol- 
varea acestor procese fie departamentelor de judecată”, fie 
mitropolitului. 

Îndreptarea legii (1652) şi Codul Penal (1783) sunt manua- 
lele folosite de judecători în instrumentarea pricinilor. Primul 
cod se ocupă pe larg de „ceia ce fac silă featelor dă le strică 
fetia“, glavele 251, 252, 253, 254 analizând situaţii, cazuri şi 
probleme, propunând o serie de soluţii de la cele mai aspre 


89 Până la 1830, în documentele din epocă, tribunalul ecleziastic poartă 
denumiri cât mai diverse: sobor, Mitropolie, consistorie, duhovnicescul 
departament. 

% Vezi Ligia LIVADĂ-CADESCHI, „Un mariage décidé en ma 
du concubinage au mariage en Valachie à la fin du XVIII siècle“, 
Ionela BĂLUȚĂ şi Constanța VINTILĂ-GHIȚULESCU (coord.), oz. 
et mauvaises mœurs dans la société roumaine d'hier et d'aujourd 'hui, 
EDR, NEC, Bucureşti, 2005, pp. 111-128. 

până la libertatea judecătorului. De altfel, glava 252, zaceala 9 
rezumă toată această „confuzie legislativă“ în care totul este 
posibil: „un fel de pravile zic să se certe după voia judecă- 
toriului, altele zic să-i trimitä la ocnă, altele zic să li se facă 
moarte.“ Pedepsele sunt însă mult mai numeroase şi se aplică 
ținând cont de reputaţia, voința, vârsta, statutul social al fetei. 
Înzestrarea, tăierea nasului, trimiterea la ocnă, confiscarea 
bunurilor, defilarea prin târg, pedeapsa capitală, toate acestea 
se află la dispoziţia judecătorului, el poate îmblânzi pedeapsa 
sau o poate înăspri, plecând de la circumstanţe, calitatea per- 
soanelor, cunoştinţele în materie de drept. Se adaugă canonul 
care merge de la pierderea dreptului de cuminicare la afuri- 
senie menținut până la pocăirea păcătosului şi împlinirea pe- 
depsei bisericeşti”. 

Codul penal are numai patru articole referitoare la seduc- 
tie. Stricarea de feciorie cu voia fetei se pedepseşte cu logo- 
direa părților, dacă părinţii se opun, atunci bărbatul este dator 
să răscumpere „fetia“ cu o litră de aur, scăpătatul scapă doar 
cu confiscarea a jumătate din avutul său; săracul este bătut, 
tuns şi surghiunit. Dacă a fost fără voia fetei, seducătorul este 
pedepsit cu tăierea nasului şi confiscarea a jumătate din avutul 
său ce urma a se da fetei”?. 

Cazurile de seducţie ajung la Mitropolie pentru că implică 
două competenţe de natură bisericească: păcatul curviei şi 
căsătoria. În circularele trimise în teritoriu, protopopul pri- 
meste printre atribuţiile sale si pe cele referitoare la suprave- 
gherea morală a enoriașilor săi: „să aibă orânduitul protopop 
a căuta şi pricinile ce s-ar întâmpla între mireni împotrivitoare 
legii, care se cuvin a se teorisi bisericeste, cum pentru curvii, 
pentru hrăpiri de fete, pentru amestecarea sângelui, pentru 


af, ndreptarea legii, ed. critică, Editura Academiei Române, București, 
1962, pp. 252-256. 
92 BAR, mss. 1336, ff. 24—27”. 

fermecătorii, pentru vrajbă şi neunire între bărbat cu muierea 
lui, şi pentru care dintr-acestea pricini se cade să aibă [a] 
însciinţa aici la Prea Sfintia Sa părintele mitropolit, ca să 
facă cea după pravilă hotărâre.“ Cartea trimisă protopo- 
pilor la 15 noiembrie 1783 retrasează aria largă a competen- 
telor tribunalului ecleziastic în materie de familie, individ, 
moravuri”. 

După cum se ştie, nunta este una dintre tainele adminis- 
trate exclusiv de către Biserică. Jalba pentru seducţie are ca 
cerere principală căsătoria, or, numai Biserica poate decide 
în această materie. La 14 februarie 1792, domnul își declină 
competența în procesul de seducţie intentat de Bălașa, văduvă 
din Bucureşti, lui Rale bulucbasa, considerând că, fiind la 
mijloc „pricină de cununia sau necununia lor“, această cauză 
nu poate fi cercetată şi solutionatä decât de mitropolit, „ca 
treabă ce trebuie să se caute şi să să hotărască de către Prea 
Sfintia Sa părintele mitropolit“95. Pe tot parcursul secolului, 
cele două puteri, laică şi ecleziastică, se ajută şi se încurcă 
reciproc în rezolvarea unor astfel de pricini. Inexistenta unei 
delimitări clare între atribuțiile unui departament sau altul 
face ca litigiile să fie judecate şi de-o parte şi de alta. De la 
1750 şi până la 1830 noi le regăsim deseori în ograda Mitro- 
poliei, dar asta nu înseamnă că unele dintre ele nu îşi găsesc 
rezolvarea la isprăvnicia judeţului sau la departamentul de 
cremenalion. Ci pur şi simplu, judecătorii acestor instanţe 
dau o soluţie unei pricini care li s-a propus de chiar actorii 


% VA. URECHIA, op. cit., vol. I, pp. 368-369. 

%4 Pentru mai multe detalii vezi C. GHITULESCU, În salvari si cu 
islic, pp. 23-105; Ligia LIVADĂ-CADESCHI şi Laurenţiu VLAD, „As- 
pecte ale justiției criminale din Tara Românească în secolele XVII-XVIII“, 
în Studia Politica, vol. II, nr. 2, 2002, pp. 349-368; L. LIVADĂ-CADES- 
CHI, «Un mariage decide en instance....», în loc. cit., pp. 111-128. 

% BAR, mss. 653, ff. 42:43". 

sociali sau care le-a fost trimisă de la cancelaria domnească. 
Totodată, Biserica este din ce în ce mai des secondată de 
puterea politică care îi preia competențele, chiar dacă aceasta 
încearcă să se opună amintindu-i că anumite pricini au fost 
judecate dinainte vreme de fraţii mitropoliți, şi cere reveni- 
rea la vechea stare de lucruri”. 

De altminteri, nemulțumiți de rezoluţia pusă de tribunalul 
ecleziastic, împricinaţii se pot adresa domnului cerând rejude- 
carea pricinii. Multi dintre împricinaţi apelează într-o primă 
instanță tot la domn, acesta fiind văzut ca singurul capabil 
să-şi „pogoare“ dreptatea asupra lor. Apariția departamentelor 
de judecată nu-i împiedică să continue să apeleze la judecata 
domnească. În aceste condiţii, multe din pricinile judecate 
la Mitropolie ajung după o perioadă de timp din nou la domnie. 
Unii omit să amintească că procesul s-a judecat deja la soborul 
Mitropoliei. Alţii îşi prezintă nemulțumirea față de sentința 
dată şi cer intervenţia domnului. Și într-un caz şi în celălalt, 
ajung tot la Mitropolie. Domnul sau mai bine zis cancelaria 
domnească, reprezentată de un mare dregător (marele medel- 
nicer, marele paharnic, marele serdar, marele logofăt), înregis- 
trează plângerea şi o trimite din nou la Mitropolie cu cerința 
de a primi un raport cu cercetarea şi rezoluția. Deşi îi recu- 
noaste ca vechi clienţi ai soborului, regäsiti şi în paginile 
condicilor, mitropolitul reia cercetarea, dar ţinând cont şi de 
documentele anterioare. Smaranda din Bucureşti se adresează 
cu o jalbă Prea Sfinţiei Sale părintelui mitropolit, dar „pentru 
că nu mi-am aflat nici o dreptate“ încearcă și la marele divan. 
Îndreptată către un departament de judecată, femeia este 
nemulțumită si de sentința primită aici, din nou adresează 
o plângere către marele divan. Acesta o trimite la Mitropolie 
cu următoarea rezoluţie pe jalbă „Prea Sfintia Ta părinte 


% BAR, mss. 648, f. 105", 31 decembrie 1815. 

mitropolit vei teorisi Prea Sfintia Ta judecata aceasta si în 
ce chip vei găsi cu cale să arăţi în scris divanului cu zapciul 
cel orânduit“%. 

Cum hotărârea nu este niciodată definitivă, un proces se 
poate judeca şi rejudeca ori de câte ori împricinaţii au chef. 
Astfel procesul Maricăi din Perieți, judeţul Ilfov, se judecă 
la 9 mai 1792, 19 iulie 1792, 26 mai 1793, 4 mai 1794. Femeia 
s-a perindat de la ispravnicii de judeţ, la departamentul de 
cremenalion, la marele divan, la domn şi de fiecare dată a 
ajuns la Mitropolie.% În aceeaşi situație se află si Anita, care 
se judecă în 1787 cu Nicola cojocarul, câştigă procesul, iar 
Mavrogheni îl obligă să se căsătorească; până la urmă cei 
doi cad la învoială şi femeia se mulţumeşte cu 200 de taleri. 
Patru ani mai târziu, sub pretext că bărbatul a continuat s-o 
frecventeze şi mai ales să-i făgăduiască iarăşi căsătoria, 
Anita dă altă jalbă si un nou proces reîncepe”. Trebuie însă 
remarcat că practica consemnării fiecărui proces capătă im- 
portanță nu numai ca jurisprudentä, ci si ca sursă de verificare 
şi de control a fiecărui proces. De multe ori se caută în condică 
maniera de rezolvare a unei pricini pentru a fi folosită ca exem- 
plu sau ca punct de plecare, dar şi de mai multe ori chiar 
împricinaţii sunt regäsiti printre rândurile condicilor ca mai 
vechi clienți ai soborului. 


Pitace, sexualitate şi păcat 


Biserica este initiatoarea unor porunci care au drept scop 
reglementarea raporturilor dintre tinerii unei parohii. Ea se 
sesizează mai ales atunci când este asaltată de jalbele femeilor 
pentru judecarea acestor pricini. Primul pitac datează din 1792, 


97 BAR, mss. 653, f. 18-19". 
% BAR, mss. 653, f. 531, 62" si DANIC, mss. 140, f. 142"-143. 

ceea ce presupune că, până la acea dată, tribunalul ecleziastic 
s-a confruntat cu un număr important de femei care au acuzat 
„stricarea fecioriei“. În 1791, tribunalul rezolvă 14 astfel de 
cereri, dar trebuie să ținem cont si de altele rezolvate de 
protopopi, ispravnici, departamente de judecată. Faţă de anii 
precedenţi, cifra este cea mai mare, ea culminează cu informa- 
tiile din provincii care i-au parvenit mitropolitului Cozma 
şi care îl îngrijorează, astfel încât se vede nevoit să ia măsuri. 

Anaforaua mitropolitului Cozma din 4 iulie 1792 anali- 
zează şi informează domnia, oferindu-i date şi soluţii pentru 
reglementarea procesului ce ajunge să ia proporții nebănuite. 
Mitropolitul începe cu punerea în evidență a importanţei nunții 
ca taină bisericească ce trebuie să fie „cinstită“ şi mai ales cu 
„patul nespurcat“. Apoi urmează o detaliată analiză asupra 
seducţiei şi asupra celor care sunt prinşi în mrejele ei. Feno- 
menul se înregistrează numai în rândul celor de jos, „proştii 
locuitori“, cum îi numeşte Prea Sfintia Sa referindu-se de fapt 
la poziţia socială si economică a acestora. După cum însuși 
mitropolitul recunoaşte si după cum o probează şi documen- 
tele, avem de-a face cu relații premaritale între tinerii aceleiași 
parohii, o sexualitate care acum, la sfârşit de veac, scapă de 
sub controlul comunităţii, al Bisericii şi implicit al puterii. Pe 
de altă parte, sărăcia este componentă importantă în mani- 
festarea unor astfel de conduite. Între pierderea virginitätii, 
cu speranța că poate se vor mărita, şi celibat fetele preferă 
prima variantă chiar dacă presupune şi riscul dezonoarei. 
„Îndrăgindu-se cu unii-altii (mai nainte de cununia cea după 
lege), fetele cad şi la fapta păcatului curviei cu nădejdea că-l 
va cere de bărbat“, dar o dată „păcatul împlinit“, „înşelătorii 
se întorc, se căiesc, nu le primesc“. Relaţia care începe atât 
de simplu şi de cele mai multe ori din dragoste sfârşeşte aşa- 
dar în faţa tribunalului unde tinerii „se sting cu cheltuielile“. 
Dar fenomenul are repercusiuni mult mai profunde. Zapciii 

laici şi ecleziastici intervin imediat, bârfa purtată prin comu- 
nitate „publicuește“ relația, pretext cunoscut pentru a percepe 
„gloabe şi geremele“. De frica lor, multe dintre fete „îşi omoară 
copiii şi peste fapta curviei se fac şi ucigase de prunci“. Ana- 
liza mitropolitul merge şi mai departe, pierderea sufletului 
prin acceptarea jurământului: „mulți tineri ca să-şi apere fapta, 
sau de rușine ca să nu se arate vinovaţi, sau de nevoie nevrând 
ca s-o ia de nevastă, ci primesc blestem, fac înfricoşate jură- 
mânturi ca să scape de pâra fetelor. Si aşa amândouă părțile 
rămân într-o căire neîndreptată, unul cu pierderea sufletului, 
alta cu pierderea curäteniei feciorii ei şi rămâne ca o curvă“. 
Plus, de frica rusinii, a singurătăţii, speriate de sarcină multe 
fete „îşi strică fecioria cu unii“ si apoi „cad în spinarea altora“. 
Este o descriere cât mai exactă a întregului proces cu toate 
tarele lui, aşa cum poate fi foarte bine observat si de-a lungul 
tuturor jalbelor, mărturiilor sau rezolutiilor. Biserica cunoaşte 
atât fenomenul cât şi neajunsurile lui, tertipurile practicate 
de fete sau holtei, intervenţia înfricoşătoare a zapciilor. Rezul- 
tatul: infanticidul şi crearea unei situaţii profitabile pentru 
„neveste-văduve“ care „fără ruşine“ îşi „dezgolesc curvia“ şi 
apoi cer judecăţi si „îndreptări“. 
Măsurile propuse sunt însă destul de slabe şi par mai de- 
grabă sfaturi care pot fi ascultate sau ignorate, decât regle- 
mentări cu putere de lege, care să atragă după sine sancţionarea 
şi stoparea fenomenului. Astfel, părinţii sunt sfätuiti să-şi su- 
pravegheze mai bine copilele si mai ales să se ocupe de mări- 
tisul lor, alcătuindu-le o zestre si găsindu-le un soț potrivit 
rangului şi averii lor. De asemenea, fetele sunt amenințate 
că jalbele lor, pentru „a dobândi silnice şi rusinate cununii 
sau alt folos de câştig cu împlinire de bani“, nu vor mai fi 
primite la nici o judecată. Numai plângerile susținute de 
probe — „împreună cu semnul feciorii“ — vor fi primite şi cer- 
cetate conform „sfintelor pravile“. În plus, se prescrie abolirea 
gloabei vinovată de atâtea infanticide. Anaforaua este trimisă 

spre citire şi aprobare domnului considerându-se că „cu acest 
mijloc socotim că se va înceta şi să va tăia acest rău obicei 
şi neligiuite fapte, multe fete sau mueri văduve îşi vor păzi 
curăţenia lor tăindu-li-se nădejdea, că vor fi ascultate si primite 
la judecată“. Anaforaua devine pitac domnesc şi la 4 iulie, 
domnul Mihai Suțu trimite o copie după anaforaua mitropoli- 
tului cu propria sa decizie la marele agă si la marele spätar, 
iar pe 5 iulie ea este trimisă la toate județele şi la caimacanul 
Craiovei!00, 

Pentru anii 1792 şi 1793, se regăsesc doar 9 cazuri, ceea 
ar presupune că locuitorii s-au speriat, că fetele şi-au păstrat 
curăţenia sau că pur şi simplu cazurile n-au mai ajuns în 
atenția departamentelor pentru a-şi oferi consilierea. Și totuși, 
în 1793, se revine asupra deciziei pentru că se observă că ea 
a adus mai mult rău decât bine. Noul mitropolit Filaret con- 
stată că, deşi pricinile nu mai ajung la judecată, ele există fiind 
constatate de el, dar şi de episcopii de la Buzău şi Râmnic, 
neimplicarea ar însemna, după opinia lui, închiderea ochilor 
şi trecerea cu vederea a unui fenomen care oricum se întâmplă. 
Or, revenirea lui în spaţiul juridic ar însemna cunoaşterea cu 
posibilitatea de a-l controla dacă de stârpire nici nu poate fi 
vorba. Aşa că propune, nici mai mult nici mai puţin, anularea 
vechilor pitace şi revenirea la vechile obiceiuri: „arătăm Măriei 
Tale că ar fi cu cale să urmeze toate cele vechi obiceiuri, adică 
de a fi cercetate aceste pricini si înfrânate, care se vor cuveni 
de către politiceasca oblăduire, care de către duhovnicească, 
ca să nu ne arătăm că cu ştire îngăduim fărdelegiuire şi ne 
socotim părtaşi dăsfrânării.“10! 

Dar anaforaua mitropolitului Cozma de la 1792 este reluată 
sub aceeaşi formă la 1805. Porunca domnească din 24 august 
nu schimbă nimic din măsurile anterioare prevăzute de 


1% V.A, URECHIA, op. cit., vol. IV, pp.101-105. 
101 DANIC, mss. 143, f. 194Y-195r. 

mitropolitul Cozma; ea este trimisă ispravnicilor de judeţe, 
marelui spătar și marelui agă!%2. Reluarea acestui pitac a fost 
determinată de numărul constant de cereri adresate departa- 
mentelor de judecată spre soluţionare: 11 la 1800, 15 la 1801, 
11 la 1802, 14 la 1803, 10 la 1804, 9 la 1805 şi încep să scadă 
din nou în anii următori. Ele ar trebui bineînţeles completate 
cu cazurile instrumentate de ispravnicii de judeţe şi de epis- 
copi pentru că îngrijorarea puterii este insuflată de aceşti fac- 
tori de decizie locali confruntati în mod evident cu plângerile 
supușilor. 

Pitacul este reluat în 1819, în 1828 şi, de fiecare dată, întărit 
cu pecetea domnului. În 1819 se reamintește că acest fel de 
pricini au tot fost oprite de Mihai vodă Suţu, dar că fetele 
au continuat să se adreseze instanţelor sperând „că şi dă nu 
să vor lua în căsătorie dar le vor înzestra“1%. Insistenta pentru 
controlul şi mai ales încadrarea procesului într-un cadru social 
legal este reiterată. Clericii tribunalului ecleziastic încep să 
invoce din ce în ce mai des pitacele mitropolitului ce străbă- 
tuseră deja parohiile, plasele, judeţele. Când se prezintă un 
proces, ei nu se sfiesc să amintească actorilor că astfel de 
„davagealâcuri“ sunt „poprite prin tăstamenturi domneşti““104 
sau „că astfel de davale sunt aridicate cu dooë arhieresti ana- 
forale şi hotărâri domneşti: una a răposatului părinte Cozma 
mitropolit în zilele răposatului domn Mihai vodă Şuţu si alta 
a părintelui Dositei mitropolit în zilele răposatului domn 
Alexandru Ipsilanti, domn întru a doua domnie“1%5. Şi totuşi 
asta nu-i împiedică să instrumenteze cazul, să găsească o solu- 
tie, să impună un compromis. 


102 VA. URECHIA, op. cit., vol. VIII, pp. 428-429. 

103 Jbidem. 

104 BAR, mss. 3935, ff. 65", ff. 227-228", mss. 4027, ff. 95", 
15 octombrie 1819, 16 aprilie 1822, 12 februarie 1829. 

105 BAR, mss. 3935, ff. 230" ", 10 decembrie 1822. 

Gloaba pântecelui 


Orice relaţie sexuală în afara căsătoriei este considerată 
un păcat şi un delict pedepsit atât prin canon bisericesc, cât 
şi printr-o pedeapsă politicească, fie că este vorba de gloabă, 
de bătaie sau de închisoare. Gloaba pântecelui, dusegubina, su- 
gubina, geremea, sau simplu gloaba este o amendă percepută pe 
păcatul trupesc. Orice relaţie sexuală înainte de căsătorie sau 
în afara căsătoriei este sanctionatä: curvia, preacurvia (adulte- 
rul), amestecarea de sânge, răpirea, stricarea de feciorie etc.!%, 
Se poate spune că ea încearcă de fapt să circumscrie sexuali- 
tatea în cadrul restrâns al familiei, să evite infanticidul, bastarzii, 
prostituția. Obicei cutumiar foarte vechi, gloaba începe să intre 
cu secolul al XVIII-lea în seria de reglementări laice şi eclezias- 
tice ale celor două puteri. Vornicii, protopopii, ispravnicii sunt 
principalii încasatori, deoarece ei au printre atribuții moravu- 
rile populaţiei din judete!°7. 

Cuantumul este destul de diferit de la an la an si de la judeţ 
la judeţ. El este reglementat de pitace si nizamuri bisericeşti, 
dar depinde în mare parte de dregători, protopopi şi ajutoarele 


106 Ovid SACHELARIE şi Nicolae STOICESCU (dir.), Instituţii feu- 
dale din ţările române. Dicţionar, Editura Academiei Române, Bucu- 
reşti, 1988, pp. 180, 119-120, 207-208. Vocile gloabă, dușegubină şi 
concubinaj. 

107 Val. Al. GEORGESCU şi Petre STRIHAN, Judecata domnească 
în Tara Românească si Moldova, 1611-1831, partea I, Organizarea jude- 
cătorească, Editura Academiei Române, Bucureşti, 1981, pp. 123-125; 
Nicolae IORGA, „Documente câmpulungene“, în Studii si documente, 
tom V., p. 358, tom VII, Bucureşti, 1904, pp. 53-54, 21 mai 1762. În Mol- 
dova, gloaba este percepută atât de protopopi, cât şi de vornici în funcţie 
de statutul social al persoanei care a comis greşeala — laic sau cleric. Ca 
regulă generală, bărbatul plăteşte gloaba vornicului, iar femeia plăteşte 
ciubotele (osteneala) protopopului. loan ANTONOVICI, Documente bâr- 
lădene, Bârlad, 1911, vol. L pp. 6-7, 15 mai 1741. 

acestora. Astfel la 1714, mitropolitul Antim Ivireanul stabi- 
leşte ca „protopopul să globească pre fată cu bani 200, iar pre 
fecior să-l globească vorniceii cu bani 400“1%. La sfârşitul 
secolului, gloaba se ridica la 300 de bani, ridicați numai de 
la persoana vinovată!%. La 1720, un bărbat ce a curvit cu o 
văduvă plăteşte 3 taleri, în timp ce un holtei trebuie să dea 
7 taleri şi jumătate!!0. În aprilie 1793, Barbu si Petre, cuscri 
din satul Mircești, județul Ialomiţa, se plâng mitropolitului 
că protopopul plăşii i-a globit pe amândoi, pe unul cu cinci 
taleri şi jumătate, iar pe celălalt numai cu cinci taleri, sub pre- 
textul că „feciorul... ar fi avut păcat cu fie-sa până a nu se 
cununa“!!! , Tot de protopopul plășii se plânge şi Dragomira 
din satul Buftea, județul Ilfov, acesta îi confiscă o ghiordie 
(haină scurtă femeiască) drept gloabă pentru că fiica ei, Lila, 
păcătuise cu holteiul Neagu.!!? Gloaba este adânc înrădăci- 
nată în mentalitatea colectivă, iar cel care a comis un păcat 
trupesc ştie că trebuie să plătească şi, oricât se va ascunde, 
nu va scăpa. De exemplu, Marin, prins că a päcätuit cu stăpâna 
sa, fuge de teama bătăilor aplicate de soțul acesteia, dar nu uită 
să lase banii de gloabă unui diacon căruia îi cere să-i achite 
datoria!!3, De altfel, la judecată părinţii clerici îi pun pe tineri 
să înscrie în angajamentul lor pedeapsa cu perceperea gloabei 
în cazul în care recad în păcat sau nu respectă învoiala oferită. 

În practică se observă că gloaba reprezintă o mare atracție 
pentru orice protopop, mergând până la a face „prepuneri 


108 Antim IVIREANUL, Opere. Didahii, ed. Gabriel STREMPEL, 
Minerva, Bucureşti, 1996, p. 355. 

109 DANIC, mss. 141, ff. 89-90", 5 decembrie 1795. 

110 N. IORGA, Studii si documente, tom XIV, p. 294. 

IT DANIC, mss.143, f. 144. 

112 BAR, mss. 641, ff. 192Y—193r, 20 ianuarie 1797. 

113 DANIC, mss, 143, ff. 103-104", 4 martie 1793. 

şi näpästi ca să globească fără dă nu a fi vină dovedită!!*<, 
Pitacele domneşti care se referă la stricare de feciorie anali- 
zează şi problema gloabei, considerată factor important ce 
contribuie la uciderea pruncilor de către mamele nemăritate 
din teama de a nu fi descoperite. lată mărturia mitropolitului 
Cozma în anaforaua sa adresată domnului: fetele „se întâm- 
plă de nasc copii, şi ca să nu fie ruşinea lor vădită, şi pentru 
ca să scape de ispravnici, de zapcii, de protopopi a nu le globi 
precum sunt obişnuiţi, ele îşi omor copiii, şi peste fapta curvii 
se fac si ucigase de prunci“. El propune domnului să ceară 
slujbasilor laici, în speță „boierilor ispravnici de prin judeţe, 
cäpitanilor, zapciilor de prin plăşi“ „să nu mai globească sau 
pre fete sau pre tineri“ din moment ce nici o pricină de stri- 
care de feciorie urma a nu mai fi primită la judecată!!5. În 
ceea ce îi priveşte pe protopopi, încă din anii trecuţi se încer- 
case prin numeroase pitace trasarea atribuţiilor ce le reveneau, 
maniera lor de rezolvare. Chiar dacă aveau printre sarcini 
păcatele trupesti, ei nu mai aveau dreptul de a percepe gloaba. 
Fiecare caz în parte urma a fi cercetat, analizat, solutionat; 
pentru efortul său, protopopul putea cere 2 taleri şi jumătate 
de la partea femeiască „pentru osteneală şi slujba ce face la 
cercetarea acestora, iar nu cu nume de gloabă sau geremea“!!6, 
Taxa percepută poartă numele de „dichioma“. Cuvântul nu 
s-a împământenit şi nici nu a fost folosit în anii următori, 
dovadă că nu s-a aplicat această nouă măsură în care vechea 
amendă căpăta nume nou şi alt tip de justificări. 

Într-o anafora a mitropolitului din 2 decembrie 1795, gloaba 
reapare, astfel se hotărăşte că pentru „călcări de lege“ se va 


114 Acte judiciare din Țara Românească, 1775-1781, ediţie întocmită 
de Gh. CRONT, AL CONSTANTINESCU, A. POPESCU, T. RĂDU- 
LESCU, C. TEGĂNEANU, Editura Academiei Române, Bucureşti, 1973, 
pp. 744-745, 1 martie 1779. 

115 V.A. URECHIA, op. cit., IV, p. 102, 4 iulie 1792. 

116 Tbidem, pp. 368-369, 15 noiembrie 1783. 

globi „partea cea greşită“, dar numai cu 300 de bani „după 
vechiul obicei“, protopopii fiind ameninţaţi cu certarea dacă 
se lăcomesc mai mult!!7. Din 5 decembrie 1795 anaforaua 
devine pitacul domnesc prin care se încearcă reglementarea 
abuzurilor săvârşite de protopopi prin judeţe. Se constată că, 
fără să aibă vreun motiv temeinic, fără să deţină informații 
sigure, ci bazându-se doar pe pâră şi zvonuri, protopopii ridică 
bărbaţi, holtei, muieri văduve, fete, îi bat, îi pun în fiare şi 
apoi îi globesc. Se recomandă iarăşi să se ia doar 300 de bani 
de la partea vinovată, „dichioma““, percepută pentru osteneala 
de a rezolva pricini şi nu drept gloabä.!!8 

Astfel gloaba este desființată de către unii domni si reînfi- 
intatä de alții, deşi toți sunt de acord că această amendă cutu- 
miară provoacă numeroase abuzuri. Alexandru Ipsilanti o 
interzice prin actul din 6 iulie 1777, dar este reînființată de 
Nicolae Caragea la 22 septembrie 1782. Este din nou desfiin- 
tatä la 4 iulie 1792, dar reînfiinţată la 9 decembrie 1795, inter- 
zisă iar în 1805 şi se pare că este încă percepută ilegal, pentru 
că la 18 septembrie 1814 Ioan Caragea cere mitropolitului să 
o desființeze, considerând că Biserica nu trebuie decât „să dea 
sfaturi duhovniceşti şi ispovedania“ si nu să ceară bani!!?, 
Această confuzie a creat, bineînțeles, abuzuri atât din partea 
ispravnicilor si zapciilor, cât şi din partea protopopilor, toți 
dorind perceperea gloabei fie şi bazată pe simple zvonuri, 
fie pe fapte reale, fie prin năpăstuirea unora si altora. 

Dincolo de amendă, întemnițarea „îndrăgostiților““ se prac- 
ticä. Holtei si fete, amanți şi amante, bărbați şi femei ajung în 
închisorile puterii unde sunt reținuți câteva zile, câteva säptä- 
mâni sau câteva luni. Motivul întemnițării este pentru toți 


117 DANIC, mss. 141, ff. 80-815. 

118 DANIC, mss. 141, ff. 89-90", 5 decembrie 1795. 

119 Val. Al. GEORGESCU, P. STRIHAN, op. cit., partea 1, vol. II, 
pp. 123-124. 

acelaşi: păcatul trupesc. Măsura se aplică uneori chiar şi după 
perceperea gloabei, închisoarea fiind considerată ca unica 
soluţie în a-i ține la distanță pe parteneri, mai ales atunci când 
trăiesc în aceeaşi parohie iar şansele de a recădea în păcat 
sunt destul de mari. Așa se întâmplă în cazul fiicei Vasilichii 
din Negreni, județul Olt, „pusă la opreală“ pentru că a căzut 
în păcat cu Gheorghe, văr de-al doilea. Eliberată la insisten- 
tele mamei si ale holteiului, fata este reîntemnitatä când se 
constată că păcătuieşte fără întrerupere cu vărul său şi mai 
ales după ce se naşte un copil!20. Radu şi Floarea din satul Baci, 
județul Vlașca, sunt denuntati de către preot şi vecini „cum 
că au căzut în fapta păcatului“; ridicaţi de zapciii plăşii, bătuți, 
cäzniti tinerii ajung până la urmă la Mitropolie. Aici ancheta 
efectuată de preoții tribunalului ecleziastic demonstrează că 
„ar fi avut amândoi dragoste“ încă din copilărie, dar „nu sunt 
vinovaţi faptei păcatului“!?!. 

Închisori ale protopopilor se află pe lângă fiecare proto- 
popiat. Să nu ne imaginăm că sunt închisori în adevăratul 
sens al cuvântului, ci doar simple camere închise din toate 
părţile ce pot primi un lacăt pentru a izola persoana vinovată 
de restul lumii. Ca şi gloaba, ele sunt interzise de către domni 
fără prea mare succes!22. Dar cum atribuţiile fiecărui departa- 
ment de judecată sau ale fiecărui dregător nu sunt clar stabi- 
lite, amestecul şi concurența între laic şi religios sunt fapte 
evidente, după cum o arată şi cazul prezentat mai sus. 

Pitacul lui Alexandru Moruzi din 5 decembrie 1795 oferă 
informaţii importante cu privire la procedurile operate de 
protopopi, dar şi de dregătorii locali, în analizarea pricinilor 
ce le revin în materie de moravuri. În fapt, instrucţiunile 


120 DANIC, mss. 143, ff. 114”. 

121 BAR, mss. 4027, ff. 87"-88", 10 ianuarie 1798. 

122 Pentru detalii cu privire la regimul închisorilor vezi C. GHITU- 
LESCU, În salvari si cu islic, pp. 366-377. 

trimise de Vodă, la cererea mitropolitului, pun în evidență prac- 
ticile cotidiene prin care sexualitatea este sugrumată, blamată, 
interzisă. Astfel, se cere protopopilor să păzească nizamul 
prin care „fiiară, bici, butuc, bătae, înjurături şi jafuri de gloabe 
să nu auzim domnia mea mai mult că le fac protopopi“ care 
aveau obiceiul „să ridice şi să arate vreo muere văduvă, veri 
fată, veri mueri măritate numai după vorbe şi pâra cuiva că 
au auzit“. Se poate interveni numai când „un bărbat va merge 
de sineşi la protopop ca să ceară îndreptarea soţiei lui ori 
un pârât, tată-său, mumă-sa, pentru fata lui sau rudenii, cea 
de aproape, pentru rudele sau când ispravnicii județului va 
orândui la protopop pricină ca aceasta, atunci are a cerceta, 
a înţelepţi şi a face îndreptarea cea cuvioasä si cu învățătură 
bisericească şi duhovnicească şi numai de a închide parte 
muerească pentru înteleptire si cu cererea părinţilor lor sau 
rudelor lor, slobozim. Iar hiare, bici, bätu să nu aibă de a-i 
bate, nici de a-i globi, pentru că biciul preotului iaste cuvântul 
lui Dumnezeu în gura lui cu care trebuie să înveţe şi să în- 
drepteze pe norod“!?3. „Că biciul preotului iaste cuvântul 
lui Dumnezeu în gura lui“, frumoasă parabolă cu ajutorul 
căreia vodă Moruzi încearcă să trezească umanitatea unei 
categorii sociale obişnuite să se îmbogăţească pe seama unui 
păcat cât se poate de simplu, dar practicat de toți: dragostea. 
Se constată totuşi că familia, soțul, rudele au încă dreptul 
să-l denunțe pe cel care ,,greseste“, pe cel care nu se supune, 
pe cel care iubeşte altceva decât ceea ce îi este prescris, pe 
cel care se abate de la ceea ce se consideră a fi drumul bun 
şi drept. 

Conflictul între laic şi ecleziastic devine din ce în ce mai 
evident pe măsură ce Statul capătă forme administrative şi 
juridice din ce în ce mai vizibile. Zapcii, zabiti, ispravnici 


123 DANIC, mss. 141, ff. 89°-92", 5 şi 10 decembrie 1795. 

se „obrăznicesc“ să judece chiar pe slujbaşii Bisericii, să se 
amestece în pricini ce aparțin de regulă Bisericii, să impună 
căsătorii forțate numai pentru a percepe gloaba şi gândind 
că din moment ce au acceptat să se cunune înseamnă că au 
şi păcătuit. Aceasta este analiza unui pitac bisericesc de la 
1819 prin care se solicită intervenţia hotărâtă şi imediată a 
domnului pentru a delimita atribuţiile fiecărui departament, 
pentru a evita abuzurile. Interzisă prin reglementări domnești, 
gloaba este încasată totuşi de slujbaşii laici sub pretext că nu 
pe ei îi vizase pitacul. Și pentru a face rost de bani, pun la 
cale înscenări, intervin bazându-se pe zvonuri, nu fac cerce- 
tări, nu-i interesează realitatea. Să ascultăm descrierea mitro- 
politului cu privire la extinderea şi gravitatea acestui fenomen: 
„Dar pentru că au numit numai pă protopopi aşa curgând 
pricina din care s-au dat îndemnare a să face acele porunci, 
au găsit mijloc zapcii isprävnicesti ca să globească ei cu cuvânt 
că pentru dumnealor nu să coprinde porunca şi aşa i-au globit 
şi globesc în multe chipuri, atât pă partea bărbătească, cât 
şi pă partea fămeiască, pe alţii îndata-şi după cununie fără 
a fi mai nainte zvon de păcaturi îi globesc puind mai nainte 
acest cuvânt că nu este cu putință a nu fi avut ei păcaturi 
amândoi înainte de a să lua în căsătorie. Încă si alt rău mai 
urmează, că eşind nume de păcaturi la vreo fămeie căsăto- 
rită şi o globesc şi îndata-şi fără nici o cercetare de este ade- 
vărat sau nu, o pun la închisoare fără a şti bărbatul ei şi aşa 
răceşte inima bărbatului despre soţia lui că şi de nu o lasă 
dar apururea urmează tot rău între dânşii din bănuielile ce 
[sunt] asupra ei.“124 

Se cere cu insistență abolirea gloabei, măsuri punitive şi 
dure care să stăvilească cât de cât apetenta slujbasilor laici 
şi ecleziastici: „Deci pentru toate acestea arătate pricini ne 


124 BAR, mss. 3935, ff. 38—39”, 28 iulie 1819. 

rugäm ca cu strasnicele Märiei Tale porunci sä sä facä oprire 
si înfrânare ca nici protopopii să nu să îndrăznească a lua 
acest fel dă gloabe, nici dumnealor boierii ispravnici, nici 
zapcii dumnealor sau alți zabiti politicesti. Si pentru ca să 
aibă sfiială a nu să mai întinde la acest fel de fapte rele să 
aibă poruncă arhierei eparhiilor ca să aibă luare aminte şi 
cum şi de acum înainte [de] să vor mai urma să înstiinteze 
părintele.““125 Justiţia laică si bisericească operează în aceeaşi 
manieră, iar la 1819 protopopi şi ispravnici se întrec în pune- 
rea în aplicare a unor măsuri interzise de nenumărate ori prin 
pitace domneşti sau bisericeşti, a căror valoare nu contează 
însă prea mult în judeţe şi plase, acolo unde adevăratul stăpân 
este cu totul altul. 


Tolerantä şi clementä, măsuri neduse niciodată până la 
capăt, amenințări nefinalizate si pitace reiterate, abrogate, 
reinventate, ignorate, control insuficient asupra propriilor sluj- 
başi, amestec între laic şi ecleziastic, fac ca până la urmă arbi- 
trariul şi compromisul să fie mai importante decât aplicarea 
cu tenacitate si consecvență a unor reguli propuse si gândite 
chiar de către instituția ce prima le încalcă. Se nasc astfel 
practici ce devin „norme“, laxitäti în inima sistemului ce vor 
fi speculate de subiecţii sociali. Vom încerca să analizăm aceste 
practici, urmărind în permanenţă raportul dintre declaraţiile 
persona jelor, atitudinile judecătorilor, discursul pravilelor şi 
al pitacelor, soluţiile născocite şi gradul lor de aplicabilitate. 


Practica juridică 
si inventarea de soluții 


Analiza timpului, a spaţiului, a manierei, a modalitätilor 
animă spiritele în sala de judecată. Când? Unde? Cum? Cu 
cine? Răspunsurile ar trebui să lămurească, dar şi să poto- 
lească dorinţa de a şti, de a cunoaşte, de a afla a judecătorilor. 
Curiozitatea asupra acţiunii în sine naşte întrebări de genul: 
„am întrebat pe numita câtă vreme iaste de când au avut îm- 
preunare cu pârâtu“, „cercetând pă fată când şi în ce loc s-au 
întâmplat fapta“, „cercetând-o pentru stricarea fecioriei ei, 
când s-au întâmplat“ sau „întrebându-se de i-au fost cu voie“. 

De asemenea, se analizează intenţia gestului, a actului, 
a faptelor. Gestul a fost gândit, premeditat sau pur şi simplu 
spontan? Promisiunile antrenează si intenţia de a le duce la 
bun sfârşit sau au fost făcute la beţie, în joacă, în glumă? 
Acceptarea actului a presupus faptul că fata cunoştea conse- 
cintele acestuia sau a fost într-adevăr ademenită în capcana 
amorului? Intenţia pune probleme judecătorilor care se preci- 
pită în întrebări pentru a lămuri şi a afla gândurile fiecărui 
partener. 

Fata primeşte o mare parte din responsabilitatea actului, 
ea trebuie să fie prevăzătoare, să ghicească intenţiile bărba- 
tului, să nu se lase înselatä de iluzia promisiunilor si drăgălă- 
şenia gesturilor, să nu se pună în situații neclare, să nu meargă 
în locuri ce nu pot fi supravegheate. Chira încearcă să se pre- 
zinte la judecată ca o victimă a holteiului Năstasie. Întrebările 
insistente ale judecătorilor scot la iveală că, de fapt, fata s-a 

lăsat antrenată în jocul dragostei şi „în dulcele Sâmpietrului, 
cu vreo cinci zile până în sfeti Arhangheli, într-o seară, au 
mersu numita fată la conacul lui Anastasie şi că într-acea 
seară au apucat-o şi au căzut în păcat cu dânsa“. Chiar dacă 
într-o primă fază judecătorii încearcă să-l convingă pe june 
să accepte căsătoria, în fața refuzului, se îndreaptă spre fata 
care devine responsabilă de fapta ei din moment ce „am mersu 
eu de la casa părinţilor miei la conacul numitului noaptea 
fiind“, aşadar conştientă de pericolul ce ar putea apărea!26. 
În aceste cazuri, recunoaşterea faptei, si implicit a vinovätiei, 
nu mai devine un cap de acuzare din moment ce fata se află 
pe poziţie de egalitate în construirea relaţiei prin participarea 
voluntară la propria seducţie. Stefana din satul Stefesti, judeţul 
Ialomiţa, o recunoaşte cu seninătate: „această cădere a mea 
în păcat cu dânsul n-au fost la vreun loc pustiu sau să fi fost 
împreunarea mea cu dânsul în vreo silnicie, ci au fost cu bună- 
voia mea şi în sat. Care şi după împreunarea ce am [mai] avut 
tot cu dânsul, nu am arătat pe loc, ori la vreo judecată sau la 
preotul şi pârcălabul satului ca să mi se cunoască curăţenia 
fetii, ci am tăinuit tot până când am şi rămas grea“. lanache 
holteiul, la rândul său, nu neagă nici actul sexual, nici pater- 
nitatea copilului, ci pur şi simplu refuză să ducă la bun sfârşit 
o legătură în care s-a implicat probabil şi datorită disponibi- 
litätii fetei!27. 

În alte situaţii, se merge până la culpabilizarea fetei care 
nu numai că devine responsabilă de producerea actului, ci este 
Chiar singura vinovată. În plus, participarea activă a fetei este 
evidentă atunci când totul se desfăşoară în mijlocul comuni- 
tății, în sat, în mahala, în casă, în curte, pe prispă, unde un 


126 BAR, mss. 644, ff. 164". 

127 BAR, mss. 645, ff. 122Y—123f. Dar încăpăţânarea îl costă scump: 
850 de taleri, o sumă uriaşă pentru un ţăran. Suma trebuie să acopere şi 
cheltuielile necesare pentru întreţinerea copilului. 

simplu țipăt poate antrena prezența umană, aşadar salvatorii 
de care ar avea nevoie, în cazul unui viol, unui amor nedorit. 

Sau iată cum se construieşte discursul clericilor în cazul 
Mariei din satul Petreşti, județul Vlaşca, sedusă şi abando- 
nată de Stoica, fratele popei Trandafir: „dar şi pe mine m-au 
învinovăţit judecata pentru căci n-am arătat la rudele mele 
sau la duhovnic sau la altcinevasi de săvârşirea păcatului, 
cum şi pentru căci am tăcut în diiastimă până când am făcut 
copilul fiind cu şăderea tot într-un sat cu numitul de am auzit 
şi am văzut atât eu cum şi rudele mele când s-au logodit, şi 
când s-au însurat““128. Așadar, prezența ei la tribunal, după mai 
bine de nouă luni de la producerea faptelor, nu poate fi văzută 
decât ca o „năpăstuire“, o punere în scenă. Tăcerea fetei, păs- 
trarea secretului, ascunderea sarcinii, ignorarea deflorării anu- 
lează veridicitatea faptelor. 

Apoi se trece la analiza promisiunilor, a valorii cuvintelor 
pronunțate, a locurilor în care au fost pronunţate, a timpului, 
a persoanelor, a responsabilitätilor. Fata sedusă îşi fondează 
cererile pe promisiunile de căsătorie, ele devin argumente 
principale în construirea şi formularea unei jalbe. Judecătorii 
însă, cu excepția anumitor situaţii, nu le acordă aceeaşi impor- 
tantä. Ei propun căsătoria fiecărui cuplu, dar nu ca urmare 
sau ca ducere la bun sfârşit a unor promisiuni presupuse, ci 
ca unică soluţie de a pune capăt unei situaţii critice: stingerea 
conflictului ce mocneşte în interiorul unei parohii. 

Urmează studierea diferitelor variante oferite de pârâti, 
de martori, de părinţi, de vecini. Dacă Anastasia a recunos- 
cut că „s-a împreunat“ cu Iane căpitan în „dulcele Crăciu- 
nului“, iar Gheorghe căpitan susține că şi el a avut dragoste 
cu pârâta, dar în postul Sfinţilor Apostoli, atunci să explice 
dumneaei de ce a aşteptat „atâtea luni trecute la mijloc“? 


128 BAR, mss. 644, ff. 175—176". 


80 „CU DRAGOSTEA LA TRIBUNAL“ 


De ce îl acuză pe Iane şi nu pe Gheorghe care a avut aşadar 
întâietatea?12 Fiecare amănunt este speculat, disecat, valori- 
ficat. Ana de la Mogoşani, județul Vlaşca, susține că miercuri, 
în Săptămâna Luminată din primăvara lui 1801, a avut îm- 
preunare cu Manea holteiul. Pârâtul, la rândul său, o contra- 
zice susținând sus şi tare că „dă luni, a doua zi dă Paşti“ a 
plecat la nașul său în satul Moşoaia, județul Teleorman, „unde 
s-au zăbovit o săptămână“150. 

Judecătorii sunt martori la scene tragice, bizare, melodra- 
matice. Până mai ieri iubiţi, amanți, îndrăgostiţi, concubini, 
aceiaşi parteneri, ajunşi la tribunal, devin dintr-odată duşmani, 
fiecare încearcă să se apere, să se legitimeze, să transfere res- 
ponsabilitatea actului pe umerii celuilalt, să strige mai tare. 
De la timiditate şi jenă la îndrăzneală şi ipocrizie, de la min- 
ciună şi umilință la sfidare şi nesupunere, toate aceste senti- 
mente umane defilează prin faţa clericilor. La 1804 iunie 6, 
soborul judecă procesul dintre Felda si Ion, ambii din Tingani, 
judeţul Ilfov. Între timp, holteiul a sedus-o si pe Ilinca din Bucu- 
resti, aşadar tribunalul are în fața sa două fete care cer acelaşi 
bărbat. Scenele reținute sunt cât se poate de melodramatice. 
Felda insistă si imploră, cerându-l de soț în virtutea întâietății 
— „că numitul au căzut mai întâi cu mine în păcatul stricării 
fecioriei““. De partea cealaltă, Ilinca „au strigat lângă dânsul, 
zicând ia că nici într-un chip nu îl lasă, ci îl cere de bărbat, 
agätându-sä mai vârtos de dânsul si ţiindu-l de haina lui“, 
neslăbindu-l nici un minut din ochi de frică să nu-l piardă"?! 

În astfel de litigii, rareori se face apel la prevederile legii. 
Dacă în cazurile de divorț prevederile legii, cu articol, para- 
graf, listă, sunt inserate în sentința finală!%2, acum se recurge 


129 BAR, mss. 653, f. 33-34. 

150 BAR, mss. 645, f. 38". 

131 BAR, mss. 646, ff. 148—149". 

132 C, GHITULESCU, În salvari si cu islic, pp. 46-55, 378-388. 

la o procedură sumară în care se încearcă aplanarea conflic- 
tului şi împăcarea părților. Totuşi întrebările judecătorilor, 
analiza minuțioasă a actorilor sociali, soluţiile avansate de- 
monstrează faptul că cel puţin atunci când pricina se judecă 
în fața tribunalului ecleziastic, glavele şi zacealele Pravilei 
fuseseră deja citite, asumate, informaţia fiind folosită într-o 
formă sau alta. Pedepsele însă nu sunt atât de dure, iar tăierea 
nasului prevăzută atât în Îndreptarea legii, cât şi în Codul 
penal nu se întâlneşte niciodată. La ocnă ajung doar câțiva 
acuzaţi care se dovedesc refractari şi nu acceptă nici una dintre 
soluţiile propuse, deşi vinovăția lor este clară. 

Mitropolitul judecă fiecare caz în parte încercând să gă- 
sească soluții, plecând de la particularitätile problemei propuse 
spre judecare. Dragostea şi sentimentele sunt lucruri care-i 
scapă de cele mai multe ori printre degete, greu măsurabile, 
greu de dovedit, greu de infirmat. Aceleași fapte, aceleaşi valori 
sunt interpretate în funcție de partea care refuză să accepte 
compromisul propus. Poate că părinţii-clerici nu au o pregä- 
tire juridică excepțională, dar sunt buni cunoscători ai oame- 
nilor şi ştiu cum să-i manipuleze, să-i înfricoşeze şi să-i 
convingă de justetea „dreptăţii“ oferite. Arbitrariul este la el 
acasă, atunci când mitropolitul are de judecat astfel de cazuri. 
Chiar dacă un anumit număr de procese poate fi înscris într-un 
anumit tipar, celelalte sunt însă unice prin problemele pe 
care le ridică, prin soluţiile inventate, prin modalitățile de 
acceptare a compromisului propus. 

Judecătorii au, în acest tip de pricini, o mare libertate în 
cercetarea şi interpretarea faptelor. Nu trebuie omis că, de cele 
mai multe ori, ceea ce îi ghidează în alegerea unei soluţii sau 
a alteia este chiar statutul socio-economic al părților. Cel mai 
concludent caz este cel al Nitei din mahalaua Argintarului care 
insistă cu plângeri la Mitropolie împotriva unui bărbat fugit 
de mult din capitală. În absenţa acuzatului, în mod normal, 

instanța nu se poate pronunţa, mai ales dacă nu există rude 
care să preia punerea în aplicare a sentinței. Dar în acest caz, 
mitropolitul, sătul de numeroasele plângeri depuse de femeie, 
preia asupra sa atribuţiile acuzatului, miluind-o cu „o roche 
de algea şi o tivilichie si bani gata tl. 10“. În schimb, femeia 
promite să nu mai supere auzul Prea Sfinţiei Sale cu nenu- 


mărate jalbe!%. 


Semne şi dovezi 


În fața soborului de clerici, cele două părţi sunt rugate 
să-şi susțină acuzaţiile cu probe sau cu martori, căci judecă- 
torii au deja o experienţă juridică şi ştiu că „spusele numai 
cu gura“ nu pot fi luate în seamă. În plus, Pravila recomandă 
judecarea acestui tip de pricini pe baza unor probe solide şi 
a unor martori de încredere. O fată, pentru a dovedi că a fost 
sedusă fără voia ei, trebuia să demonstreze că s-a opus şi a 
strigat pentru a fi auzită de vecini şi de toţi cei care treceau 
întâmplător pe drum (zaceala 1). Apoi ea trebuie să se pre- 
zinte la judecată imediat după consumarea actului sexual cu 
probele feciorii ei: „arată-se cum se-au stricat fetiia featei, pre 
sânge ce se va arăta pre hainele ei şi pre iia featei“ (zaceala 2). 
Lipsa de reacție imediată şi păstrarea secretului devalorizează 
actul în sine. Trecerea timpului lucrează în favoarea bărba- 
tului, el duce la distrugerea probelor şi, mai ales, la diluarea 
credibilitätii acuzațiilor. Dacă jăluitoarea nu poate prezenta 
toate aceste probe, instanța îi mai dă o şansă, ea are dreptul 
să jure că acuzatul a fost primul şi singurul bărbat din viața 
ei si mai ales că „şi-a petrecut viaţa cu cinste“. În această 
situaţie ea are nevoie de susținerea martorilor din comunitate 
(zaceala 3)1%. În practică putem constata că doar două fete 


133 BAR, mss. 641, f. 107", 29 octombrie 1794. 
134 Îndreptarea legii, p. 256. 

se prezintă la Mitropolie cu dovezile feciorii, dacă ar fi s-o 
excludem pe Stanca din mahalaua Apostolului care a înscenat 
totul. Alte două fete pun în scenă primul tip de probă, tipete, 
haine deşirate, atragerea comunităţii şi mărturia publică. În 
rest, toate celelalte 206 cazuri intră cu greu în prevederile 
glavei 254. 

Pătrana din mahalaua Delea, încrezătoare în promisiunile 
făcute de Ene, acceptă să-i deschidă ușa casei atunci când 
acesta bate la poartă într-o zi când tatăl era „dus afară la ţară“, 
iar mama era „dusă la târg“. „Împresurată cu sila“, Pătrana 
îşi pierde fecioria pe lavita din propria casă. După consuma- 
rea actului sexual, băiatul se räzgândeste şi refuză căsătoria 
promisă. Probele zdrobitoare aduse de fată la judecată îl obligă 
însă să revină asupra primei intenţii, căci „după semnili feciorii 
ei, fetii, ce s-au văzut pă iia cu care au fost îmbrăcată atuncea 
m-am cunoscut eu în vină“. Fata mai prezintă şi alte dovezi 
pe care Ene nu s-ar fi aşteptat să le folosească sau de care 
pur şi simplu uitase: „dar peste acel semn mai arată Pătrana 
fata şi un inel al mieu i o basma ce mi-au rămas atuncea în 
casă la dânsa“!35, Pentru a-şi asigura victoria, imediat după 
consumarea actului, fata arătase toate aceste „probe“ preo- 
tului şi vecinilor mahalagii care o însoțesc apoi la Mitropolie, 
dând astfel credibilitate şi forță acuzațiilor. 

La judecată, în fața soborului de clerici, cele două părți 
sunt rugate cu insistență să-şi prezinte dovezile care pot 
susține veridicitatea acuzațiilor. „Neaducând nici un semnu 
ca să poci dovedi că am avut împreunare cu numitul de fată“, 
recunoaşte Maria, ale cărei spuse nu pot fi susținute şi care 
nasc suspiciuni: „ci dând judecata bănuială că numai aşa cu 
năpăstuire m-am pus eu în spinarea numitului că mi-au stricat 
fecioriia“1%6. Dovada cea mai clară si care probează întotdeauna 


135 BAR, mss. 641, f. 90—91", 28 august 1794. 
136 BAR, mss. 641, ff. 93". 

veridicitatea acuzațiilor este cămașa pătată cu sânge. Judecata 
admite însă şi alte obiecte uitate de seducător în patul fetei 
seduse. De cele mai multe ori însă fetele nu pot prezenta nici 
semne, nici indicii, nici probe, iar judecătorii notează sec: 
„cerându-i-se vreo dovadă ca să o adevereze judecății nu avu, 
nici o dovadă, nici cu mărturii, nici alt fel“. 

Totodată, clericii insistă pe aflarea locului si timpului des- 
făşurării primei întâlniri, încercând să vadă dacă informaţiile 
oferite de fată si de băiat se suprapun. Un pic de neatentie 
în relatarea faptelor, o proastă memorie pot influența decizia 
soborului. În povestea ei, Maria afirmă că deflorarea a avut 
loc „într-o zi de dimineață“ „la apă“ „în curtea cea veche“, 
în timp ce Neacşu cojocarul oferă o altă variantă, „au avut 
împreunare... dar nu în curtea cea veche..., ci într-alt loc, 
într-o cârciumă“!37. Deflorarea nu mai poate fi aşadar consi- 
derată ca act de acuzare principal, transformându-se într-o 
relație sexuală pasagerä mai putin gravă: cârciuma este un 
loc al pierzaniei, nici o fată cu minte nu i-ar fi călcat pragul. 
Locul, timpul devin indicii în stabilirea faptelor, în fixarea 
evenimentului într-un cadru reperabil. Ele ajută tribunalul să 
împartă responsabilitätile actului. Se încearcă aflarea gradului 
de participare a fiecăruia: dacă a fost cu voia sau fără voia 
fetei, dacă victima s-a implicat provocând de fapt „consuma- 
rea“ unei relații, dacă a fost doar victimă pasivă, agresată de 
forţa şi violența masculină. 

Satul, mahalaua, casa, fântâna sunt considerate drept locuri 
populate cu oameni a căror intervenţie trebuie solicitată prin 
tipete şi strigăte de ajutor; cu alte cuvinte, fata nu mai poate 
fi o victimă inocentă dacă asistă la propria seducere fără să 
acționeze într-un fel. Pădurea, tufişurile, grădina, izlazul, piv- 
nita sunt locuri destul de izolate unde victima ar putea fi 

surprinsă şi seductia transformată repede în viol. Noaptea 
este mai periculoasă decât ziua, duminica mai solitară decât 
oricare altă zi a săptămânii, sărbătoarea mai plină de riscuri 
decât un timp normal. Informaţiile de acest tip sunt deosebit 
de importante mai ales când se vrea stabilirea paternității copi- 
lului. Tribunalul îi descoase practic pe împricinati pentru a fixa 
cât de cât timpul conceperii copilului, suprapunând fragmente 
de istorii trecute şi prezente narate. 


Martori, vecini si reputafii 


Ancheta la fața locului se efectuează în puţine cazuri. Ea 
coincide cu cercetarea faptelor, dar si cu obținerea de mărturii 
de la vecini sau de la alte persoane din comunitate cunoscă- 
toare ale părților aflate în litigiu. Mărturiile se conturează în 
jurul a două teme principale: reputaţia celor doi tineri în paro- 
hie şi legitimitatea legăturii. Martorii sunt chestionati cu pri- 
vire la atitudinea bărbatului față de fată, gesturile, frecvența 
întâlnirilor, familiaritatea. Dar nu numai atitudinea bărbatului 
contează, ci şi conduita femeii este la fel de importantă pentru 
că parohia urmărește atent comportamentul fiecăruia. Adjec- 
tivele atribuite fiecărei etape descriu nu numai intenția unei 
relaţii, ci şi răspunsurile partenerilor. Curtarea include anumite 
gesturi particulare ce pot fi cu uşurinţă recunoscute şi înțelese 
de cei din jur. De fapt, ele le sunt adresate vecinilor şi celorlalți 
bărbaţi de însurat din comunitate care trebuie să recunoască 
că fata este deja angajată si nu mai poate accepta curtea 
altcuiva. În funcţie de ritualul urmat, comunitatea decide dacă 
băiatul avea gânduri serioase, „au avut-o ca pe o soţie“, sau 
numai s-a distrat şi „mergea la ea ca la o cârciumă“. „O coabi- 
tare socială fără constrângeri este imposibil de imaginat“158, 

iar tinerii se supun normelor nescrise ale comunității în care 
trăiesc!??, Comunitatea, la rândul ei, împarte responsabilitätile 
în funcție de comportamentul fiecăruia. Când Dumitra, din 
satul Crăsani, judeţul Ialomiţa, se prezintă la judecată, pe lângă 
tată, mamă, rude, ea este însoțită de două vecine, Dumitrana 
şi Iana, gata să jure că Barbu, prin comportamentul său, a lăsat 
tuturor să se înțeleagă că este gata să se însoare. Retragerea 
băiatului şi mai ales negarea faptelor nu-i sunt de folos în 
fața zdrobitoarelor mărturii ale rudelor şi ale vecinätäti care 
atestă intenția comportamentului, acceptând tacit conduita 
fetei, înşelată, ca toți ceilalți, de aparențele unui ritual ma- 
rital140. 

Ochiul colectiv ştie să împartă responsabilitätile cu preci- 
zie, plecând de la simplul comportament al tinerilor. Când 
Necula din satul Raşii, judeţul Ialomiţa, strigă si se lamentează 
acuzându-l pe Tudor că noaptea ca un „tâlhar“ i-a călcat casa 
„hoțeşte“, în timp ce el era plecat la câmp, „spăimântându-i 
şi siluindu-i fata“, când Tudor se apără jurând că nu se ştie 
vinovat, satul întreg mărturiseşte că adevărul este cu totul 
altul, iar fata şi holteiul sunt deopotrivă implicaţi şi deopo- 
trivă vinovaţi: „că părâtul ar fi făcut stricarea feciorii fetii 
cu adevărat, dar însă nu cu sila precum tată-său arată, ci cu 
a ei voie, mai vârtos aflându-se om în casă când s-au săvârşit 
fapta cu voia fetii, fără a face nimeni strigare“!4!. Martorii 
aduși chiar de tată şterg din gravitatea acuzațiilor, denunță 
sperjurul băiatului, schimbă cursul întregului proces care de 
la pedeapsă grea (cerută de Necula) se reduce la eterna şi ba- 
nala învoială. 


139 Pentru detalii vezi Constanţa VINTILĂ-GHIŢULESCU, „Vecini, 
reputati şi control social în societatea românească (sec. XVIII)“, RIS, 
nr. 8, 2003-2005. 

140 BAR, mss. 636, ff. 96'-97", 30 octombrie 1781. 

141 BAR, mss. 651, mss. 137-138". 

Acuzatiile masculine trebuie la rândul lor să fie susținute, 
probate cu martori. Când un bărbat acuză aruncând vorbe de 
genul „ar fi avut petrecerea necinstită““ şi din acest motiv nu 
vrea s-o ia de soție, tribunalul îi cere să aducă martori care 
cunosc „politiia desfrânată“ a fetei în cauză. Dumitru, holteiul 
din mahalaua Sfânta Vineri, aduce la Mitropolie şapte martori 
care susțin că Maria din mahalaua Popa Cozma n-a fost fecioară 
la prima lor împreunare. Martorii sunt toți nu din mahalaua 
unde fata îşi are locuinţa, ci vecini şi tovarăși de afaceri ai băia- 
tului. Iată-i, aşa cum au fost transcrisi în condica Mitropoliei: 
„Ioniță islicar i Ioniță cojocar i Chiriiac cojocar i Iane lipsca- 
nul şi cu mestesugu condoragiu i Gheorghe cojocar i Marco 
bărbieru i Lazăr croitoru toți aceştia din mahalaua Sfântu 
Gheorghe cel Vechi“. Mărturia lor este unanimă: „jăluitoarea 
este cu ponosuri dă umblete rele“. Solidaritatea masculină este 
evidentă, dar aici este vorba în același timp si de o solidaritate 
de breaslă, toți mici mestesugari si probabil cu strânse legături 
comerciale cu tatăl băiatului, Gheorghe negutätorul, care îşi 
are prăvălia tot în mahala. Mărturia lor s-a conturat în jurul 
cinstei şi a comportamentului fetei pe care probabil unii au 
frecventat-o, dat fiind eticheta de prostituată pe care i-o atri- 
buie fără să reflecteze prea mult“. 

Mărturia se creionează în jurul comportamentului manifest 
al fiecăruia, aşa cum este el perceput de vecini sau de alți mar- 
tori, subliniind anumite trăsături, nuantând anumite aspecte, 
punctând diferenţa între ceea ce se ştie, ceea ce s-a văzut, ceea 
ce s-a auzit, ceea ce s-a aflat de la alții. Dacă comportamentul 
Mariei din mahalaua Argintarilor este vizibil şi clar pentru 
toți vecinii, nu acelaşi lucru se întâmplă în cazul Saftei din 
mahalaua Fântâna Boului. Ambele cârciumărese, cele două 
fete sunt descrise diferit în aceleaşi circumstanţe: un proces 

de seducţie intentat clientului asiduu şi „îndrăgostit“. Maria 
este percepută de vecini ca o fată destrăbălată care mănâncă, 
bea, dansează „cu unii, cu alții, cu străini“, cu cine se nime- 
reste în cârciumă. Safta este mai degrabă slujnica supusă 
care serveşte clienţii, dar fără „să se amestece“ cu ei, nici nu 
părăseşte cârciuma în compania lor. Iată aşadar două com- 
portamente diferite în acelaşi context, trebuie însă specificat 
că în primul caz mahalagii vecini mărturisesc şi denunţă, ne- 
mulțumiți de atitudinea fetei care le tulbură deseori liniştea 
somnului. În cel de-al doilea caz sunt tovaräsii acuzatului; 
ei se arată destul de reţinuţi în declaraţii pentru a nu-l inculpa 
pe cel care îi chemase să-l apere: „iar cu ochii noştri n-am 
văzut făcând alte fapte, nici cu numitul Tănase, nici cu alţii. 
Iar că au luat-o Tănase si au dus-o la altă casă am auzit de la 
alții“143. Se marchează diferența între „ochii care au văzut“ 
Şi ceea ce a circulat ca bârfă la un moment dat prin mahala. 

Se fac mărturii asupra comportamentelor, conduitelor, ges- 
turilor. Se povestesc scene, se redau cuvinte, se descriu poziţii, 
locuri, fapte, timpuri. Se poate privi peste gard, prin gaura 
cheii, pe fereastră, prin gura podului, din frunzisul copacilor. 
Gemetele, suspinele, vorbele pot fi auzite din spatele ușilor, 
din dreptul ferestrelor, de pe prispă, de sub pat. 

Într-o seară, „după läsata secului de postul cel mare“, cău- 
tându-si prietenul, Gheorghe holtei este fără să vrea martorul 
unei scene pe care o povesteşte apoi cu dezinvoltură: „într-o 
seară, chemând dumnealui vornicul Golescu pe un Marin slugă 
a dumnealui, şi nefiind Marin aici, eu am mersu să-l caut. Și 
ducându-mă păn grădina dinapoia casilor ce să vecineşte cu 
casa numitei Catrinii, am văzut pă numitul Marin cu numita 
Catrina, într-acea grădină, în scaieti, săvârşind păcatul amân- 
doi“. Fără să stea prea mult pe gânduri, îi strigă: „Marine, te 


14 BAR, mss. 636, f. 78", 31 august 1781; mss. 638, f. 120", [10 au- 
gust 1783]. 

pe 


cheamă boierul!“ La rândul său Marin îi răspunde fără prea 
mare jenă: „Fugi de aici, că viu acum!“ Gheorghe continuă 
scena care i se pare cât se poate de normală: „Și depărtându-mă 
de acolea, în urmă au venit şi el şi s-au dus la stăpână-său. 
După aciia, trecând trei zile la mijloc, am avut şi eu cu dânsa 
a face păcatul“, probabil în spatele aceleiaşi grădini, în ace- 
iaşi scaieti!#, În acest caz, acuzatul nu este nici Gheorghe, 
nici Marin, ci Antonie, slugă boierească, care, ca şi tovarăşii 
săi, a păcătuit într-o seară cu Catrina printre scaietii din spa- 
tele casei. Catrina a ales pe unul dintre ei, dar ar fi putut fi 
la fel de bine alege pe oricare altul. Aşadar prin mărturisirea 
aceloraşi fapte bărbaţii se apără, atenuând gravitatea acuza- 
tilor, anulând veridicitatea acestora, schimbând în fapt cursul 
procesului ce se redirectioneazä către acuzatoare. 


si văzând că nu voi lua nimic“... 


Raporturile dintre bărbaţi şi femeie ajung să devină o marfă 
ce poate fi ușor „negociată“. Femeia îşi oferă trupul în schim- 
bul promisiunilor de căsătorie, cel mai adesea, sau în schimbul 
altor mici cadouri. Nerespectarea termenilor „contractului“, 
sau mai bine zis a sorocului — „mi-au promis că după Paşte 
ne vom lua“ —, implică apelul la o a treia parte, cu ajutorul 
căreia se speră că se vor putea pune în practică promisiunile 
date. 85 din cele 210 cazuri s-au încheiat cu acceptarea unei 
învoieli, de cele mai multe ori propusă chiar de clericii de 
la Mitropolie. Sub pretextul evitării jurământului, părțile sunt 
sfătuite să se împace. Efectele negative ale prestării unui jură- 
mânt strâmb sunt accentuate, împricinaţii sunt înfricoşaţi şi 
chiar amenințați cu impunerea unor pedepse mult mai as- 
pre. Pe de altă parte, clementa mitropolitului se manifestă 

cu larghete ori de câte ori apare ocazia. Chiar dacă bărbatul 
este nevinovat şi gata să presteze jurământul, mitropolitul 
îl convinge că ar fi mai bine să ajungă la o înţelegere cu jălui- 
toarea şi s-o miluiască cu o sumă de bani, dată fiind starea 
ei de „scăpătăciune şi sărăcie“. Şi asta după ce mitropolitul 
insistase asupra căsătoriei dintre cei doi. Dacă nu reuşeşte 
să-l înduplece pe bărbat, fie că este vinovat sau nu, să-i dea 
ceva femeii din fața lui, mitropolitul se apleacă chiar el asupra 
nefericirii acesteia, impresionat mai ales de sărăcie. Suma nu 
depăşeşte niciodată 50 de taleri, ea este echivalentă cu ceea 
ce ar ceda un bărbat vinovat. Mila este mai totdeauna justifi- 
cată ca „un ajutor la măritiş“. Acest ajutor nu este însă acordat 
tuturor fetelor care au pierdut procesul. Selecţia este aleatorie 
şi depinde probabil de dispoziția Prea Sfinţiei Sale. De exem- 
plu, el o miluieşte pe Maria, fata unui preot din Valea Călugă- 
rească, județul Prahova, cu 50 de taleri, deși aceasta câștigase 
procesul!45. Am putea presupune că această „milă“ se dato- 
rează meseriei tatălui, preot, deci în custodia Bisericii, obligată 
să-şi sprijine slujbaşii. Dar o face şi în alte cazuri care nu mai 
au nimic de-a face cu Biserica. 

Tocmeala (sau învoiala) ar putea fi considerată o răscum- 
părare a virginitäti fetei. Seducätorul are, potrivit discursului 
din jalbä, obligația morală de a înzestra fata pe care a înşelat-o 
cu promisiuni de căsătorie. „Preţul virginitätii este în reali- 
tate un ajutor material cu care fata speră că se poate mărita 
mai uşor. Dacă Pravila prevede înzestrarea în raport cu poziția 
socială a fetei, în practică observăm că „zestrea“ apare ca o 
continuă negociere între părți sub atenta supraveghere a Bise- 
ricii şi că suma reflectă mai degrabă poziţia socială a băiatului 
şi capacitatea economică a acestuia. „Zestrea“ oferită de sedu- 
cător este în realitate mult mai mică decât o zestre normală 

şi infinit mai mică decât cea prevăzută de lege. Dacă toc- 
meala poate fi văzută ca o pedeapsă suportată de bărbat, 
atunci ea este mult mai blândă, în comparaţie cu prevederile 
codului de legi. Chiar dacă lasă impresia că favorizează femeia, 
în fapt bărbatul este cel favorizat, protejat. Cu o vacă, trei 
rochii, sau 20 de taleri scapă de confiscarea averii, de ocnă, 
de pedeapsa capitală; prevederi destul de grave ale legii scrise 
pe care multi dintre ei nici nu le cunosc, la care, de altminteri, 
judecătorii nu fac apel decât în cazuri extrem de rare. Totodată, 
nu trebuie uitat că aceste învoieli se desfăşoară prin mijlocirea 
mitropolitului, soborului, ispravnicilor, judecătorilor: o soluție 
impusă de tribunal şi transformată în practică prin intensa ei 
utilizare de-a lungul întregii perioade studiate. O învoială 
dusă până la capăt şi pusă în aplicare se datorează judecăto- 
rilor-arbitri. 

Deşi multi pârâti îşi recunosc vina, ei refuză totuşi să plă- 
tească pentru „greşeala comisă“, considerând că au plătit după 
fiecare întâlnire sau că femeia s-a oferit de bunăvoie. Unii 
se revoltă şi îşi strigă nemulțumirea, afirmând că nu înțeleg 
de ce trebuie să plătească numai ei sau de ce să plătească când 
fata este la fel de vinovată prin acceptarea actului. Alții sunt 
săraci pur şi simplu şi nu au de unde ceda o vacă şi-o rochie. 
Cum relaţiile au loc înaintea căsătoriei, bărbaţii se află încă 
sub tutela economică a tatălui, şi până la urmă din patrimo- 
niul comun s-ar rupe o parte pentru a acoperi o „greşeală“, 
deci familia întreagă fiind nevoită să suporte şi să accepte 
„paguba“. 

Suma este sugerată de către clerici plecând de la situația 
financiară a acuzatului. Astfel, Lila din Buciumeni, judeţul 
Ilfov, primeşte de la Neagu din Buftea, acelaşi judeţ, 20 de 
taleri si o vacä!#; fecioria Mariei din Măgura, judeţul Vâlcea, 

valorează „o rochie şi o vacă“. Dar pentru că fata a insistat 
pe o ghiordie, procesul a fost reluat şi în final fata are haina 
dorită!+”; negustorul Ioniță îi oferă Sandei, cu care are doi 
copii, 400 de taleri, o casă şi toate hainele pe care i le-a făcut 
cât au fost împreună. Suma este considerabil mai mare atunci 
când la mijloc se află copii. În funcţie de numărul acestora, 
ea creşte sau scade. lanache, holteiul din Ştefeşti, judeţul Ialo- 
mita, este obligat de instanță să-i plătească Stefanei 850 de 
taleri, bani pentru răscumpărarea fecioriei, dar si pentru între- 
ținerea copilului!48. 

Prea Sfintia Sa părintele mitropolit îşi foloseşte cu abili- 
tate puterea de convingere. La sfârşit, după ce părțile au fost 
prelucrate în taină si separat, fiecare are convingerea că acel 
compromis propus este cel mai bun şi că se află în avantaj față 
de adversar. În acest caz, Prea Sfintia Sa încearcă să impună 
soluţia pe care o are deja în minte cu „armele“ pe care chiar 
femeia i le oferă în jalba sa. Iată cum o convinge pe Sanda, 
tärancä din Poiana Lungă, județul Dâmboviţa, să accepte 
învoiala de mai sus. După cum singură mărturiseşte, femeia 
a acceptat toate avansurile bărbatului şi pentru că spera să 
se căsătorească, „şi dumnealui întâmplându-se a veni după 
negutätorie pă acolo, m-am îndrăgit cu dumnealui amägin- 
du-mă cu firea că-l voiu lua drept bărbat, fiind eu fată“. Mai 
întâi, mitropolitul o convinge că o astfel de căsătorie este im- 
posibil de realizat, date fiind diferenţele sociale dintre ei. Asa- 
dar fata ar trebui să renunţe la pretenţiile sale de căsătorie şi 
să accepte ceea ce i s-a propus, mai ales că „împreunarea mea 
cu dumnealui au fost cu voia mea“. Dacă insistă, ea poate 
pierde totul şi atunci, decât nimic, mai bine banii!%. De altfel, 
multe dintre ele recunosc că decât să piardă, renunță la căsătoria 

visată şi acceptă compromisul. „Dar socotindu-mă eu şi văzân- 
du-l cu totul spre a face jurământ si văzând că nu voi lua nimic 
au stătut părinţii clerici mijlocitori către tată-său de l-au făcut 
şi mi-au dat taleri 15 bani gata şi o vacă şi un gonitor“, mărtu- 
riseşte Maria din Tântava, județul Ilfov!50. 

De cele mai multe ori fetele ştiu că nu pot conta pe o căsă- 
torie, chiar dacă o doresc. Înainte de a ajunge la judecată s-au 
convins de irealitatea cererii lor în urma disputelor avute cu 
acuzatul şi familia lui. Abandonate pe prispa casei seducăto- 
rilor de către propriile familii, multe sunt alungate cu ciomagul, 
bătute, ocărâte, hulite. Şi atunci de ce au mai apelat la actul 
de justiție? Ce le poate oferi? Un acord, un pact economic care 
să le „îndulcească“ situaţia, să le ajute să spere într-o viitoare 
căsătorie. Actul de justiţie este o umilință publică pe care din 
răzbunare, împinse de familii, din sărăcie, multe îl suportă 
fără să facă cel mai mic comentariu. Umilinta şi supusenia 
sunt însă vizibile în fiecare linie a unei învoieli, dat fiind că 
femeile vin acolo pregătite să accepte orice, important fiind 
să nu plece cu mâna goală. Pretentiile lor se schimbă în funcție 
de pârât, de judecători. Dacă în jalbă îşi afirmă si îşi argumen- 
tează pretenţiile de căsătorie, în fața judecătorilor încep deja 
să se manifeste primele îndoieli asupra realității împlinirii 
acestora si se lasă convinse de necesitatea unei învoieli. „Și 
văzând că nu voi lua nimic“, iată vorbele magice care reuşesc 
să le facă să renunţe la căsătorie şi să accepte un „altceva“. 

La tribunal, bărbaţii devin adevăraţi detractori, „vrăjmaşi'“ 
gata să le devoreze; refuzul malitios şi batjocoritor al aces- 
tora le convinge că o „căsătorie cu sila nu se poate face“. Dez- 
amăgirea profundă se citeşte în cuvintele Saftei din Urluiani, 
judeţul Teleorman, sedusă şi apoi abandonată de Gheorghe, 
care sätulä de judecată, de umilință, renunță practic la orice 
pretenție: „cu bunăvoia mea l-am iertat de jurământ (de vreme 

ce n-au vrut să mă ia întru căsătorie) şi l-am lăsat în plata lui 
Dumnezeu“!5!. 

Cunoscând firea oamenilor şi mai ales pentru a evita alte 
procese şi reluarea neînțelegerilor după părăsirea instanței, 
învoiala devine întotdeauna un act scris dat la mâna fetei. 
Acest act poartă „semnătura“ fetei şi a rudelor care au înso- 
tit-o. „Semnătura“ este de fapt numele iscălit de către diacul 
de cancelarie, dar întărit de degetul persoanei respective: „însă 
eu iscălindu-mă mai jos mi-am pus numele si degetul în loc 
de pecete“. Amprentele digitale însoțesc numele persoanelor 
care au trecut prin fața tribunalului. Alteori, când documen- 
tul este numai o transcriere în condica cancelariei mitropoli- 
tane, amprentele digitale sunt înlocuite cu mici pete de cemeală 
pe care logofătul le desenează în dreptul numelor. Sau același 
logofăt desenează mici cercuri. Toate acestea marchează tre- 
cerea prin fața instanței şi acceptarea unei soluții, acordul pentru 
restabilirea ordinii sociale. 

Bărbatul primeşte şi el un act scris atunci când el este cel 
care are câştig de cauză. De asemenea, învoiala nu este numai 
un act scris, ea se tranzacţionează pe loc sub ochii judecăto- 
rilor. Această practică s-a impus deoarece odată reîntorşi acasă, 
partea care a pierdut procesul refuză să-şi asume datoriile sta- 
bilite în faţa instanţei şi certurile reîncep, plimbările pe la tri- 
bunale se reiau. Banii sunt dati deplin în mâinile celui care a 
câştigat, dar celelalte obiecte cerute nu sunt întotdeauna la 
îndemână, aşa că ele sunt prinse în actul de învoială. Se stabi- 
lesc termene, se dau soroace, se acordă răgazuri: „pe care bani 
i-am primit pă deplin în mâna mea, şi vaca cu gonitorul să aibă 
a mi le da acasă“1%2. 

Dar pentru că nu au încredere unii în alții şi pentru că auto- 
ritatea lucrului judecat nu există, jăluitori şi pârâti insistă pe 

întărirea actelor de către mitropolit: „la care dând fierbinte 
rugăciune au întărit şi cu pecetea Prea Sfinţiei Sale spre mai 
bună adeverinţă şi pohtind si părinţii clerici l-au întărit cu 
iscăliturile“. 

Învoiala include şi o latură punitivă. Tribunalul, prin toc- 
meala realizată, a reuşit să stingă un conflict, să restabilească 
un echilibru. Cum oamenii sunt totuşi destul de complicati si 
nu se supun decât cu greu unor pacte sociale, în sentinţa finală 
sunt introduse şi „amenințări“ penitentiale care să-i sperie pe 
actorii sociali şi să-i facă să reflecteze de două ori înainte de 
a relua pricina. Amenintärile sunt adresate în egală măsură 
bărbaţilor şi femeilor, responsabili sau nevinovaţi în comiterea 
actului. „Să fiu pedepsită cu bătae politiceste si nici la judecată 
zisele méle în seamă să nu se ţie““155, este ameninţată Maria 
integrând şi memorând eventuala pedeapsă ce i-a fost repetată 
în instanță, apoi iterată în rezoluţia finală. „Atunci să mă pe- 
depsească după Pravilă ca un stricător dă feciorie, făcându-mă 
judecata ca si fără de voia mea să mă cunune cu numita“, admite 
Ene!54. „Jar care din noi nu să va ţinea de acest aşezământ si 
ne vom mai scula la vreo judecată politiceascä sau bisericească 
să fim izgoniți cu bătaie si cu gloabä“, se supun deciziei sobo- 
rului Ion croitorul şi Zamfira din Bucureşti după ce au trans- 


format dragostea lor într-o „roche de alagea şi-o căldare“.155 


Jurământul 


Jurământul este soluţia pe care soborul o alege după ce 
a epuizat toate celelalte mijloace de convingere. Acceptarea 
lui se face în cazul în care nu există nici un fel de probă care 


153 [bidem. 
154 BAR, mss. 641, ff. 90%—91”. 
155 BAR, mss. 640, f. 6”. 

să susțină acuzaţiile jäluitoarei sau apărarea pârâtului!56. El 
este propus de părți ca soluţie necesară pentru descoperirea 
adevărului. Acuzati sau acuzatori pot face apel în egală măsură 
la prestarea jurământului pentru a-și susține veridicitatea spu- 
selor. 

Jurământul este pus în scenă cu ajutorul corpului si al cu- 
vântului şi capătă valoare numai în prezența martorilor. Sacrul 
este indispensabil în prestarea unui jurământ, el nu există decât 
în interiorul sacrului. Din acest motiv, jurământul este admi- 
nistrat numai de către Biserică şi în prezenţa slujitorilor ei. 
Orice persoană care a acceptat jurământul ca probă importantă 
în descoperirea adevărului este trimisă la Mitropolie pentru a 
presta jurământul şi a primi actul scris cu descrierea ritualului 
şi a gesturilor prestatorului. Condicile ținute de cancelaria mi- 
tropolitană păstrează o serie de documente cu procese care 
nu tin de competenţa Bisericii, dar care ajung la ea datorită 
necesității prestării jurământului. Acceptarea unei astfel de 
probe îl leagă pe individ direct de divinitate. El poate scăpa 
de acuzaţiile aduse pentru moment, dar îşi încarcă sufletul nu 
numai cu un păcat care poate fi trecut cu vederea la Judecata 
de Apoi, păcatul cărnii, ci şi cu un sperjur cu atât mai grav, 
cu cât el este făcut într-un loc sacru şi într-o atmosferă sacră. 
Dacă cei din jur pot fi päcäliti, Dumnezeu nu, iar răzbunarea 
sa nu va întârzia să apară. Oamenii cred cu tărie în răzbunarea 
divină şi mai ales în Judecata de Apoi. Legenda culeasă de 
mitropolitul Neofit Cretanul în preumblările sale prin țară 
din vara anului 1735 demonstrează acest lucru!57. 


156 În Franța, de exemplu, jurământul îşi pierde eficacitatea în cadrul 
unor astfel de litigii, el trebuie să fie însoțit de alt tip de probe în care mar- 
torii ocupă locul central. Veronique DEMARS-SION, Femmes seduites 
et abandonnées au XVIIIe siècle. L'exemple du Cambresis, pp. 285-310. 

157 Jumalul călătoriilor canonice ale mitropolitului Ungrovlahiei 
Neofit I Cretanul“, traducere şi prezentare de Mihai CARATASU, Paul 

Prestarea jurământului se face în orice zi a săptămânii, 
atunci când se judecă o pricină. Actorii ar putea fi încadrați 
în schema propusă de François Billacois: un oficiant, un 
public, un destinatar si un jurător!58. Preotul este cel care se 
ocupa de respectarea cu stricteţe a etapelor jurământului. Dar 
el, singur, nu poate acorda autenticitate ritualului. Numai 
soborul are acest drept, iar preotul rămâne un oficiant cu rol 
de administrare a ritualului. Publicul este format din clericii 
soborului, părinții părților implicate, tovarăşi, martori, prie- 
teni. Ei transformă jurământul într-un act public!5. Jurământul 
se face întotdeauna în prezenţa persoanei care a făcut recurs 
la acest tip de probă, persoana căreia îi este adresat. Ea trebuie 
să răspundă dacă „s-a mulțumit“, cu alte cuvinte dacă renunță 
la acuzaţii. Judecătorii sunt interesați s-o convingă să nu mai 
reia procesul şi „să nu mai supere pe numitul (acuzatul) si auzul 
urechilor Voastre (instanța) cu astfel de pricini“. Multumirea 
sa este foarte importantă în restabilirea ordinii sociale. Recursul 
la jurământ implică încrederea în individul care urma să jure. 
Până în ultima clipă, femeia crede că bărbatul care o înşelase 
nu va avea curajul să-şi ascundă vinovăția în spatele unei 
probe atât de dificile din punct de vedere spiritual. 

Bărbaţi şi femei au deopotrivă dreptul de a presta jurământ. 
Chiar şi un cleric poate face apel la jurământ, atunci când o 
acuzaţie apasă asupra sa, iar alt tip de probe pentru a-şi arăta 
nevinovăția nu există. În cazul proceselor de seducţie, femeia 


CERNOVODEANU şi Nicolae STOICESCU, în BOR, tom 98, nr. 1-2, 
1980, pp. 259-262. Vezi explicaţii în Constanţa VINTILA-GHITULESCU, 
„Bonnes et mauvaises mœurs dans la société roumaine du XVIIIe siècle“ 
în I. BALUTAÀ si C. VINTILĂ-GHIŢULESCU (coord.), Bonnes et mau- 
vaises mœurs, ed. cit., pp. 77-111. 

158 «Rituels du Serment: des personnages en quête d’une «voix off», 
în Le Serment, volum editat de Raymond VERDIER, CNRS, Paris, 1991, 
vol. I, pp. 23-33. 

159 [bidem, p. 25. 

cere jurământul în lipsa altor probe şi ca o ultimă soluţie în 
aflarea dreptăţii: „jăluitoarea răspunse, zicând că să jure pre- 
otul cum că nu se ştie vinovat la fapta păcatului şi va rămânea 
în pace şi nesupărat“. Desfăşurarea ritualului presupune pregä- 
tirea sufletului, a trupului şi a locului sacru. Nu există o pre- 
ferintä pentru o biserică anume. Pentru că pricinile se judecă 
la Mitropolie, slujbaşii acestei instituţii preferă biserica din 
incintă pentru că le este la îndemână. Părțile primesc un soroc 
de trei zile pentru a reflecta asupra efectelor spirituale ale unui 
jurământ strâmb şi pentru a se pregăti sufletește. După expi- 
rarea rägazului, cele două părți merg în biserică. Aici are loc 
o a doua pregătire spirituală, când un pasaj din Biblie este citit, 
iar preotul le cere actantilor să renunţe la acuzații şi să se 
împace. Urmează prestarea jurământului, când o serie de 
„obiecte-simbol““15 sunt folosite pentru a scoate în evidență 
importanţa spirituală a actului. Băiatul, în fața fetei, jură cu 
mâna pe Evanghelie că nu se ştie vinovat. O serie de alte ges- 
turi însoțesc actul: îngenuncherea în fața altarului sau a icoane- 
lor, semnul crucii, sărutarea Evangheliei, a crucii si a sfintelor 
icoane. Textul pronunțat nu ne este cunoscut, ci doar o formulă 
care reduce întreg ritualul: „a jurat că nu se ştie vinovat cu 
numita“. Oficiantul are misiunea de a observa gesturile si 
mimica jurătorului. El informează organele de judecată dacă 
jurământul s-a făcut „fără nici o sfială“ sau dacă jurătorul n-a 
putut duce la capăt ritualul. Observațiile sunt trecute într-un 
act scris, întărit cu semnăturile clericilor. Alături de prestator 
se află şi martorii, în cazul preotului Toma, de exemplu, „cei- 
lalti preoţi de la Sfântu Gheorghe, tovarășii numitului preot“ 
care „au fost față de au văzut cu ochii săvârşirea jurămân- 
tului““!5!. Acest act îl absolvă pe acuzat de orice vină. El poate 
reveni la viața normală ca şi cum nimic nu s-ar fi întâmplat. 


160 Ibidem, p. XVII. 
161 BAR, mss. 640, f. 19%. 

Mitropolitul Dositei constată în anaforaua din 1792 că 
prea multi bărbaţi acceptă cu uşurinţă prestarea jurământului 
pentru a scăpa de cerinţele fetelor. Se observă că unii dintre 
acuzaţi prestează jurăminte false fără să se teamă de mânia 
divină şi de ziua Judecăţii de Apoi. Pe de altă parte, chiar com- 
portamentul împricinaților în faţa instanţei ridică o serie de 
semne de întrebare cu privire la sinceritatea lor. Dacă într-o 
primă fază a cercetării ei sunt gata să presteze jurământ pentru 
a scăpa de acuzaţii şi ajung chiar până în faţa altarului, în cele 
din urmă renunţă, în ultimul moment, şi acceptă învoiala pro- 
pusă de clerici. Să fie oare vorba de o manipulare a instanței 
pentru a ajunge la un compromis cât mai aproape de dorințele 
şi posibilitățile acuzaților? Sau constrângerile spirituale presu- 
puse de acest tip de probă s-au diluat vizibil la acest sfârşit 
de secol? O parte din răspuns ni-l oferă mitropolitul Dositei 
care constată că jurământul este acceptat cu uşurinţă de tineri 
pentru a scăpa de „pâra fetelor“ şi fără a se gândi la cäintä 
sau judecată divină!62. 

De multe ori totul este pregătit pentru săvârşirea jurămân- 
tului, dar fata îl opreşte pe acuzat gândind că răzbunarea se 
poate abate nu numai asupra lui, ci şi asupra ei. Si în mijlocul 
bisericii îi cere să se oprească, preferând să piardă decât să-şi 
încarce propriul ei suflet cu teribilul blestem. Ileana din maha- 
laua Arhimandritului trăieşte cu loan Braşoveanul de şase 
ani, dar când acesta nu vreau s-o ia de soție sub pretext că 
n-a fost fecioară în prima noapte, fiind gata chiar să jure în 
fața clericilor, cedează si renunță la toate pretenţiile ei de căsă- 
torie. „N-am vrut nici într-un chip ca să-l las să jure pe numitul 
Ioan, socotindu-mă ca nişte tineri ce suntem să nu să facă 
vreo vătămare de suflet ori la mine sau la el, ci dân bunăvoia 
mea, nesilită de nimenea, față fiind si părinții clerici şi alte 
obraze de cinste, cum şi mumă-mea, am primit ca să-mi dea 


162 V.A. URECHIA, op. cit., IV, p. 102. 

numitu taleri 60 şi să lipsească jurământul de la mijloc“16, 


acestea sunt discursul si reacția fetei. În fapt, teama de răzbu- 
narea divină se amestecă cu teama de a pierde orice, de a nu 
rămâne după şase ani cu nimic, ba chiar cu „ponos“. Aşadar 
nu trebuie luat în considerare numai factorul religios, ci şi cel 
economic, la fel de important în aceste intervenţii care opresc 
la jumătate prestarea unui jurământ, acceptându-se compro- 
misul inițial, propus deja de tribunalul ecleziastic. 

Dacă bărbaţii sunt bänuiti de sperjur, în aceeași situație 
se află şi femeile, care în disperare de cauză trec peste orice 
şi acceptă să jure orice cu speranţa de a câştiga ceva aici pe 
pământ şi în viitorul imediat. Calea din satul Deasul, județul 
Teleorman, jură cu mâna pe Evanghelie si în fața părinților 
clerici că Grigore din acelaşi sat i-a promis căsătoria. Peste 
ani, când se mărită cu un altul, femeia recunoaşte că a mințit 
cu ani în urmă aruncând acuzaţii mincinoase asupra bărba- 
tului: „Când au fost atunci la măritarea mea, am şi mărturisit 
drept înaintea Prea Sfinţiei Sale părintele mitropolit pă cum 
cu rău şi cu năpastă am fost năpăstuit pă numitul Grigore la 
fapta curviei ce arätam“. Cäinta Calei, mărturisirea păcatului 
sperjurului si asumarea greselii îi aduc iertarea bisericească 
prin citirea unei „molitve de iertäciune“!54, Pentru multi alții 
însă nu se cunosc date astfel încât să se poată trasa o hartă a 
sperjurului; acesta rămânând de fapt o problemă între individ 
şi divinitate. Deşi atrage atenţia asupra implicatilor spirituale, 
Biserica nu mai poate face mare lucru în lupta cu timpul. 


16 BAR, mss. 640, ff. 38", 3 noiembrie 1791. 

164 BAR, mss. 636, f. 16". Vezi cazul lui Tudor din Rasii, judeţul 
Ialomiţa, care jură fără sfială că n-a avut împreunare cu fata lui Necula 
din acelaşi sat. La reluarea procesului, sătenii îl dau de gol susținând „că 
pârâtul ar fi făcut stricarea feciorii fetii cu adevărat“. Pentru a fi iertat, 
el trebuie să accepte pedeapsa canonică prescrisă de sobor. BAR, mss. 
651, ff. 137-138. 

Virginitate: onoare și dezonoare 


Onoarea feminină se defineşte în funcție de puritatea 
sexuală a fetei şi de păstrarea fidelității conjugale a femeii 
măritate. Aceasta structurează şi determină un întreg compor- 
tament în care controlul limbajului, al trupului, al minţii sunt 
la fel de importante. Fata trebuie să-şi păstreze fecioria, să 
fie modestă şi supusă. Să nu se aventureze în afara spațiului 
controlat de familie, rude, vecini. Pitacele ecleziastice insistă 
până târziu în secolul al XIX-lea pe buna conduită a tinerei 
în familie, parohie, comunitate. Tati şi mame sunt sfätuiti să 
se implice si să contribuie la menţinerea ordinii domestice prin 
înconjurarea fetelor cu o „educaţie“ în care controlul ocupă 
locul principal. Copilă la 12-14 ani când începe să fie curtată, 
fără minte, mai supusă „patimilor“ decât un băiat, mai putin 
stăpână pe sinesi, ea are nevoie de ochii celorlalți pentru a 
fi avertizată asupra pericolului, pentru a fi protejată, ajutată 
să înțeleagă. Din acest motiv curtea ar trebui să se desfăşoare 
întotdeauna în prezența unei a treia persoane, din acest motiv 
ar trebui măritată atunci „când vremea i-a sosit“ fără să mai 
aştepte sau să prelungească un soroc ce natural nu mai poate 
fi prelungit. 

Am văzut că fata sedusă poartă o parte din responsabili- 
tate în jocul seducţiei, iar clericii notează adeseori sec că 
vina deflorării îi aparține în parte ei şi părinților care n-au ştiut 
s-o supravegheze, s-o sfătuiască cum trebuie să-şi păzească 
cinstea şi mai ales s-o mărite la timp. Onoarea lor este terfe- 
litä pe ulițele satului, purtată din gură în gură de vecini, dis- 
cutată, analizată, disecată la cârciumă, la porțile bisericii, 
la fântână. Din acel moment fiica lor va fi o fată „cu ponos“, 
„cu nume şi zvon“, „stricată“, „ca o curvă“. Ea va fi asociată 
cu o femeie uşoară, oricând gata să răspundă şi altor bărbaţi. 

Şi totuşi dezonoarea adusă de deflorarea spontană sau voită 
a unei fete este mai complicată decât pare la prima vedere. 

Dacă ruşinea deflorării este atât de mare, de ce este transfor- 
mată într-o afacere publică prin prezentarea ei în justiție? 
Publicitatea din jurul actului social şi juridic în acelaşi timp 
ar duce la lărgirea numărului celor care sunt informați de repu- 
tatia fetei si ar scădea deci posibilitatea de a mai găsi un 
potenţial partener în cercul restrâns al satului, mahalalei sau 
micilor vecinätäti. De ce nu se păstrează „secretul“ în inte- 
riorul familiei sau la nivelul parohiei? Părinţii şi jäluitoarele 
flutură această dezonoare prin fața justiţiei, accentuând 
gravitatea statutului persoanei în mijlocul comunităţii. „Cu 
ponos“, „ca o curvă“, „cu nume si cu zvonu“, fata poartă stig- 
matul dezonoarei pe frunte, „gura lumii“ o sancţionează şi 
o aruncă în marginea comunității printre cei lipsiţi de consi- 
deratie socială. Toată această retorică din jurul onoarei/dez- 
onoarei are o logică: manipulând una sau alta, femeia încearcă 
să-şi apere propriile interese. 

Poate oare un câştig de cauză să antreneze si o „reparare“ 
a onoarei pierdute? Învinovätirea şi recunoaşterea publică 
a faptei de către bărbatul acuzat şterge această dezonoare? 
Da şi nu în acelaşi timp. Câştigarea unui proces îi aduce recu- 
noasterea veridicitätii acuzațiilor sale, iar vina se divide în 
mod egal între parteneri, apoi „despăgubirile materiale“ o pot 
ajuta să ofere altcuiva un „preţ“ în locul virginitätii pierdute. 
Una dintre fete spune la un moment dat: „au mijlocit părinții 
clerici dă m-au miluit numitul cu taleri 40 să nu rămâiu dă 
totul scârbită““165. Tocmeala acceptată de bărbat presupune re- 
cunoașterea culpabilitätii masculine şi micşorează întru câtva 
vina feminină. „Pata“ rămâne pe obrazul ei, chiar dacă nu este 
marcată cu fierul roşu. Gura lumii îl va pune în gardă pe orice 
bărbat ar accepta-o cu privire la aventurile ei, care au traversat 


165 BAR, mss. 643, f. 51°. 

comunitatea la un moment dat. Că lucrurile stau astfel ne-o 
spun angajamentele în care pretendentii unor astfel de fete 
se angajează ca pe viitor să nu le „reamintească nimic din 
trecutul lor“, lipsa virginitätii să nu devină subiect de ceartă 
sau de bătaie. În fapt, acești bărbaţi sunt obligați să şteargă 
din memorie o parte neplăcută din viața acestor fete. Chiar 
dacă ar vrea s-o facă, ceilalți membri ai comunităţii sunt acolo 
pentru a le aduce aminte cu cine s-au însurat. 

Printr-un proces, părinții încearcă să obţină cel putin un 
ajutor material, un pret al virginității. Sansa de a se căsători 
cu altcineva scade considerabil, din acest motiv fata şi părinții 
insistă pe o despăgubire materială cât mai mare care prin 
cuantumul ei să atragă totuşi pe cineva. Pierderea unui astfel 
de proces aduce cu sine nu numai pierderea unor recom- 
pense materiale, dar şi defăimarea fetei şi a neamului ei: „să 
rămâie fata lor ca o curvă“, sună sentinţa mitropolitului în 
procesul dintre Maria fata şi Pavel flăcăul din Izvoare, jude- 
tul Vlașca!66. 

Onoarea bărbatului are de suferit numai atunci când ocupă 
o poziţie socială diferită de cea a acuzatoarei sau atunci când 
are un renume în comunitate. O jalbă este precedată de zvo- 
nurile şi bârfele care circulă în parohie pe seama legăturii 
amoroase existente între cei doi. Uneori, chiar femeia lan- 
sează aceste zvonuri pentru a-l şantaja pe acuzat în speranța 
că acesta de ruşinea lumii nu va ajunge la un proces şi va 
continua s-o întrețină. Astfel Ilinca, prostituată renumită, din 
mahalaua Poarta Târgului de Afară, profită de relaţia ei cu 
Andronie vamesul pentru a stoarce de la acesta cât mai multi 
bani. „Ca să nu mai categorisească numele pârâtului, fiind 
om cinstit“, mitropolitul îi recomandă să-i dea femeii ceva 


166 BAR,.mss. 638, f. 151". 

bani. Dar aceasta nu are de gând să renunţe atât de uşor şi dă 
altă jalbă, ştiind bine că Andronie ţine foarte mult la reputația 
lui. Aşadar, „cunoscându-l cu putere de chiverniseală şi om 
cinstit, socotise ia că cu acest fel de pornire îl va înfricoşa 
de a-i da oricât îi va cere dă cheltuială ca să nu-şi strice 
ipolipsisul“157. 

Văduva Arghira din mahalaua Colțea din București cu- 
noaşte foarte bine avantajele unei „bune politii“, încrânce- 
narea cu care fiecare individ încearcă să şi-o apere, dar şi 
vulnerabilitatea ei. Fostă amantă a ciubuciului Ispas, ea îl 
şantajează ori de câte ori are ocazia amenințându-l cu scan- 
dal în public, cu jalbe la mitropolit şi la domn. „Ipochimen 
de cinste“, cu casă si prăvălie, Ispas cedează într-o primă fază 
şi, pentru a evita scandalul şi dezonoarea, îi dă 50 de taleri. 
Știind că poate obţine mai mult, văduva creează scene după 
scene pe care le aruncă în joc în funcţie de context. Aflând 
că Ispas s-a căsătorit, Arghira îi face o vizită. Iată cum o de- 
scrie reclamatul: „m-am pomenit la săptămână cu numita la 
casa mea, unde după ce înaintea soției mele, luaţi de o săptă- 
mână, m-au ocărât si m-au necinstit căutând am sparge casa“. 
Nu se descurajează când jalbele ei sunt respinse rând pe rând 
atât la Mitropolie cât şi la divan, ci merge mai departe mizând 
pe impactul vizual al scandalului si pe defăimarea cotidiană. 
Aşa că îl „înfricoşează“ cu „supărări si necinste la prăvălia 
lui“. Dimineaţa devreme îl pândeste când deschide obloanele 
si soseşte si ea când clientela începe să se adune pentru a-și 
arunca acuzaţiile, insultele si blestemele. Scenele adună trecă- 
torii şi mai ales vecinii care nu scapă nici un detaliu: „ducân- 
du-se pârâta Arghira la prăvălia lui în târgu, şi el prinzând 
de veste, fiindu-i ruşine de negutätori s-au ascuns, iară pârâta 
l-au necinstit cu feluri de ocări nesuferite, făcându-l de rizil 


167 BAR, mss. 3934, ff. 8—9”, 3 martie 1802. 

în mijlocul negutätorilor, în uliţă, căutându-l şi păn prăvălie, 
si încă cu mare strigare întru auzul si al sotif[ili lui, şi a 
musteriilor dinprejur“. După toate aceste scene, Ispas se 
vede nevoit să facă apel la justiţie care surprinde foarte bine 
jocul Arghirei: „| gândea] că cu acest fel de pomire îl va înfri- 
coşa pă jăluitor de a-i da oricând îi va cere de cheltuială ca să 
nu-și strice ipolipsisul“168. Având ceva de apărat, reputaţia, 
negustori, căpitani sau chiar mestesugari se tem vizibil de 
implicarea într-un scandal public. Ei se lasă santajati numai 
pentru a evita o dezonoare publică, dar acceptarea îi împinge 
într-un cerc vicios care riscă să nu aibă finalitate imediată. 
Dar pentru bărbaţi reputaţia sexuală nu are aceeaşi importanță 
ca şi pentru femei. Virilitatea este valorizată, ea este cea care 
contează mai mult în ochii celorlalți bărbați. 

A-şi pierde virginitatea este echivalent pentru o fecioară 
cu pierderea onoarei si devine cea mai gravă „greşeală pe care 
o putea comite“!6?. O fată dezonorată este „devalorizată““170 
în schimbul matrimonial şi potentialitatea unei căsătorii 
scade considerabil. E adevărat că limitele sursei de care dis- 
punem nu ne permit să observăm dacă aceste fete s-au căsă- 
torit, cu cine, în ce moment si cum evoluează relația conjugală. 
Doar ceva mărturii ici şi colo, fragmentare, când o astfel de 
fată, ascunzându-și deflorarea, ajunge să se căsătorească, iar 
soțul revoltat divorțează puţin după. Sau când, o fată sedusă, 
trecând apoi prin etapa prostituţiei, se căsătoreşte, dar din 
diverse motive se ajunge la divorţ, iar soțul îşi argumentează 
jalba reluând şi povestind toate aceste episoade din viața 
trecută a soției. 


168 BAR, mss. 3934, ff. 70°-71", 17 iulie 1803. 

163 Véronique DEMARS-SION, Femmes séduites et abandonnées, 
pp. 163-164. 

170 Jbidem, p. 173. 

„Căsătorie cu ponos “ 


Din cele 2 10 cazuri în care fete, femei sau văduve au cerut 
cu tărie căsătoria aşa cum bărbatul le promisese înainte de 
a le seduce, doar 34 au câştig de cauză şi primesc ceea ce 
şi-au dorit cel mai mult. Fiecare din cele 34 de căsătorii îşi 
are propria poveste plină de peripeții. Căsătoria a fost soluția 
propusă de mitropolit pentru toate cuplurile venite, fie că băr- 
batul era sau nu vinovat de toate acuzele aduse, fie că era sau 
nu el cel care avusese sau nu relaţii apropiate cu jäluitoarea. 
Dar insistențele mitropolitului sunt dozate în funcție de 
problemele fiecărui cuplu, de gravitatea acuzațiilor. Atunci 
când nu există motive serioase, când tinerii sunt apropiați ca 
vârstă, stare socială şi au mai avut şi dragoste înainte de a 
ajunge la tribunal, soborul şi Prea Sfintia Sa nu mai pot fi 
convinși că soluția optimă pentru cei doi nu este căsătoria. 

Într-o primă fază bărbatul respinge căsătoria, dar după 
„sfătuirile primite de la părinţii clerici“ el pare convins şi 
acceptă. Odată întors în sat, refuză să ducă la bun sfârşit nunta 
promisă si sfătuit de data aceasta de familie, fuge așteptând 
potolirea lucrurilor. Iată-l pe Oprea din București, îndrăgostit 
de fata căpitănesei Ioana, care acceptă în fața instanţei s-o 
ia în căsătorie, dar „când au fost să se cunune au făcut rugă- 
ciune ca să i să dea soroc dă 3 zile până va fnstiinta pă tată- 
său ca să să afle la nuntă, fiindcă lui nu i se întâmplă de 
cheltuială“. Crezându-se în bunele sale intenţii, holteiul pri- 
meste sorocul cerut. El profită însă, fuge si se ascunde. Nici 
mama văduvă, împovărată cu alte fete de măritat, nu se lasă 
păcălită de tertipurile holteiului, şi insistă la spătărie să-l 
găsească pe „tâlhar“. Adus din nou la Mitropolie, tânărul îşi 
reia promisiunea, dar din nou cere un răgaz necesar venirii 
tatălui său la nuntă. Bineînţeles că se foloseşte de acest nou 
răgaz pentru a fugi şi a se ascunde, ajutat de această dată chiar 

de tată. Când a treia oară apare la judecată, clericii îl întreabă 
ce are de gând. Indecis între înzestrare şi căsătorie, Oprea 
alege în cele din urmă să se însoare!?!, 

Staico holteiul este şi mai încăpățânat. După câteva zile 
de închisoare promite că se va căsători şi cere răgaz până 
după post, „fiind în păresimi“. Dar postul terminat, termenul 
trecut, băiatul nu are de gând să treacă la fapte, aşa că Stanca 
se plânge din nou marelui agă. Chestionat din nou, iată ce răs- 
puns dă: „că de luat o voiu lua, dar casă cu mine nu va face, 
zicând eu că nu va scăpa zdravănă din mâinile mele sau cu 
viaţă şi încă voi lăsa-o şi voi fugi“. Din nou cele câteva säp- 
tămâni petrecute la gros îl fac să se răzgândească si „decât 
să pier la închisoare am primit fără nici un fel de pricină şi 
voesc ca să mă cunun cu numita Stanca“. Soborul îl obligă 
să adauge în angajamentul său următoarele: „toată viața mea 
să am a trăi bine cu dânsa“172. 

Pentru a evita astfel de situaţii, bărbatul se obligă în scris 
că va face nunta, i se fixează soroc şi se merge mai departe 
prin stabilirea cu precizie a datei: „şi ne-au pus soroc ca după 
Paşti să ne cununăm“, mărturisește Neculai din Târgul Cucului, 
după ce înainte mitropolitul îl obligase să schimbe inele de 
logodnă cu fata sedusă, în prezența membrilor soborului 
pentru a pecetlui simbolic acordul încheiat!73. Pentru alții 
găseşte chiar nas şi-i obligă să oficieze cununia în Bucureşti, 
convins fiind că odată întorși la casele lor aprobarea dată 
de frică poate fi retractată şi conflictul reînceput. 

Dar cum „dragoste cu sila nu se poate“, cum „taina nunții“ 
este un lucru foarte important, Biserica nu insistă. Nu acelaşi 
lucru se întâmplă în spaţiul laic unde judecătorii sunt mult 
mai transanti, mult mai grăbiţi să rezolve într-un fel sau altul 


171 BAR, mss. 3932, ff. 76—77", 23 iulie 1800. 
172 BAR, mss. 638, f. 194", 2 mai 1784. 
173 BAR, mss. 4024, f. 13". 

o problemă atât de complicată cum este iubirea. Pe vremea 
domnului Nicolae Mavrogheni (1786-1790), bărbatul, vinovat 
sau nu, plătește mai degrabă pentru faptul de a se lăsa acuzat. 
Odată intrat în vizorul justiției domnești, nici una din „îngă- 
duintele“ justiției ecleziastice nu-i mai este permisă. Simpla 
acuzaţie îl transformă în vinovat, iar neacceptarea împăcării 
cu femeia acuzatoare îi atrage pedeapsa: bătaie, ocnă, căsă- 
torie silită. Cunoscându-i „faima“ si nevrând să ajungă la ocnă, 
o serie de flăcăi cedează acceptând orice compromis şi chiar 
căsătoria cu forța. 

Astfel Constantin Poenarul, mic boier de peste Olt, este 
silit să se căsătorească cu Maria, nepoata popii Cozma din 
Dărmănești, judeţul Prahova, deşi răscumpărase fecioria fetei 
într-un proces anterior cu 40 de taleri şi 2 grămezi de fân. 
Rudele fetei, profitând de faima domnului redeschid procesul 
şi căsătoria se face. Vodă îl ameninţă pe tânărul june că „de 
nu o va lua, va să-i taie şi capul“. Procesul se rejudecă peste 
8 ani, când Maria îl aduce din nou în fața instanței pe motiv 
că a părăsit-o la 6 zile după căsătorie. Despărțirea este imediat 
acordată, dar mitropolitul Dositei nu se poate abtine să nu-l 
apostrofeze cu următoarele cuvinte: „trebuia cum a lipsit 
domnul Mavrogheni din țară, să-și fi căutat dânsul izbrănirea 
acestei pricini, iar să nu o lase într-atâta curgere de vreme 
nădăjduind că-l are de bărbat.“174 Se observă foarte bine 
această implicare a laicului în problemele individului, deşi 
i le cedează Bisericii. În acelaşi timp este de remarcat grija 
Bisericii care încearcă să-şi apropie nu numai cauza, ci şi 
individul gata să-l ajute, gata să-l sprijine, gata să-i ofere o 
soluție. 

Nunta este o taină administrată de Biserică şi care trebuie 
să rămână în spațiul religios şi nu trebuie batjocorită, mânuită, 


174 VA. URECHIA, op. cit., vol. VI, pp. 421-423, 31 iulie 1794. 

murdărită de laicii care nu-i cunosc importanţa. Discursul 
ei se conturează din ce în ce mai clar pe măsură ce domni, 
boieri sau numai simpli slujbaşi se amestecă, decid, căsă- 
toresc cu forţa. La nivel local, mai ales, ispravnici şi judecători 
se pronunță în acest sens, cununând si căsătorind cupluri în 
care bărbatul este ameninţat, bătut, închis, în care consimtä- 
mântul este obținut „în silnicie“. Astfel de situaţii sperie 
Biserica, care îşi sfătuieşte slujbaşii să cerceteze cu grijă şi 
„cu mare luare-aminte“ fiecare caz, fiecare partener, fiecare 
jalbă. Dincolo de simpla cercetare, de simple sfaturi să nu 
se amestece, „să nu îndrăznească mai mult“. Dar mai presus 
de toate să încerce să evite implicarea politicului sau şi mai 
rău să se purceadă la o colaborare cu acesta: „sau să dai vreo 
supunere zabitului locului politicesc a da vreo voie de a face 
căsătorie silită“. În plus, consimțământul tinerilor începe să 
capete importanţă, iar Biserica să ţină cont de acordul ambelor 
părţi, de înclinarea fiecăruia, de dorințele exprimate sau nu 
cu voce tare. Taina nunții „este mare“ si hărăzită „numai ace- 
lora care întru plăcere si dragoste să însoțesc“, ea nu poate 
fi obținută prin „siluirea canoanelor“, prin „sminteală“ sau 
„năpăstuire““!75. 

Alte procese rejudecate după mazilirea domnului Mavro- 
gheni dovedesc că învoielile sau căsătoriile au fost acceptate 
de frica pedepsei cu moartea. Unii dintre ei au plătit sume 
mari de bani pentru a-şi păstra celibatul, alții pentru a-și păstra 
reputaţia sau pur si simplu pentru a nu ajunge în închisorile 
puterii!76. Acuzatiile aduse de Anastasia din Bucureşti lui 
Dumitrașco definesc cel mai bine maniera de a profita de 
pe urma unei practici cu valoare de normă. Anastasia îl acuză 
pe Dumitraşco că i-a înşelat fata, deflorând-o şi dezonorând-o; 


175 BAR, mss. 4027, ff. 83", 16 iunie 1828; ff. 95"*, 12 februarie 1829. 
176 VA. URECHIA, op. cit, vol. IV, pp. 105-108, 10 si 12 octom- 
brie 1791. 


110 „CU DRAGOSTEA LA TRIBUNAL“ 


vodă Mavrogheni propune fie s-o înzestreze, fie să se căsă- 
torească cu ea. Băiatul fuge nemaiașteptând rezultatul cerce- 
tării, ştiind că „domnul Mavrogheni după cum îi era firea de 
atuncea [...] cununa cu sila“. Surpriza se produce patru ani 
mai târziu, la 3 martie 1794, când mama insistentă reia pro- 
cesul. De data aceasta acuzat este fratele flăcăului, negutätorul 
Sfetco. Acuzatiile sunt destul de grave, că şi-a ajutat fratele 
să fugă şi că i-a mituit pe toți judecătorii pentru a-i acoperi 
dreptatea. Procesul este redeschis, vechile documente readuse 
la lumină, vechii judecători interogati. Păstrarea anchetei din 
anii '90 îi ajută pe părinții clerici să vadă că, de fapt, fata era 
fecioară, așa cum rezulta din raportul trimis de la schitul de 
maici unde fusese cercetată, aşadar acuzaţiile de acum fiind 
false!77. 

„Căsătoria cu ponos“ se dovedeşte a fi un proces destul 
de anevoios în care răbdarea tuturor este solicitată, dar oamenii 
nu au răbdare, mai ales partea păgubită. Intenţiile tânărului 
nu sunt niciodată clar definite, căci ele pot fi retractate, amen- 
date, sporite. „„Curtat““ de fată, de părinți, de clerici, el îşi poate 
spori pretenţiile, îşi poate anula deciziile anterioare, într-un 
cuvânt este stăpânul jocului. Umilă, supusă, sedusă, fata 
aşteaptă, „trage nădejde“, bate la porţile justiției atunci când 
lucrurile se schimbă mai repede decât prevăzuse. Părinţii 
fetei strigă cu disperare că nu se poate „să o înșele cu vorbe 
şi pă ticăloasa fii-mea să o lase cu zvon i cu copil dă gât şi 
înşelată de un siret ca el“175. Tribunalul ecleziastic încearcă 
să fie împăciuitor, să găsească de fiecare dată soluții, să stingă 
conflictul, să ofere sfaturi: „am mijlocit cu îndăstulă sfătuire 
pârâtului ca să o ia pă fată în căsătorie, mai vârtos aflându-se 
amândooë părțile iertati. Si pârâtul nicicum nu primi a o lua. 


177 DANIC, mss. 140, f. 141—142”. 
178 BAR, mss. 3932, ff. 627”. 

La care ni să pare a fi cu cale, în vreme ce nu voeşte a o lua 
dă soţie să fie silit a o înzestra.“179 

Nu trebuie deloc neglijată problema zestrei. Acceptarea 
unei astfel de căsătorii îi dă îndrăzneală bărbatului să se toc- 
mească, să pretindă mai mult, să amenințe că de nu primește 
„Zestre îndăstul“ o lasă şi fuge. La rândul său, se vaită că el 
este sărac şi n-are cu ce hrăni o gură în plus (sau două), dar 
dacă părinţii fetei se îndură să-i dea boi, vaci şi moșii, el o 
ia. Nunta făcută, acordul încheiat, ginerele îşi poate arăta din 
nou nemulțumirile: cu zestrea în braţe, soţia este retrimisă la 
casa părintească cu vorbă să mai ceară peste ce-a primit!®0, 
Sau cere şi stabileşte propriile reguli cu privire la comporta- 
mentul soţiei, vizitele socrilor, relațiile cu cumnatii. Vrând, 
nevrând părinţii sunt nevoiţi să semneze „aşezământ“ ce cu- 
prinde „cum să se urmeze petrecerea traiului“ din care ei sunt 
excluşi. 

Se poate bine observa că astfel de căsătorii negociate în 
faţa tribunalului nu sunt durabile şi mai ales debutează deja 
cu un scandal. Siliti, sfätuiti, ameninţaţi, încântați, bărbaţii 
cedează în cele din urmă si se lasă antrenați într-o căsătorie. 
Indiferent care ar fi fost sentimentele partenerilor înainte, 
traversarea unui proces unde s-au spus vrute şi nevrute, unde 
s-au făcut acuzaţii false sau adevărate, grave sau mai putin 
grave, unde denigrarea celuilalt a constituit miza, toate acestea 


179 BAR, mss. 3932, ff. 41". 

180 Vezi procesul dintre Costandin, fiul lui Moise vätaf si Voichita 
Cireşeanca Văleanca, mama Mariei. Seducătorul negociază la sânge, 
pretinzând aceeaşi zestre pe care o primise fiica cea mare la căsătorie. 
Mama încearcă să pună în lumină diferenţele sociale, ea boieroaică de 
seamă în târgul Vălenilor de Munte, el fiul unor parveniti care ar trebui 
să se mulțumească cu ceea ce i se oferă şi mai ales să fie recunoscător 
pentru mezalianta obținută „tâlhăreşte“ prin seducerea si „îmborţoşarea“ 
tinerei. BAR, mss. 642, ff. 66—71", 14 iunie, 5 iulie, 16 septembrie si 
3 octombrie 1795. 

i-au schimbat iremediabil pe cei doi. Astfel încât ca sot si 
soţie continuă disputa „la ei acasă“ sau abandonează fugind 
în lume. Multe dintre jăluitoare o recunosc: „că cununie cu 
sila nu să poate face, socotind că în urmă nu va fi viață bună 


între noi“ si preferă învoiala propusă de părinţii clerici!#!. 


Părinţii si seductia 


Pärintii inträ deseori în acest joc al seductiei si de cele 
mai multe ori îşi poartă la tribunal propriile ambiţii, propriile 
orgolii ignorând dorințele sau sentimentele celor pentru care 
se află acolo. Într-o primă etapă, ei încurajează relația dintre 
tineri, ba chiar insistă pe stabilirea celor doi împreună!52. Ru- 
perea bruscă a acestei relaţii apare pentru multi dintre ei ca 
o dezonoare adusă familiei pentru că nu trebuie uitat că totul 
se joacă în mijlocul comunităţii, sub ochii vecinilor, mahala- 
giilor, sătenilor. Curtea făcută fetei are o anumită semnificație 
Şi îi îndepărtează pe ceilalți potenţiali pretendenți odată ce 
aceasta şi-a exprimat preferinţele pentru un anumit partener. 
Neconcretizarea acestui ritual naşte bănuieli, incită gura lumii 
să susoteascä, să analizeze, să interpreteze. Explicatiile, recon- 
cilierile şi arbitrajele publice sunt necesare pentru a sparge 
reticenta existentă între familiile implicate în „dragostea“ 
ce din motive diferite se transformă în litigiu. Părăsirea fetei 
devine un afront, iar fata, chiar dacă a greşit, este membră a 
grupului familial, onoarea ei este parte din onoarea familiei. 
Deflorată, însărcinată sau cu un copil, ea este admonestată, 
pedepsită, bătută de taţi, frați sau unchi, dar în rare cazuri 
îndepărtată din familie. Problema ei solidarizează familia, 
rudele, prietenii care acționează într-un singur glas. Seductia 


181 BAR, mss. 643, f. 937. 
182 Vezi BAR, mss. 641, ff. 49—51", 30 februarie 1794. 

devine o afacere a întregului neam, disputa fiind mutată din 
sat sau mahala în curtea Mitropoliei. 

Există însă şi relaţii pe care familiile nu le cunosc. Fata 
se îndrägeste cu un oarecare din sat şi temându-se probabil 
de atitudinea părinţilor păstrează secretul. Unii dintre ei chiar 
declară că „n-au simţit când au avut întâlnire“ şi află sur- 
prinşi destul de târziu, când fata este însărcinată sau când 
holteiul se căsătoreşte cu o alta, iar fata abandonată cere cu 
disperare ajutor. 

Rareori fata se prezintă singură la tribunal. Din umbră 
acționează mamele, taţii, frații, mätusile, unchii şi alte rude 
mai mult sau mau puţin apropiate familiei. Prezenţa lor poate 
fi dovedită de „semnăturile“ de la sfârşitul documentelor, 
chiar dacă pe parcursul desfăşurării procesului existenţa lor 
este deseori ignorată. Cel mai adesea, fata este susținută în 
demersurile ei de către mamă. Existenţa unui bărbat în casă 
nu o împiedică pe mamă să preia inițiativa, să folosească 
toate micile relații de care dispune, să insiste să i se facă drep- 
tate. Sau taţi care construiesc jalbe, uitând să treacă numele 
fetei, iar deflorarea devine un afront adus lor, o ofensă ce 
nu poate fi îndreptată decât prin pedepsirea exemplară a 
„mişelului“ ce s-a obrăznicit, semetindu-se la cinstea sau 
zestrea ce i s-ar putea oferi. Să-l ascultăm pe Necula din satul 
Raşii, județul Ialomiţa, revoltat, furios că Tudor i-a sedus 
fata: „având o copilă de vârstă, cerând-o el şi eu nevrând 
să o dau după dânsul, din pizmă şi răutate au pus gând rău 
ca să-și bată joc de casa mea, fiindcă acum în trecutele zile 
găsind cu mult prălej, când eu lipsind la câmp după luncă, 
carele dinpreună şi cu un Dobre tovarăşu său viind noaptea 
şi călcând casa hoteste, fiind fata singură, au intrat înăuntru 
şi apucând-o şi-au bătut joc de dânsa, stricându-i fetiia cu 
zoru ca un tâlhar. Din care această nesuferită urmare si siluire 
ce au făcut fetii atunci s-au spăimântat, şi el tare speriindu-se 

foarte dă jăluirea fetii după cum adeverinţa märtunilor ce mi-au 
dat la mână arată. Și aşa ticălosul, văzându-mă într-atâta 
necaz şi nevoi, la vârsta şi starea ce mă aflu acum cu casa şi 
copila în ponosul oamenilor am căzut aici la Sfânta Mitro- 
polie unde judecăndu-mă cu dânsul, fiind față si fata. După 
mijlociri dă isterisiri ce au lucrat mi s-au făcut mare năpăstuire 
şi nedreptate, căci până a nu să face mai întâi vreo amăruntă 
cercetare, ori aici sau acolo la fața locului, după urmările 
lor, l-au apărat judecata făcându-l pă dânsul din vinovat bun 
şi pe noi din drepți strâmbi.“ Respins la judecată sub pretext 
că aceste pricini nu se mai judecă conform nizamului ce fusese 
dat în 1805 (procesul se judecă în 1808), Necula nu se lasă 
Şi nici măcar nu-i trece prin cap să abandoneze o aşa luptă. 
Acasă, în sat, conflictul este în plină dezvoltare: tatăl ame- 
nintä, holteiul se laudă, rudele se aliază şi scandalul se află 
pe buza prăpastiei. Câteva zile mai târziu, Necula dă jalbă 
la marele divan, reluând toată istoria şi exprimând fără sfială 
întreaga sa furie împotriva celui care după părerea lui l-a 
necinstit, lamentându-se, împroşcând cu insulte, oferind soluții, 
construind hiperbole: „dar însă cum au făcut acest vräjmas 
de om dă mi-au bastardăşit noaptea casa ca un tâlhar precum 
arăt mai sus, ci la cele ce dă bunavoia lor să amăgesc şi în 
urmă să căiesc, ci fiindcă el ca un dușman ce mi-au fost mai 
asupra-mi cele rele. Totdeauna să laudă în sat şi îşi bate joc 
zicând că are bani si nu îi iaste voia să ştie dă nimeni, că dă 
şi să cortoroseşte. Dă aceia fierbinte mă rog marelui divan 
să să milostivească asupra ticăloşiei mele să fie prea cinstită 
poruncă spre a să orândui mumbaşir strajnic dă unde să va 
cuveni ca mai întâi să facă cercetare în frica lui Dumnezeu 
acolo în faţa locului prin vecinii dinprejur si alte mărturii dă 
faptele şi urmările noastre. Şi apoi să-l ia să-l aducă aici ca 
să stăm cu dânsul dă față să-mi aflu dreptatea, atât la aceasta, 
cât şi lui să i să facă cuviincioasă răsplătire spre pilda şi altora, 

ca să nu calce altădată casele oamenilor şi să împresoare 
noaptea fetele creştinilor să le batjcorească cu de-a sila, care 
nici turcii, nici alți ostaşi nu fac unele ca acestea.“ Nizam ne 
nizam, la cererea marelui divan, mitropolitul reia cercetarea 
şi astfel constată că tinerii nu sunt nici unul, nici altul atât 
de nevinovaţi cum încercaseră să se prezinte: holteiul jurase 
strâmb deşi se împreunase cu fata, iar fata mintise atunci când 
strigase în gura mare „că cu silnicie se întâmplase totul“, ci 
cu voia ei, în casă, noaptea, în prezenţa altor membri ai fami- 
liei; aşadar dacă n-ar fi vrut ar fi avut toate mijloacele pentru 
a se apăra. Până la urmă tatăl reuşeşte să scoată 150 de taleri 
de la holtei, ceea ce presupune o recunoaştere a vinovätiei 
sale, vinovăţie cunoscută, de altfel, de tot satul care tocmai 
descâlcise pentru părinţii clerici natura relației !85. 

De partea cealaltă, în familia holteiului, tatăl este cel care 
influențează decizia fiului. El este cel care-l sfătuieşte să se 
opună, motivele fiind şi ele diverse. În toamna anului 1795, 
conflictul dintre Matei şi Belcin aprinde satul Cioacile din 
judeţul Râmnicu Sărat. Täran înstărit, cu slugi şi ceva avere, 
Belcin îi cere lui Ioniță să-şi ducă la bun sfârşit promisiunile 
de căsătorie date fiicei sale, Voica, prin săvârşirea nunţii. Cei 
doi s-au îndrăgit multă vreme şi au început chiar o viață sexuală 
împreună, în secret. Când sarcina a devenit vizibilă, anturajul 
a reacționat imediat: tatăl şi-a luat fiica şi-a lăsat-o pe prispa 
casei seducătorului, cunoscut de tot satul. Ioniță şi-a primit 
aleasa, ştiindu-se vinovat, dar sub presiunea familiei şi mai 
ales a tatălui o alungă după numai trei zile. De ruşine, de teamă, 
Voica se refugiază în pădure unde naşte un copil, ucis, nu se 
ştie din ce motive, de argatul ce-o însoțea. Este momentul care 
declanşează un adevărat război între cele două familii avân- 
du-i în frunte pe Belcin şi Matei, taţii şi deci şefii clanurilor 


183 BAR, mss. 651, ff. 137-138”, 27 octombrie 1808. 

respective. Opoziția înverşunată a lui Matei îl poartă pe Belcin 
mai întâi la ispravnicii de judeţ, mai apoi la episcopia Buză- 
ului şi în sfârşit la Mitropolie. Înfruntarea dintre cele două 
familii este evident o înfruntare între capii familiilor pentru 
că tinerii se dovedesc gata să se căsătorească, dar nu pot trece 
la act din cauza dezacordului părinților. Soborul pricepe foarte 
repede că „toată pricina este din cauza tatălui“, adică Matei, 
şi încearcă să favorizeze cuplul. În acest moment cuplul este 
cel care contează, dat fiind că nu există motive reale de necon- 
stituire a unei familii, existând acordul de principiu al partene- 
rilor. Amenintat că va fi dat pe mâna lui Vodă, dacă nu-și dă 
acordul, Matei se vede obligat nu numai să-şi accepte nora 
şi zestrea acesteia, ci şi să alcătuiască o „zestre“ echivalentă 
pentru fiul său, mai mult, să participe la oficierea cununiei 
care urmează a se concretiza pe loc. Toate acestea sunt cu- 
prinse în angajamentul său, din care iată un fragment: „fiindcă 
fii-miu Ioniță, din învățătura mea, nu vrea nici într-un chip 
a lua pă Voica, fata numitului Belcin întru căsătorie, să am 
a-i da toată voia a o lua, neoprindu-l întru nimic ca unul ce 
este și vinovat cu dânsa, dându-i și părticica ce i să va cădea 
din casă. Si să aibă a să cununa aici în Bucureşti, cu numita 
fată, cum şi după ce va merge acasă să-i las a trăi cu linişte 
neamestecându-mă întru nimic la traiul lor, ci încă să-l mai 
ajut cu ce îmi va mai da mâna după puteri.“184 
Diferenţele sociale constituie un motiv temeinic pentru 
neacceptarea unei căsătorii, chiar dacă părinţii nu s-au opus 
în mod evident frecventării tinerilor. Real sau ireal, statutul 
social pe care şi-l construieşte fiecare familie mai întâi în pro- 
pria imaginaţie şi apoi în comunitate joacă un rol important 


184 BAR, mss. 641, ff. 151Y—154”, 16 şi 18 februarie 1796. Pentru alte 
exemple spectaculoase vezi şi BAR, mss. 636, ff. 109'—110', 2 februa- 
rie 1782. 

în antrenarea părinților în a-şi manifesta vizibil opoziția. Deşi 
abia perceptibile pentru istoricii de azi, pentru ei, cei din trecut, 
diferenţele sociale sunt clare şi fiecare familie ține la presti- 
giul ei, la statutul social pe care a reuşit să-l impună în comu- 
nitate. Mitropolitul cunoaşte orgoliile acestor familii şi le 
„prelucrează“ separat, oferindu-le argumente pro şi contra în 
funcție de soluţia pe care vrea s-o impună. Dacă diferen- 
tele sociale sunt într-adevăr foarte mari, el pune accentul pe 
necesitatea unei învoieli între părți. Dacă orgoliul este mai 
mare decât diferența socială presupusă, el se ocupă de familia 
care se opune, mergând de la sfaturi la amenințări. 

Zapisul de împăcare angajează întreaga familie, „eu şi 
rudeniile mele“, el fiind făcut în nume individual, dar si în 
numele familiei care se angajează să respecte toate clauzele 
înțelegerii. Aceste prevederi sunt luate pentru a evita reluarea 
plângerii din îndemnul vreunei rude, dar şi pentru a pune 
capăt vendetelor personale. Dacă procesul se desfăşoară în- 
tr-un cadru juridic aflat sub controlul puterii, răzbunarea antre- 
neazä familiile, rudele şi prietenii afectând, de fapt, ordinea 
din comunitate. 

Fuga fiului trece responsabilitatea procesului pe umerii 
capului familiei. Mai întâi, familia primeşte soroc de câteva 
zile spre a-şi căuta şi a-și aduce fiul la judecată. Dacă este 
de negăsit, după cum se întâmplă în toate cele şapte cazuri, 
tatăl preia greşeala fiului si îl reprezintă în instanță în fața 
familiei fetei. Opoziția atrage după sine pedeapsa. Popa Radu 
este aruncat în închisoarea Mitropoliei pentru fiul său care 
nu este de găsit, iar fata vrea cu orice pret căsătoria cu acesta 
şi nu o învoială. Dar după ceva timp, când speranţe să mai 
apară nu sunt, ea acceptă cei 100 de taleri, iar preotul este 
eliberat!85. Tot tatăl execută si sancţiunea aplicată fiului, de 


185 BAR, mss. 4024, f. 79. 

cele mai multe ori o învoială privind înzestrarea fetei, ceea 
ce înseamnă că el trebuie să se ocupe de plată în sorocul fixat 
în zapis. 


Copiii din flori 


Bastarzii rezultați din aceste legături ilegitime nu sunt 
lăsaţi la voia întâmplării de către instanţa de judecată. De 
altfel, una dintre cerinţele fetei-mame este aceea ca bărbatul 
să-şi asume responsabilitatea creşterii copiilor. Dovedirea 
paternității se rezumă de cele mai multe ori la întrebări simple 
ce se pun presupusului tată asupra implicării lui în relație. 
Bărbatul neagă, într-o primă instanță paternitatea, aruncând 
întreaga vină asupra femeii pentru că, deşi tiitoarea lui, nu 
şi-a păstrat „cinstea împreunării numai cu el“, ci „a mers şi 
cu alții“. Si în acest caz el nu mai poate fi sigur dacă copilul 
este sânge din sângele lui. În acest moment, acuzatoarei i se 
impune acceptarea probei jurământului. Safta jură, cu mâna 
pe Evanghelie, că copilul pe care îl poartă în pântece este 
al lui Apostol cojocarul şi că odată devenită femeia lui, ea 
şi-a păstrat „cinstea“ şi „n-a mai avut împreunare si cu alții“, 
aşa cum o acuză bărbatul în încercarea de a scăpa de mamă 
şi copil!86. Sarcina si naşterea unui copil constituie o etapă 
decisivă în supraviețuirea cuplului. Asumarea unor noi respon- 
sabilitäti îl sperie pe bărbat care alege acest moment pentru 
a se retrage. 

Instanţa încearcă să împartă responsabilitatea creşterii 
copiilor ambilor părinţi, în ciuda faptului că nu sunt căsătoriți. 
Repartizarea acestora se face în funcție de reputaţia si puterea 
economică a fiecărui părinte în parte. Dacă mama se bucură 
de o proastă reputaţie în comunitate, ea păstrează copiii doar 


186 BAR, mss. 643, f. 124”. 

în primii ani de viaţă, după care vor fi încredintati spre creş- 
tere tatălui. Dar dacă este femeie cinstită, tatăl are obligația 
de a-i plăti o rentă lunară numai şi numai pentru creşterea 
copiilor până când aceştia vor fi capabili să muncească şi 
să-şi câştige singuri existența. În cazul fetelor, tot tatăl are 
obligaţia de a le înzestra şi mărita. Astfel, Ilie croitorul din 
Bucureşti recunoaşte că este tatăl unei fetițe de un an, dar 
refuză să se căsătorească cu Zmaranda văduva. Femeia, împo- 
vărată cu alți trei copii, rezultați dintr-o căsătorie anterioară, 
porneşte din nou jalbă, nemulțumită de întârzierea plăţii pro- 
mise: „dar pentru creşterea copilei mică ce iaste netăgăduită 
la judecată de dânsul, la judecată au spus că iaste a lui, şi 
ni s-au hotărât ca pentru creşterea copilii să-mi dea toată zioa 
zece parale, însă si pă anul trecut să-mi împlinească doiciia 
şi cazna mea, după cum iaste ştiut ce trebuie la copil mic. Si 
până acum numitul zapciu nici o împlinire de bani nu mi-au 
făcut“. Instanţa ecleziastică stabileşte din nou atribuțiile 
tatălui, obligându-l ca în fiecare zi să-i plătească Zmarandei 
10 parale până la märitisul fetei. A tunci el va trebui s-o mărite 
şi s-o înzestreze „după starea si puterea lui““187. 

De cele mai multe ori, tribunalul înclină balanţa către res- 
ponsabilitatea masculină si îi încredințează în majoritatea 
cazurilor obligaţiile economice ale creșterii şi întreţinerii unui 
copil, fixând lunar sau anual o anumită sumă. Ea variază: 
5 taleri în primul an, 10 taleri în următorii doi ani%8. El poate 
primi chiar copilul, fie după ce a trecut de pericolul morții 
infantile, la trei ani, fie imediat la naştere: „când să va întâm- 
pla a naşte copil sau fată după socoteala vremi şi a lunilor 
până la sorocul de nouă luni, atunci acel copil să aibă a și-l 


187 BAR, mss. 653, ff. 18-19", 25 iulie 1791. 
18 Este suma care se stabileste în procesul dintre Vlada si Dinu din 
satul Rädesti, județul Muscel. DANIC, mss. 1558, ff. 37—38". 

primi numitul loan ca să şi-l crească“, se decide în cazul 
Feldei din Tingani, judeţul Teleorman!%. O astfel de măsură 
presupune recunoaşterea din partea tribunalului ecleziastic 
a vulnerabilitätii poziţiei feminine: sedusă, deflorată, săracă, 
cu un copil în brațe, iată, aşadar, o imagine care nu mai atrage 
lumea masculină, femeia iese în fapt de pe piața matrimo- 
nială şi se poate îndrepta către prostituție, un pericol pentru 
ordinea socială. Din acest motiv, tribunalul încearcă s-o eli- 
bereze de sarcina unui copil, să-i dea o zestre minimă şi s-o 
reintroducă în circuitul matrimonial, căci o fată măritată intră 
în acelaşi timp sub clopotul ordinii domestice. 

Prezența unui copil este judecată de mamă ca o grea povară. 
Ea îşi poartă jalba pentru a cere ajutor în creşterea lui mer- 
gând până la abandonarea acestuia în braţele tatălui: „să-şi 
ia Copiii şi să şi-i crească“, reclamă unele dintre ele. Altele îi 
văd ca un real obstacol în propria lor supraviețuire, deoarece, 
mai ales în primii ani, le solicită toată energia, tot timpul, ne- 
maiputând munci pentru a se întreţine. Soluţia încredințării 
nou-născutului la doică se practică mai ales în mediul urban 
unde mama, la rândul său, se angajează ca doică sau ca sluj- 
nică. Sarcina plăţii doicii este atribuită tot tatălui. 

Veniti pe lume fără a fi doriţi, „copiii din flori“, bastarzii 
sunt uneori respinşi de ambii părinți. Pentru a evita un even- 
tual infanticid, clericii se străduiesc să găsească cât mai repede 
o soluţie viabilă: rudele, adoptia si, în fine, Orfanotrofia. Dumi- 
trana, din mahalaua sfântul Nicolae din Prund, îşi încredin- 
teazä copilul spre „creştere la odobasa dă lipscani“. Nu-l poate 
păstra căci tatăl este soțul verei sale bune, aşadar o relaţie 
incestuoasă!%, 


189 BAR, mss. 646, ff. 148—149". 
190 BAR, mss. 643, f. 33". 

Deja cu secolul al XIX-lea, analiza duhovnicescului depar- 
tament devine din ce în ce mai sofisticată şi mai atentă la toate 
elementele care ar fi putut să-l ajute să identifice sau măcar 
să stabilească responsabilitätile fiecărui părinte. Expertiza 
evoluează, probele se diversifică, iar discursul judecătorilor 
se pierde în comparații, analize, presupuneri, ipoteze. Tot acum, 
documentele devin mai vorbärete, mai atente în a reține detalii, 
a prezenta fapte, şi asta pentru că actorii se dovedesc mai 
inventivi, mai dornici să comunice, să-și etaleze întreaga 
viață, întreaga suferință. 

Judecată şi rejudecată, pricina dintre Neculae Mareş şi 
Ruxandra (Lucsandra) ajunge să nu se mai termine, iar deci- 
ziile succesive şi contradictorii miră chiar şi instanţele ecle- 
ziastice. Începută sub Alexandru vodă Suţu (1819-1821), 
pricina este reluată în aprilie 1822, ca să se săvârşească abia 
în decembrie 1822. Motivul este acelaşi: cine îşi asumă grija 
copiilor? Fără să se căsătorească cu Ruxandra, Neculae Mareş 
o întreţine ani buni ca ţiitoare. „Într-acea lungire de vreme“ 
s-au născut si trei copii „parte bărbătească“, pe care Neculae 
nu-i mai vrea şi explică la judecată că are o oarecare bănu- 
ială: „apărându-se în jalba sa că nu ar fi copiii făcuţi cu el, 
ci cea că ia fiind muere slobodă, iar fi dobândit cu deosebite 
obraze şi că nu să îndatorează a creşte acest fel de copii cu 
bănuială, nici a lua în silă muere care atâta vreme au trăit în 
chefurile sale, măcar că au fost şi el unul dintre aceia cu care 
au făcut ia copil“. Atitudinea lui Neculae este contradictorie, 
incoerentă şi mai ales inexplicabilă atât pentru mamă, cât 
şi pentru judecătorii care în câteva rânduri tot încercaseră „să 
izbrănească“ pricina, ba la dumnealor boierii divanului, ba 
la Prea Sfintia Sa episcopul Costandin al Buzăului, ba la părin- 
tele Troadas, vechil al Mitropoliei, şi în sfârşit la Prea Sfintia 

Sa episcopul Gherasim al Buzăului, proaspăt ajuns în scaunul 
episcopal. 

Benedict Troadas adună „clirosul Sfintei Mitropolii“ şi 
începe cercetarea, de față fiind atât jäluitoarea, pârâtul, cât 
şi cei trei copii. Jalba Ruxandrei este citită cu voce tare: „Cu 
lacrimi jăluesc milostivirii Măriei Tale, că cruzimea copilă- 
riei şi multe făgăduieli ce şi prin graiu şi înscris mi-au dat 
Necula Mareş că va să mă ia dă soție m-am planisit de m-am 
înşălat cu numitu, avându-mă întocmai ca pre o soție. Deci 
am făcut trei feciori cu dânsul care câtestrei trăiescu şi, în 
cea după urmă, văzându-mă împresurată dă copii şi numitu 
cu pricinuiri däsarte apărându-să dă a să cununa cu mine, silită 
am fost de a mă jălui ca să-şi împlinească făgăduiala şi să-şi 
poarte grija dă hrana şi îmbrăcămintea copiilor şi de chiver- 
niseala lor, fiind de acum înainte copii buni, dă învățătură. 
Şi eu mijloc şi putere de a-i îmbrăca şi a plăti dascălul lor 
nu am.“ Judecătorul îşi începe interogatoriul şi „la cuvântul 
ce zicea el că copiii sunt născuţi cu bănuială şi de adunătură, 
l-am întrebat de ştie ia[r] pre altu cinevasi care să fi fost 
încârduşit cu pârâta“. Mareş recunoscu că nu ştie, iar con- 
cluzia căzu cât se poate de simplu: „i se zise că dă vreme ce 
nu are nici o îndoială la aceasta să cunoaşte că el este pricina 
naşterii acestor copii“, mărturie fără putere de contestare este 
„însuși tiposul lor“. Așadar asemănarea nu poate fi negată: 
nas, ochi, gură, urechi, bărbie sau sprâncene trădează ceea 
ce Neculae tot încearcă să nege. Cum pârâtul se apără cu înver- 
şunare chiar şi în fața evidenţei declarate, i se cere Ruxandrei 
„vreo putinticä dovadă de împärinteasca atârnare către aceşti 
copii din partea lui“. Iar „puţintica dovadă“ se dovedi a fi 
o copleșitoare incriminare: trei scrisori trimise cu ocazia sau 
în preajma naşterii fiecărui copil: „din cea dintâiu, cu leat 
815 aprilie 15, după ce ca un bărbat îi dă povätuiri de a să 
purta cinstit şi credincios şi a păzi dragostea neînpuţinată 


PRACTICA JURIDICĂ SI INVENTAREA DE SOLUȚII 123 


către dânsul, apoi o învaţă şi mijloc cum să păzească acea 
dragoste, puindu-i înainte pă iubitul lor fiu, Vasilache, cel 
întâiu născut, că uitându-se la el să-şi aducă aminte de ţinerea 
sau legătura cu care i-au îndatorat naşterea lui. Iar în cea de 
a dooa, cu leat 818 octomvrie 29, arată cum că prin niște 
ipochimene i-au trimis taleri 53 pentru facerea unii sobe i 
pentru lemne de foc şi poruncește să-l înstiinteze şi pentru 
copii, de [ce] fac, de s-au mai înpiciorogat Dumitrache (adică 
copilul cel de al doilea). În cea după urmă, aceluiași leat 
noembrie 30, zice că iar cu mare jelcuire că să va griji şi pentru 
doica copilului al treilea a căruia naştere să apropia. Și era 
că după păcatele sale îi curge această împrejurare de copii 
şi cum să roagă lui Dumnezeu cu hierbintealä pentru un prilej 
lesnicios al vieții lor şi izbăvirea greselilor.“ 

Scrisorile ni-l arată pe Neculae un tată grijuliu, dar deloc 
entuziast. Dacă după primul copil se poate întrevedea o oare- 
care sensibilitate, cu cât numărul copiilor creşte, cu atât se 
lasă copleşit de griji şi mai ales de disperare. Se lamentează, 
se îndreaptă către Dumnezeu care l-a pedepsit pentru „păca- 
tele sale“ cu atâţia copii. De fiecare dată are însă grijă să le 
trimită bani, să se asigure că nu le este frig în prag de iarnä, 
să-i usureze sarcina Ruxandrei cu angajarea unei doici. Res- 
pingerea copiilor şi mai ales a Ruxandrei pare de neînțeles, 
deoarece scrisorile arată că totul se întâmplase „cu atâta legă- 
tură şi tinere de dragoste de la unul către altul“, iar căsătoria 
poate că nu avusese loc din cine ştie ce motive sau poate de 
„ruşinea oamenilor“. Acestea sunt presupunerile şi interpre- 
tările judecătorilor. Chiar dacă se apără cu „feluri de epita- 
turi“, cu „jălcuiri şi năpăstuniri“, Neculae nu-i poate convinge 
pe judecători că „izbăvirea“ pe care şi-o dorea în finalul scrisorii 
nu este nimic altceva decât „dorirea ce avea el de săvârşirea 
cununii“, numai aşa putea „să dobândească poftita izbăvire“. 
Fără să se ţină cont de atitudinea bărbatului, se hotărăşte 

cununarea lor „joi ... fără dă a să da altă ascultare pricinui- 
rilor lui cele däsarte“. 

Cum socoteala de acasă nu se potriveşte cu cea din târg, 
nici hotărârea judecătorilor nu se respectă după ieşirea pe 
ușile tribunalului. Reîntors însurat şi cununat în mahala, Ne- 
culae o instalează pe Ruxandra cu copii cu tot într-o casă cu 
chirie, le lasă ceva bani, nu prea multi, 20 de parale pe zi, 
şi pleacă la moşia sa în judeţul Sac. Vremurile sunt tulburi, 
turcii sunt în București, politia nu are stăpân, iar mama trebuie 
să se descurce singură, mai ales că tatăl nu mai vrea, după 
câteva luni, să plătească chiria casei. Abia instalat noul domn, 
Grigore Ghica (1822-1828), şi o nouă jalbă i se adresează. 
Poruncă spre cercetare, răspuns că s-a cercetat şi că sus-nu- 
mitul ar trebui adus cu mumbasir de la moşie şi obligat să-şi 
vadă de nevastă şi copii, mai ales acum în pragul iernii. Este 
20 octombrie 1822. Din cine ştie ce motiv, nici această hotărâre 
nu se respectă, iar la 4 noiembrie 1822, episcopul Buzăului, 
Gherasim, primeşte poruncă să cerceteze cazul şi să găsească 
o soluţie. Și tevatura reîncepe: aducere cu mumbasir, înfäti- 
şarea, întrebări şi răspunsuri, explicații şi argumentäri, lamen- 
tări şi năpăstuiri, „plăsmuiri“ şi „prihăniri däsarte“. Gherasim 
întocmeşte anaforaua către domnie despicând firul în patru, 
analizând la sânge fiecare amănunt: dacă un astfel de litigiu 
are legitimitate din moment ce astfel de „davale sunt aridi- 
cate cu dooë arhieresti anaforale şi hotărâri domneşti“, cunu- 
nia s-o fi făcut ea prin „judecată bisericească şi prin hotărârea 
divanului“, dar în silnicie s-a făcut şi fără acordul părților, dar 
„de vreme ce s-au şi săvârşit cununia, sunt si trei copii la mij- 
loc“, i se cere pârâtului „cu îndestule sfătuiri şi îndemnare 
ca să o primească a o ținea soţie“. Pârâtul respinge însă orice 
apropiere şi „cu o mare sălbăticiune si urâciune asupra-i, zicân- 
du-i şi vorbe aspre şi zicând că [de să] va sili mai mult a o 
lua fuge într-alte țări străine, päräsindu-si patria“. Episcopul 
speră şi cere ajutor prietenilor, rudelor, vecinilor puşi să mij- 

locească si mai ales să-l îmbuneze pe soțul „scelerat“, pe tatăl 
nemilos, dar nici gând, întrucât „urâciunea“ îl poate împinge 
la orice. Dacă îl scapă de căsătorie, acordându-i despărțirea, 
Gherasim nu-l poate absolvi de grija copiilor, chiar dacă sunt 
făcuţi „din curvie“. Termenii îndatoririlor paterne sunt clar 
stabiliți pentru a nu mai exista interpretări sau derogări: „iar 
pentru hrana, îmbrăcămintea i plata dascălilor şi alte trebuin- 
cioase ale copiilor, găsim cu cale ca cu luminată poruncă a 
Măriei Tale, să fie silit numitul Neculae ca să dea pă fiescare 
lună câte taleri 60, dând negutätor vrednic, de aici din politie, 
chezas si răspunzător la vreme [pentru] numiţi bani până ce 
vor veni copiii în vârstă dă cinsprezece ani, când poate a să 
da la stăpân ca să să chivernisească singuri. Sau să le pue 
capital dă bani la o mână dă negutätor sigur, epitropias sărma- 
nilor copii, din carii să poată a lua această dobândă dă taleri 
60 pă lună pentru hrana copiilor“. Nu-l împovărează totuşi 
cu creşterea lor efectivă, Ruxandra dovedind „mai multă milă“ 
la căutarea lor, aşadar o soluţie mult mai practică şi mai efi- 
cientă!9!. 

Se regăseşte în povestea dintre Neculae Mareş și Ruxandra, 
întreaga lume de la cumpăna dintre cele două secole, cu pro- 
blemele si interogările ei asupra viitorului unor astfel de copii, 
cu grija de a orândui astfel lucrurile încât ele să nu iasă din 
matcă. În asemenea legături pasagere, copiii nu sunt doriţi si 
de cele mai multe ori nu sunt acceptați de parteneri, de familii, 
de comunitate, de societate, de putere. Fiecare încearcă să 
treacă responsabilitatea în tabăra cealaltă: mama în tabăra 
tatălui, tatăl în tabăra mamei, societatea cere să li se facă un 
rost, puterea se străduieşte să-i responsabilizeze pe toți, întrucât 
ea nu are susținerea financiară si instituțională pentru a prelua 
o asemenea sarcină. 


191 BAR, mss. 3935, ff. 227Y—230Y. 

Iată, aşadar, un desen al dragostei în rândul norodului. Asa 
cum am avertizat, el reține numai anumite aspecte, lăsând 
în umbra vremurilor altele. La câmp sau pe ulițele mahala- 
lelor, la porţile Mitropoliei sau la uşile divanului, femei şi 
bărbaţi rostesc „declarații de dragoste“ care capătă însă cono- 
taţii diferite, în funcţie de mediu, de urechile cărora le sunt 
adresate, de stările şi umorile personajelor, de scopul şi cerin- 
tele acțiunilor. Virginitäti pierdute şi abandonuri pe prispe, 
promisiuni efemere şi credulitäti infinite, pasiuni ardente şi 
jocuri naive, toate ne arată prezența din ce în ce mai agresivă 
a Erosului în inima comunităților. Parafrazându-l pe sfântul 
Pavel, Antim Ivireanul recomandă rezolvarea crizei sexuale, 
„încetarea pohtei cei trupeşti““, în interiorul căsătoriei 1%, aşadar 
circumscrierea actului sexual numai în cercul unei uniri legi- 
time. Biserica rămâne fidelă acestei imagini şi se străduie pe 
cât posibil s-o şi pună în practică, însă oamenii cu sentimen- 
tele lor nu mai vor, nu mai pot să aştepte experimentarea unor 
trăiri afective într-o uniune ce deseori nu le reflectă dorinţele. 
Fetele îşi aleg iubiții şi speră într-o căsătorie în care afecti- 
unea şi economicul să fuzioneze, holteii se lasă prinşi într-un 
joc al simţurilor, dar se sperie atunci când ajung în fața unor 
responsabilități pe care nu ştiu cum să şi le asume, părinții 
se trezesc prinşi între dorințe, obligaţii si autorități ce schimbă 
acum echilibrul social. 


192 Antim IVIREANUL, op. cit., p. 334. 

Sexualitatea interzisă 


Cu anii '80 ai secolului al XVIII-lea mărtuniile despre exis- 
tentele cotidiene ale oamenilor si pasiunile lor se înmulțesc. 
Este aici un efort concertat ce include necesitatea, curiozitatea, 
supravegherea, controlul, dorinţa de a cunoaşte. Aspecte ce 
până acum sunt doar bănuite sau populează locurile comune, 
explodează dintr-odată, aglomerându-se în pagini de condici 
şi documente de cancelarie, în acte private şi memorii de călă- 
torie. Bineînţeles că abundența lor ne face să credem că ar 
putea fi vorba de o „criză“ a societăţii din moment ce acum, 
dintr-odată, puterea se precipită în analize şi represiuni în 
care sexul este personajul principal. Credem însă că această 
vizibilitate este dată mai degrabă de prezenţa din ce în ce mai 
activă a puterii. Domnia şi Biserica îşi unesc eforturile în vede- 
rea preluării „monopolului violenței“ prin reiterarea neconte- 
nită a autorității. Că este vorba de un amplu proces de civilizare 
şi modernizare sau de „criminalizare a omului modern“, că 
este vorba de afirmarea unui stat ce încearcă să-şi consolideze 
propria autoritate, putin importă!9. Ceea ce se observă este 


19% Michel FOUCAULT, A supraveghea și a pedepsi. Naşterea închi- 
sorii, Humanitas, Bucureşti, 1997. Norbert ELIAS, La civilisation des 
mœurs, Calmann-Lévy, Paris, 1973; Robert MUCHEMBLED, L'invention 
de l’homme moderne. Sensibilités, mœurs et comportements collectifs 
sous l'Ancien Régime, Flammarion, Paris, 1988. Marjorie KENISTON 
MCINTOSH, Controlling misbehavior in England, 1370-1600, Cam- 
bridge University Press, Cambridge, 1998; Karl WEGERT, Popular Culture, 

începutul unei noi etape în care individul face din ce în ce 
mai des obiectul preocupărilor puterii politice şi ecleziastice. 
O serie de pitace se adresează norodului care trebuie instruit, 
format, „civilizat“ în spiritul ordinii şi al disciplinei sociale. 
Acestea ating aproape orice subiect legat de viața cotidiană 
a supusului: de la măturatul ulitelor până la sexualitatea fetelor, 
de la comportamentul preoţilor până la prestarea jurămân- 
tului, de la mersul la biserică până la respectarea posturilor, 
de la cheltuirea averilor până la folosirea , sulimanurilor“!°4, 
Sexualitatea este şi ea unul dintre aspecte, discutat cu tenacitate 
şi sub toate formele. Am văzut în prima parte o preocupare 
pentru introducerea în niște cadre bine delimitate a sexuali- 
tätii tinerilor din rândul norodului, cu sfaturi de mariaj precoce, 
cu responsabilizarea părinţilor, cu culpabilizarea tinerelor, 
cu amenințări si sancțiuni diferite. Ne vom opri în rândurile 
următoare asupra altor forme în care sexualitatea este supusă 
reprimării, întrucât de la formele sale simple de manifestare, 
concubinajul, până la cele grave, violul, ea este aspru pedep- 
sită în coduri şi reglementări. 


Crime, and Social Control in 18 Century Württemberg, Franz Steiner 
Verlag, Stuttgart, 1994. 

194 Vezi toate aceste măsuri în BAR, mss. 648, f. 6", [10 iulie 1810]; 
ff. 39Y—43, ff. 57-58" DANIC, mss. 141, ff. 99', 101'-103"; mss. 143, 
f. 194'—195". V.A. URECHIA, op. cit., vol. I, pp. 370-373, 401; vol. III, 
p. 48, vol. IV, pp. 101-105, vol. V, pp. 255-258, 294-296, 472 vol. VI, 
p. 741, vol. VII, pp. 144, 174-175, pp. 428-429; Dionisie ECLISIAR- 
HUL, Scrieri alese. Hronograf, Predoslovii, ediţie critică, Natalia TRAN- 
DAFIRESCU, Editura Academiei Române, Bucureşti, 2004, pp. 19-26; 
Nicolae IORGA, Documente din Muzeul Gorjului, în Studii şi documente, 
tom VI, Bucureşti, 1904, pp. 497- 498. 


Concubini si concubine 


A fi împreună, a locui împreună nu înseamnă întotdeauna 
legitimarea unei relații prin punerea în practică a ritualurilor 
nuptiale si a ceremoniei religioase. Cu promisiuni sau fără 
promisiuni de căsătorie, femeia acceptă o relaţie sexuală care 
devine apoi permanentă, fără a se instala totuşi împreună. 
Bărbatul o frecventează, o plăteşte chiar din când în când, 
îi face mici cadouri, uneori promite că de la o zi la alta relația 
lor se va concretiza într-o căsătorie. Anghel argintarul trăiește 
în concubinaj cu Stanca fără a locui totuşi împreună. Se vizi- 
tează reciproc, iar actul sexual se consumă când la ea, când 
în prăvălia lui. Nici după naşterea copilului bărbatul nu se arată 
dornic să se „stabilească“, ci preferă s-o viziteze doar din când 
în când!%. 

Instalarea împreună este dictată de vizibilitatea relaţiei 
şi mai ales de intenţiile primare ale partenerilor. Din diverse 
motive — sărăcie, statut social diferit, opoziția părinţilor, rela- 
tie de rudenie între parteneri, refuzul preotului de a-şi da con- 
simtämântul — cununia nu se poate efectua şi atunci cuplul 
se instalează împreună cu speranța că problemele lor se vor 
rezolva şi într-o zi popa le va citi slujba. Grigore din Câmpina, 
judeţul Prahova, „se ţine“ de doi ani cu fata polcovnicului 
Ioan din acelaşi județ, tot amânând nunta fără să aibă un 
motiv serios!%, De altminteri, această stare de provizorat este 


19% BAR, mss. 638, f. 11°. 
196 BAR, mss. 642, f. 48. 

surprinsă şi de limbajul folosit pentru a-i desemna pe cei doi 
parteneri: „s-au ținut cu fii-mea ca la doi ani“, mărturiseşte 
un tată punând accentul pe verbul „a se ţine“, cu alte cuvinte 
au locuit împreună; altădată se marchează această situaţie 
prin relaţiile pe care le întretin cei doi parteneri: „au tinut-0 
câteva luni si au avut-o ca pe o soție“. Ceea ce presupune că 
cei doi au trăit împreună împărțind aceeaşi casă, aceeaşi masă, 
acelaşi pat, dar fără a avea statutul de căsătoriți, întrucât cere- 
monia religioasă nu s-a efectuat. Diferenţa dintre cele două 
poziţii sociale — căsătorie, concubinaj — este foarte repede si 
foarte bine sesizată de actorii sociali. Bineînţeles că termenul 
de concubinaj nu este niciodată utilizat, ci se preferă punc- 
tarea situaţiei prin descrierea caracterului relației: „se ţine 
cu...“, „s-a înnădit cu...“ „a avut-o ca pe o soţie“, dar în ace- 
laşi timp nu-i este soţie. Din nou trebuie menţionată impor- 
tanta ceremoniei religioase în dobândirea unui nou statut în 
ochii comunităţii. De asemenea, se folosesc termeni pentru 
a nominaliza statutul femeii în interiorul unui astfel de raport: 
posadnicä, ibovnică sau titoare, în timp ce bărbatul este doar 
ibovnic. 

Cum nu există un „contract“ care să-i lege, concubinii 
profită de libertatea oferită de această uniune, fie pentru a se 
amesteca în alte legături pasagere, fie pentru a ieşi din combi- 
nație pur şi simplu. Vasile logofăt „se ţine“ cu Maria din 
Bucureşti de șase ani, timp în care au avut si doi copii. Între 
timp însă Maria continuă să fie frecventată si de alți bărbaţi, 
aşa cum făcuse şi înainte de a se „înnădi“ cu mai sus-numitul 
logofăt. De altminteri, aceasta este şi cauza pentru care relația 
nu ajunge să se finalizeze niciodată, nici atunci când Maria 
o cere în fața instanţei invocând presupusele şi eternele pro- 
misiuni de căsătorie!%. Într-una din zile, când se mânie pe 

Preda, Ilie polcovnic fuge pur si simplu abandonându-şi 
concubina cu care trăia de trei luni de zile „ca soţ şi soţie“ 
în propria lui casă din satul Bârsesti, județul Argeş!%. 

Concubinajul este aşadar o relaţie cât se poate de inegală 
şi de pernicioasă. Bărbatul are dreptul să iasă din ea oricând 
doreşte si sub orice pretext. Îndreptarea legii la glava 208, titlul 
„Pentru ceia ce tin posadnice“ descrie foarte clar caracterul 
acestui tip de raport: femeia-posadnică poate fi alungată, trebuie 
să fie gonită întrucât atingerea în sine constituie un mare 
păcat: curvia. În principiu, o astfel de legătură este interzisă: 
„ȘI iarăşi poruncim, posadnice să nu tie nimenea în casa lui“, 
dacă totuşi se întâmplă, bărbatul nu poate fi salvat decât prin 
căsătorirea cât mai grabnică, dar numai dacă „posadnica“ este 
„vrednică de dânsul“. Dacă trăieşte totuşi în concubinaj fără 
să se decidă ce vrea, pedeapsa merge până la excomunicare: 
„pre acela să nu-l priimesti în besearică, nici prinoasele lui, 
până. ce se va despărți de tot de dânsa“. Chiar si despărțit 
şi reprimit în sânul Bisericii, bărbatul nu scapă de pedeapsa 
canonică!%. În practică, excomunicarea nu prea se practică, 
ci doar pedeapsa canonică, şi acest lucru numai atunci când 
un astfel de cuplu ajunge să-și facă cunoscută poziţia în fața 
instanței supreme: tribunalul ecleziastic. Iată şi un exemplu 
concret: Stana, „cu mijlocirea şi cu îndemnarea mume-sii, 
s-au făcut posadnică logofătului Radului“. După câţiva ani 
de convietuire comună, Radu se decide să se îndepărteze „de 
păcatul acesta al curviei“ şi „să-și ia soţie pre lege“. Cum Stana 
se opune, soborul caută la „pravila politicească“, la Arme- 
nopol, la canonul sfântului Vasile şi decide că Radu are drep- 
tate s-o părăsească şi „să-şi ia soție pre lege“ nu înainte de 
a-şi face canonul prescris20, 


198 BAR, mss. 640, ff. 3Y—4r. 
199 fndreptarea legii, p. 215. 

O astfel de relație durează între şase luni şi şase ani şi de 
regulă partenerii au şi copii împreună. Inițiativa ruperii îi apar- 
ține bărbatului care fără să se sfiască se logodește sau chiar 
se căsătoreşte cu alta, transformând concubinajul permanent 
într-un concubinaj periodic. Nemulțumirea vine din partea 
femeii; părăsită, ea dă jalbă cerând de multe ori revenirea la 
starea de provizorat de dinainte: „să o tie posadnică precum 
şi mai nainte au fost“, cere Stana din cazul prezentat mai sus. 
De altfel, pentru o femeie viața în comun o îndreptățește să 
creadă că este de fapt, chiar dacă nu de drept, căsătorită. Petre- 
când împreună „ziua şi noaptea“, tratând-o „ca pe o soție“, 
acestea sunt elemente care îi întăresc convingerile că nenu- 
măratele asigurări se vor finaliza într-o bună zi. Unii dintre 
bărbaţi chiar se căsătoresc, alţii se räzgândesc pe parcurs, se 
codesc, inventează motive, întemeiate sau nu?°!, se îndreaptă 
spre alte partide judecate probabil ca fiind mai avantajoase, 
dar care le oferă în tot cazul ceva nou. 

Cum este asociat cu curvia, aşadar un păcat, concubinajul 
nu este văzut cu ochi buni de Biserică şi atunci când astfel 
de cazuri i se prezintă spre analiză, înclină de fiecare dată 
balanţa în favoarea bărbaţilor, aprobându-le opțiunea de a 
se căsători cu altcineva „vrednic“ şi de „teapa lui“. La nivelul 
parohiei, preotul ar trebui să vegheze şi să predice împotriva 
practicării unor astfel de relații. Dacă o face sau n-o face este 
mai greu de sesizat, în viața de zi cu zi însă concubinajul 
face parte din peisajul cotidian. Din când în când, protopopul 
plăşii, aflând de un caz sau altul, având dreptul de a percepe 
gloaba, intervine, îi ridică la închisoare şi îl sfătuieşte pe bărbat: 


201 Vezi cazul lui Marin condoragiul care refuză s-o ia pe Zoita sub 
pretextul că-i iute la fire. BAR, mss. 646, ff. 64'—65', 2 noiembrie 1803. 
Sau Iosif grămătic care după doi ani de concubinaj refuză căsătoria cu 
Nita, acuzând-o că se află slobodă, umblând de capul ei. BAR, mss. 646, 
ff. 93Y—94", 1 februarie 1804. 


CONCUBINI SI CONCUBINE 135 


„ori să o ia soție după lege, or să să părăsească de dânsa“2%2. 


Intervenţiile de acest gen sunt însă sporadice şi dictate de 
cele mai multe ori de dorința de a percepe gloabe, după care 
cuplul este lăsat în pace să trăiască după cum se pricepe mai 
bine. Cazurile sunt descoperite mai degrabă prin autodenun- 
tare, când într-un moment de criză femeia își expune viața 
sau cel puţin o parte din ea în jalba adresată puterii. 


Văduva tânără 


„...fiind eu fămie văduvă şi tânără...“ îşi începe discursul 
Ruxandra din Craiova la 5 august 1804. Văduva tânără repre- 
zintă o categorie socială ce pune reale probleme instanței de 
judecată şi mai ales Bisericii: tânără, aşadar reprezintă încă 
o potenţială pradă pe piața sexuală şi o eventuală partidă în 
circuitul matrimonial, văduvă, aşadar liberă şi fără constrân- 
geri în ceea ce priveşte viaţa ei sexuală, săracă si de multe 
ori fără familie, aşadar în afara unei tutele, a unui control. Că 
este vorba de promisiuni sau nu, văduva se lasă mult mai uşor 
antrenată într-o relație sexuală, apoi într-un concubinaj si trece 
de cele mai multe ori de la un bărbat la altul, de la o stare de 
provizorat la altă stare de provizorat. Bărbaţii, holtei sau nu, 
se aventurează mult mai repede într-o relaţie cu o văduvă pentru 
că presupune mult mai puţine constrângeri, iar faptul că nu 
mai este fecioară, că are deja o experienţă le dă curaj. De alt- 
minteri, în aceste cazuri se trece mult mai uşor de la cuvinte 
la act, de la promisiuni direct la o relaţie sexuală. 

Istoriile acestor văduve sunt totuşi aproape identice cu cele 
ale fetelor. Ruxandra se lasă sedusă de Apostolache, ambii 
presupunem servitori „într-o curte“ boierească. „Cu cuvânt 


202 Aşa se întâmplă în cazul Zamfirei, văduvă de la Ploieşti, judeţul 
Prahova, care trăia în concubinaj cu Dumitru bogasierul. Vezi Acte judi- 
ciare, pp. 813-814, 26 iulie 1779. 

ce-mi zicea numitul că mă va lua de soție am rămas îngre- 
cată“, reduce femeia întreaga istorie acceptând promisiunile 
direct în patul iubirii. Apariţia copilului schimbă raporturile 
care se desfac la fel de repede, văduva fiind obligată să ceară 
instanței nu neapărat concretizarea promisiunilor, cât ridicarea 
de pe umeri a dificilei sarcini pe care o presupunea întreţinerea 
unui copil. „Să-şi ia fata să o dea spre creştere undevasi, ca să 
am si eu ticăloasa mijloc ca să intru undevasi la stăpân să-mi 
agonisesc hrana vieţii“, sună discursul văduvei care se dove- 
deşte „une mere cruelle“20%, practică şi interesată mai ales de 
propria supravieţuire204. 

Reîntoarsă în sânul familiei, văduva tânără solicită efortu- 
rile tuturor în ceea ce priveşte supravegherea; mult mai liberă 
decât o fată, cu altă experiență de viață, cu alte pasiuni, cu alte 
dorinţe, ea se strecoară cu abilitate prin labirintul ochilor atenţi, 
cere si foloseşte complicitätile mamelor, surorilor, fraților pentru 
a-şi găsi un partener sau numai o aventură. 

Şapte ani de văduvie sunt șapte ani de muncă grea în casa 
tatălui, şapte ani de îndurat autoritatea paternă si inconvenien- 
tele vieții de văduvă. Până într-o zi când în casa tatălui debarcă 
Iancul logofătul. Sunt de-ajuns câteva priviri în grabă şi legă- 
tura e gata. Un an şi jumătate durează concubinajul fără ca 
tatăl, Iordache ceaus, să fi „simţit“ ceva, dar când îşi vede fiica 
„grea“ imediat aleargă la soție şi-o „cercetează“ de ce se întâm- 
plă în casă în absenţa sa. „Cum am auzit, am şi izgonit-o din 
casă şi până astăzi în casă n-am mai primit-o“, afirmă Ior- 
dache, un tată aspru care ţine la cinste şi autoritate, alegând 
îndepărtarea fiicei dezonorate. Dar având complicitatea ma- 


203 Expresia la Christiane KLAPISCH-ZUBER, La maison et le nom. 
Stratégies et rituels dans l'Italie de la Renaissance, EHEES, Paris, 1990, 
pp. 249-263. 

204 BAR, mss. 646, ff. 171*—172". 

mei, Maria găseşte refugiu la una dintre surori unde concu- 
binajul durează alte cinci luni şi de aici împreună cu amantul 
se mută la ţară în casa unui alt frate, fără ca legătura să se con- 
cretizeze, în ciuda copilului ce între timp venise pe lume2%5. 


Răpirea și ordinea socială 


Răpirea ca fenomen social creează o serie de neajunsuri 
societăţii a cărei ordine e pusă sub semnul întrebării. Prac- 
ticată din vechime, menţionată în toate societätile2%6, ea ridică 
totuşi o serie de probleme nu numai la nivel comunitar, ci 
şi la nivel juridic. Delict important, el aparține domniei care 
judecă, analizează si soluţionează cazurile în funcție de gravi- 
tatea lor207. Codurile de legi îi oferă îndrumare, deoarece 
„pravilele împreună învaţă de toate greşelile“. Pe parcursul 
a 46 de articole (zaceale) se trec în revistă situaţiile posibile 
în care un răpitor se poate implica. Mai multe distincții sunt 
operate. Prima distincție vizează consimțământul fetei în 
jurul căruia se structurează pedeapsa: cu voia fetei, răpitorul 
este lăsat la voia judecătorului, fără voia fetei, răpitorul este 
certat cu moartea şi îşi pierde „bucatele“. A doua vizează 
calitatea persoanei răpite, copilă (de până în 13 ani), fată 
curată, nevastă cinstită, cucoană, călugăriță, văduvă, curvă; 
plecând de la aceste poziții sociale se decide pedeapsa vino- 
vatului. Dar şi calitatea răpitorului contează pentru că dacă 


206 Vezi Danielle HA ASE-DUBOSC, Ravie et enlevée. De l'enlève- 
ment des femmes comme strategie matrimoniale au XVIIF siecle, Albin 
Michel, Paris, 1999. Pentru Balcani vezi mărturiile călătorilor străini reunite 
de Paul H. STAHL, Ethnologie de l'Europe du Sud-Est. Une anthologie, 
Monton Editeur, Paris, 1974. 

207 Pravilniceasca Condică (1780), Editura Academiei Române, Bucu- 
reşti, 1953, p. 178. 

este „rob, sau năimit, sau slugoiu“, pe lângă moarte, trupul său 
va fi ars în foc. A treia distincţie îi are în vedere pe susținătorii 
răpitorului, lista fiind destul de amplă şi incluzându-i pe cei 
ce „l-au sfătuit“, pe cei ce „l-au ajutat“, pe cei ce „vor fi pos- 
lusit la aceia treabă“. Toţi „se vor certa într-un chip ca si räpi- 
torul“208. Pedepsele sunt la fel de aspre şi în Codul penal de 
la 1783 unde pedeapsa capitală se menţine pentru răpitor, în 
timp ce ajutoarele lui se aleg cu tăierea nasurilor, tundere şi 
bătaie. Se admite un singur pretext pentru răpire: iubirea. 
Iar zaceala 39 din Îndreptarea legii glăsuieşte astfel: „când 
se vor iubi amândoi, răpitorul cu fata cea răpită, şi neputând 
într-alt chip să se împreune, iar pentru dragostea ce au la mij- 
locul lor se vor sfătui să se răpească, atunce, cum zic o seamă 
de dascăli, nu se va certa răpitorul, de vreme ce iaste un lucru 
cum ar fi turbat de dragoste. "2% 


În viaţa de zi cu zi, răpirea este o practică matrimonială 
destul de frecvent întâlnită. Existenţa unui obstacol — opoziția 
părinţilor, gradul de rudenie, opoziţia tinerei — poate fi depă- 
şită prin apelul la această ultimă soluţie. Scenariul este cât 
se poate de simplu: doi tineri, veri, cumnati, cumetri, care, 
datorită gradului de rudenie nu se pot căsători şi au împotriva 
lor familia, comunitatea, Biserica, se decid să fugă împreună 
fie într-o comunitate vecină, fie peste Dunăre unde scäpati 
de sub tutela Bisericii ortodoxe sunt cununati de un preot 
local. Reîntorşi în sat, după o anumită perioadă de timp, 
însoțiți de un copil sau doi, ei își pun familia, apoi autoritatea 
locală în mare dificultate?10. A le recunoaşte căsătoria în- 
seamnă a aproba păcatul amestecării de sânge, a-i despărți 


208 Îndreptarea legii, glavele 259 şi 260, pp. 259-264. 

209 [bidem, p. 262. 

210 Pentru detalii, vezi C. GHITULESCU, op. cit., pp. 120-124. Vezi 
şi T. NICOARĂ, op. cit., p. 167. 

este din nou împotriva principiilor ordinii sociale şi religioase 
întrucât mai multe suflete ar rătăci stinghere în vremelnicia 
sorții. Hotărârea ia întotdeauna în calcul gradul de rudenie. 
În cazul rudeniei îndepărtate prin afinitate spirituală, soborul 
trece cu vederea şi acceptă legătura celor doi. Atunci când sunt 
foarte apropiaţi, ei sunt urmăriți cu înverşunare, despărțiți, 
pedepsiţi: holteiul cu bătaie, amendă şi chiar ocnă, fata cu 
surghiun la mănăstire?!!. 

Din dragoste, din rațiuni economice, din joacă, din răzbu- 
nare, la beţie, bărbaţii derulează scenarii mai complicate sau 
mai putin complicate pentru a fura pe aleasa inimii. Se profită 
de ocazii favorabile, de solitudine, de complicitätile celorlalți, 
de disponibilitatea femeii. Ivan Miau o fură pe Bălașa din crâng 
unde tăia lemne pentru că-i este dragă; tot din dragoste este 
răpită şi Dumitrana de către Ion, din curtea căminarului Ior- 
dache unde aceasta este slujnică; fata lui Iordache Dolete se 
lasă răpită de Luca pentru a se opune astfel deciziei părintești 
de a o mărita cu Mareş mazilul care nu-i este pe plac?!?. Mult 
mai spectaculos este cazul proptopopului Sandu din județul 
Teleorman, derulat la 24 mai 1803. După ce a căzut la învo- 
ială cu popa Tudor din satul Baci, județul Vlaşca, să-şi căsăto- 
rească copiii, în ziua stabilită pentru facerea nunții, împreună 
cu nuntaşi si gătire aleasă, popa s-a îndreptat către casa numi- 
tului pentru „a ridica mireasa“ „după obiceiu“. Când ajunge 
însă în sat află cu stupoare că Safta fusese răpită de unul 
Grăjdan, fiul popei Rizea din satul Ogrezeni, județul Vlașca, 
în timpul nopţii?!3. Nefiind rudenie la mijloc, neimplicând 
diferenţe sociale, toate aceste cazuri ajung să se rezolve de 


211 Vezi BAR, mss. 636, ff. 9—10” şi mss. 637, ff. 111—112"; DANIC, 
mss. 141, f. 125. 

212 BAR, mss. 638, f. 33", mss. 646, f. 59, DANIC, mss. 143, 
ff. 224-226". 

213 BAR, mss. 644, ff. 210%-211". 

la sine prin medierea unei terțe persoane care ajută familiile 
să cadă la o învoială, să accepte căsătoria tinerilor sau despä- 
gubirea părților nemultumite. 

Tot dragostea este pretextul invocat de boieri atunci când 
răpesc o täräncutä, o mahalagioaică sau pe sluga din casă. 
Chiar dacă pun în aplicare planuri de răpire, chiar dacă le 
reuşesc, căsătoriile lor nu au prea mari sorti de izbândă 
întrucât întâmpină opoziția concertată a familiilor, societății, 
puterii. Vinovat este considerat întotdeauna cel mai slab, cel 
situat în clasa de jos, cel ce s-a lăsat ademenit de astfel de 
planuri, cel ce a visat măreţia pentru o clipă21%. Când Stancul 
Târnoveanul pune la cale răpirea Elenei, sora medelnicerului 
Andrei Mavrodin din judeţul Teleorman, nimic nu-l poate 
salva de aspra pedeapsă: nici „libovul dragostei“ ce are cu 
fata, nici voinţa fetei care a aranjat şi l-a sprijinit în organi- 
zarea răpirii. „Om prost şi de nimica“, Stancu nu poate aspira 
la o „casă de om cinstit şi de boieru“, este împotriva firii, este 
o trădare a încrederii stăpânului (Stancu este slugă în casa 
lui Mavrodin), este o semetie fără margini. Pedeapsa trebuie 
să fie exemplară şi să lovească ambii parteneri pentru a constitui 
un exemplu, pentru a tăia pofta tuturor celor care ar cuteza 
să se amestece în astfel de fapte, pentru a potoli îndrăzneala 
altora ce visau, sperau, iubeau. Vinovată prin participarea 
ei la „necinstirea părinţilor şi rudelor“, Elena este exilată la 
mănăstirea Dintrunlemn „să-şi facă mătania ei pentru a se 
mai înfrâna““. Stancu Tâmoveanu, sluga obraznică şi nesupusä, 
se pedepseşte cu „osânda ocnei“ pentru a i se aduce aminte 
de locul şi îndatoririle sale în calitate de supus de „proastă 
categorie“. El este condamnat pentru intenția gestului, pentru 
planurile neduse la capăt, dar totuşi gândite, premeditate, 


214 Vezi cazul boierului Răducan Topliceanu ce-o răpeşte pe fiica 
lui Iordache blănar de la Râmnicu Vâlcea, BAR, mss. 653, ff. 41-42", 
10 februarie 1792. 

periculoase prin însăși imaginarea lor?15. Diferenţele sociale 
agravează actul, căci dacă pentru cei de „proastă stare“ se poate 
trece cu vederea sau se poate repede oferi o învoială, când 
balanţa este inegală, individul nu mai trebuie iertat, ascultat, 
îngăduit. 


Ufa vs Dragomir Inimărea 


Spuneam că răpirea unei femei presupune uneori scenarii 
complicate, necesare mai ales atunci când răpitorul nu se bu- 
cură de dragostea şi sprijinul alesei. Are nevoie de complici, 
de idei, de planuri, de arme, de subtilitate, de noroc. Cunoaş- 
terea unui astfel de scenariu si mai ales a finalității lui ne dez- 
văluie întreaga panoramă cu cinismul şi duritatea personajelor, 
cu picanteria şi absurditatea atitudinilor, cu limbutiile si tăce- 
rile actorilor. 

Satul Pucheni din judeţul Dâmboviţa este martorul unui 
astfel de scenariu în octombrie 1794. Personaje principale: 
Dragomir holteiul Inimărea, fiul lui Micu, şi Uta fata, fiica 
Mariei văduva. Vecini în satul Pucheni, Dragomir se îndră- 
gosteşte de Maria, sau cel putin aşa declară. Fata însă nu-i 
răspunde avansurilor lui amoroase sub pretext că el este „țăran, 
supus a face clacă veci pe a cui moşie va cläcui“, iar ea este 
„fată de slugă domnească, pogorâtă din bătrâni cu moşie de 
baştină, după care se chiamă chipu fată de boiernas“. Mândră 
de originea sa socială, fata nu răspunde curții lansate de holtei, 
iar când acesta își ia inima în dinţi şi-o cere de soție, mama 
îl refuză fără să stea prea mult pe gânduri. Cum fata îi este 
dragă, holteiul cloceşte în capul său tot felul de planuri, cum 
s-o răpească, cine să-l ajute, cine să-i cunune. Ocazia i se oferă 
la începutul lui octombrie când pleacă să-și culeagă viile în 


215 V.A, URECHIA, op. cit., vol. IV, pp. 425-426, 17 si 23 iulie 1804. 

Valea Scheilor, judeţul Saac; acolo întâlneşte alți patru holtei 
cărora le mărturiseşte durerea inimii sale şi le solicită aju- 
torul. La început băieții s-au temut, știind cât de greu se pedep- 
sesc astfel de fapte, dar când Dragomir i-a asigurat că își asumă 
întreaga responsabilitate în cazul în care fata nu-l vrea, l-au 
crezut, l-au încurajat; astfel Radu Rogojină, Istrate, Lepădat 
şi Stan s-au declarat gata să-l ajute să-şi împlinească visul. 
După ce „s-au gătit“, tinerii au pus la cale un întreg plan de 
atac, calculând fiecare mişcare şi stabilind locul şi rolul fie- 
căruia. Mai întâi şi-au împărțit armele: „au luat Stan argatul 
o puşcă, i Radu Rogojină un pistol, i Lepădat un pistol şi două 
cuțite mäceläresti‘ apoi care în căruță, care pe cai au plecat 
„sâmbătă seara către duminică“ să atace casa Mariei văduva 
unde se afla fata. Duminică, după ce au intrat în județul Dâm- 
bovita şi s-au apropiat de casă, s-au gândit că ar da de bănuit 
dacă ar apărea toți înarmaţi până în dinţi pe ulițele satului, așa 
că Radu Rogojină a fost trimis emisar „ca să se arate cu chipu 
de călător şi să găzduiască la dânsele până vor sosi şi ei cu 
caru“ şi mai ales „ca să mijlocească să scoată la vreme pe fată 
din casă“. 

Nebănuind adevăratul motiv al sosirii acestui călător necu- 
noscut la casa lor, mamă şi fiică l-au primit cum se cuvine, 
l-au ospătat, iar seara i-au oferit prispa casei să-și odihnească 
oasele. Pe la trei dimineața, când tovarăşii lui se instalaseră 
deja în posturile cheie din jurul casei, Radu Rogojină a strigat 
că-i este tare sete şi-o roagă pe Uta să iasă din aşternut şi să-i 
aducă o cofă cu apă. De voie de nevoie, fata se scoală şi iese 
în ușă întinzându-i cofa. În acel moment holteii ies de prin 
ascunzători, Radu o prinde pe Uţa de încheieturi, Dragomir 
îi sare în ajutor. Tipetele fetei o trezesc pe mamă, dar Lepädat 
intră în casă, îi altoieste câțiva pumni „cu pläselele cutitului“, 
o lasă lată, apoi îi încuie usa cu „veriga“ astfel încât bătrâna 
rănită, năucă nu mai poate face nimic. Cum Uta strigă, se 

zbate, zgârie, loveşte, Radu şi Dragomir se văd nevoiţi să-i 
îndese un ,,peschiru“ în gură, să-i lege mâinile la spate, apoi 
o aruncă pe cal şi pleacă cu toţii în grabă spre carul lăsat în 
pădurea de la marginea satului. Dar Uta nu se potoleşte şi 
sparge liniştea nopții cu icnete, cu mici tipete de revoltă, cu 
plânsete. Cuprins de furie, Dragomir pune mâna pe un lemn 
Şi-i sparge capul, aruncând-o leşinată în carul ce-i aştepta în 
liniştea nopții. Spre dimineaţă iată-i ajunşi din nou în apro- 
pierea viilor, cu fata amortitä printre scoartele din căruță, cu 
Dragomir gândindu-se că trebuie să facă rost d'un popă să-i 
cunune în grabă. Au cotit-o spre Tătărăi unde au dat de popa 
Gheorghe gata să-i cunune, Uta însă a prins curaj şi-a început 
din nou să tipe şi să se tânguie, să se opună. Speriat, popa 
şi-a luat preoteasa si împreună au plecat în vecini la „mosa- 
firlic“, lăsându-i să se descurce cum vor şti. Si s-au descurcat: 
Dragomir încuind ușa „au asuprit-o de i-au scricat fecioria“. 
Scăpată pentru o clipă de sub supravegherea răpitorului său, 
Uta iese în prag şi strigă şi povesteşte tuturor trecătorilor 
patima şi amarul suferințelor sale. Tiganii îi sar în ajutor şi-l 
pun în fiare pe Dragomir, care este apoi transportat la marele 
spătar. Repede sunt prinşi şi închiși şi complicii. Aventura 
se încheie aici, coşmarul începe. Invocate pravilele, se con- 
stată că „hrăpitorul““ este pasibil de pedeapsa capitală, „buca- 
tele lui se vor da muierii ce s-au hräpit; asisderea să se dea 
muieri bucatele şi ale acelor ce vor fi fost în sfat sau i-au dat 
ajutor la hrăpire“. Soarta tuturor atârnă de bunăvoința fetei 
care îi poate ierta, acceptând căsătoria. De altfel, judecătorii 
o sfătuiesc să-l accepte că „doar este şi el om slobod“. Nu se 
întâmplă aşa, căci Uta n-a vrut înainte, nu vrea nici acum să 
accepte un „ţăran“, ba mai mult ea cere sus şi tare să i se facă 
dreptate, „să li se vândă avutu“, să primească zestre „îndes- 
tul“ „doară va găsi vreun om deopotriva ei ca să să mărite“. 
Şi averea le este confiscată. Dragomir are un pogon de vie, 

un alt pogon de telinä, doi boi, două vaci cu viței, Radu Rogo- 
jină are două pogoane de vie şi-o pivniță, Istrate posedă doar 
un pogon de vie s-un cal, iar Lepădat doar un pogon de vie, 
Stan n-are nimic, aşa că judecătorii n-au ce confisca. Dar cum 
nu pot scăpa doar cu atât, toți cinci sunt trimişi la puşcărie 
„în butuci“216. Dragostea lui Dragomir s-a sfârşit aşadar prost, 
nu numai pentru el, ci toți cei implicați au avut de suferit: fata 
dezonorată, prietenii şi complicii la puşcărie, chiar şi preotul 
este pedepsit, căci prin neimplicarea lui s-a făcut părtaş la 
săvârşirea unei fărădelegi. Fărădelege care n-ar fi fost atât 
de gravă dacă fata ar fi acceptat căsătoria cu räpitorul ei, dacă 
i-ar fi împărtăşit dragostea. Iată că refuzul şi mai ales îndâr- 
jirea cu care își apără starea — fiică de boiernaş — ne oferă 
încă o dată posibilitatea de a observa faliile ierarhiei sociale 
atât de fine, dar vizibile pentru acea lume. Judecătorii încearcă 
să şteargă aceste diferenţe prin propunerea unui compromis 
care ar fi salvat averea şi viaţa răpitorului, onoarea fetei. 
Aceasta însă le aduce aminte că un asemenea compromis nu 
poate fi făcut din moment ce poziţia ei socială nu-i îngăduie, 
de vreme ce nu simte nici o „înclinare“ spre Dragomir care 
i-ar fi îngăduit să uite locul lor în comunitatea valorilor 
sociale. 


216 VA. URECHIA, op. cit., V, pp. 210-213. 


Violul: barbaria simţurilor 


Unele dintre scenele de seducţie descrise în jalbe le apro- 
pie foarte bine de viol, chiar şi atunci când prin pasivitate 
femeia participă la propria deflorare. „Siluite“, „stricate“, „de- 
florate““, femeile dau însă interpretări diferite actului, în funcție 
de interesul imediat şi de finalitatea pe care ele o imprimă 
acțiunii ca atare. Puţine vorbesc de violență în comiterea faptei 
şi mai puține vorbesc de rezistență, de lupta dusă pentru a se 
salva, pentru a-și păstra onoarea. Atunci când aduc în discuţie 
violenţa o fac totuşi pentru a se disculpa, pentru a ajunge cât 
mai repede la o învoială, pentru a obține totuşi ceva. 

Pravila face distincţie între stricarea fecioriei cu sila şi stri- 
carea fecioriei „cu dezmierdăciune si cu zburdăciune si cu 
dări şi cu fägäduinte“, prima se pedepseşte cu moartea, cea 
de-a doua se lasă la libera alegere a judecătorului.?!7 Cu făgă- 
duieli sau fără făgăduieli, procesele de seducţie analizate până 
aici n-au dus niciodată la pedeapsa capitală, n-au implicat decât 
în doar câteva cazuri ocna, iar aceasta a ținut mai degrabă de 
încäpätânarea acuzatului în dorinţa sa de a-și apăra libertatea, 
decât de violența comiterii actului sau de prevederile legii. 
Să fie vorba de o ignorare a violenței, de o banalizare a vio- 
lentei actului sexual într-o epocă în care ea face parte din 
viața cotidiană? Cel putin aceasta este părerea multora dintre 
sociologii, antropologii sau istoricii care au studiat epoci şi 


217 Îndreptarea legii, p. 254. 

fenomene apropiate de subiectul nostru?!8, toleranță difuză, 
favorizarea tăcerilor şi a înțelegerilor, tratament infrajuridic, 
care duc la imposibilitatea de a reclama stăpânul sau o per- 
soană cu influență?!?. 

Într-o zi din Săptămâna Luminată a anului 1781, Rafail 
călugărul trece pe lângă bordeiul lui Filimon sârbul, în prag 
o fată, fără să stea prea mult pe gânduri „i-au dat brânci în 
bordeiu şi s-au apucat de dânsa să păcătuiască, adică să facă 
fapta curviei“. Auzind tipete şi strigăte, vecinii se strâng, iar 
unul dintre ei, Panait Datco, îşi face curaj şi se apropie de 
bordei. Prea târziu însă, căci călugărul îşi trage sutana, sare 
din bordei, grăbindu-se să părăsească locul şi să fugă cât mai 
repede. Urmărit, dat pe mâna marelui agă, călugărul este ime- 
diat ridicat la gros, iar victima, după ce povestea îi este ascul- 
tată, are aceeaşi soartă. Bineînţeles că povestea ei n-a fost 
crezută, mai ales că în joc se află reputația unui călugăr, aşadar 
are nevoie de martori, are nevoie de probe pentru a obţine 
până la urmă o învoială şi nu o pedeapsä??0. Singurătatea, 
liniştea dimineții (totul se petrecea „marţi pă la zece ceasuri 
din zi“), prezenţa fetei i-au stâmit dorințele unui călugăr care 
s-a oprit o clipă din treburile lui pentru a se amuza. 

Drumurile, crângurile, pădurile, podurile, lanurile, noaptea, 
solitudinea, pustietatea favorizează astfel de scene. Maria 
povesteşte cum plecând noaptea de la Bucureşti la Craiova, 
împreună cu stăpâna, pe drum căruța le este atacată de cârjali 


218 Vezi în acest sens Georges VIGARELLO, Istoria violului, secolele 
XVI-XX, Amarcord, Timişoara, 1998; Cecile DAUPHINE, Arlette FARGE 
(dir.), De la violence et des femmes, Albin Michel, Paris, 1993; Norbert 
ELIAS, La dynamique de l'Occident, Calmann-Lévy, Paris, 1975; Robert 
MUCHEMBLED, La Violence au village. Sociabilite et comportements 
populaires en Artois du XV° au XVII siècles, Editions Brepols, 1989. 

219 G. VIGARELLO, op. cit., p. 69. 

(haiduci), iar sluga şi stăpâna sunt bătute şi violate. În urma 
acestor evenimente Maria se alege cu „o patimă la inimă“221. 
Violente cotidiene, violente banalizate prin povestirea sau 
uitarea lor, prin integrarea în obisnuintele vremurilor. Petre- 
cute în mijlocul comunităţii, ele sunt condamnate de vecinii 
care sar în apărarea victimelor. Ajunse la cunoştinţa puterii 
politice, ele încep să-şi piardă din importanță, victimele înseși 
începând să fie suspectate de participare, de incitare, de „ne- 
astâmpăr“. De altfel, chiar Panait Datco vorbeşte de „fapta 
curviei“ şi nu de „stricare de feciorie“, iar la sfârşitul narati- 
unii adaugă, anulând de fapt întreaga mărturie: l-a văzut pe 
Rafail călugărul ieşind din bordei, a auzit tipete şi strigăte, 
a văzut-o pe fată toată în lacrimi si răvăşită, dar nu poate şti 
dacă „fapta împreunării“ s-a întâmplat cu adevărat. 

Băjeniile, cu refugierile în munţi, mănăstiri sau oriunde 
numai pentru a se ascunde antrenează alte violuri. lată ce 
povesteşte Drăguna despre o astfel de pribegie în războiul 
ruso-turc din 1802-1806. La începerea războiului, „văduvă 
săracă fiind pă vremea răzvrătirii cu fii-sa fugare în băjenii 
şi că după rea întâmplare cu sila un flăcău ar fi stricat fecioriia 
fie-sii, după cum ajunsese vremea“. Reîntoarsă din băjenie, 
Drăguna îşi reia viaţa trecând peste episodul de care trebuie 
să-şi amintească totuşi în momentul măritării fetei prin aver- 
tizarea ginerelui22?. 

Războaiele cu invaziile, retragerile şi refugiul populaţiei 
antrenează o serie de violenţe suportate de populaţia cucerită. 
Turci, nemți, ruşi şi chiar autohtoni profită de starea de con- 
fuzie generală pentru a jefui şi a se amuza cu fete, neveste, 
văduve, prostituate. Violenţa sexuală din timpul războaielor 
este ceva obişnuit, acceptat tacit, tolerat; fiecare încearcă să 


21 BAR, mss. 646, ff. 33". 
222 BAR, mss. 644, ff. 190", 20 martie 1803. Vezi şi cazul Anei din 
Bucureşti, prezentat mai sus. 

scape, să se protejeze, să se apere împotriva pericolului comun, 
fără să protesteze însă, fără să denunțe după. Frica este o stare 
permanentă, dar care se accentuează pe buza unui eveniment 
şi atinge proporții nebănuite în minţile oamenilor a căror sin- 
gură preocupare devine salvarea în orice condiții. După nici 
un război, şi au fost numeroase în tot secolul al XVIII-lea şi 
începutul secolului al XIX-lea, nu s-au înregistrat plângeri 
împotriva soldaţilor, dar mărturii asupra comportamentelor 
lor sunt reținute de cronicarii vremii sau de memoria colectivă. 
De o parte, se înregistrează plângerile soţilor sau vecinilor 
speriaţi de acceptarea rapidă şi voluntară a acestor ocupanti 
de către femei şi neveste, ce fără să ţină cont de culoarea uni- 
formei trec dintr-o tabără în alta, practicând prostituţia tem- 
porară şi „cu cine s-o nimeri“, dacă tot este război. Pe de altă 
parte, se desprind mărturiile indirecte, marcând practicile vre- 
murilor tulburi în care totul este permis, iar pericolul amenință 
în special femeile singure. „Și m-au lăsat singură în vremea 
räzmeritei trecute“, „vrea pă mine să mă izgonească [...] mai 
ales într-acea vreme a turcilor de foc“??? se vaitä neveste aban- 
donate şi lăsate de izbelişte în fața pericolului ce amenință. 
Altele îşi aduc aminte cum ascherlii împărăteşti intrând în 
țară aveau obiceiul de „a lua neveste de lângă bărbaţi“ şi 
pentru a se apăra şi proteja, încearcă să se refugieze în sânul 
familiei224, 

Dionisie Eclisiarhul retine urmätoarele despre räzboiul 
ruso-turc din 1769-1770 care a implicat ocuparea Valahiei: 
turcii „îş luasä mueri rumânce, si făcea copii cu ele, şi făcea 
sâlnicie copiilor şi fetelor, şi pe unii din oameni îi făcea scău- 
nași la trebile lor, şi acei scäunasi ce era slugi turceşti făcea 


223 Discursul Lucsandrei din București la 28 august 1823, BAR, mss. 
3935, ff. 273Y—274'. 

224 Amintirea Ioanei Hurezeanu de la 15 ianuarie 1828, BAR, mss. 
649, ff. 104—106". 

mare nevoe oamenilor, făcându-se mai rău decât turcii“225. 
Tot turcii apar ca agresori cunoscuți şi la cronicarul Dobrescu. 
El descrie pătrunderea lor în capitală la 1822 pentru a înlătura 
armata lui Tudor ca pe un episod din care femeile, fetele şi 
copiii cad primii victime: „curvele cu sila le cununa după care 
cădea păcatu, nişte mascaralâcuri, pân toate conacele turceşti 
mueri tiitoare. Le omora si pă gârlă le da. Si n-avea ce le face, 
silă le cădea. Iar bäeti turciti şi mueri, singur hogea al lor au 
mărturisit că prin mâna lui au trecut până la 1860.“226 

Tot. despre acea perioadă si tot despre turci relatează un 
alt document de la 14 septembrie 1827. La 1822, Necula se 
afla „fecioară curată“ în casa tatălui ei, popa Ioan din satul 
Berceni, judeţul Ilfov. Intrarea armatei otomane în sat deter- 
mină fuga populaţiei şi mai ales ascunderea fecioarelor şi ne- 
vestelor tocmai de teama de a nu fi violate. Necula reuşeşte 
să se ascundă, dar tatăl ei nu. Prins de turci şi torturat chiar 
în ograda casei, popa loan provoacă, prin vaietele şi tipetele 
lui, intervenţia fiicei: „ar fi auzit ia de unde ar fi fost ascunsă 
şi alergându ia să-l scape, turcii atunci ar fi lăsat pă preot 
şi ar fi împresurat pă ia săvârşindu împreunarea din care ar 
fi rămas şi grea făcând un copil“. Violată, Necula îşi poartă 
ruşinea timp de nouă luni, când aceiaşi turci intervin, cunu- 
nând-o cu sila după un sătean: „şi că lăhuză cu zilele facerii 
neîmplinită, iarăşi acei turci fiind şăzători acolo ar fi luat 
cu sila pă numitu Stoica să-l cunune cu ea şi el nevrând l-ar 
fi şi bătut, luându-i taleri 100 gloabă. Apoi, când şi ei ca să 
gătească a merge să să cunune, ia ar fi zis că nu-l ia, iar atunci 
ar fi tras sabia şi la dânsa, luându-i şi ei taleri 100. Si aşa fără 
vrerea nici unuia i-ar fi cununat“. Căsătoria durează cinci 


25 Dionisie ECLISIARHUL, Scrieri alese, p. 14. 
226 Ilie CORFUS, „Cronica mestesugarului loan Dobrescu 
(1802-1830). SAI, VIII, 1966, pp. 351-352. 

ani, dar fără locuință comună şi mai ales fără „nici o împre- 
unare“. Cu sufletul betejit de întâmplarea violentă din vremea 
turcilor, Necula refuză orice apropiere venită din partea so- 
tului, cerând voie a se călugări la capătul a cinci ani de chin???. 

Lucrurile sunt destul de amestecate la 1821 şi alături de 
turci, regăsim mercenari, panduri, sau simplu slujbaşi impli- 
cati în crime, furtun, violuri. 

Räzmerita pandurilor lui Tudor Vladimirescu a lăsat alte 
mărturii despre violențele comise asupra populaţiei. Cronica 
mestesugarului loan Dobrescu le consemnează în amintirile 
sale după ce notează atmosfera de chef perpetuu ce cuprinsese 
Bucureştii: „cât putea să bea, bea, cât nu, să vărsa de sta piv- 
nitele tot pline si umbla turbati ca câini pă ulite de mare beţie, 
slobozind armele... îți venea să nebunesti de cântece olte- 
nesti, de trăsnete de pistoale. Toţi nebuni de vin“. Nebuni de 
vin, pandurii si amäuti trec la jefuirea şi agresarea populației. 
„Cine poate să ia socoteala jafurilor ce să făcea de dînşii în 
toate părțile şi batjocoriturile ce să făcea de ei în lume, dar 
mai mult la partea boerească. Că, deaca îi prindea, nu numai 
că-i jăfuia de-i lăsa în piei, ci pre bărbaţi, pre unii îi şi omora, 
iar pă cocoane si pre fetele lor le batjocoriia, cum le era voia, 
mai cu asupra decât turcii, ca câini, pre amândoă părțile.“228 
Episodul rămâne întipărit în mintea populaţiei astfel încât 
el este preluat şi valorificat de Nicolae Filimon în romanul 
său Ciocoii vechi şi noi. Într-unul din dialoguri, Dinu Păturică 
întreabă cu seninătate un amăut: „Câte femei s-au siluit?“ Răs- 
punsul arnăutului nu se lasă mult aşteptat: „Zece, dintre care 
două au murit, neputând suferi până în sfârşit caznele arnău- 
tilor şi ale pandurilor.“ Intrarea armatelor lui Alexandru Ipsi- 
lanti aduce alte brutalitäti suportate tot de populaţie. Mai jos 


227 BAR, mss. 649, ff. 7-8. 
228 Ilie CORFUS, „Cronica mestesugarului loan Dobrescu...“, 
pp. 359-360. 

acelaşi amăut precizează: „le-am mai spus că ostaşii lui Ipsi- 
lanti sparg biserici, necinstesc femei şi Ipsilanti se preface 
că nu ştie nimic. ..“??? Se pare că Tudor Vladimirescu încer- 
case să stopeze violurile soldaţilor săi prin pedepsirea vino- 
vatului cu tăierea capului, fără prea mare succes însă?30. Ceva 
mai aproape de eveniment, Naum Râmniceanu redă în ver- 
suri toate neajunsurile „zaverei“ de la 1821: „Au batjocorit 
fecioare / Şi femei între bărbaţi, / Au necinstit orice stare.“?°! 

Informaţiile prezentate nu trebuie nici să surprindă, nici 
să indigneze. Pandurii lui Tudor sunt înainte de toate soldaţi, 
or ca orice soldat ei știu că au dreptul să comită astfel de acte, 
deoarece comandanții le trec cu vederea prin acceptarea tacită. 
Astfel, violul devine în aceste situaţii limită „un act organizat 
ce însoţeşte până la simbol, posedarea unui teritoriu“2??, 
admisibil în caz de război, chiar dacă el este scos în afara legii 
în toate naţiunile civilizate?#. Bineînţeles, nu trebuie să gân- 
dim sau să ne imaginăm că fiecare război este un viol colec- 
tiv, ci doar să admitem că fiecare „răzmeriță“ sau „zaveră“ 
produce agresiuni sexuale, mai ales împotriva femeilor şi 
copiilor. Populaţia cunoaşte acest fenomen şi din acest motiv 
încearcă să fugă cât mai departe, cel puţin o vreme până când 
armata se instalează şi-şi potoleşte furia primară. „După cum 
ajunsese vremea“ ne reaminteşte mama ce a privit neputin- 
cioasă la violarea fiicei în timpul unei astfel de răzmerițe. Plân- 
gerile sunt foarte puţine, cinci pe tot secolul, iar condamnările 


229 Nicolae FILIMON, Ciocoii vechi si noi, EPLA, Bucureşti, 1959, 
pp. 249-250. 

230 [bidem, p. 252. 

231 Naum RÂMNICEANU, Plângerea si tânguirea Valahiei asupra 
nemulțumirii streinilor ce au derăpănat-o, Buda, 1825, apud Alexandru 
Piru, Literatura română premodernă, Editura pentru literatură, Bucureşti, 
1964, p. 184. 

22 G. VIGARELLO, op. cit., pp. 18-19. 

233 Ibidem, p. 19. 

sunt şi mai puţine. De fapt, în toate cele cinci cazuri se ajunge 
la mici înţelegeri sau pur şi simplu la ignorarea acuzațiilor. 
Fenomen prezent, fenomen ancorat în însăşi inima societăţii, 
el nu stârnește întotdeauna reacții fiindcă victima preia o parte 
din ruşinea si din scârnăvia faptei. Femeia violată, femeia „stri- 
cată““ de alții poartă amprenta acestui act, chiar dacă s-a opus, 
Chiar dacă s-a zbătut, chiar dacă a strigat. Ea îşi pierde „valoa- 
rea“ pe piața matrimonială, fiind întotdeauna asociată cu fapta 
ruşinoasă la care a luat parte. Orice pretendent ar vedea în 
ochii ei mai întâi de toate scena violului, puritatea pângărită 
de un oarecare, de soldaţi, cârjali sau stăpâni. Că este aşa o 
demonstrează Tudor cojocar care la cinci săptămâni de la 
nuntă îi pretinde Crăciunei alți 100 de taleri zestre pe lângă 
cei 200 de taleri dati initial pentru a uita „faptele ei“23%. A cesta 
ar putea fi unul din motivele pentru care fetele păstrează 
secretul cu înverşunare, nedezvăluindu-l decât în situații cri- 
tice, silite, amenințate, bătute, santajate. 


234 BAR, mss. 644, ff. 190%. 


Spurcata sodomie 


Potrivit Îndreptării legii sodomia este un păcat de moarte: 
„sodomleanii nu se ceartă numai cu moarte, ce şi după moarte 
trupurile lor le bagă în foc de le ard.“2%5 Sodomia primeşte 
o definiţie foarte largă: „când se împreună neştine peste fire 
cu vreun dobitoc“, „când se împreună nestine cu fiece obraz 
parte bărbătească“, când un bărbat se împreună cu copii sau 
„cela ce să va împreuna cu muiarea peste fire“ sau „cela ce 
face vărsare cu mâna lui“ (masturbarea), toate acestea „să 
chiamă că face sodomie“236. Dar sodomitul are si corespon- 
dentul său feminin: sodomleanca. Astfel, „oricare muiare va 
mestesugi de va mearge la altă muiare, ca un bărbat, cu mes- 
teşuguri ca acealea cum am scris şi mai sus, si frecându-se 
eale acolo de va arunca sămânţa una la alaltă, ce să zice de 
vor face acel lucru desăvârşit să se stâmpere de poftă, atunce 
pre amândoao să le omoară.“2%7 De asemenea, „care muiere 
va face în loc de bărbat cu vreun copil, aceia să-i facă moarte 
ca unii sodomleance“238. Sub o largă pălărie sunt condam- 
nate pedofilia, homosexualitatea, lesbianismul, indiferent de 
sexul ,sodomitului“, pedeapsa fiind foarte grea: moartea prin 
tăierea capului şi prin arderea trupurilor. Fiind vorba despre 
un păcat si un delict în acelaşi timp, sodomitul este judecat si 


235 Îndreptarea legii, p. 304. 
236 Jbidem, pp. 304-305. 

237 Ibidem. 

238 Ibidem. 

condamnat mai întâi de „judecătorul bisericii“ care îl afuriseşte, 
iar apoi de „judecătorul mirenesc“ care-i „face moartea“2??. 

În documentele vremii, sodomia nu are vizibilitate decât 
în anumite contexte: în cuplu, în prăvălie şi în interiorul mănăs- 
tirilor. 


Sodomia în cuplu 


Condamnată este sodomia comisă în interiorul cuplului. 
Glava 181, zaceala 1 cuvântează astfel: „Poate muiarea să 
ceară voe de la beserică să se despartä de bărbat când-l va 
învăţa diavolul mestesugul lui spurcat şi urât ce să zice să 
nu se împreune cu fămeaia-şi cumu-i fire, ce afară de fire. 
Dece atunce besearica-i desparte până în puţină vreame, până 
doară s-ar pocăi bărbatul de acest păcat spurcat, ce să zice 
de sodomie.“ Termenul de sodomie se referă, în vocabularul 
teologic creştin, la o serie de practici sexuale care înglobează 
pe lângă relaţiile intime între indivizi de acelaşi sex şi rapor- 
turile sexuale anale sau orale comise în interiorul căsătoriei2%0. 
În interiorul sau în afara relației maritale înclinațiile homose- 
xuale sunt condamnabile şi sanctionabile. Educate de mame 
şi urmând sfaturile preotului, soțiile nu acceptă decât poziția 
clasică — bărbatul deasupra femeii culcate pe spate — atunci 
când este vorba de îndeplinirea obligaţiilor conjugale. Este 
de altfel poziţia recomandată si de părinţii Bisericii21. Orice 
„inovaţie“ venită din partea soțului este privită cu suspiciune, 


239 Ibidem. 

240 Jacques SOLE, L'amour en Occident à l'époque moderne, Edi- 
tions Complexe, Bruxelles, 1984, p. 207. 

241 Jean DELUMEAU, Păcatul si frica. Culpabilitatea în Occident 

orice cerere trezeşte nemulțumire si refuz. Suspicioase, credin- 
cioase, temătoare, femeile se opun şi încearcă să reziste unor 
astfel de cereri bizare totuşi, dacă ţinem cont de ceea ce gân- 
deau despre sexualitate. Iar sodomia este întruchiparea päca- 
tului, a răului, a deviantului, pângărind nu numai pe cel care 
cere, ci şi pe cel supus. Si dacă acceptă din teamă, silite de 
o bătaie zdravănă, şantajate, primul lucru pe care îl fac aceste 
femei este să meargă să se spovedească, să povestească totul 
preotului, atât pentru a mărturisi şi a fi absolvite de păcat, cât 
si pentru a cere ajutor. De altfel, Antim Ivireanul în manualul 
său plasează sodomia printre întrebările chestionarului pe 
care preoții ar trebui să-l utilizeze la spovedania creştinului. 
Prima întrebare pusă unui enoriaş se referă la masturbare: 
„Spune-mi fiule, au doară ţi-ai stricat curätiia ta cu malachia 
(masturbarea)?“ Sodomia, un alt păcat grav, vine din urmă, 
abia apoi apar curvia şi adulterul. Se poate comite un păcat 
şi în interiorul unei relații maritale, atunci când bărbatul cere 
mai mult decât i se dă şi insistă să se împreune cu soția lui 
„peste fire, afară din fire“2%2. Teama de pedeapsă i-a făcut 
pe multi probabil să treacă peste aceste „greşeli“ si să nu le 
confeseze duhovnicului sau poate că ele nici nu sunt cerce- 
tate de către preoți aşa cum îi sfătuieşte mitropolitul. Unele 
femei, asaltate de astfel de cereri, îngrozite de păcatul comis, 
înfricoşate de „chinurile“ din patul conjugal, aleargă chiar 
de a doua zi la părintele duhovnic. Stanca din Bucureşti susține 
că soțul ei, Gheorghe logofăt, „s-ar fi nărăvit numitul şi în alte 
netrebnicii cu urmări în fapte de preacurvie din care s-ar fi 
şi bolnăvit dă sfrântie dânsa“, iar „dă patima betii aflându-se 
biruit“ „ar fi săvârşit cu dânsa în sâlnicie si faptă peste fire“. 
Cum n-o răbda inima să ascundă o astfel de „scârnavă faptă“ 
„prin ispovidanie au şi făcut-o ştiută duhovnicului său“. Certat 
şi canonisit de preot, Gheorghe promite să se îndrepte, dar per- 


242 Antim IVIREANUL, op. cit., pp. 206-207. 

sistenta o obligă pe Stanca să ceară ajutorul puterii2%. Anas- 
tasia face mare vâlvă în mahalaua Sf. Ecaterina după o noapte 
când soţul îi cere „să facem împreunare amândoi pe dinapoi“; 
speriată şi „temându-să de altă faptă fără de lege n-au primit“, 
iar refuzul este însoțit de o bătaie soră cu moartea. Reclamat 
la Mitropolie, soţul se vede nevoit să promită că nu va mai 
face astfel de cereri, întrucât ele se consideră că nu fac parte 
din „orânduiala cea obişnuită“2. Stana vine tocmai din satul 
Costeşti, judeţul Vlașca, să-şi reclame soțul ca sodomit2#; 
Barbul din Dobroteşti, judeţul Dâmboviţa, se află la al doilea 
zapis prin care promite că nu-și va mai înspăimânta soția cu 
„cereri scâmave“ de sodomie?46. Maria din Bucureşti se vaitä 
de bărbatul ei, Gligorie bărbierul, „că ar fi cu totul pornit la 
partea sodomiei si că de multe ori ar fi năvălit a săvârşi cu 
ia şi nu s-ar fi lăsat, ştiută fiind acea a lui urmare si de cătră 
stărostie pentru carele l-au certat şi cu bätaie“247. 

Biserica a considerat întotdeauna aceste tipuri de raporturi 
ca păcate foarte grave, deoarece puneau în pericol scopul 
primar al actului sexual: procreatia. „Sodomia nu naşte rod“, 
cuvântează Pravila248. Iar „cela ce se va împreuna singur cu 
muiarea lui într-alt chip, iară nu cumu-i obiceaiul muerilor, 
aceluia răspunsu lui iaste de ispravă să-i facă moarte“?*. Tre- 
când peste aceste prevederi, Biserica se arată totuşi destul de 
indulgentă şi aşa cum recomanda o altă zaceală a Pravilei îi 
dă şansa de a „se pocăi“ şi îndrepta. Cu un zapis de angaja- 
ment, cu aplicarea unui canon, bărbatul scapă. 


243 BAR, mss. 647, f. 136". 10 mai 1813. 

244 BAR, mss. 638, ff. 107", 17 iunie 1783. 

245 BAR, mss. 638, f. 15", 22 iunie 1782. 

246 BAR, mss. 638, f. 122", 18 august 1783. 

247 BAR, mss. 4027, ff. 104—105", 15 ianuarie 1830. 
248 Îndreptarea legii, p. 305. 

249 Ibidem. 

În prăvălie 


Abia când înclinațiile lui se manifestă în comunitate, punând 
în pericol însăşi ordinea stabilită, sodomitul este pedepsit. 
De Panait cojocarul se plânge mai întâi soția, Ivana, că la un 
an de la căsătorie „au început a o bate şi a o căzni, având obicei 
a face păcatul sodomii pentru care scârnav lucru nesuferind, 
nesupuindu-se au mai fost jăluit“. A doua jalbă este dată tot 
de soție care îl acuză că „el (soțul, n.n.) având un ocenic copil 
la prăvălie au căzut în păcatul sodomiei cu dânsul“. A treia 
jalbă este dată de tatăl numitului „ocenic“, Panciul tufeciul, 
care povesteşte următoarele „că având un copil, anume Hrizea, 
l-am dat la un Panait cojocar ca să-l înveţe meşteşugul cojo- 
căriei şi eu, din porunca Măriei Sale lui Vodă, fiind trimis la 
Țarigrad când am venit am găsit copilul acasă. Am întrebat 
pă mumă-sa de ce l-au luat de la mestesug, copilul au spus 
cum că stăpână-său l-au silit de au făcut cu dânsul păcatul 
sodomiei“. Reclamat la marele agă, Panait este întemnițat, 
globit şi bătut; dar pentru că tatăl copilul, acuzatorul princi- 
pal, îl iartă şi cade la pace cu el pentru 10 taleri, este eliberat. 
Dar dacă ar fi să ne raportăm la ceea ce spune şi legiferează 
Pravila, pedeapsa ar fi fost moartea, având în vedere că Panait 
cojocarul şi-a sodomizat întâi soţia şi apoi ucenicul. El scapă 
destul de uşor de acuzaţiile unui tată indulgent: „s-au sculat 
doi, trei negutätori (fiindcă-l închisese) ca să-l iertu şi l-am 
iertat pentru rugăciunea negutätorilor, lăsându-l în plata lui 
Dumnezeu. Și au dat copilului 10 taleri“. Nu îl iartă însă 
Ivana care acum are motive temeinice să ceară separarea pe 
care mitropolitul i-o acordă, sprijinindu-se pe lista 147, cap 
181, zaciala 10, ce zice: „de să va afla bărbatul ce face sodo- 
mie nu o face numai cu muiarea lui, ce şi cu alta striină sau 
şi cu alt obraz, atunce muiarea va cere voie de la biserică să 
se desparță.“250 Ceea ce surprinde este atitudinea destul de 


250 BAR, mss. 636, ff. 55Y—-57", vezi şi Îndreptarea legii, p. 178. 

tolerantă a celor din jur: trei negustori, tovarăși de-ai lui cu 
siguranţă, îi sar în ajutor şi intermediază pe lângă tatăl copi- 
lului o înţelegere, trecând peste gravitatea actului comis, fiind 
poate obişnuiţi cu astfel de raporturi ce se tes în mijlocul pră- 
văliei între calfă si stăpân; tatăl, la rândul lui, cedează foarte 
repede în schimbul unei mici sume de bani, lăsându-l pe vino- 
vat în voia lui Dumnezeu si considerând probabil că pedeapsă 
mai mare decât cea divină nu are cum să primească. Biserica 
îl canoniseşte şi-l livrează „judecătorului mirenesc“, dar marele 
agă acționează asimilând sodomia celorlalte păcate trupesti 
sancţionate de cutumă si lege cu plata gloabei, bătaie, închi- 
soare. Acceptarea unei învoieli între părțile aflate în litigiu, 
existenţa unor chezasi, care să garanteze pentru schimbarea 
vinovatului, îl ajută pe acesta să-şi recapete libertatea. 

La o primă vedere, am avea impresia că Biserică şi socie- 
tate se arată foarte tolerante cu astfel de păcate grave: chiar 
şi sunt dacă ne gândim la ceea ce prevede Pravila şi mai ales 
la ceea ce se întâmplă în alte civilizații. Poziţiile sunt însă dife- 
rite si destul de nuantate. Să le luăm pe rând. Biserica Ortodoxă 
a încercat de-a lungul secolului mai degrabă să găsească un 
compromis astfel încât să restabilească pacea în sânul unei 
comunități de fideli şi mai puţin să respecte Pravilele, mai 
degrabă manual si autoritate, invocate tocmai pentru a înfrânge 
„rezistenţele“ tuturor celor ce n-ar fi vrut să asculte de „aranja- 
mentele“ deja trasate de Prea Sfintia Sa. În plus, politica de 
clementä şi toleranță se crede a fi mult mai productivă la 
nivelul evidenţei imediate decât aspra pedeapsă. Biserica îşi 
propune să „îndrepte“, să „reeduce“, să pedepsească cu mijloa- 
cele blânde sau mai putin blânde de care dispune decât să taie 
care suflet se ascunde un filon de bunătate, preferă să-i acorde 
fidelului păcătos o a doua șansă. Pedeapsa canonică are impor- 
tanta ei ce nu trebuie nici de fel neglijată, mai ales atunci când 
ea are implicații importante asupra bunei desfäsuräri a vieții 
unei persoane în parohie, pentru că individul este înainte de 

toate creştin, pentru că Biserica este parte implicită si indis- 
pensabilă în supraviețuirea cotidiană. 

Societatea nu este atât de tolerantă cu astfel de devieri, 
dovada clară că le şi denunță odată ce le cunoaşte duhovni- 
cului, preotului din parohie, vecinilor, celorlalți. Deviantul 
este stigmatizat şi chiar dacă i se trece cu vederea, insulta se 
va găsi pe buzele tuturor şi va fi aruncată peste gard atunci 
când ocazia se va ivi: „sodomitul“ va fi apostrofat, batjocorit, 
umilit în uliţă sau la cârciumă. Solidaritätile se nasc si se între- 
tin la nivel de grup, este cazul lui Panait cojocarul, dar asta 
nu ne spune mare lucru despre ceea ce s-a întâmplat cu el în 
interiorul propriei comunități, cum a fost privit, cum a fost 
acceptat, cum a reuşit să se împace cu cei din jur. Tolerat, 
sodomitul va fi totuşi sancționat prin bârfă şi insultă, unelte 
importante în reglarea conflictelor, dar mai ales în auto-con- 
trolul societăţii. 


Călugărul și sodomia 


Despre homosexualitatea călugărilor din mănăstiri s-a tot 
vorbit şi se vorbeşte încă, mai mult pe la colțuri, decât într-o 
analiză riguroasă cu susținere documentară. Documentaţia 
nu este foarte bogată, dar ea este spectaculoasă, pitorească 
şi surprinde cum această lume, aparent liniştită şi presupus 
spirituală, se lasă antrenată în jocul „diavolului“ care cu „meş- 
teşugul lui spurcat şi urât“ o perverteste, o urâteste, o înscrie 
în lumea celor laici, „proşti“ şi „păcătoşi“. Abstinenta, cuviinta, 
evlavia sunt doar câteva dintre calităţile pe care un călugăr 
ar trebui să le „îmbrace“ odată cu rasa, dar nu întotdeauna ele 
se şi potrivesc cu persoana ce a renunțat la lumea păcătoşilor 
pentru a se ascunde în pocăință si rugăciune între zidurile unui 
schit sau ale unei mănăstiri. 

În spaţiul public, călugării sunt foarte vizibili datorită adop- 
tării unui anumit „costum“, unei anumite fizionomii: sutană 

neagră, potcap, barbă, plete. Poate putin numeroși, ei sunt repe- 
rati foarte repede de către populaţie si datorită faptului că 
li se atribuie o conduită cuviincioasă, chiar dacă n-o au, chiar 
dacă n-o practică. Întâlniti prin cârciumi, pe poduri, prin cafe- 
nele, la masa de joc, în bordeluri, ei sunt sanctionati prin bârfă, 
zvon, denunturi la autoritatea bisericească. La 2 iunie 1798, 
mitropolitul se sesizează în legătură cu ieromonahul Aca- 
chie care de patru ani umblă prin Bucureşti „după milos- 
tenii“, dar „abătându-se la rele petreceri, umblând pe la locuri 
netrebnice, prin cafenele i prin cârciume, după betii i misälii 
cu cântece i jocuri, umblând pă poduri, în desfrânări care sunt 
spre defăimarea cinului preoţesc“. În aceeaşi situaţie se află 
şi Dionisie monahul, paraclisier la mănăstirea Sfântul Ioan, 
sau Gherasim monahul, venit de trei ani de la „ţara arăpească“, 
şezător la Sfântul Gheorghe cel Nou, dar hoinar „din loc în 
loc, prin cârciumi si pe la alte locuri netrebnice, pricinuind 
gâlcevuri şi sfăzi [...] făcând defăimare cinului bisericesc“351. 
Sau călugărul Agapie de la mănăstirea Sărindar, amant al soției 
lui Petre croitorul botezatu, timp de trei ani, prins cu sus-nu- 
mita când în chilia lui, când la alte „gazde“252. Biserica se 
apără, închizându-i pe neispräviti la mănăstirea Snagov să-şi 
ispăşească pedeapsa, dar mai ales să-şi plângă păcatele. De 
altfel, ea încercase prin diverse pitace din anii 1790 să im- 
pună un control asupra circulaţiei acestor monahi, a căror 
identitate şi comportamente se lasă cu greu descifrate25. 

Lucrurile nu stăteau prea bine nici în interiorul mănăs- 
tirilor unde călugării sunt şi mai greu controlabili dacă starețul 
nu are autoritatea necesară sau dacă el însuși se lasă antrenat 
în tentatiile lumii pământești. Un caz este arhidiaconul Ste- 
fan de la mănăstirea Cotmeana, fost călugăr la mănăstirea 


251 DANIC, mss. 140, ff. 30°”. 
252 DANIC, mss. 140, ff. 69-70, 9 iulie 1799. 
253 VA. URECHIA, op. cit., vol. III, p. 347. 

Mihai- Vodă din Bucureşti, se pare chiar slujbas în cancelaria 
Mitropoliei. Ștefan este o figură aparte întrucât adună la un 
loc toate păcatele acestei lumi: hot, sodomit, gâlcevitor, pizmas, 
semet. Mai întâi fură „nişte minée“ ale mănăstirii Mihai- Vodă, 
apoi tot ce găseşte prin biblioteca şi cancelaria Mitropoliei: 
„am găsit la dânsul multe cărți de ale sfintei Mitropolii, furate 
de dânsul, si pecetea răposatului întru Isus Hristos, fratelui nos- 
tru kir Stefan mitropolitul şi alte multe märuntisuri“, notează 
anchetatorii. Ajuns la Cotmeana, Ștefan se lasă atras de doi 
dintre „oamenii“ egumenului si „ca un porc de câine au sărutat 
pe un cafegiu al nostru, om striin fiind şi de altă lege carele 
l-am adus noi la pravoslavnica credință, încă si pre altul şi 
le-au gräit cuvinte blestemăţeşti“, povesteşte egumenul Gri- 
gore. Cafegiul, care tocmai îmbrätisase pravoslavnica credință, 
se indignează de comportamentul călugărului, întrebându-se 
probabil dacă nu cumva gresise atunci când se lăsase convins 
de egumen să-și lase legea sa pentru o „astfel“ de ortodoxie. 
Puşi față în față, înaintea soborului, Stefan ascultă mărturi- 
sania victimelor. Cafegiul şi cealaltă slugă „aşa au mărturisit 
cum că nu numai că i-au sărutat cu râvnă curveascä, ci încă 
le-au gräit şi cuvinte asemenea sărutării“. Sunt susținuți de 
călugării, preoții şi slugile mănăstirii, întrucât Ştefan le poartă 
pizmă, „mozavirindu-i““ pe unde se poate?5f. Trimis la Snagov, 
spre pocăință, monahului sodomit şi mozavir i se oferă şansa 
de a reflecta şi mai ales de a se îndrepta. Dar dacă arhidiaconul 
Stefan nu mai apucă să-şi pună în aplicare pornirile sale, nu 
acelaşi lucru se întâmplă cu Teofil, proegumenul de la mănăs- 
tirea Căldărușani. Acesta este dovedit „că au făcut sodomie 
cu ţiganii, însă ţiganii făcând sodomie cu el“ şi asta timp de 
doi ani cât a fost egumenul mănăstirii. „Pentru această faptă 
rea şi spurcată“, Teofil este decăzut la rangul de monah prost 


254 DANIC, mss. 139, ff. 2087”. 

şi trimis surghiun la mănăstirea Tismana unde „să-şi plângă 
păcatele“255. Din nou aceeaşi distanță între normă si practică, 
din nou aceeaşi clementä care convertește moartea în închi- 
soare, păcatul în canon. 

Chiar din secolul al XVIII-lea se observă cum conduita 
desfrânată a călugărilor devine un loc comun. Crearea topo- 
sului este dată şi de statutul social al călugărului în interiorul 
unei comunități: prestigiu, onoare, cinste, dar care datorită anu- 
mitor circumstanțe pot fi foarte uşor contaminate cu atribute 
negative. Homosexuali sau numai simpli, afemeiati, betivi 
sau cheflii, cartofori sau împătimiţi ai dansului, călugării inva- 
dează cotidianul şi odată cu ei imaginea, ce se creează în jurul 
lor, se difuzează cu rapiditate în interiorul societăţii. Se ajunge 
astfel la manipularea facilă a acestui stereotip, facilitate între- 
ținută de bârfă, zvonuri incontrolabile lansate în comunitate, 
purtate pe uliţă si care se sparg până la urmă de zidurile Mitro- 
poliei. Instituţia ecleziastică trebuie să le controleze indiferent 
de falsitatea sau veridicitatea lor, căci însăşi faima Bisericii 
este atinsă. Imaginea controversată, plasată între două extreme 
atât de diferite — cinste, desfrânare —, intră în jocul şantajelor 
de tot felul, se dilată si se înnegrește fără să existe prezumție de 
nevinovăție, căci există deja toposul ce o ia înaintea realității. 

Două cazuri ne arată cum se structurează şi cum functio- 
neazä mecanismele unei astfel de imagini când adevărul este 
atât de aproape de minciună, când minciuna este însăşi adevăr, 
iar realitatea nici nu mai contează în ultimă instanță. Înlăn- 
tuirea faptelor, contopirea poveştilor, graniţa fluidă dintre 
realitate şi ficțiune contribuie la întreținerea şi perpetuarea 
toposului. 

Iarna lui 1799, unii dintre ţiganii mănăstirii Butoiu îl acuză 
pe egumenul Ignat că ar fi încurcat cu tiganca Gherghina, 


255 DANIC, mss. 139, f. 195. 

relaţie care îi întunecă minţile făcându-l să săvârşească o serie 
de nedreptäti. Plângerea este reluată în luna mai, din acelaşi 
an, de alți trei țigani ai mănăstirii, Ghinea, Vasile şi Niţu. Jalba 
este adresată de această dată la Prea Sfintia Sa părintele mitro- 
polit susținând „cum că din pricina unii Gherghina tiganca 
nu putem noi trăi“. Imediat o comisie de cercetare în frunte 
cu părintele Nicodim este trimisă la fața locului, iar robii mă- 
năstirii sunt chemați să-și spună păsurile. Tiganii însă, cu 
excepţia celor trei, se retrag în spatele nestiintei, mai ales că 
vechiul conflict din iamă se terminase în defavoarea lor: „strân- 
gându-ne în mănăstire pe toţi ne-au întrebat si pe noi de aceea 
jalbă de acum. Nici o ştire n-am avut, nici că am îndemnat dă 
să să jăluiască. Căci după alt zapis ce de bunăvoia noastră am 
dat la părintele Climent astă-iarnă, că ne-am împăcat, nefiind 
nici o pricină între noi, încă cu zapis am luat şi pe numita 
tigancä ce era la Târgovişte cu altă poruncă.“ Reîntoarcerea 
Gherghinei în tigänia mănăstirii a semănat zâzanie mai ales 
în rândul celor tineri, astfel încât bătrânii sunt traşi la răspun- 
dere şi dojeniti că nu ştiu să-și stăpânească odraslele. „Având 
datoria noi cei mai bătrâni să sfătuim pă toți ceilalți mai tineri 
spre bine şi să fie supuşi“ se angajează 31 de ţigani în frunte 
cu vătafii lor, Nedelco si Stan256. 

Zece ani mai târziu, mănăstirea Butoiu se află din nou în 
mijlocul scandalului: egumenul Constantin este acuzat de „fapte 
înspăimântătoare“, iar jalba este purtată de doi ţigani „zur- 
bagii“, Lepădat şi cumnată-său, Stan, „zicând că este cu ştirea 
a tuturor“257. Acuzatiile sunt foarte grave: „pentru egumenul 


256 DANIC, mss. 141, ff. 125-126. 

257 De altfel, egumenul Constantin, atunci când se apără îi acuză pe 
toți robii „carii suntrău näräviti şi zurbagii“, „nesupuşi la trebile mănăs- 
tirii“, revoltați la fiecare egumen, „şi la răposatul igumen ce au fost înaintea 
mea n-au încetat cu pâri neadevărate“. BAR, mss. 647, ff. 213". 

Constantin multe pâri făcându asupra-i, că dă la o vreme 
încoace s-au apucat de curvii şi că-i bate şi-i căzneşte, tăin- 
du-i si cu topor, arătând că sunt sluti mai toți; cum şi pentru 
un copil de ţigan că l-au apucat ca să-l siluiască şi altele“. Ima- 
ginea călugărului zurbagiu este completă: pervers, pedofil, 
curvar, violent. Din nou ceilalți țigani sunt strânși „în fața 
bisericii“ unde li se citeşte jalba ce-i uimeste, dacă ar fi să-i 
credem: „mai pe urmă citind şi auzind ce coprindere are, cu 
toți ne-am spăimântat auzind lucruri care nici altădată nu s-au 
urmat.“ Protopopul pläsii, popa Gheorghe, este însărcinat să 
facă o cercetare foarte dură nu numai printre robii mănăstirii, 
ci şi în rândul călugărilor şi preoților din judeţ. Aceeaşi tactică 
din anii trecuţi: țiganii se retrag în spatele unei nestiinte totale, 
preoții şi călugării aşijderea. Tapi ispăşitori rămân Lepădat 
şi Stan, neastâmpärati, iubitori de zavistie şi zurbă258. 
Greu de spus astăzi ce s-a întâmplat la mănăstirea Butoiu 
între 1799-1809, dată fiind informaţia lacunară oferită de docu- 
mente. Se observă însă construirea unor acuzaţii care duc 
la intervenţia puterii ecleziastice: atât egumenul Ignat, cât şi 
egumenul Constantin au intrat în conflict cu ţiganii de pe mo- 
şiile mănăstirii, motivele ar fi putut fi diverse şi multiple, dar 
cei care îi acuză se servesc de ceea ce prinde cel mai repede 
şi cel mai bine: desfrâul şi sodomia. Pe de altă parte, acuzaţiile 
țiganilor ar putea fi cât se poate de reale, dar desfășurarea 
anchetei, sub presiunea fricii, putea să-i facă pe toți ceilalți 
să se desolidarizeze de purtătorii curajoşi ai jalbei şi să se 
ascundă în spatele nestiintei. Aliniati în curtea mănăstirii, 
în plină iarnă, interogati „unul câte unul“, ţiganii mărturisesc 
ceea ce li se cere, ceea ce anchetatorii ar vrea să audă, ştiind 
că aceştia vor pleca, ei vor rămâne tot în mănăstire, iar soarta 


258 BAR, mss. 647, ff. 217r”. 

lor ar putea fi la mâna egumenului, indiferent care ar fi acesta?””. 


Pedeapsa aplicată „zurbagiilor“ a fost de fiecare dată publică 
pentru a servi de exemplu. Ei au, aşadar, în minte nu atât ru- 
sinea, cât durerea fizică. Așa s-a întâmplat si de data aceasta, 
Stan si Lepădat sunt bătuți la tălpi în faţa celorlalți, abia apoi 
puşi să dea zapis la mâna egumenului prin care „să-şi mărtu- 
risească învinovăţirea lor şi că vor face părăsire“. 

Una din acuzele aduse celor doi egumeni este şi aceea că 
umblă cu bucătăresele mănăstirii. Anchetatorii explică legă- 
tura ca pe una pur necesară şi nu neapărat desfrânată: „muerea 
ce zice că mănâncă mănăstirea [...] este o prioteasă văduvă 
bătrână ce-i spală rufele, nevoind a le da la tigance, ferit a nu-i 
[fi] zvon ponos“, se justifică în cazul egumenului Constan- 
tin260. Cert este că prezenţa femeilor în mănăstiri, sub pretextul 
preparării bucatelor sau spălării rufelor, va genera alte şi alte 
tensiuni, astfel încât mitropolitul Grigorie reacționează destul 
de caustic la 1828 atunci când refuză să-și dea acordul pentru 
cuvântarea pregătită de Eufrosin Poteca cu ocazia sărbătorii 
sfintelor Paşti. El notează pe manuscrisul ce propunea „învăţă- 
tură pentru preoți“ următoarele: „Să vă îndreptati cu toții, 
şi apoi să îndreptati. Să dobânditi năravuri bune, apoi să învă- 
tati de năravuri. Să goniti muerile ce le numiţi bucătărese. Să 
fiți cu toții sfinți sau aproape sfinți, precum era dascălii cei 
mai de mult într-acel loc.“26! 


* 


Forme diferite de manifestare a sexualităţii, forme diferite 
de interpretare a lor de către actorii sociali, forme diferite 


259 BAR, mss. 647, ff. 211“, 13 şi 21 februarie 1809. 

260 BAR, mss. 647, ff. 211. 

261 Apud Paul CORNEA, Originile romantismului românesc. Spiritul 
public, mişcarea ideilor şi literatura între 1780-1840, Minerva, Bucu- 
reşti, 1972, pp. 651-652, nota 75. 

de judecare de către judecători şi mai ales de către cei ce asistă 
ca spectatori la derularea lor. Societatea românească din epoca 
modernă va tolera unele dintre ele (concubinajul, răpirea), va 
exila în spatele zidurilor altele (violul, pedofilia, homosexua- 
litatea), va reglementa prin legi şi reguli aproape orice aspect 
al sexualităţii, va aduce în dezbaterea publică sexul ca „rău 


necesar““262. 


262 Vezi în acest sens, de exemplu, numeroasele dezbateri şi reglemen- 
tări din jurul prostituţiei: Ionela BĂLUȚĂ, „Surveiller et punir: les méde- 
cins et la réglementation de la prostitution dans la seconde moitié du XIX® 
siècle roumain“, în I. BALUTÀ si C. VINTILĂ-GHIŢULESCU (coord.), 
Bonnes et mauvaises mœurs, pp. 173-212; Lucian DĂRĂMUŞ, ,Mœurs, 
normes et pratiques de l’entre-deux-guerres. Expériences des femmes: les 


a 


prostituées et «l’enjeu» identitaire“, în ibidem, pp. 213-234. 


PARTEA A III-A 


Teatrul iubirii 


Arta galanteriei si „maeștrii ei“ 


Elita aristocratică experimentează un alt mod de „a iubi“. 
El este mai sofisticat, mai „teatral“, utilizează o întreagă 
recuzită: flori şi bomboane, oftaturi sub ferestre şi tarafuri 
de lăutari, bijuterii şi saluri de Persia, versuri şi scrisori parfu- 
mate, voaluri şi transparenţa corpurilor. Se cultivă erotismul, 
senzualitatea, pasiunea prin poezie, care mai de care mai îm- 
pănată de versuri fierbinți, de inimi arzând, de văpăi, lecturile 
cât mai incitante prin rândurile lor incendiare ce tulbură sufle- 
tele sensibile predispuse să se abandoneze în iubire, cântecele 
de dor şi melancoliile bolnăvicioase capabile să trezească su- 
fletul celei mai insensibile cucoane. 

Literatura inspiră şi oferă zeci şi sute de personaje şi eroi, 
metode şi maniere de exprimare a iubirii, soluții — cât se poate 
de originale sau banale — de seducere şi cucerire a celuilalt, de 
punere în scenă a sentimentelor, de interiorizare a suferințelor. 
Sau pur şi simplu creează stări si plăceri, mobilizând simţurile: 
Costandin Racoviță descoperă din întâmplare, „într-o miercuri, 
în 13 ale lui ghenar“ (1826), în casa boierului Costache Clin- 
ceanu povestea dintre Filerot şi Antusa şi „îndulcindu-mă de 
ale lor patimi şi răbdare îndelungată“, cere manuscrisul spre 
lectură, hotărându-se să-l copieze pentru sineşi263. Se traduc 
şi se citesc mai ales poveşti de dragoste, fie că este vorba de 
cărțile populare, fie că este vorba de noile „romanţuri“ ce 


263 Gabriel STREMPEL, Catalogul manuscriselor românești, Editura 
Științifică şi Enciclopedică, Bucureşti, 1978, vol. I, pp. 307, 309. 

invadaseră cotidianul şi pe care se pare că tinerii „evgheniţi“ 
(boierii) le preferau celor care le-ar fi vorbit despre „politi- 
ceasca ocârmuire“ sau despre „împodobirea năravurilor“26%. 

Iubirea, legitimă sau ilegitimă, secretă sau publică, consti- 
tuie miezul romanelor, pieselor de teatru, versurilor, reflec- 
țiilor. Stăpână peste „ţinutul dragostei sau regatul erosului“, 
femeia stabileşte în Istoria galantă după Evmenia si Sapfiade 
„câştigul si dreptul dat jocurilor de dragoste“265. Un joc al 
dragostei în care se dezvoltă un limbaj al corpului, un cod 
al amorului, iar cuvintele au un rol mult mai putin important 
şi lasă locul trupului să se lanseze într-o aventură periculoasă, 
dar excitantă. Ochii, buzele, mâinile, sânii, culorile dau tonul 
în acest ritual şi capătă semnificaţii aparte în funcție de actori 
şi situații. O lecţie despre cum să gusti din plăcerile iubirii, în 
care fiecare privire, fiecare atingere, fiecare cuvânt provoacă 
plăcere, fiori, dorinţe. Cititorii află cum pot fura „puţină pa- 
timă“ numai „prin mişcări perfide ale ochilor“, cum o scenă 
de respect, aparent nevinovată, oferă senzații nebănuite: „mama, 
de evlavie, s-a aplecat să-i sărute dreapta după obicei şi dân- 
du-i el palma ca să-i arate mai multă cinste i-a atins obrazul 
cu degetele şi ieşindu-i focul dragostei din inimă, faţa ei s-a 
făcut ca macul, roşie la culoare, şi zbătându-i-se inima, a simțit 
nevoia să-şi dezgolească cumva pieptul.“266 Iar Evmenia cea 
îndrăgostită de Gheorghe se lasă purtată de valul excitant al 
senzualităţii „întâlnindu-se ochii Evmeniei cu ai lui si trimițând 


264 Paul CORNEA, Originile romantismului românesc, p. 630, nota 
81. Cartea oferă informaţii şi analize esenţiale cu privire la lecturile din 
această perioadă. Vezi şi Comelia PAPACOSTEA-DANIELOPOLU, Lite- 
raturain limba greacă din Principatele Române (1774-1830), Minerva, Bucu- 
reşti, 1982. Despre influenţa literaturii asupra „moravurilor“ vezi Denis 
de ROUGEMONT, L'amour et l'Occident, Plon, Paris, 1939, pp. 147-204. 

265 Lia BRAD CHISACOF, Antologie de literatură greacă din Princi- 
patele Române, Pegasus Press, Bucureşti, 2003, p. 110. 

266 [bidem, p. 132. 

Eros săgeți din amândouă părțile, au prins drag inimile lor. / 
Fiecare dintre părți ascunzându-și gândurile perfide de ruşine, 
fura câte puţină patimă“2%. Infidela Evmenia continuă jocul 
ori de câte ori are ocazia: „Pe ascuns, când găseau prilej, se 
bucurau de rodul dragostei, atât cât îngăduia timpul şi locul, 
sărutându-se cu sărutări ciudate, se măguleau, se îmbrätisau, 
se strângeau, împreunati își schimbau între ei pornirile acelo- 
rasi patimi ale trupului. Ochii le orbeau trimitându-si de la unul 
la altul săgeți aprise, de la o jumătate la cealaltă a feței şi sus- 
pinele înflăcărate pornind din piept aprindeau pojar în sufle- 
tele lor, cerând mereu timp, ştiinţă şi loc ca să se răcorească 
în apa multumirii cu dragostea lor.“268 Literatura greacă, sau 
în limba greacă, este însoțită de literatura franceză care aduce 
eliberarea prin dragoste, după cum se justifică un personaj în 
fața reprosurilor soţiei cu privire la legăturile lui amoroase: 
„Cine e învăţat cu Europa vrea să se simtă slobod.“269 
Prin intermediul acestor lecturi se dezvoltă poezia erotică, 
bahică, cântecele de lume, căci ce este poezia „decât o mişcare 
a simtirii, o patimă sufletească si o naştere a fandasii“. „Năluc“, 
prins în mrejele amorului, îndrăgostitul „ţese idei şi păreri“, 
alcătuieşte stihuri şi se slujeşte de rime pentru a se face înțeles, 
pentru a seduce. Poezia, în calitatea sa de „organ muzicesc“ 
este leacul, fiind „lucrul cel mai pätimas și mai simţitor la fire“, 
împreună având puterea „de a domoli veri ce inimă împie- 
trită“270, Este aşadar vremea versurilor: lenăchiță Văcărescu 
le face pentru Zoita Moruzi, Costache Conachi pentru Zulnia 
Negri, Nicolae Văcărescu pentru Dafinica sau Vitorita, Alecu 


267 [bidem. 

268 Ibidem, p. 135. 

269 Ibidem, p. 168. 

270 Paris Barbu MUMULEAN, Rost de poezii adecă stihuri acum întâi 
alcătuite în limba românească dă Paris Barbu MU MULE AN, în București 
în cea de nou făcută tipografie, 1820, p. 1. 

Văcărescu pentru Lucsandra, Iancu Văcărescu pentru oricine, 
Anton Pann pentru Anica, Heliade Rădulescu pentru Marița. 
Unele devin atât de cunoscute că se pierd în folclorul popular 
şi sunt preluate în cântecele lăutarilor sau copiate în colecții 
numite „Cântece de lume“ sau „,Stihuri de dragoste si de lume“. 
Totul devine poezie, suferința: „Inimă! Me ia mirare / Cum 
mai poți avea räbdare/ Pururea în foc arzând! / Neavând nici 
mângâiere / Nici vreo milă de durere / De la nimeni astep- 
tând“27|, tristețea: „Cât mi-e urât când sunt fără tine / Toate 
pre pământ moarte sunt pentru mine“??? divinizarea: „Oglinda, 
când ti-ar arăta / Întreagă frumusețea ta; / Atunci si tu ca mine / 
Te-ai închina la tine.“275, dorința: „Tu eşti puisor canar / Nu 
te hränesti cu zahar, / Nici măcar cu cânepioară / Ci hräpesti 
o inimioară / Ce-ai făcut-o jertfă tie / Ce-ai cu ea de gând nu 
ştie“274, nebunia iubirii: „Dă lacrimi vărs pâraie / Cu groaznică 
văpaie, / Si sufletul îmi iese / Dă ohtaturi adese. / Un ceas nu 
văd odihnă / Nu dorm vreodată-n ticnă, / Durerile-mi sunt 
hrană, / Si mângâieri la rană. / Mă arz peste măsură! / Slăbesc 
fără căldură! / Sunt bolnav în picere, / Și mor făcând tăcere! / 
Când nu te văz am chinuri / Şi când te văz lesinuri, / S-un 
ceas nu-mi prisoseste/ Să-ţi spui ce mă trudește!“275 

Se dezvoltă până la paroxism serenadele sub balcoanele 
aleselor în miez de noapte şi promenadele cu tarafuri de lăutari 
şi masalale pe sub sacnasiu. Sub Grigore vodă Ghica, noapte 
de noapte mahalalele răsună de cântece şi chiuituri, de vese- 
lie si tipete, de câini şi pistoale. În frunte, chiar Vodă „plecat 


271 Anton PANN, Spitalul amorului sau cântărețul dorului, Râmnicu 
Vâlcea, Tipografia Oprea Demetrescu, 1891, pp. 9-10. 

272 Jbidem, p. 12. 

273 Poezie românească de la începuturi până la 1830, Editura Fun- 
datiei Culturale Române, București, 1996, p. 122. 

274 Alexandru PIRU, Poeţii Văcărești, p. 40. 

275 Ibidem, p. 59. 

să dăzmierde pă nevasta lui Pavel“ prin mahalaua Colentinei 
cu „plimbări de lăutari“276. E urmat de beizadea Costache 
Caragea, de fiul său Iancu, de Bärcänesti sau de Bărbucică 
Caragea277. Pe buzele tuturor se află un vocabular plin de 
voluptate: sâni si trandafiri, amorezi şi săgeți, „picături din 
roa fericirii“, „lanţul dulce al iubirii“, „robia iubirii“, „A fro- 
dita şi sărmanul Amor“, „inimă, credință, adorare“, „locaş al 
gratiilor şi cuib al amorului“, lacrimi şi suflete tremurând2'8. 

Aceeași literatură oferă locuri ale flirtului — petreceri şi 
baluri, comedii şi chefuri de noapte, teatru şi dans, chioşcuri 
şi grădini —, aici „calea dragostei poate fi deschisă“, „vorbele 
tainice“ împărtășite, „vâlvătaia pomirilor“ räcoritä, „poftitele 


cc a. 


fructe“ în sfârşit gustate. 


Baluri, muzici si cadriluri 


De la 1780 până la 1830, în vremuri de ocupaţie militară 
sau de acalmie, balurile devin un mijloc eficient de socializare 
pentru aristocrația românească. Că sunt ţinute de către ofițerii 
ruși sau austrieci, de către consulii francezi sau englezi, de către 
domn sau un mare boier, întreaga elită a Bucureştiului se adună 
să danseze, să asculte muzică, să afle ultimele bârfe, să vadă 
şi să fie văzută, să joace cărţi, să „vâneze“ o jună nobilă sau 
un tânăr ofițer. Atunci când ele sunt organizate de străini, sunt 
un bun prilej de a vedea şi imita gesturi şi maniere, haine şi 
coafuri, mobile şi tacâmuri, dansuri si muzici. 


276 Însemnările Andronestilor, publicate cu un studiu introductiv de 
Ilie CORFUS, Bucureşti, 1947, p. 47. 

271 Jon GHICA, Scrisori către Vasile Alecsandri, EPLA, Bucureşti, 
1953, pp. 66-71. 

278 Vezi versurile lui Alexandru Văcărescu şi Cântecul trandafirului 
scris de Nicolae Văcărescu. lon VÂRTOSU, Corespondenfa literară între 
Nicolae și lancu Văcărescu, 1814-1817, Bucureşti, 1938, pp. 46-49; Al. 
PIRU, Poeţii Văcărești, pp. 55-56. 

Dionisie Eclisiarhu! notează cu minutiozitate toate aceste 
evenimente mondene derulate cu venirea fiecărei armate, cu 
trecerea fiecărui sol către Poartă, cu instalarea unui nou domn. 
Războiul din 1789-1792: „Nemţii, după ce s-au așezat în Bucu- 
resti si în Craiova, s-au apucat de muzici si de baluri, după 
obiceaiul lor, si nu prea grijiia de războiu. ... Si înbiia şi boerii, 
mai vărtos muerile, muzicele şi balurile nemtesti, că să aduna 
cu ei la ceale veselitoare.“ Atât de frecvente deveniseră încât 
boierii ajunseseră să se teamă, văzând că nemţii „stau de trac- 
tiri la baluri“ în loc să fie vigilenti si preocupaţi de purtarea 
războiului2'9. 

La acest sfârşit de secol, petrecerile sunt un amestec între 
noutăţile aduse de „noii cuceritori“ şi vechile obiceiuri orien- 
tale ale boierilor autohtoni: anterie si giubele, islice şi calpace, 
rochii de ghermesut si iminei se învârt în paşi de dans, se lea- 
gănă alene în hore şi în sunetele tarafurilor de lăutari ţigani. 
Dar războaiele şi mai ales deschiderea de consulate la Iaşi si 
București vor schimba foarte repede această stare de lucruri. 
Ruși, austrieci, francezi, englezi sau prusaci aduc cu ei la Bucu- 
reşti o altă lume. O etalează pe străzile oraşului atunci când 
îşi fac vizite sau când ies pur şi simplu la plimbare, când orga- 
nizează baluri si petreceri, când participă la cele ale boierilor 
sau domnilor. Iar femei si bărbaţi se lasă contaminati de această 
nouă lume atât de diferită de a lor: femeile cu avânt şi exu- 
berantä, tinerii plini de curiozitate, bătrânii cu reticentä, dar 
nu foarte convingători. 

Mai întâi se învaţă dansul: la 1784 John Pety, soţia şi fiica, 
oferă lecţii de dans boierilor şi boieroaicelor adunaţi să săr- 
bătorească o nuntă. lată povestea: „Sala era plină de lume. 
Erau multe doamne îmbrăcate după moda românească şi cea 


279 Dionisie ECLISIARHU, Scrieri alese. Hronograf. Predoslovii, 
pp. 49-50. 

grecească; găteala lor era foarte bogată şi împodobită din 
belşug cu diamante şi alte pietre scumpe... Nevastă-mea şi 
fiică-mea au dansat menuete, iar după aceea cadriluri foarte 
iuți. Pot să vă asigur că nu-mi puteam stăpâni râsul văzând 
pe domnii aceia cu bărbile lor impunătoare siliți să se țină 
de dans în tempoul dat de nevastă-mea. În cele din urmă, gre- 
coaicele s-au fnsufletit grozav şi s-au străduit să danseze ca 
englezoaicele.“280 Heinrich von Reimers îi învaţă, nouă ani 
mai târziu, pe boierii de la Iaşi și Bucureşti, poloneze, contra- 
danturi, cadriluri. Si de data aceasta tot cucoanele se dovedesc 
mai receptive, gata să înveţe noile ritmuri si noii paşi: „balul 
ambasadorului a fost deschis, după obiceiul din patria noastră, 
cu o poloneză. Dansul acesta, deoarece nu cere în sine prea 
multă artă, a fost dansat de doamnele de aici fără nici o greu- 
tate; dar abia le-am invitat la un dans englezesc, că am primit 
de la toate acelaşi răspuns: «nu ştiu», până când, în cele din 
urmă, hotărâte de soţii lor, au primit si s-au lăsat învârtite 
de zor.“281 Jocurile „naţionale“ şi muzicile ţiganilor ocupă 
încă marea parte a serii de bal, iar consulii sau ofițerii trebuie 
să țină cont de acest lucru atunci când îi invită pe autohtoni: 
„ambasadorul însă, pentru a-şi distra oaspeţii cu jocurile lor 
nationale, a adus si lăutari ţigani din localitate.“2%2 Urmează 
atracția către limba franceză din dorința firească de a comu- 
nica cu toți aceşti străini, apoi dorinţa de a avea hainele lor, 
manierele lor, civilitatea lor. 

Ocupaţia rusă din 1806-1812 va fi decisivă în această direc- 
tie. Dintr-un oraş asediat de turci, Bucureștiul, eliberat de arma- 
tele ruse în frunte cu generalul Miloradovici, devine un loc 


280 Călători străini despre țările române, Editura Academiei Române, 
M. HOLBAN, M. M. ALEXANDR ESCU-DERSCA BULGARU, P. CER- 
NOVODEANU (coord.), Bucureşti, 2000, vol. X, partea L p. 669. 

281 Ibidem, vol. X, partea II, p. 1155 şi 1168-1169. 

282 Ibidem, p. 1155. 

al aventurilor de tot felul. În scurt timp şi odată cu reîntoar- 
cerea boierilor refugiați prin Transilvania, balurile şi petre- 
cerile reîncep, iar „capitala a ajuns brusc lăcaşul plăcerilor“, 
mărturiseşte generalul Langeron, martor al acestor eveni- 
mente?83. La Iaşi, Bucureşti, Craiova, ruşii se instalează ca 
la ei acasă. Iubitori de petreceri, de jocul de cărţi, de femei, 
balurile se succed unul după altul, unele organizate chiar de 
domnul țării pentru a le intra în grații: „domnul Ypsilantu încă 
să aduna cu ghenerarii la zăefeturi şi Măriia sa încă le făcea 
zäefeturi “284 Boierii tes intrigi, taberele nu întârzie să apară, 
filoturci şi filorusi se înfruntă pe teritoriul politicii si al amo- 
rului. Dragostea dintre armata de ocupaţie si ocupanti începe 
de sus în jos. Generalul Miloradovici se aprinde repede, repede, 
după fata marelui boier Constantin Filipescu. Fără a fi o fru- 
musete, dar cu însușiri plăcute, tânăra Filipescu reuşeşte să-l 
subjuge pe generalul rus care cedează întreaga administraţie 
în mâinile tatălui amantei sale, el fiind cu totul „orbit, zăpăcit, 
înnebunit“. Relaţia are acordul tatălui care, pentru a controla 
întreaga politică, are tot interesul „să întrețină această pasi- 
une“285. În plus generalul promite tinerei că o va lua de soție, 
ceea ce nu avea să se întâmple atunci când pleacă din Bucu- 
reşti286. Relaţia este atât de vizibilă şi creează atâta vâlvă că 
până si Dionisie Eclisiarhul află, notând următoarele în Hrono- 
graful său: „Miloradovici rămâind comandir, nezăticnindu-l 


283 Călători străini despre țările române în secolul al XIX-lea, serie 
nouă, vol. I (1801-1821), G. FILITTI, B. MARINESCU, $. RĂDU- 
LESCU-ZONER, M. STROIA, P. CERNOVODEANU (coord.), Editura 
Academiei Române, Bucureşti, 2004, vol. I, serie nouă, pp. 320-321. 

284 Dionisie ECLISIARHU, op. cit., p. 123. 

285 Despre această poveste vezi relatările generalului Langeron, în 
Hurmuzaki, vol. III, supliment I, pp. 117-159 şi Călători străini, vol. I, 
serie nouă, pp. 324-339. 

286 Informaţie transmisă de generalul Langeron, dar contrazis apoi 
de Dionisie Eclisiarhu. 

nimenea, s-au însurat şi au luat pe fata banului Filipescu că 
şi mai nainte au avut a face cu casa Filipescului pritesug si să 
robise cu pofta muereascä si sta numai de baluri si tractații.“287 
Are dreptate, căci şi alți generali se lasă prinşi în ale amoru- 
lui. Bătrânul general Isaiev, de pildă, întreține o amantă „gre- 
coaică“288, iar prima grijă a generalului Kutuzov, odată numit 
la Bucureşti, este „să-şi caute o amantă“ unde se pare că nu-i 
„greu să găseşti aşa ceva“, spune acelaşi general Langeron. 
Pe toți îi uimeşte alegerea sa, ţinând cont că generalul avea 
deja 70 de ani: „s-a oprit la o copilă de 14 ani, nepoată a lui 
Varlaam, căsătorită cu un tânăr boier numit Guliano. Kutuzov 
a plăcut-o şi, cunoscându-i pe români, i-a spus soțului să-şi 
aducă nevasta şi acesta s-a executat. A doua zi, Kutuzov ne-a 
prezentat Dulcineea şi s-a afişat cu ea în public.“?8? Lucsan- 
dra Bărcănescu, căci despre ea este vorba, a reușit în scurtă 
vreme să-l domine pe bătrânul general şi „nu s-a mai jenat 
de nimic. S-a dedat celui mai rusinos desfrâu, sfidând în chipul 
cel mai scandalos orice urmă de respect uman. Şi-a transfor- 
mat casa într-un adevărat lupanar. A lăsat deoparte orice 
pudoare şi orice bună cuviinţă până într-atât încât a răpit-o 
în mod public soțului ei pe această mică româncă... A făcut 
din ea metresa oficială, sultana favorită. Venea la el în fiecare 
seară şi-şi permitea cu ea, în faţa tuturor, familiaritätile care 
degenerau în indecentä, scandalizându-i pe toți oamenii cin- 
stiti siliți să se ducă la el. Când era invitat la dejun trebuia 
poftită şi Madame Guliano si după masă se închidea cu ea în 
cabinet... La baluri, în cluburi, în locuri publice mica nerusi- 
nată era văzută tot timpul alături de el. Se aşeza adesea pe ge- 
nuchii amantului ei de 70 de ani, se juca cu decoraţiile lui 
şi se lăsa sărutată hohotind de râs.“2% 


287 Dionisie ECLISIARHU, op. cit., p. 145. 
288 Călători străini, vol. I, serie nouă, p. 343. 
289 Ibidem, p. 349. 

290 Ibidem, p. 355. 

Exigentul Langeron redă atmosfera din capitala Ţării Ro- 
mânesti cu cancanurile şi intrigile sale, atmosferă întreținută 
de boieri, dar mai ales de boieroaice, unele înläntuite cu ade- 
vărat în arta iubirii cu ofițerii ruşi, altele doar așa, să-și mai 
omoare plictiseala. Cert este că retragerea armatei ruse n-a 
fost apreciată de acestea din urmă, dar dorită de bărbaţii lor 
şi mai ales de populaţia împovărată cu întreținerea ei. Impre- 
sia lăsată de această armată lacomă si grăbită să se înfrupte 
din tot este una negativă, iar Dionisie Eclisiarhu o înregis- 
trează cu näduf: „S-a făcut o oarecare liniște în ţară, după ce 
s-au văzut lăcuitorii izbäviti de greotätile şi năcazurile ostilor 
muscälesti cari poezisă ca lăcustele, de nu le mai ajungea casă 
sau loc a încăpea, supărând foarte greu cu mâncarea pe lăcui- 
tori, că aşa îi orânduisă de la domnie să-i hrănească lăcuitorii 
țării, şi nu-i mai putea sätura si încă şi fura tot ce găsiia, o, 
vai! Ce pătimiia toţi lăcuitori[i] de obşte.“?°! 

Schimbările sunt evidente după acest moment. Când con- 
tele de Lagarde ajunge la Bucureşti în iarna lui 1813, femeile 
sunt deja îmbrăcate după moda de la Paris şi Viena, au gust 
şi cochetărie, ca şi doamnele din capitalele occidentale, cântă 
la harpă si la pian, vorbesc cu uşurinţă frantuzeste. El însuşi 
se lasă sedus de fermecătoarea şi frumoasa văduvă Catinca 
Slătineanu?%?. Din acest moment, drumul este deschis: apar 
„cluburi publice“ unde, mai ales în timpul iernii, „se dau de 
trei sau patru ori pe săptămână baluri mascate, care atrag 
foarte multă lume“2%. Există chiar si un „Club boieresc“, după 
cum mărturiseşte William Wilkinson, consul al Marii Britanii 
la Bucureşti în perioada 1814—1818, foarte frecventat către 
sfârşitul carnavalului?”%. Hora este încet-încet exilată spre 


29 Dionisie ECLISIARHU, op. cit., pp. 170-171. 
29 Călători străini, vol. I, serie nouă, pp. 565-570. 
29 Ibidem, p. 641. 

294 Jbidem. 

popor, iar „dansurile europene“ câştigă aristocrația, mai ales 
tinerii se întrec în „cadrilul englezesc, mazurca leseascä şi 
valsul nemţesc“2%5. Prezența armatei ruse în anii 1828-1834 
nu face decât să continue balurile oprite cu 20 de ani în urmă, 
ba mai mult, terenul este deja pregătit, boierii deja inițiați în 
arta dansului, cluburile publice prezente mai peste tot, astfel 
încât cucoanele sar în sus de bucurie când, la 1829, armata 
rusă pătrunde în Bucureşti: „Intrarea lor fu pă podul Mogo- 
şoaei pă la opt ceasuri după prânz, toate casele pă lângă uliţă 
era pline de privitori după ferestre, cocoanele nu ştia ce să 
mai facă de bucurie, multämind lui Dumnezeu că au scăpat 
de toate relele, unile să uita să-și vază prietenii cei vechi, pentru 
că de vo cincisprezece ani era de când avuseseră nenorocirea 
să fie fără ruşi“, povesteşte Eufrosin Poteca?%. 


La şosea 


Oraşul atrage ca un butoi cu miere. Boieri şi boieroaice, 
negustori si meșteșugari se grăbesc să se aşeze, holtei si fete 
sărace se ascund în anonimatul ulitelor, cerşetori si prosti- 
tuate roiesc în jurul locurilor publice — cârciumi, cafenele, 
cluburi, teatre, biserici. Nu-i sperie decât ciuma şi invaziile 
militare, dar odată pericolul trecut se reîntorc în oraşul care 
poartă cu el lumina, noutățile, curiozitätile, moda, muzica, 
amorul, tentatiile, în fine, viaţa. 

Tita Clinceanu nu doreşte cu nici un chip să locuiască la 
Târgul Jiu, acolo unde Nicolae are slujbă şi casă, moşii şi 
afaceri, şi din prima zi a căsătoriei se mută în Bucureşti cu 
mare cheltuială, că doar trebuia să fie tot timpul la curent cu 
toate cele ale vieții mondene. Si așa curge viaţa lor timp de 


295 P, SAMARIAN, O veche monografie sanitară a Munteniei, p. 117. 
29 BAR, mss. 1564, f. 13”. 

18 ani, el la Târgu Jiu cu slujbe şi grijă pentru agoniseală, 
ea la Bucureşti împrästiind bani în stânga şi-n dreapta pe fri- 
volitätile cotidiene, el cu ofuri şi economii, ea cu „pohte“ si 
petreceri. Şi-o duseră aşa până ajuseră la fundul pungii. Abia 
atunci, Tita se înduplecă sfătuirilor bărbatului si se întoarse 
la Târgu Jiu, dar mintea îi este tot la petrecerile Bucureştiului 
ce „nici într-un chip n-ar fi voit a le uita“ şi uite aşa, într-o 
seară, puse caii la trăsură şi sub pretext că-şi vizitează rudele 
luă drumul oraşului ce avea încă atâtea să-i ofere2”. Dar ce-i 
oferea acest oraş pe lângă baluri şi muzici? 

Plimbările la şosea devin o adevărată modă după 1812. 
În zilele frumoase de primăvară sau sub soarele verii, boierii 
ies la preumblare, dar nu la pas şi sub umbrelute, ci înghesuiți 
în trăsurile poleite aduse de la Berlin sau Viena. Pe înserat, 
promenada pe ulițele oraşului începe: în sus şi-n jos se pre- 
umblă cucoane gătite şi însoțite uneori de câte o slujnicutä, 
în sus şi-n jos se plimbă boierul acompaniat de valeti şi vizitii. 
Cu echipaje asemănătoare celor din marile oraşe ale Europei, 
boierii se lasă zdruncinati pe podinile proaste ce acoperă ulițele 
orașului aproape în fiecare zi. Uneori ajung până la Băneasa, 
Coleritina şi mai ales la Heresträu, loc de întâlnire unde toată 
lumea coboară din trăsură. Plimbările la pas încep în jurul 
lacului, pe cărări deja ştiute, printre copaci şi iarbă, boierii se 
opresc la cafeneaua din mijlocul parcului, se desfată cu cafea 
şi înghețată, cu băuturi răcoritoare. Preumblarea este reluată, 
iar cucoanele îşi expun rochiile, bijuteriile, farmecele, schimbă 
priviri galeşe sau încruntări furioase, bârfesc pe cei absenţi, 
discută ultimele noutăți. Spre seară se grăbesc spre casele 
lor, iar sute de trăsuri ce ridică nori de praf se ciocnesc şi cion- 
dănesc, blocând drumul, creând aglomeratie, punând la grea 
încercare nervii vizitiilor, dar mai ales pe cei ai boierilor. 


297 BAR, mss. 649, f. 39—40”, 13 aprilie 1829. 

Pe timpul iernii, locul trăsurilor este luat de sănii, iar särbäto- 
rile impun un alt ritual: „vizitele de felicitare“ la curte şi pe 
la prieteni pentru a-și ura reciproc „sărbători fericite“ şi „la 
mulți ani“. 

Trupe de artişti trec cu regularitate prin oraş, iar în 1817 
o trupă germană este încurajată să rămână şi să înființeze 
un teatru care, cu ajutorul domnitei Ralu Caragea, devine un 
teatru regulat. Se joacă piese în germană, italiană, greacă, fran- 
ceză, română. Deşi multi boieri nu înţeleg germana, specta- 
colele îşi găsesc întotdeauna spectatori, astfel încât la 1826 
piesele se mai jucau încă în această limbă, stâmind mâhnirea 
boierului Dinicu Golescu?#. Dar teatrul este înainte de toate 
un loc al sociabilitätii, un loc unde cucoanele își etaleazä ro- 
chiile şi bijuteriile, boierii cunoştinţele, tinerii noutăţile şi 
experienţele, în fine este un loc „de întâlnire generală a socie- 
tății“, mai mult decât o „atracţie pentru scenă“, după cum îl 
califică consulul englez Wilkinson2%. 

Viaţa se concentrează aşadar în inima oraşului, iesirile 
în afară, „la ţară“ sau „la moşie“ nu sunt prea gustate, chiar 
dacă doctorul Constantin Caracas, medic al capitalei între 
1800-1828, le recomandă „pentru aerul curat“ şi necesitatea 
„mișcării corpului“3%. Boierii însă nu iubesc astfel de preum- 
blări şi nu părăsesc reşedinţa din capitală fie iarnă, fie vară. 
Totuşi pe moşiile lor ridică conace frumoase dotate cu toate 
cele necesare unei locuinţe ce ar trebui să fie gata să-l pri- 
mească pe stăpân la orice oră. Există bineînţeles şi excepții, 


2% Dinicu GOLESCU, Însemnare a călătoriii mele, Costandin Rado- 
vici din Golești, făcută în anul 1824, 1825, 1826, postfață şi bibliografie 
Mircea IORGULESCU, Minerva, Bucureşti, 1977, pp. 111-112. 

29 Călători străini, serie nouă, vol. I, p. 642. 

300 P, SAMARIAN, O veche monografie sanitară a Munteniei, p. 114. 

301 Si consulul englez Wilkinson constată această concentrare a aris- 
tocratiei româneşti în capitală. Călători străini, serie nouă, vol. I, p. 641. 

un Dinicu Golescu ce deplânge această stare de fapt impusă 
mai ales de dorinţa de a fi cât mai aproape de putere şi de a 
se împărtăşi astfel din „resturile“ oferite de stăpânire. Expli- 
catia este valabilă mai ales în cazul boierilor, dar situația con- 
vine de minune şi jumätätilor lor, întrucât numai oraşul le 
furniza soluţii împotriva sastiselii. Se înfiripă acum, cu boierii 
Văcăreşti si apoi cu Golescu, o idealizare a vieții la ţară, curent 
deja prezent în scrierile franceze sau engleze*®2. Pentru boierul 
Dinicu Golescu, viaţa la ţară nu poate fi decât „împărătească“, 
„odihnită“, „veselă“, altfel zis: „dobândind aerul cel curat, am 
fi mai sănătoşi, am avea putere si sânge mai curat, am gândi 
mai bine““303, dar pas de te înţelege cu cucoana ce nu vrea nici 
în ruptul capului să-şi petreacă vara la moşie departe de baluri 
şi cluburi, de teatru şi şosea, de modă si prăvălii. 


Luxul — nebunia cucoanelor 


Pentru a intra în noua lume, arginţii răsunători sunt puşi 
la bătaie. Se golesc pungi pe taraba negustorilor, banii se scurg 
printre degete în faţa marchitanilor sau mămularilor ce umblă 
din zori și până în noapte pe ulițele mahalalelor, se topesc averi 
în dughenele bijutierilor, se aruncă cu inconstientä groși si 
florini pe butci şi trăsuri. Luxul se afişează pe ulițele oraşelor, 
antrenează domni si doamne, cucoane şi boieri, jupânese si 
negustori, mahalagii si mahalagioaice. Risipă, ostentatie, „lux 
desäntät", strălucire, echipaje spendide — călătorii străini sunt 
unanimi în a descrie opulenta în care trăiesc boierii români"04. 


302 Keith THOMAS, Dans le jardin de la nature. La mutation des 
sensibilités en Angleterre à l’époque moderne (1500-1800), Gallimard, 
Paris, 1985. 

3% Dinicu GOLESCU, Însemnare a călătoriii mele, pp. 116-117. 

304 Călători străini, serie nouă, vol. I, pp. 334, 638, 679. 

Pentru a fi în ton cu noua modă, lenăchiță Văcărescu co- 
mandă argintărie şi portelanuri la Viena; printre acestea se 
regăsesc ,,solnite“, ibrice cât mai specializate — „pentru zahăr“, 
„pentru muștar“, pentru oțet“, „pentru untdelemn aşa cum obis- 
nuiesc europenii“ — „cutie pentru zahăr /zaharnitä/, aşa cum 
fac europenii cu cleştele, care ia zahărul şi îl pun în căni“, fur- 
culite de argint „de tip englezesc“, farfurii „de Viena“, si totul 
trebuie să fie după gustul „nobililor din Europa“395. Nicolae 
Dudescu îşi pune la bătaie întreaga avere pentru a-l convinge 
pe Napoleon de cauza românilor, odată ajuns la Paris extrava- 
gantele încep: diamante şi rubine pentru Mme de Récamier 
şi Mme de Staël, zahăr şi sănii în plină vară pe Champs-Ely- 
s6es"%. Tarsita Filipescu sfidează ordinul domnului Caragea 
Şi în plină zi se plimbă pe sub geamurile curții domneşti îmbră- 
cată din cap până în picioare în atlas alb, culoare rezervată 
prin pitace domneşti numai familiei princiare. Negustorii 
se prind şi ei în această artă a cheltuielilor: Dumitrache Papa- 
zoglu îşi ridică trei rânduri de case, Hagi Moscu își comandă 
mobilă vieneză, Hagi Stan Jianu este interesat de orice „lucru 
raritet“30%, Sunt urmaţi de boiernasi, ca acel Dumitrache Gheor- 
ghiu, sluger ce nu se teme a-şi rotunji capitalul prin furt din 
casa marelui negustor Hagi Moscu. Însurat, Dumitrache începe 
să-şi arate măreţia cu „foarte mari cheltuieli, cu case cum să 
văd, gevaeruri, haine, galantomii, împrumuturi si cäldärâmuri“ 


305 Mihai CARATASU, Documentele Väcärestilor, Litera, Bucuresti, 
1975, pp. 59-61. 

306 ELIADE P, Influența franceză asupra spiritului public în Romä- 
nia, p. 194. 

307 V.A. URECHIA, op. cit., vol. X, pp. 298-299. 

308 Gheorghe LAZĂR, „Lux si ostentatie la negustorii din Tara Româ- 
nească (secolul al XVIII-lea — începutul secolului al XIX-lea)“, RI, tom 
XV, nr. 3-4, 2004, pp. 171-178. 

mirând pe toată lumea, întrucât până atunci se dovedise ca 
„foarte plecat oamenilor“30?, 

Femeile mari şi mici nu se lasă mai prejos şi cer haine şi 
trăsuri, conduri şi bijuterii chiar şi atunci când banii nu există, 
căci negustorii folosesc „răbojul“ şi apoi scot la mezat moşiile 
mofluzilor. Pe rochii, pe degete, în păr, pe braţe se revarsă 
o ploaie de diamante si rubine, de smaralde şi mărgăritare ce 
se îmbină cu ornamentele brodate cu fire de aur şi argint, cu 
poalele acoperite de hermină, jder sau vulpe. Pe înserat sau 
în plină zi defilează care mai de care pe ulița mare; hainele 
luxoase ascund diferențele sociale, caracterele, stâmesc invidii, 
provoacă isterii la cele ce numai privesc. Jupânesele cojoca- 
rilor Dedu şi Ciochină, elegant îmbrăcate, se plimbă în ca- 
leaşcă nouă cu telegari aduşi de la Viena pe sub ferestrele 
doamnei Caragea, stâmindu-i invidia, nemulțumirea si inevi- 
tabila intervenţie. Cojocarii sunt chemaţi la ordine de domnul 
Caragea: „Ce sunteţi voi, bre?... Baroni, prinți ori negustori 
cu capitalul vostru băgat în mărfuri? Apoi mâine când vi se 
va trage polita din Viena sau din Moscova şi nu vetiavea să-i 
faceți față, o să vindeti oare caleasca şi caii şi hainele jupâne- 
selor voastre, care au întrecut pe ale doamnei mele, ca să vă 
plătiți datoriile?“ Dialogul redat de Dumitru Papazoglu în 
a sa Istorie a fondării Bucureştiului reflectă tocmai această 
beție a luxului”!0. Iar Dinicu Golescu explică foarte bine 
vârtejul cheltuielilor: „ale noastre (în opoziție cu damele din 
Viena, n.n.) sunt destul de sărace, căci toată marfa să ia pă 
răboj, până începea a-ş pune moşiile la mezat, dar sunt stăpâ- 
nite groaznic de lux. Mai bucuroase sunt acasă să le moară 
copiii de foame, decât să iasă la plimbare făr” de a avea pe 


309 Însemnările Andronestilor, pp. 52-53. 
310 Alexandru ALEXEANU, Mode și veșminte din trecut, Meridiane, 
Bucureşti, 1987, vol. II, pp. 269-270. 

rochie alte o sută de bucățele în felurimi cusute, ce le zic gar- 
nituri, carele este o îndoită cheltuială.“ Legile somptuare 
se străduie să limiteze ruinarea familiilor şi risipirea averilor 
pe lucruri atât de futile, dar pitacele sunt de fiecare dată igno- 
rate, butcile poleite cu aur continuă să sosească, rochiile de 
catifea sau de mătase cu horbote şi funde să fie cerute, ceasor- 
nicele englezești si mänusile fine, umbrelutele si evantaiele 
să facă parte din toaletele „damelor“ Bucureștiului. 

Luxul devine un mod de exprimare a noilor aspirații: maha- 
lagioaica se inspiră de la surata ei negustoreasa, aceasta o 
imită pe boieroaicä ce doreşte la rândul ei să fie ca „nobilele 
cele mari ale Europei“. Această dorință de a fi ca celălalt şi 
poate chiar mai mult reprezintă în fapt calea de impunere a 
noii „Civilități“ cu copiile şi rezultatele imperfecte de la o cate- 
gorie socială la alta. 


311 D. GOLESCU, Însemnare a călătoriei mele, pp. 58-59. 


Liubovul — stăpânul sufletelor 


Sentimentele, afecțiunea, sensibilitatea pătrund din ce în 
ce mai mult această societate. Descoperirea iubirii este de 
fapt cucerirea acestei perioade?!?. Ea se exprimă, se simte, 
se trăieşte. Boier şi țăran, preot şi mestesugar invocă din ce 
în ce mai des dragostea ca pretext, cauză, scop, mijloc, instru- 
ment în construirea unei relaţii, în afirmarea unei cerințe, în 
acceptarea unui compromis. În faţa opoziţiei părinților, în 
fața căsătoriilor aranjate, bărbaţi şi femei se apără invocând 
dragostea, dorința, pasiunea, plăcerea de a iubi. În fața prag- 
matismului economic si social, tinerii, poeţii, lăutarii conjugă 
iubirea fiecare cum se pricepe mai bine, mai romantic sau 
mai puţin romantic, simplu sau complicat, patetic sau senti- 
mental. Tineri şi tinere, amanți şi amante, soți şi soţii creio- 
neazä iubirea fugară, iubirea pasiune, iubirea interzisă, iubirea 
conjugală. 

Urâciunea ce „se încuibează“ în sufletul unei ființe n-o 
poate convinge să meargă mai departe într-o relaţie ce nu 
cunoaşte afecțiune, efuziune, sentimente. Cuplul se sparge, se 
separă de fapt, chiar dacă nu de drept, şi două destine para- 
lele se zbat să-şi găsească alinarea. Când unul se agaţă cu dis- 
perare de legalitatea legăturii divine, celălalt ripostează cu 
ură, se îndepărtează, se ascunde în întunericul amorului ilicit. 


312 Aşa cum am mai spus, iubirea, pasiunea, plăcerea, fericirea, neferi- 
cirea sunt ideile dominante ale culturii europene din această perioadă. 
Vezi în acest sens bibliografia. 

Când unul revendică „dragostea“ ca o datorie conjugală, 
celălalt se refugiază în umbra unei mănăstiri sau în negura 
prostituţiei. Când unul cere iubirea supusă, celălalt se revoltă 
căutând propria iubire aiurea. 

Îndrăgostită de Costandin croitorul, Pae ovreica este dis- 
pusă să accepte orice sacrificiu. Trece foarte ugor peste faptul 
că bărbatul iubit este prins într-o legătură legală, trece foarte 
uşor peste clevetirile vecinilor, peste bârfa mahalagiilor. De 
dragul lui se convertește la „pravoslavnica credință creştină“ 
şi într-o zi prin „luminarea sfântului botez“ devine Elena. 
Tot de dragul lui este gata să-şi abandoneze lumea ei, familia 
şi să fugă departe, oriunde o doreşte iubitul. La rândul său, 
Costandin se arată la fel de îndrăgostit, la fel de prins în vâr- 
tejul iubirii, insensibil la cerințele soției, surd la presiunile 
familiei, orb în fața unei lumi potrivnice. Fugiti la Iaşi, găsiți 
de zabiti, aduşi la Bucureşti şi deferiti justiţiei, cei doi se 
apără, îşi declară iubirea, protestează. Elena refuză toți parte- 
nerii propusi de tatăl ei şi strigă că toată dragostea ei este 
„pornită asupra lui Costandin“ şi „că dă nu i să va da acela 
pă altul nu ia“. Bărbatului i se reaminteste datoria sa de soț, 
valoarea tainei nunții ce trebuie păstrată, respectată, menti- 
nută. Soţia îi strigă şi îi cere să revină acasă, să se întoarcă 
la copii. Nimic nu-l convinge, nimic nu-l sensibilizează, căci 
o „neîncălzită răceală“ îi cuprinsese deja inima, făcând unirea 
imposibilă, iar dragostea fusese demult dăruită ovreicei Pae?!?. 

Iubirea pentru o femeie transformă bărbatul într-un nebun, 
într-un lunatic, într-un pierdut pentru societate. Ea se dove- 
deste periculoasă si poate să-l „robească“ pe cel prins în mreje, 
să-l subjuge, „să-l scoată din minţi“, „să-i schimbe firea“. 
O femeie ce reuşeşte să fie iubită cu disperare este acuzată 
că a obținut această dragoste prin farmece diavoleşti, prin 


313 BAR, mss. 4027, ff. 201—202", 29 ianuarie 1830. 

vrăji dräcesti, prin potiuni şi unguente, prin descântece şi in- 
cantatii. Sotiile încearcă cu deznădejde să-l scoată de sub influ- 
enta malefică a ibovnicei. Aleargă la rândul lor la vrăjitoare 
Şi moase şi când constată cu indignare că vraja nu se rupe, 
se îndreaptă către Mitropolie unde nu cer decât ajutor pentru 
a-l readuce „pe drumul cel bun“ pe pierdutul soț în lumea ireală 
a iubirii. Stana se roagă cu „lacrimi fierbinți“ ca Prea Sfintia 
Sa să aducă de față pe blestemata de Maria care „să fie silită 
dă a desface farmecile cu care au stricat pă bärbatä-mieu“. 
Bărbatul ei, Dinu pescarul era „înnădit““ cu acea Maria de multă 
vreme, încă înaintea căsătoriei lor şi nimic n-a putut să-i 
separe, nici nenumăratele înfățișări la tribunalul ecleziastic, 
nici angajamentele din condică, nici bătaia, nici închisoarea 
de la agie*l4, 

Iubirea naşte, se dezvoltă şi se strecoară prin labirintul 
interdictiilor de tot felul. Familia, societatea, Biserica încearcă 
s-o sufoce, s-o exileze între pereţii unei legalitäti controlate. 
Din când în când îşi afirmă neputinta si lasă loc iubirii acolo 
unde mai întâi au făcut totul pentru a o strangula. Ea este mai 
întâi vizibilă la nivelul de sus al ierarhiei sociale, iar versu- 
rile, corespondența, mărtunile din epocă, confesiunile dezvă- 
luie această „infuzie amoroasă“. 

Negustorii, mestesugarii Bucureştiului se lasă apoi şi ei 
„corupți“ de acest val de sminteală, iar iubirea începe să fie 
din ce în ce mai des conjugată: amoras, amorez, hamor, erote, 
eros, Cupidon. „Bileturile“ ascund versuri si declarații de iubire, 
parfumate sau fade, pe hârtie proastă sau pe „papier“, scrise 
stângaci sau înflăcărate, mesaje practice şi seci sau încărcate 
de erotism şi speranţe, cu promisiuni concrete sau deşarte, 
amestecând cuvinte românești, expresii frantuzesti si fraze 
greceşti. Ele devin un semn al iubirii, chiar dacă deseori 


314 BAR, mss. 646, f. 177", 18 august 1804. 

cucoana nu ştie descifra slovele, chiar dacă uneori dumnealui 
se lăsa ajutat în compunerea epistolei de o terță persoană, mult 
mai abilă în suspine şi declamări retorice. Matache Bărbă- 
tescu „se corespondiseşte cu dumneaei Lucsandra Perieteanu“ 
chiar si din închisoare, Catinca Ghica şi baronul Uxküll îşi 
exprimă pasiunea nebună prin „bileturi“, „răvaşele“ Catincăi 
Cretescu cad în mâinile cui nu trebuie, în timp ce dascălul 
Rafail îi strecoară în sân bileturi cu versuri prea iubitei lui 
Sevastita. Iată o mostră din ce şi-ar fi putut scrie: „Îţi sărut 
ochişorii. Vai Cleopatra, psihi mu, scrie-mi repede, dacă se 
poate, tremur, sărmanul de mine şi-ţi duc grija, știu că eşti sim- 
titoare. Dacă pot, vin deseară să te iau cu caleasca si iar sufle- 
tul o să ni se risipească.“315 Sărmanul Constantin Năsturel 
Herescu, căsătorit cu Elencu Băleanu, suspină după matura, 
dar poate frumoasa Cleopatra Ghica?!6. 

Suspine şi oftaturi amărăsc inimile ce aşteaptă, dulceata 
primului sărut creează nostalgii, atingerea dă viață epider- 
melor îngheţate în obisnuintele supunerilor, declaraţiile si 
jurămintele înfierbântă imaginatiile. Dragostea schimbă oame- 
nii şi-i zugrăvește după chipul şi asemănarea ei: cu trăsături 
senine şi melancolice, cu priviri galese şi timide, cu roseatä 
în obraji şi „fierbânțeală“ în vârful urechilor, cu nebunia ges- 
turilor şi necugetarea simţurilor, cu dărnicia şi abandonarea 
în efemeritatea cuvintelor. 

Cât de frumoasă este Sevastita atunci când se abandonează 
în braţele ofițerului muscal încartiruit în casa lor! Dragostea 
o face să fie ceea ce nu putuse fi, iubirea îi înfrumusețează 
chipul, îi îndulceşte gesturile, îi aşază zâmbetul pe buze. Se 


315 L, BRAD CHISACOF, op. cit., p. 457. 

316 Identificarea personajelor la Andrei PIPPIDI, „Ultima piesă de 
teatru din epoca fanariotă“, în Cornelia Papacostea-Danielopolu. In Memo- 
riam, Bucureşti, 2002, pp. 123-131. 

priveşte poate în oglindă de sute de ori pe zi, se găteşte poate 
şi se sulemeneste pentru a seduce si a fi sedusă, cântă poate 
cu bucurie din zori şi până în noapte. Nici un efort nu este 
prea mare, nici o dorinţă nu poate fi refuzată, întreaga ființă 
se îndreaptă spre multumirea si räsfätarea celuilalt: „îi trimitea 
dulceturi şi murături, iar în casa ei nu ar fi pus mâna pă cel 
mai mic lucru să rădice, iar la muscal şi focul în sobă îi făcea 
şi-i scutura şi-i deretica în casă până şi samantanu, şi el dă 
multe ori i-ar fi dat confeturi, mere, cum şi o cutiutä lungă 
cu livet şi altele ce ar mai fi fost într-acea cutie. Si că întâm- 
plându-să să plece acel muscal i-ar fi fript o găină până în zică 
şi seara ar fi säzut la muscal în casă de ar fi băut ceaiu cu dânsul. 
Dimineaţa când ar fi plecat muscalul l-ar fi petrecut până la 
poartă. Şi muscalul ducându-se, ia s-ar fi întorsu plângând 
unde vreo trei zile ar fi plânsu mereu ferindu-să numita dă 
orice. După câteva diiastimă întorcându-se muscalul iarăşi 
la Bucureşti la alt cvartir ar fi venit de s-ar fi întâlnit cu dânsa 
şi ia ar fi trimis a doao zi slujnica să-l caute pătutrindenea 
şi ar fi vrut a fugi şi cu muscalul îndemnând şi pă slujnică.“ 
Ascunsă printre ungherele odăilor, Sevastita şi-a plâns iubirea 
ceva vreme, după care şi-a găsit alinare într-o altă aventură 
a sufletului, căci din fructul oprit muşcase deja cu voluptate, 
iar gustul plăcut îi rămăsese uşor pe buze stârnindu-i pofta 
ori de câte ori dascălul Rafail, chemat să educe copila, se 
apleca asupra ceaslovului şi-i susotea la ureche poveşti, apoi 
îi recita versuri greceşti şi-i strecura în sân hârtiute cu cuvinte 
pätimase. Si aventura lor s-a târât prin întreaga mahala, ea 
cu basmaua în cap alergând să găsească soluţii spre înde- 
părtarea soțului nedorit, Rafail cu iscusintä plastografiind 
acte si zapise astfel încât să-şi asigure averea şi soția amărâ- 
tului rival?!7. 


317 BAR, mss. 4027, ff. 235238", 7 iunie 1830. 

Iubirea cere abandonare, dăruire, poezie, disponibilitate, 
nebunie şi mai ales porți deschise ale sufletului pentru a fi 
primită. Și iată că porțile se deschid, larg, cât mai larg şi pentru 
cât mai mulți... 


Amantii 


Amorul, problemä complicatä a sufletului, naste si renaste 
în momente neaşteptate si între persoane cât mai diferite. E 
de-ajuns un cuvânt, o privire, un gest, o stare de spirit pentru 
a aprinde inimile celor gata să iubească. Cupluri cât se poate 
de nefireşti, blamate de societate, interzise de canoanele biseri- 
cesti, sancţionate de morala creştină încearcă să se ascundă 
în întunericul ilegitimității, apoi să apere cu disperare sensi- 
bilitatea lor interioară. Regăsim astfel, flagelati de săgețile 
lui Cupidon, fini si naşe, cumnati şi cumnate, unchi si nepoate, 
nurori şi socri, soacre şi gineri. Legături deviante, legături 
„murdare“, legături ce ar trebui stârpite încă înainte de a încolti 
în inimile sau mințile firave ale copiilor. Li se adaugă alte 
cupluri, mai putin blamate, dar la fel de periculoase, între boieri 
si ţigănci, între stăpâni şi slujnice, între stăpâne si calfe, între 
preoți şi enoriase, între vecini si vecine. Cu cât secolul avan- 
sează, cu atât dragostea, pasiunea, suferinţa în iubire încep 
să-şi facă loc în labirintul vieții cotidiene. Se construieşte acum, 
la început de secol, o altă imagine despre iubire în care senti- 
mentele şi sensibilitätile ocupă locul principal. Se iubeşte cu 
pasiune, se iubeşte cu voluptate, se iubeşte cu dăruire. „Vrăj- 
masul de amorez“ devine duşmanul bărbaților însurati şi aman- 
tul fidel al femeilor din toate categoriile sociale. De altfel, 
femeia este de cele mai multe ori cea care nu se sfieste să-şi 
declame dragostea, s-o susțină, să se sacrifice pentru ea, să 
accepte bătaia, surghiunul, temnita, dar să nu renunţe la iubire. 
Bărbatul este încă prins în prejudecățile epocii, mult mai putin 

dispus să renunţe la sine pentru un ideal, o cauză, o pasiune. 
Unii o fac, dar îi vedem iubind si retractând, atunci când comu- 
nitatea îi arată cu degetul, cucerind, seducând, dar fără să 
se abandoneze cu totul, păstrând încă rațiunea momentului, 
străduindu-se să găsească elemente de legătură cu lumea reală. 
Si unde altundeva se putea naşte această iubire decât în afara 
cuplului, căci căsătoriile aparţin încă familiilor, ele sunt încă 
dominate de ideea economică, de necesitatea strategiilor poli- 
tice şi sociale. Temnite pentru unii, ele devin loc de emanci- 
pare pentru alții. 

Femei şi bărbaţi construiesc punți cât mai sus în dorința 
de a fugi de concretul menajului. Dragostea îi ţine împreună, 
iar cuplul ilegitim încearcă să reziste presiunilor celor din jur, 
se zbate cu disperare în oprobiul general. Ura familiilor se 
revarsă asupra amantelor bănuite că tes planuri diavolesti 
pentru a distruge „liniştea“ iluzorie a unui menaj, că vor să-şi 
însușească prosperitatea unei case, să ia pâinea de la gura 
copiilor şi soţiei legitime, să se îmbogăţească pe spinärile coco- 
şate ale celor ce muncesc. De altfel, întreaga familie se solidari- 
zează şi acționează într-un singur glas împotriva acelor şi 
acelora ce atentează la propria securitate. Copiii denunță aman- 
tele tatilor, după ce au încercat singuri să-şi facă dreptate”!8, 
soțiile strigă şi reclamă pierderea suportului material al băr- 
batului, soții acuză dezonoarea şi ruina morală a propriei 
familii3!?. 


Disperarea de a fi împreună îi împinge la orice sacrificiu, 
îi face să uite convenientele sociale, să treacă peste orice 


318 Dumitrache postelnic se plânge lui Vodă de tatăl său, Mihalache 
vătaf, că s-a lăsat robit de dragostea pentru slu jnica, devenită în scurt timp 
adevărata stăpână a casei. V.A. URECHIA, op. cit., vol. VIII, pp. 55-56. 

319 Vezi C. GHITULESCU, În salvari si cu islic, pp. 298-302. 

obstacol. Despärtit de iubita lui, trimis căpitan la Mărgineni, 
tocmai în județul Prahova, Ioniță Roată caută orice pretext 
pentru a se apropia de Bucureşti si a se întâlni cu Marica Gre- 
ceanu. Având interdicție de a nu părăsi căpitănia, ibovnicul 
inventează pretexte: ba că trebuie să-şi viziteze viile „la deal“, 
ba că trebuie să-și recupereze banii de pe la datornicii de la 
„podul Vălenilor“, iar apoi se îndreaptă spre București sub 
cuvânt „că are să ia bani de aici“. Călătoria în sine devine o 
adevărată aventură, căci căruţa „se frânge pe la Creaţa“, abia 
reparată, după o bucată de drum se rupe iar pe la Afumați. De 
data aceasta nu mai poate aştepta să treacă orele şi minutele 
fără să avanseze, si lăsând căruţa si pe slujbasul ce-l însoțea 
în mijlocul drumului „au încălecat pă o iapă fără şa şi au plecat 
înainte la București“. Dar ce bucurie când sâmbătă dimineața 
Marica îl aştepta la casa stiutä, si cât de bine au petrecut îm- 
preună până luni dimineață, departe de orice intenţie bună sau 
rea a unei lumi ancorate în respectarea convențiilor sociale?20, 

Deşi căsătorit cu Marica Perietenu, Matache Bărbătescu 
se îndrăgosteşte de sora acesteia, Lucsandra pităreasa. Legă- 
tura lor debutează încă din prima zi a nunţii, la început în 
secret, apoi din ce în ce mai vizibil şi mai public. Abando- 
nată şi rănită în propriul orgoliu, Marica se vaită şi se lamen- 
tează că „fără ruşine de oameni si frică de Dumnezeu“ Matache 
are „spurcată înclinare“ cu sora dumneaei, iar pe ea, soția 
lui legitimă, „ar fi catandisit-o ca o slujnică, bătută si ocărâtă“. 
Familia încearcă să le reamintească celor doi ce mare păcat 
comit, să-i culpabilizeze, să le impună nişte principii morale 
în care datoria este mai importantă decât dragostea. Dar toate 


320 BAR, mss. 638, ff. 115-116", 212—213”, 22 iunie 1783, 13 iu- 
lie 1783. Ioniță Greceanu şi Maria Greceanu l-au cununat si apoi au 
botezat toți copiii lui Ioniță Roată. Aşadar cei doi erau înrudiţi spiritual 
ca naşă şi fin. 

acestea nu cântăresc prea mult în fața amorului. Disperată, 
Marica părăseşte casa Lucsandrei si se refugiază la altă rudenie, 
de aici tocmai la Braşov, sperând că distanţa îi va potoli pe 
amantii îndrăgostiți, că timpul va atenua văpaia sentimentelor. 
Chiar dacă acceptă despărțirea cerută de familie si prescrisă 
de societate, amantii încearcă să se reîntâlnească, să se revadă 
şi să se caute fără încetare în tot si în toate. Matache își lasă 
soţia la Braşov şi revine în goana calului la iubita lui. Anun- 
tatä, Lucsandra nu mai are răbdarea asteptärii si pune caii la 
trăsură să-i iasă în întâmpinare cât mai repede posibil. Se 
întâlnesc pe la satul Tămădău în casa unuia, Ștefan vânătorul, 
şi „să sărută“, şi se iubesc, şi „să culcă într-o plapumă amân- 
doi“. Nimic surprinzător pentru gazde, nimic surprinzător 
pentru preotul satului, mai ales că boerii par a fi soț şi soție, 
din moment ce Lucsandra intră în pat alături de Matache ca 
şi cum „i-ar fi bărbat“. După care îşi promit să nu se mai des- 
partă în veci, să trăiască împreună până la adânci bätrâneti. 
Se mută împreună la Ploieşti si uită de soţie si soră și petrec 
„fără sfială“ în văzul tuturor. Până într-o zi când Marica cere 
ajutorul străjii pentru că preferă să-l știe la închisoarea spătă- 
riei, decât în pat cu soră-sa. Din nou despărțiți, din nou departe 
unul de altul, amantii încearcă toate mijloacele pentru a fi îm- 
preună, gratiile nu-i sperie, ci doar solitudinea. Îndrăgostit până 
peste cap, şi pentru că „nu l-au răbdat inima“, Matache „să 
corispondariseşte prin scrisori“ cu Lucsandra, cu complici- 
tatea spätärelului pus să-l păzească. Surprins de soţie, ajuns 
în fața judecății, soțul neagă la început orice legătură, apoi 
se justifică dând vina pe sărăcie, sfârşind prin a recunoaște 
că „pă jăluitoare (Marica) ar fi luat-o cu urât si silnic“, aşadar 
că nu are nici o tragere de inimă să meargă acasă. Ceea ce 
îi face pe clericii soborului să tragă concluzia „că el ar fi avut 
aceea înclinare cu ia (Lucsandra) mai denainte“, iar orice 

încercare de reconciliere, orice sfat duhovnicesc, orice ame- 
nintare nu-i pot schimba părerea??!. 


Inventarea şi găsirea de pretexte, cât mai plauzibile astfel 
încât să nu dea de bănuit nimănui, fac parte din această artă 
a iubirii ascunse: dumneaei se vaită că este bolnavă si nu poate 
să-l însoțească pe dumnealui la moşie; dumnealui spune că 
are de treabă la București, dumneaei că trebuie să ajungă în 
târg pentru cine ştie ce rochie. Amantii nu trebuie să creeze 
suspiciuni, trebuie să-și ascundă adevăratele sentimente, să 
inventeze la infinit noi locuri de întâlnire cât mai ferite de 
ochii şi mai ales de gurile celorlalți, să trăiască în tensiunea 
Şi în teama de a fi descoperiţi în orice clipă, să joace onesti- 
tatea pentru privirile celorlalți si să se arunce în vâltoarea 
iubirii în singurătatea ascunzătorii. lubirile secrete, iubirile 
discrete cer singurătatea nopţii, solitudinea casei, compli- 
citatea slugilor. Întâlnirile sunt aranjate cu mare grijă: când 
dumnealui este plecat să-şi culeagă viile la deal sau când 
dumneaei se află la biserică, când dumnealui este dus la târg 
sau când dumneaei a ieșit să-şi ridice o rochie de la prăvălia 
din mahala, când dumnealui sforăie fără griji pe divanul din 
„sofragerie“ sau când dumneaei se chinuie să potolească în 
miez de noapte plânsetele copiilor. Se preferă locurile neutre, 
îndepărtate de casă, de pericolul de a fi surprins: pivnițe, 
poduri, casele prietenilor, hanurile din afara oraşului, conacul 
de la vii, maidanele, colţurile ulitelor, cusetele trăsurilor. Întâl- 
nirile fugare, întâmplătoare sunt exploatate la maximum pentru 
a-şi arunca câteva priviri galeşe, pentru a se pune de acord, 
pentru a nu se uita, pentru a-şi reafirma iubirea. Când întâl- 
nirea a fost fixată, în ,,tigänia mahalalei Târgului de Afară, 
în casa unuia Marin ţigan ciocănesc“, de exemplu, ibovnicii 


321 BAR, mss. 4027, ff. 90-91”, 19 septembrie 1828. 

cumpără complicitatea gazdelor şi au grijă să nu vină şi să 
nu plece împreună. Fiecare îşi construiește pretextul său, dru- 
mul său prin mahala, amanta înfășurată în giubele si anterie, 
acoperită cu voalurile secretului pentru a nu fi recunoscută. 
Costache Creţulescu si Elena Bălăceanu îşi potolesc focul ini- 
milor cu scrisori incendiare de amor, cu întâlniri secrete în 
voluptatea misterioasă a nopții. Cei doi amanți se ascund de 
ochii gelosului soț, aga Matei Cantacuzino, în spaţiul incon- 
fortabil al trăsurii si în promiscuitatea mahalalelor unde rămân 
împreună „până la patru ceasuri din noapte“, şi chiar „până 
la cinci ceasuri din noapte“. Când frigul nu le-a mai îngăduit 
să-şi träiascä amorul sub dulcele cer al verii, cucoana se decide 
să ia casă cu chirie, şi necazurile încep. Cuibuşorul lor din 
mahalaua Târgului de Afară e abandonat după numai trei întâl- 
niri, „din pricina unui sant‘ pe care vizitiul nu-l putea trece, 
iar cucoana şi dumnealui, obligaţi să meargă pe jos, ajung 
în patul iubirii înnămoliți până în gât şi fără prea mare chef 
de poezie. De aici trec la dumneaei cucoana Duduca, dar ace- 
laşi noroi le vine de hac, după care primăvara îi regăseşte săru- 
tându-se când „pe maidan“, când „în dosul grădinii“, când 
„la deal““322. 

Oraşul cu mahalalele şi ulițele lui, cu bordelurile si cafe- 
nelele, cu cârciumile şi târgurile reprezintă o permanentă ten- 
tatie atât pentru bărbați, cât şi pentru femei. Amorul ilegitim 
este o afacere insidioasă, vizibilă şi invizibilă în același timp, 
în care plăcerea, dorinţa, curiozitatea, distracţia se amestecă. 
Legături pasagere, legături firave ce se înnoadă între vecini 
şi vecine, între calfe şi slujnice, între bărbaţi şi femei, dar şi 
legături durabile ce rezistă timpului, căsătoriilor, bârfelor, 
presiunilor sociale. 


322 Şt. GRECEANU, Genealogiile documentate ale familiilor boie- 
resti, Bucureşti, 1911, 12 februarie 1828, vol. I, pp. 220-221. 

Şi apoi urmează nebunia geloziei şi scenele hilare, cara- 
ghioase, ruşinoase, ridicole ale trupurilor goale abandonate 
în fierbinteala gesturilor fără ca îndrăgostiţii să gândească 
un minut la pericolul ce-i pândeşte şi ce-i surprinde până la 
urmă în intimitatea animalică a plăcerii trupesti. Priviri ce 
se revarsă din spatele ferestrelor, pe gaura cheii, prin gura po- 
dului. Urechi ce ascultă cu atenţie gemete, icnete, foieli şi 
scârțâituri de paturi si lavite. Trupuri goale alergând la lumina 
lunii sau în negura nopții pe ulițele mahalalelor pentru a scăpa 
de urmăririle soților înselati, trupuri goale expuse în plină 
zi pe ulițele parohiilor pentru a fi stigmatizate astfel pentru 
greşeala de a fi iubit nevasta altuia. Pânde şi urmăriri nebu- 
neșşti în haosul nopții, câinii sărind pe la garduri si peste garduri, 
noroaie şi șanțuri de netrecut, poduri fără scări si scări fără 
poduri, pivnițe încuiate şi häitasi furioși, toate acestea se regă- 
sesc în povestirile tuturor. 

Ştie de vreo cinci ani că soția dumnealui, Ruxandra, are 
un amant, dar n-a îndrăznit nici măcar să creadă până într-o 
noapte când Niţă Calinic se pune la pândă şi: „în cele după 
urmă la trei ceasuri din noapte vrând Dumnezeu a arăta drep- 
tätile ar fi prins-o pă dânsa cu vrajmasul de amorez, cu Cos- 
tache Bucşan, fiind culcati si dăzbrăcați.““ Urmează spectacolul: 
tipete, câini furioși ce trezesc mahalaua, lumânările se aprind, 
vecinii ies speriați afară şi sar în ajutorul soțului încornorat. 
Niţu se repede la Ruxandra şi-i cârpeste două palme, Ruxan- 
dra ţipă si se väicäreste, soacra ţipă „prinde hoțul“, Costache 
îşi ascunde goliciunea în spatele mormanului de haine pe care 
nu mai are timp să le pună pe el, căci acum un singur gând 
îi vine în minte, să scape. Şi fuge cu disperare, abandonând 
haine, bani, totul. Sare cu iutime peste garduri, dar în grădina 
uneia Maria văduva este asediat de vecini furioși. Se luptă 
să scape, imploră, nimeni nu vrea să mai asculte. Si-apoi rusi- 
nea supremă: trupuri goale lucind incandescent în luminile 

lumânărilor şi în privirile curioase, ironice, batjocoritoare 
ale mahalalei*5. 

Suspiciuni şi bănuieli macină sufletul bietului individ ce 
se fereşte să nu creadă ce vede cu ochii, ce se străduieşte să 
nu ia în seamă ce aude cu urechile. Clipele trec însă greu şi 
gelozia se întinde ca o molimă doborând bietul suflet. Nu-i 
nevoie de prea mult pentru a construi o lume a nălucilor, pen- 
tru a imagina scenarii şi a privi cu teamă sub plapumă si sub 
pat, în grădini şi cămări, în umblătoare (toaletă) şi pivnițe, în 
ochii plecați sau pe buzele viclene. Miez de noapte, stolnicul 
Grigore Grădişteanu se trezeşte speriat poate de o adiere de 
vânt. Dumneaei cucoana Catinca Cretescu nu se află în pat 
şi imediat intră la bănuieli, cunoscându-i umbletele şi mai 
ales rävasele. „Lipsind dă lângă dumnealui si eşind să o caute 
pre sală, ar fi văzut uşa sălii deschisă si pă unul îmbrăcat nem- 
teste sărind ulucile şi întrebând-o unde au fost, i-ar fi răs- 
punsu că ar fi fost să-şi facă trebuinta firii.“ Explicatiile nu-l 
mulțumesc si cu disperare, în miez de noapte, pune casa cu 
fundu-n sus, totul este răsturnat, scuturat, cercetat şi, victorie: 
două chei ascunse pe fundul unei lăzi sunt scoase la lumină. 
El o acuză că înlesneşte intrarea amorezului pregătindu-i cheile 
casei, ea se apără că nu ştie cui aparțin, el se jură că nu sunt ale 
lui şi că-i pentru prima dată când le vede în fața ochilor, ea, 
sătulă de bănuielile lui, abandonează lupta şi cere separarea*?{. 


Mărioara si Panteleon Zalichis 


Dacă până acum am vorbit despre el şi ea prinşi în iubirea 
pätimasä, iraţională, egoistă, vă propun să ne oprim şi asupra 
celorlalți, personaje secundare care fără să vrea se trezesc 


323 BAR, mss. 4027, ff. 2431", 4 august 1830. 
324 BAR, mss. 648, ff. 139—140”, ianuarie 1818. 

amestecați într-o poveste complicată. Soții şi soţi înselati se 
revoltă fără să încerce să înțeleagă, strigă, cerând respect pen- 
tru sfânta instituție a căsătoriei, îşi adjudecă proprietatea asupra 
persoanei si a actelor sale, etalează onoarea si cinstea terfelite, 
evocă atribuţiile si îndatoririle conjugale, şantajează făcând 
apel la mila pentru copii. Am văzut revolta Maricäi Perieteanu, 
neputinta lui Ioniță Greceanu, furia lui Matei Cantacuzino. 
Ei reprezintă atitudinea societăţii care promovează cu frenezie 
iubirea, o cântă în versuri, o fredonează sub balcoane, o prea- 
măresc, dar în acelaşi timp o blamează, o sugrumă impunân- 
du-i interdicții de tot felul de parcă ar spune: „iubire să fie, 
dar nu la casa mea“. Timid se întrevăd şi primele mărturii 
despre frământările interioare ale soțului înșelat, frământări 
care evidenţiază propriile lui trăiri, disperările şi explicațiile 
căutate cu tenacitate în comportamentul celuilalt. 

Dragostea zäpäceste, dragostea scoate din minţi, dragos- 
tea schimbă caracterele. O recunosc cei îndrăgostiţi, o afirmă 
anturajul, o susțin faptele, gesturile, atitudinile convertite şi 
pervertite odată ce inima s-a grăbit să declare iubire cuiva. 
Pasiunea ce cuprinde trupurile, focul ce chinuieşte sufletele 
sunt mai presus de rațiune sau de dorinţele celor din jur, de 
cerințele decentei, de respectul atribuţiilor conjugale. Confe- 
siunile lui Panteleon Zalichis, negustor în Bucureşti la începu- 
tul secolul al XIX-lea, desenează stările si suferinţele celui 
înşelat, celui ce iubeşte şi rabdă, soțului ce speră că răul nu 
este atât de rău, că iubirea nu poate fi meschină, că iubirea 
nu poate si nu trebuie să urâteascä. Martor si actor în propria 
dramă, Panteleon surprinde trăirile soției infidele si încearcă 
să le înțeleagă, evocă propria durere, marchează schimbările 
de atitudine atunci când inima ei nu i-a mai aparținut, se re- 
voltă atunci când este înlăturat. 

Căsătorit la leat 1815 cu Mărioara, fata lui Alexandru 
Costandin şi a Sofiei, Panteleon o acceptă că-i este plăcută, 

deşi se află „sărmană de părinte şi întru desăvârşita sărăcie“. 
Timp de cinci ani nu are de ce se plânge, căci fiecare îşi vede 
de propriile atribuţii şi viaţa curge cu cinste şi cu pace, ea cu 
ale ei, el silindu-se cu „trebile şi enteresele casii si la creşterea 
a trei vârstnici copii“. Dar încă de atunci simte viermele necre- 
dintei, vede în caracterul ei infidelitatea ce-i luceşte în ochi, 
pasiunea ce i se citeşte pe buze, dorinţa ce-i freamătă în trup. 
Încearcă să-i găsească scuze, pretexte, argumente. Nu-i ea 
devină, ci exemplul văzut acasă, „necinstitele urmări si pildele 
mume-sii“ s-au transmis parcă prin sânge, iar Mărioara lui 
s-a trezit cu „moștenitoarea voință către nesätioasele pohte 
trupesti‘ care au făcut-o să nu-i mai placă „nevinovata şi cin- 
stita viață“, împingând-o să-şi „calce sfânta datorie a cäsni- 
ciei“. Aşa că, urmând „pilda părintească“, Mărioara s-a aruncat 
în iubire „spre multämirea fericitei vointi a nesätioasele päti- 
mitoare pohte si a relelor urmări“. 

Deşi îşi urăște soacra şi cumnatul, Panteleon nu are timp 
de ei, nu-i cosmetizează decât trecător, ici colo o tuşă de negru, 
un adjectiv sau o insultă; confesiunea se concentrează în jurul 
chinurilor sufletului său, în jurul nedreptätii acestei lumi ce-i 
răpea dintr-un foc două fiinţe ce-i fuseseră, ce-i mai sunt încă, 
cu toate că nu vrea să recunoască, dragi: soția si fratele. Gri- 
gorie Zalichis’?, „fratele mieu cel bun“, soseşte de la Paris 


325 Andrei Pippidi sugerează că acest Grigorie Zalichis ar fi acel Grigore 
Zalic (Zalikis, Zalikoglu) care îl traduce pe Rousseau din franceză în greacă 
şi pomenit atât de Dumitru POPOVICI, La littérature roumaine à l’époque 
des lumières, Sibiu, 1945, p. 80, cât si de C. PAPACOSTEA-DANIE- 
LOPOLU, Literatura în limba greacă din Principatele Române, pp. 51 
şi 81. Se pare că nici el nu a sfârşit prea bine: la 1826 se afla într-un sanatoriu 
din Viena, bolnav de nervi (l-o fi smintit Mărioara sau poate remuscärile!), 
iar soţia sa, aflată la Paris, primea înştiinţare pentru a-l aduce în capitala 
Franţei. Documentele din 19 august 1826, 12 decembrie 1826 şi 16 decem- 
brie 1827 în Arhivele Naţionale Franceze, C724/41, 44. Informaţii oferite 
de Andrei Pippidi căruia îi mulțumesc. 

la leat 1820, iar Panteleon îl primeşte cu braţele deschise „ca 
un frate mai mare, ca pre un părinte, ca pre un desăvârşit prie- 
ten, ca pre un om însurat cu muiere şi copii“, fără să gândească 
măcar o clipă că el ar putea fi sursa întregii sale nefericiri, o 
recunoaște cu naivitate, cu patos, afirmând că: „fară de să aibă 
bănuială de cea mai mică nedreptate şi dărăpănare despre 
partea lui. Vai de mine ce am făcut, nu am ştiut nici vreodată 
nu as fi socotit cum că el va să fie pricina spargerii casii mele, 
nu am ştiut cum că el va să răvnească la Mărioara, muierea 
frätinä-säu şi cum că Mărioara va să râvnească la acesta fratele 
cel bun al bărbată-său şi că o să catandisească în scurtă vreme 
la însälätorul erote sau mai vârtos a zice la preacurvie şi să 
să facă de râsul lumii, omenirii osândă şi pravoslavii ruşi- 
nare.“ Instalarea iubitului frate mai mare în casa lor declan- 
şează drama ce-i va pierde până la urmă pe toți. 

Nici nu trec trei luni la mijloc şi Panteleon începe să re- 
marce o serie de schimbări în comportamentul Mărioarei care 
din „duioasă mumă şi supusă copilă şi nemărginită prietenă 
şi evlavistă creştină“ a devenit „crudă soţie“, ba mai mult „dra- 
gostea ei s-au schimbat în dușmănie, blândetea inimii [şi] 
cuvintele cele dulci şi mângâioase în ocări nesuferite şi cum 
Că viața noastră cea bună în cea mai înfricoşată rea vietuire“. 
Pasiunea Märioarei pentru Grigorie îi ia cu totul simțul rati- 
unii, o transformă, o chinuie, ajungând să renunţe la tot ce o 
defineşte pentru el, ajungând să renunţe la sine pentru el, ajun- 
gând să-i renege pe toți numai pentru a fi cu el si astfel se lea- 
pădă „de soţie, de copii, de mumă, de prieteni si rude, de toate 
aceste sfinte“ pentru a asculta numai şi numai de „învățătu- 
rile [şi] vointele fratelui bărbată-său“. Nu mai vrea să ştie 
de nimeni şi de nimic, iar oftaturile şi dojenirile sărmanului 
Panteleon o scot mai rău din minți, o întărâtă împotriva lui. 
Se ceartă cu mama, cu fratele, iar de soț fuge cum poate, singura 
„mulțămire era ca să fie cu dânsul si să şază pre genunchile 

lui“. Panteleon priveşte cum fața i se înseninează când îl ştie 
în preajmă pe Grigorie, îi vede ochii ce se aprind când se întâl- 
nesc, îi simte emoțiile atunci când se privesc, remarcă bună- 
tatea si plăcerea ce o arată față de iubitul lui frate. Înşelat, 
abandonat, uitat, Panteleon se plânge şi se văită de aşa „viiață 
rea şi vrednică de jale“, mirându-se cum de mai poate răbda 
o aşa „viaţă tiranicită“, cum de Mărioara poate avea o inimă 
atât de crudă. Si răbdă, şi înghiţi, si tăcu până la 13 august, 
leat 1820, când „nu am vrut să trec cu vederea ca să doarmă 
amândoi singuri într-o odaie“, şi scandalul izbucnește şi gâl- 
ceava explodează. Deşi certată cu ai ei, Mărioara își părăseşte 
soțul şi copiii şi găseşte refugiu la mamă-sa, îmbunată se 
pare de ibovnicul Grigorie în speranţa că acolo se pot vedea 
nemijlocit „pentru scoposul lor cel rău“. Sărmanul Panteleon, 
rămas în casa goală, cu trei copii märisori în jur, fără nevastă 
şi fără frate, s-a simțit vinovat, a crezut că poate n-a văzut 
bine, că poate dracu” i-a întunecat minţile, că poate toate cele 
auzite nu erau decât aiureli şi i s-a muiat firea şi i s-a făcut 
milă de ea, de copii, de el, de toți. Aşa că se hotărî să uite „uni- 
rea cea eglimaticească“ dintre Mărioara şi Grigorie şi „pohtea 
sufletul mieu să nu crez cât cu ochii vedeam si cum auzeam“. 
Hotărât să uite, hotărât să ierte, Panteleon ceru totuşi jurăminte 
de îndreptare, făgăduieli, promisiuni. Le primi cu larghete, 
iar Grigorie chiar se căi că provocase fratelui cel mic aşa netrai 
şi aşa supărare. „Un sfert de ceas“ atâta au durat toate, cât să 
alerge în braţele ibovnicului si cosmarul a reînceput: blâändete 
si îndulcire pentru Grigorie, înfricoşări şi dușmănie pentru 
bietul Panteleon. Când, la începutul lui decembrie, prinde curaj 
şi îndrăzneşte să-l dea afară pe Grigorie, „nemaiputându să-l 
sufer“, eforturile sale sunt zadarnice, întrucât acesta tot vine 
„în silnicie“ şi în plus îşi atrage şi mai rău ura Mărioarei, care 
„atâta s-au mâniat, atâta s-au sălbăticit încât cal turbat şi cu 
spume la gură, au aruncat cu sfesnicul să mă lovească si ne 

nemerindu-mă îndată s-au înnăpustit ca o fiară flămândă şi apu- 
cându-mi mâna m-au muşcat înfricosat“. Reacţia sa, „m-am 
arătat către soția mea ca un bărbat şi cu dooë palme bune 
am vrut ca să o înfrânez“, o determină pe Mărioara să alerge 
plângând pentru a găsi refugiu în braţele iubitului. Nu ţine 
cont de vreme, nu se gândeşte la copii, nu se gândește decât 
la el. Doar sărmanul Panteleon o căinează, încercând parcă 
să se scuze pentru cele două palme, încercând să se convingă 
de forţa trăirilor pasionale ale soţiei: „dintr-aceia au găsit pri- 
cină să fugă la ibovnicul său; înfricoşata şi urâta vreme a 
iernii, zăpada şi noro[alile, vântul şi frigul n-au putut să o 
embondisească si singură la dooă ceasuri din noapte alerga 
pă drumuri ca să ajungă la conacul doritului său cumnat“. 
O aşteaptă să revină, numără minutele, ceasurile, zilele, nop- 
tile, se interesează unde se află, nu are însă curajul să o caute, 
nu vrea să dea ochii cu ea. Prietenii, rudele, slugile îl infor- 
mează că „cinci zile şi cinci nopți au petrecut cu dânsul... 
fără de nici o sfiială, dormea cu dânsul într-un asternut care 
o şi crez pentru că în odaia lui era numai un patu“. 

Iar naivul Panteleon continuă să spere, să se amăgească 
că nimic nu s-a întâmplat, chiar dacă în odaie nu era decât 
un singur pat, poate nu s-au iubit, poate mai aveau o fărâmă 
de ruşine, poate... Cere ajutor părintelui mitropolit, o separă 
de el, dar n-o mai poate avea pentru sine, hotărându-se să ră- 
mână în casa mame-sii. Dragostea nu cunoaşte totuşi opre- 
lişti, piedici, obstacole; fără să asculte cuvântul prea sfântului 
părinte, amantii au continuat „să se desfete“ împreună, să se 
iubească „fără sfială“, să se afişeze „cu ştirea şi voia înrăută- 
titei Sofii“. Turbat, măcinat de chinuri si bănuieli, însoțit de 
patru negustori, tovarăşi şi prieteni, Panteleon pleacă să se 
convingă cu proprii ochi de este adevărat sau nu, de mai 
poate spera ceva sau totul este pierdut pe vecie. Pe 13 martie 
1821, „la şase ceasuri din noapte“, face o descindere ad-hoc 

la „conacul“ fratelui şi: „am găsit pă Mărioara gata să se culce 
cu ibovnicul său, cumnat, cu fratele bărbatului său, cu unchiul 
a trei copii ai săi“. Dezamăgirea este cruntă, nu are timp însă 
să se dezmeticească că Mărioara şi Grigorie fug la Braşov. 
A aşteptat 14 luni, a aflat că ar fi făcut şi un copil, după cum 
„mergea vorba“, s-a convins că nu se ţineau numai de mână, 
ci că l-au înșelat, făcând „amestecare de sânge“, „desfătân- 
du-se ca nişte cununati fără de sfiială“, s-a indignat si s-a revol- 
tat în singurătatea sa, gândindu-se că n-o mai poate primi. 
Ura a crescut cu fiecare zi de aşteptare, şi-a revăzut de zeci 
de ori nefericirea, a blestemat-o cu fiecare minut şi a reme- 
morat toate relele pätimite de la „muerea care au ajunsu la 
starea cea mai înaltă a nerusinärii, care s-au necinstitu, s-au 
lepădat de soţie şi de nevârsnicii copii, care nu are frica lui 
Dumnezeu, precum urmările ei o arată, care au despărțit îndată 
viața a doi iubiți frați, carea au catat rele sile pre bărbatul său 
la însuşi ale lui trebuincioase enteresuri şi cinstea ipochime- 
nului său, avându-și acest fel de mumă pre spuma firii şi duş- 
manul omenirii“. A poi ura s-a îndreptat si asupra fratelui, acest 
„amisticător de sânge“, hotărând să nu-l mai vadă. 

Jalba sa este incoerentă şi pätimasä, plină de suisuri şi cobo- 
râşuri în propria istorie, fără scop precis, fără vehementa nece- 
sară unei acuzaţii, fără ritmul alert al urii şi pizmei soțului 
încornorat. Este mai degrabă o confesiune în fața unui duhov- 
nic, o justificare a nefericitei sale stări, o fugă disperată după 
amintirea unei vieţi tihnite care nu-i mai aparține. Ajunsă pe 
masa duhovnicescului departament, jalba stârneşte mirare, 
confuzie, retorica se construieşte cu totul diferit de ce se auzise 
până atunci, frazele sunt încâlcite, mărturisirile tânguitoare, 
iar grefierul trage concluzia sec: „nu am putut a luoa nici o 
înţelegere din coprinderea ei fiind alcătuită cu ifos şi chib- 
zuiri rătunde la care nici putându pune noi vreun temeiu“. 

La 3 iulie 1822, Mărioara şi Panteleon se regăsesc, după 
mult timp, în fața instanței, el acelaşi iremediabil sentimental, 

ea gata să se bată, să se apere, să se justifice, totuşi cu mustrări 
de conștiință, fără aceeaşi convingere că nu făcuse rău cu 
nebunia iubirii ei. „Cu îndestulată iscusintä de voroavă“, 
Mărioara reuşeşte să răspundă la întrebări, să explice stări 
şi sentimente, să se justifice, să arunce vina asupra „tirani- 
citei“ vieţi ce ducea cu pârâtul. Judecătorii poartă însă o luptă 
la fel de acerbă, dorind s-o înfunde, s-o prindă cu minciuni, 
s-o arate de vinovată şi când ajunseră la episodul Braşov trium- 
fară gândind că „cu toate acestea, povestirea şi îndreptările 
sale au mers până s-au înfundat în Braşov“. Mărioara se do- 
vedeste totuși o femeie de-a dreptul inteligentă şi abilă şi cu 
„un ticluit siloghismu s-au îndreptat şi la aceasta“. Episodul 
este destul de grav, o recunosc judecătorii, acceptă pârâta care 
îşi dă seama că nu are cum scăpa de bănuiala ce o va urmări 
oriunde. 

Complicat caz, complicată iubire, complicate personaje 
îşi spun părinții clerici, ce nu reușesc să-și dea seama cu exac- 
titate unde se află realitatea, dacă ar mai avea vreo importanță 
acum când obraze de cinste, negustori, prieteni, rude au parti- 
cipat la amplificarea dramei, au narat bănuieli, zvonuri, bârfe. 
La capătul a doi ani de dispute, soţii sunt secätuiti de puteri, 
neputincioşi în fața unui timp ce i-a luat cu el. Panteleon vrea 
să pună capăt chinului fără ură, fără scandal, sau cel putin 
aşa apare el în fața instanţei: „cererile jäluitorului Pandolion 
nu să cunosc a fi născocite din vreo vrăjmăşie asupra soției 
sale după cum să întâmplă la alții ce numai şi numai ca să scape 
de prihănirea amestecării de sânge“. Mărioara, „măcar că deşi 
să vede îmbrobodită cu pricina răutăţii lui“, se înduplecă la 
cererile bărbatului „mustrată fiind de vreo ştiinţă de sinesi“?26, 

Târâti de valul smintelii amoroase ce s-a infiltrat în ini- 
mile bietilor creştini, amanți şi amante se provoacă reciproc 

în inventarea unei iuti pasionale ce suspină prin bältoacele 
şi noroaiele Bucureştiului, ce răsună sub balcoanele conacelor 
sau ferestruicile prăvăliilor, hăituită de câinii dimineţii prin 
mahalale fără garduri, vânată de soţi obezi şi obtuzi, bleste- 
mată de bătrâni ancorati în tradiţii şi prejudecăţi, adorată de 
tineri şi femei dornice să respire aerul libertăţii ideatice. 


Preotul — ibovnicul satelor 


Preotul, stăpânul satelor şi mahalalelor, puternicul comuni- 
tätilor se bucură de influență, prestigiu, putere. La biserică, 
în mijlocul mahalalei, pe câmp sau la cârciumă, el este o pre- 
zentä vie. Sutana sa este vizibilă de departe, iar apariţiile sunt 
la fel de evidente, căci de multe ori el este sufletul comunității. 
Prezenţa sa este cerută cu insistență în multe din momentele 
cruciale ale vieții unei persoane: naştere, botez, nuntă, moarte, 
conflict, boală. În lumea rurală, mai ales, reunește totul sub 
aceeaşi sutană: preot, duhovnic, sfătuitor, scrib, medic, învă- 
tätor, arbitru, nas, chezas. La toate aceste atribute se adaugă 
încă unul la fel de frecvent întâlnit: ibovnic nevestelor fru- 
moase şi văduvelor tinere. 

Un preot trebuie să se căsătorească înainte de a fi hiroto- 
nisit, dar numai o singură dată în viață şi numai cu o fecioară. 
Aşadar, dacă rămâne văduv la o vârstă destul de tânără, ceea ce 
se întâmplă destul de des, el nu se poate recăsători, fiind obligat 
să păstreze abstinența; lucru destul de dificil, de altfel. Profitând 
de prestigiul şi puterea pe care i le dau slujba, popa face curte 
tuturor femeilor din sat sau mahala; bineînţeles celor pe care 
el le preferă. Pătrunde în gânduri, pătrunde în suflete, pătrunde 
în case, are dreptul să ceară, să impună, să pretindă. Raportul 
ce se ţese între el şi umila femeie păcătoasă este inegal. 

La biserică: aruncă ocheade enoriaselor venite să asculte 
slujba, dar propunerea se concretizează în momentul spoveda- 
niei, când singurătatea îi dă posibilitatea să facă pașii decisivi 

si să-şi atingă scopul. Popa Radu din satul Fundulea, județul 
Ilfov, îi propune scurt Voicăi, soţia unui sătean, „când o ispo- 
videa“ „să să aibă în liubovul dragostei amândoi“327. De alt- 
minteri, chiar vodă Mavrocordat în a sa domnie din Moldova 
a remarcat privirile insistente ale preoților asupra enoriaselor, 
dar cronicarul ce relatează evenimentul le pune numai pe 
seama călugărilor greci: „lar Costandin-vodă, în Moldova, 
domne cu pace, apucându-să de capul preutilor să-i învet[e] 
carte, frământându-i în tot chipul. Întâiaş dat[ă] au poruncit 
de au scos pe er[o]monasi, călugări greci, di pin mănăstirile 
cele mari, orânduind preuti de mir, zicând că grecii când 
tămâiază în bisäricä, pe mueri, stau câte un minut înainte 
fiestecäruie mueri de o tämâiazi si o priveşte din talpe pân-în 
cap, puind gând rău în capul lor asupra acelor mueri.“?28 

În parohie: aleargă zi si noapte, încrucişându-se cu eno- 
riaşii, şi mai ales cu enoriasele, şi pentru că este bărbatul ce 
nu părăseşte comunitatea devine de multe ori gardian al onoarei 
soților călători în căutarea chiverniselii, ajutor, sfătuitor, duhov- 
nic al soțiilor singure, sprijin al femeilor maltratate. Stabilitatea 
slujbei îl leagă de ceilalți, în special de femeile comunității. 
Situaţia îi dă o mai mare flexibilitate în înnodarea unei relații, 
semetie în gesturi, dar şi vizibilitate în manifestare. Popa Radu 
din satul Frăsinet, judeţul Ilfov, rămas văduv, se încurcă cu 
o săteancă. Pârât de săteni Prea Sfinţiei Sale, este avertizat 
şi iertat, dar odată ieşit pe poarta Mitropoliei, uită angajamen- 
tul si se reîntoarce în patul amantei???. Nu acelaşi noroc are 


327 BAR, mss. 764, f. 79'—79, 14 august 1806. 

328 Pseudo-Enache KOGĂLNICEANU, Letopiseţul Țării Moldovei 
de la domnia întâi şi până la a patra domnie a lui Constandin Mavrocordat 
voievod (1733-1774), ed. Aurora ILIES şi loana ZMEU, Minerva, Bucu- 
reşti, 1987, p. 15. 

popa Dumitrasco din satul Bärcänesti, județul Ialomiţa, care 
prins în meandrele unei văduve din sat îşi pierde slujba, avutul 
şi libertatea. Luat pe sus de zapciu, tuns, ras şi călugărit cu 
forța la mănăstirea Căldărușani, Dumitrașco este sfătuit „să-şi 
plângă păcatele şi să-şi spăsească sufletul“3%0. 

Ibovnic pasional si înflăcărat: iubeşte si se aruncă cu fre- 
nezie în lumea bizară şi fluidă a sentimentelor. Popa Zamfir 
de la Biserica cea Nouă se îndrăgosteşte de soția lui Constanda 
gelepu”; urmează vizite, curte, promisiuni şi vorbe, sărutări 
şi pupäturi cu „semne şi vânătări în obraz“#!. Un alt popă 
Zamfir, o altă mahala, Precupeti, o altă amantă, dar şi o soție 
geloasă şi hotărâtă să-şi păstreze bărbatul. Aşa că trece la atac: 
dragostea preotului Zamfir pentru văduva Merica, din ulița 
Herăstrăului, este explicată de Maria preoteasa prin puterea 
farmecelor diavolesti. „Cursele“ si „drăciile“ acestei vrăjitoare 
i-au „izmenit““ bărbatul, l-au scos „din ființa mintilor sale cele 
întregi“, „l-au băgat în iad, pierzindu-si sufletul său“. O „ne- 
fericită victimă“ a amorului, preotul Zamfir trece în planul 
doi al conflictului pentru că actorii principali sunt cele două 
femei ce se urmăresc şi se amenință reciproc, se ceartă, se ocă- 
răsc şi se păruiesc pe ulițele mahalalelor şi-n auzul vecinilor. 
Si iată că, „marţi la 27 ale aceştii [luni] (martie 1815) zioa“, 
după „spionlâc““, Maria află că popa se găseşte iarăşi în patul 
amantei. Lasă totul „jos“, îşi pune basmaua pe cap şi pleacă 
spre ulița Herăstrăului. Pe măsură ce se apropie, revolta 
interioară creşte şi explodează în momentul în care găseşte 
„poarta curții încuiată“. Strigă în gura mare: „ca să nu poată 
intra nimeni la dânşii“. Urletele ei adună mahalaua care o 
urmăreşte cum sare peste gard, se apropie odată cu ea de uşa 
casei, „năvăleşte“ în cămară unde bietii amanți îşi ascund 

goliciunea trupurilor în spatele unui fes prea mic pentru o 
ruşine atât de mare???. 

La cârciumă: băutor de vin şi de rachiu, preotul este un 
client obişnuit al tavernelor, cafenelelor, bordelurilor. Cos- 
tumul şi înfăţişarea, barbă şi/sau pletele, îl propulsează în 
prim-planul scenei cotidiene, individualizându-l în marea 
masă a petrecäretilor. Amestecul său printre enoriaşi şi cu 
enoriașii la masa de băut, la jocul de cărţi, la bătăi şi scanda- 
luri, la curve şi desfrâu atrage oprobiul general, revolta mem- 
brilor comunității, sancţiunea instituţiei ecleziastice. Deseori 
faptele sale ajung să fie cunoscute tocmai datorită acestei 
implicaţii publice a comunităţii care îşi exprimă indignarea 
prin denunt, bârfă şi zvon. Biserica intervine pentru fiecare 
caz în parte, dar şi prin pitace atunci când fenomenul se umflă 
şi explodează. Circulara mitropolitului Ignatie din iulie 1810: 
„unii din preoţii politii Bucureştilor rău näräviti fiind s-ar fi 
plimbând prin cârciumi şi rachierii dându-să spre băutură 
de vin şi de rachiu fără dă nici o ruşine sau sfială că să află 
parte bisericească.“ Fiecare preot al politiei urma a fi instruit, 
sfătuit, amenințat"%. Când în decembrie 1815, diaconul Nico- 
lae este ridicat de doi arnäuti dintr-un bordel din mahalaua 
Gorganului, mitropolitul se grăbeşte să-l condamne răspo- 
pindu-l şi trimițându-l la mănăstirea Snagov „ca să nu se mai 
preumble prin oraş, pricinuind poate şi spargeri de case şi 
mai vârtos spre pilda altora“355; tot cu celetnice, jocuri de cărți 
si cu „adunări cu oameni netrebnici pre la locuri necuvioase“ 


32 BAR, mss. 648, ff. 103—104", 20 aprilie 1815. 

33 Asupra acestei probleme vezi Constanţa GHITULESCU, „Preoți 
si enoriaşi în Valahia secolului al XVIII-lea“, RZ, nr. 1-2, 2002, pp. 121-136; 

tatea românească...“, art. cit. 

îşi petrece timpul si popa Radu din mahalaua Lucaci, dar care 
este osândit doar la canon, iertat de răspopire graţie copiilor'36. 

Cum locul ocupat în parohie se bazează în mare parte 
pe reputaţie şi mai puţin pe autoritate, cum deosebirile dintre 
el şi restul membrilor comunităţii se structurează tocmai în 
jurul cinstei, cum trăieşte în mijlocul turmei sale, preotul (şi 
preoteasa) devine ținta predilectă a bârfelor, zvonurilor, denun- 
turilor puse în circulaţie de rivali, săteni, mahalagii şi destul 
de frecvent de soțiile geloase. Această alunecare printre băr- 
baţi şi femei, acest amestec permanent între interior şi exterior, 
această ubicuitate perpetuă naşte suspiciuni şi rumoare, ţine 
treze vigilentele soților, stâmeşte pasiuni în rândul nevestelor, 
generează disensiuni chiar în sânul familiei preotului. În vir- 
tutea slujbei circulă cu usurätate prin spaţiu şi timp, în miez 
de noapte sau în zori de zi, în intimitatea odăilor sau în solitu- 
dinea văduvelor, schimbă vorbe cu oricine la colț de uliţă, în 
curtea bisericii sau la fântână; familiaritatea raporturilor îi 
sporeşte prestigiul, dar îi induce o mare doză de instabilitate. 
Un cuvânt, un gest, o privire, o intenţie exprimate în public pot 
primi interpretări diferite din partea celor ce privesc şi atunci 
totul se risipește grăbindu-se să se coaguleze la extrema cea- 
laltă, iar preotul devine victima propriului statut. Prins în 
această capcană îi este foarte greu să se apere, întrucât bârfa 
atinge sfere dificil de demonstrat şi are în centru tocmai ima- 
ginea deja înscrisă în memoria colectivă: cea a preotului ca 
amant, iubitor de plăceri trupeşti şi mare chefliu. Când suspi- 
ciunea unei preotese se infiltrează în mijlocul comunității, 
nu-i trebuie prea mult pentru a deveni bârfă pe buzele tuturor. 
Trei comunități, mahalaua Popa Soare, mahalaua Sârbilor, 
satul Mitreni, trei preoți, Pashalie, Iordache, Florea, trei preo- 
tese (numele lor n-au fost consemnate), acelaşi zvon, umbletele 

preoților cu femeile din comunitate. Autorii zvonurilor: preo- 
tesele în primele două cazuri, un alt preot, tovarăș de parohie 
si rival în cel de-al treilea caz (aici bârfa atinge atât reputaţia 
preotului, cât si a soţiei sale). Zvonul devine repede bârfă, se 
propagă cu repeziciune şi inundă urechile tuturor. În nici unul 
din cele trei cazuri nu există ochi şi urechi care au văzut, auzit, 
controlat veridicitatea acuzațiilor si cu toate acestea preoţii 
sunt repede depusi de îndată ce zvonul ajunge la cunoştinţa 
instituției ecleziastice. Toţi trei au sutinerea comunităţii care, 
după ce a propagat, rumegat și digerat bârfa, se grăbeşte să 
afle prin explicaţii oferite anchetatorilor mecanismele declan- 
şării, supraviețuirii şi mai ales aura de credibilitate ce a reuşit 
să-i țină prizonieri în cercul efemeritätii şi incontrolabilitätii 
vorbelor. „Dihonia“, „zavistia“, „răutatea firii fămeieşti“ sunt 
cauzele declanşării, credulitatea şi mai ales probabilitatea 
producerii unor astfel de fapte sunt la originea menţinerii şi 
forței cu care domină minţile tuturor*”. 

Înşiruire de cazuri în care preotul este personajul principal. 
Este legitim să ne punem întrebări asupra extinderii fenome- 
nului, frecvenţei unor astfel de cazuri, importanţei lor în viața 
unei comunități. Reamintesc că pentru sursa principală, arhi- 
vele tribunalului ecleziastic, devierile şi scandalurile constituie 
principalul obiectiv, că ajung între copertele condicilor numai 
cei ce într-un anumit context au intrat în conflict cu normele 
unei comunități sau cu regulile unei instituţii, fie că este vorba 
de desfrâu, beţie, insulte sau simple dispute cotidiene, fie că 
este vorba de amestec cu enoriașii în revolte împotriva stăpâ- 
nirii, plastografieri de acte în favoarea țăranilor, zvonuri şi 
bârfe ale rivalilor etc. Se construiesc astfel diversele fațete 
ale locului şi rolului preotului în mijlocul parohiei, iar cea de 
ibovnic este una la fel de constantă si de vie. 

Eufrosin Poteca este bine cunoscut în istoriografia româ- 
nească datorită implicării sale în mişcările mai mult sau mai 
putin „revoluţionare“ din anii 1821-1830, dar foarte putin cu- 
noscut pentru trăirile sale sentimentale. Născut în satul Nuc- 
şoara, judeţul Prahova, în 1788, Dimitrie devine călugăr la 
26 de ani sub numele de Eufrosin. Prins în efervescenta unei 
epoci avide de prefaceri şi modernizări de tot felul, Eufro- 
sin se alătură tinerilor, plecând la studii mai întâi la Pisa 
(1820-1823), apoi la Paris (1823-1825). Viaţa călugărului 
Poteca este în sine o aventură. Romantic, permanent îndră- 
gostit de viață, natură, poezie, femei, scrie pagini sentimentale 
şi pline de patos. În acelaşi timp, exersează meseria de profesor, 
scrie şi traduce cărți de teologie, filozofie, susține în permanență 
necesitatea luminării preoților şi dezvoltării învățământului 
românesc, aspecte analizate în istoriografie asupra cărora nu 
vom insista33%8. 

Veşnic îndrăgostit, statornic în iubirea sa pentru femei, 
Poteca nu se sfieşte s-o afirme: „dar eu pe lângă celelalte nepu- 
tinte trupesti am pätimit foarte de o boală sufletească în carea 
de multe ori am căzut de când sunt, aceasta este boala dra- 
gostii fetelor.“ Boala a început de timpuriu, pe la şapte ani, 
iar explicaţia este cât se poate de simplă, dacă ar fi să-l cre- 
dem pe îndrăgostitul Poteca: „eu am fost crescut între fete, 


338 Vezi G. Dem. TEODORESCU, Viaţa si operele lui Eufrosin Poteca, 
Bucureşti, 1883; loan BIANU, „Întâii bursieri români în străinătate. 
Scrisori de ale lui Eufrosin Poteca“, 1822—1825, în Revista Nouă, nr. 11, 
1888, pp. 421-431; lon VÂRTOSU, „Pagini din autobiografia lui Eufrosin 
Poteca“, în BOR, 1937, nr. 7-10, pp. 3-19; Alexandru PIRU, Literatura 
română premodernà, Editura pentru literatură, Bucureşti, 1964, pp. 263-264; 
George CĂLINESCU, Istoria literaturii române, Minerva, București, 
1982, pp. 120-122; Paul CORNEA, op. cit., Sorin ANTOHI, Civitas imagi- 
nalis. Istorie și utopie în cultura română, Litera, Bucureşti, 1994. 

întâmplându-se să am numai surori. Apoi unde sunt fete mai 
vin şi altele, aşa venea la noi şi toate mă iubea şi cele mai 
mari şi cele de vârsta mea. Pentru aceasta dar si eu totdeauna 
am iubit fetele, le iubescu si le voi iubi cred în toată viaţa.“ 
Crescut între fete, aplecat spre iubire, sensibil şi sentimental, 
Poteca se prinde în jocul amorului ori de câte ori are ocazia, 
suferind, pătimind şi slăvind femeia, îngerul, iubirea trimisă 
de Cel de Sus. În fapt, Eufrosin Poteca iubeşte mai presus de 
toate iubirea, suferința dulce-amară indusă de această stare, 
când se lasă copleșit de sentimente şi trăiri, de gesturi insigni- 
fiante ce capătă amploare și îl topesc în efuziuni lirice şi fizice, 
ce-l încătuşează într-o lume a sensibilităţii sufletului. El reu- 
seste, ca nimeni altul, să sesizeze nuanțele dintre dragostea 
platonică, dragostea pasiune și dragostea carnală. Fiecare îi 
oferă muritorului Poteca senzaţii plăcute şi îi pune în mișcare 
simțurile, îl trezeşte din amorteala impusă de sutană. Bolnav 
de „dragostea fetelor“, recunoscând şi dându-și seama că nu 
se poate opune acestei patimi, Eufrosin Poteca se lasă târât 
în aventura sufletului sau mai bine zis o caută în fiecare mo- 
ment, în ochii fiecărei femei întâlnite, o doreşte cu disperarea 
unui înecat, este însăși esenţa vieţii care altfel n-ar merita trăită. 
Eternul îndrăgostit este, aşadar, gata oricând să guste din „focul 
amorului“, să „se aprindă“ în faţa unei femei, să cunoască 
văpaia iubirii, să sufere dulcele-amar al aşteptărilor, să trans- 
forme orele în minute şi minutele în ore, să se întristeze de 
dor, iar femeia iubită să devină „dumnezoaea“ visurilor sale. 
În lumea sa, realitatea se amestecă cu iluzia, cu minciuna, cu 
dorinţa de a iubi iubirea. 

Prima iubire, mărturisită în jumalul său, este mai degrabă 
una platonică, fără şanse de a se exprima carnal, în primul 
rând din cauza diferenţelor de vârstă — copila avea doar şase 
ani —, apoi din cauza rătăcirii prin lume a celor doi protago- 
nisti. Peste ani însă se reîntâlnesc: fata coaptă si puberă la 

15 ani, Poteca matur, la vreo 30 de ani. Întâlnirea reaprinde 
instantaneu inimile celor doi: „când mai după zile, ani ne-am 
văzut, eu numaidecât am simțit într-adâncul inimii focul amo- 
rului“, mărturiseşte surprins de „frumuseţea iubitei“ lui. Lec- 
tiile oferite, în calitate de profesor particular, sunt un bun prilej 
de a trăi iubirea şi mai ales de a-și face cunoscute sentimen- 
tele. Cu „inima aprinsă de dragoste“, cu sufletul chinuit de 
pasiune, obligat să se controleze, să se „prefacă“, „profesorul“ 
face paşi repezi atât în cucerirea tinerei, cât mai ales în pier- 
derea propriului trup şi suflet în această patimă: „O greotate 
bătrânească, o frumoasă şi cinstită purtare, precum să cuvenea 
la haractirul amândurora pentru că ia era din treapta celor 
mari şi eu preot și profesor. Dar ce să spuiu, focul amorului 
dintr-acest feliu de prefaceri să mai învăpăia din zi în zi. Mă 
uitam la dânsa ca la o floare din raiu, ca la o lumină, ca la o 
dumnezeire. Si acestea nu că doar aveam vreo nădejde sau 
scopos trupesc spre dânsa, ci cunoşteam bine câtă nepotrivire 
era la noi, şi după stare şi după vârstă, eu preot, ia fecioară 
din rangul celor mari, eu în vârstă bărbătească însemnată de 
cäruntete, ia cu adevărat floare. Dar ce taină este amorul eu 
nu poci spune, atâta numai că inima mea era la dânsa zioa, 
noaptea, pă ia o aveam în minte, pă dânsa o vedeam înaintea 
ochilor. Ci aş fi voit să-i slujesc neîncetat, ceasul lecţiilor mi 
să părea minut, inima mea era aprinsă neîncetat de un foc ne- 
grăit şi de o frumuseţe luminoasă ce vedeam strălucind“. 

Ce poate fi mai frumos decât intensitatea trăirii, valorifi- 
cată până la extaz! Ce poate fi mai excitant decât așteptarea 
unui minut de „patimă“ ce redă tinereţea, forța, fericirea muri- 
torului! Eufrosin Poteca ştie să trăiască, individualizändu-si 
stările, bucurându-se cu nesat de fiecare secundă de iubire, 
de fiecare suferință ce este până la urmă o parte din plăcerea 
iubirii. Nu are nevoie de exprimarea sexuală, căci suferința îl 
excită mult mai mult decât actul sexual în sine. Iubirea se 

consumă în forul interior, trece prin fiecare por al fiinţei, îi 
obsedează fiecare mușchi, îi aprinde privirea şi îi ia minţile 
inducându-i reveria, beatitudinea abandonării de sine într-un 
paradis ce nu poate fi cunoscut decât de cei ce ştiu să-l vadă. 
Experienţa se termină însă brutal prin descoperirea amorului 
de către părinţii fetei şi concedierea redutabilului amorez. 

Petrecându-și iama „aprins de dragoste“ şi filozofie, Poteca 
se hotărăşte să plece la Pesta, în vara lui 1828, orașul care-i 
va aduce flirtul, pasiunea camală, suferința, nefericirea. Instalat 
la croitorul Sipos, cu 50 de florinti pe lună, Eufrosin are asi- 
gurate: o cămară a sa, prânzul si cina, plus curätatul cizmelor 
Şi, ceea ce este cel mai important, o companie plăcută formată 
din nevasta gazdei, „de treabă şi frumoasă“, şi fete reunite 
într-o şcoală improvizată unde învățau cusutul, cititul, cân- 
tatul, jucatul. Fără să vrea, intrase în Paradis. Flirtul debu- 
tează din prima clipă şi hârjoneala iubirii se ţese cu fiecare 
zi, fetele sunt frumoase „ca nişte flori îmbobocite“, tinere, 
naive, inocente de 12 şi 14 ani. Pentru „dragostea lor“, Eufro- 
sin rămâne în casa lui Sipos, deşi nu prea înțelegea nemteste 
şi nimeni nu ştia frantuzeste. Si totuşi asta nu-l împiedică să 
se îndrăgostească de o mică unguroaică, „frumoasă şi voi- 
nică“, cu care flirtează timp de patru luni — o dragoste plato- 
nică cum mai cunoscuse Poteca cu un an în urmă. Din nou, 
un întreg arsenal de gesturi, în aparenţă „fără răotate“, este 
etalat pentru a obţine plăcerea, pentru a întreține pasiunea: 
priviri, apropieri în timpul meselor, atingeri inocente, amor. 

Cu regret, părăseşte casa croitorului, perindându-se prin 
diferite alte locaţii. Umblând aiurea, în căutarea unei case, 
focul amorului îl săgetează din nou într-una din zile, când 
zăreşte două fete lucrând în cadrul unei ferestre. Ca o boală 
ce doboară si chinuieste, Poteca se aprinde, clocoteste, nimeni 
nu-l mai poate salva. Pătrunde în casa fetelor timid, cu inima 
fremătând, gata să se arunce într-o nouă aventură. Kati îi 

deschide usa şi îl pofteşte să se aşeze. Se aşază, o fată cântă 
încetişor, priveşte cu luare-aminte: Kati îi place mai mult 
decât cealaltă pentru că „era şi mai tânără şi mai frumoasă şi 
mai nobilă“. Privirile i se atintesc asupra celei alese, imagi- 
nând scene dintr-o iluzie a fericirii fără seamă: „gândeam întru 
sine-mi nu care cumva era aceia vreo fată de nobil (nemes) 
şi venise acolo ca să să întâlnească cu iubovnicul său pentru 
că cu adevărat era foarte frumoasă ca o floare noo de trandafir, 
ca un înger, ca o dumnezeoae.“ Gândurile se prăvălesc näval- 
nic, „trandafirul“ seamănă totuşi putintel la ochi, sprâncene 
şi frunte cu însuși Poteca, dar gura este „fără asemănare de 
frumoasă“, pieptul si mâinile sunt „albe ca laptele“. Insistenta 
privirilor sale declanşează jocul: Kati îi atinge mâna, suficient 
pentru nefericitul Poteca, ce pe dată se aprinde, urmând-o 
hipnotic pe aleasă într-o cameră special pregătită pentru „do- 
bândirea amorului“. Deşi „practicos“ în „păcatele trupesti“, 
după cum încearcă să ne convingă”, singură Kati îi oferă 
ocazia de a cunoaşte plăcerea de a face dragoste, senzaţie 
pe care actul sexual pur şi simplu nu reuşise până aturici să 
i-o reveleze. Pe pagini întregi îşi cântă fericirea: „Acuma, 
eu nu mai ştiam ce să fac de bucurie, ce plăcere, ce dulceaţă. 
Aceasta fu pentru mine cea mai mare plăcere si dulceaţă 
trupească din toată viața mea până în vremea aceia deacă 
poate să să numească acest feliu de amor dulceaţă şi plăcere 
trupească. Mă miram numai să stau uitându-mă la dânsa sau 
să o îmbrăţişez. Întâiu m-am uitat bine la dânsa, apoi o întrebaiu 


339 lată mărturia: „Acuma cetind cineva aceasta va gândi că eu as fi 
fost speriat de dânsa ca şi cum n-aş mai fi ştiut de muere, dar nu este aşa, 
că eu eram destul practisit într-acest feliu de trebi, ci această fată era cu 
adevărat ecstraordinară; nu zic pentru nobilitatea politicească, ci pentru 
darurile cele fireşti“, BAR, mss. 1564 Eufrosin POTECA, Ideile faptelor 
mele pă anul 1828 până la aprilie 1829, f. 23". 

cine te-au făcut aşa frumoasă, eu gândeam la prea frumosul 
făcătoru Dumnezeu. la, cunoscând un ce deosebit în mintea 
mea, îşi răzima obrazul cel frumos pre pieptul micu şi vrea 
să lăcrimeze, şi ia si eu. Acest feliu fu începutul dragostei 
mele cu acea fată misterioasă. Atuncea dar aşa tiind-o eu câtva 
în braţe, cu ochii mai mult läcrimati ai amândurora, ne culca- 
răm în pat şi gustarăm o dulceaţă, o plăcere care, cât pentru 
mine, mie mi să părea că aceea era o răsplătire mie de la Dum- 
nezeu pentru toate necazurile ce suferisem în lumea aceasta 
până atuncea. Această fată (anume Kati) după ce era numai 
de 18 ani tânără şi frumoasă ca o floare, avea şi un timpera- 
ment ceresc cu totul după gustul micu. Din gură pare că curge 
miere şi lapte.“ 

Dragostea îi aduce bucurie şi „duh“, poftă de citit şi de 
scris, îi alungă boala şi durerea, îl îmbogățește sufleteşte. Prins 
cu trup şi suflet în această patimă, crezând cu inocentä si dăru- 
ire în originea nobilă a tinerei, orb la ceea ce realitatea concretă 
îi transmite, Poteca nu mai are răbdare şi se avântă pe cără- 
rile iubirii. Nimic nu-i schimbă sentimentele si statornicia 
amoroasă: nici când descoperă că de fapt Kati nu este decât 
o „muere de obște“, nici când probabil bolnavă de sifilis, 
aceasta se ascunde să-şi tragă sufletul, nici când risipește banii 
pe care îi dăduse în repetate rânduri. Dimpotrivă, o caută cu 
înverşunare atunci când dispare, o îngrijeşte pe patul de boală, 
suferă alături de ea, doreşte să ia cu el amintirea femeii iubite, 
rugând-o să-şi zugrăvească chipul, rugăminte susținută finan- 
ciar în două reprize, căci Kati are alte cheltuieli mai importante 
decât un banal portret. Pentru el, Kati reprezintă perfectinea 
iubirii pentru care se lasă înșelat, amăgit cu bună ştiinţă. 
Femeia este îngerul de care nu se îndoiește si, din acest motiv, 
nu poate fi decât nobilă chiar şi atunci când o găsește într-un 
bordel. Conștient că nu este decât o „muere de obşte“, în ilu- 
ziile sale, Kati continuă să fie o nobilă doamnă, un trandafir, 

un înger, o „dumnezoaie“. Astfel o descrie, astfel o prezintă 
în amintirile sale pentru că aşa crede, aşa simte, aşa şi-a con- 
struit chipul iubirii. 

Iubirea este însă cu bune şi rele, iar Poteca a cunoscut 
pe lângă fericire şi suferință, întristare, nefericire. Experienţa 
îi arată că „întristările“ sunt mult mai multe decât plăcerile, 
dar le-a suportat cu stoicism nu numai pentru a le cunoaşte, 
ci şi pentru a le povesti, devenind prin expunerea lor o învă- 
țătură pentru toți cei tineri, pentru toți cei ce iubesc: „am 
voit să învăţ mai bine patima amorului ca ştiind eu prin cer- 
care să poci vreodată a îndrepta şi pre alții.“ Astfel, îi sfătu- 
ieşte pe cei ce nu-și pot potoli patima inimii fie să se însoare 
(o soluție mai ales pentru asigurarea nevoilor sexuale), fie 
să nu se prindă „în cursa dragostei cei moralicesti a sufle- 
tului“, pentru că aceasta nu se rezumă la simpla dorință, ci 
înseamnă „evlavie“, „respect“ şi ancorarea întregii fiinţe în 
sufletul celuilalt. Sănătatea, averea, cinstea, mintea, sufletul, 
toate sunt aruncate în cursa iubirii şi toate au de pătimit într-un 
fel sau altul, atunci când ființa umană se abandonează cu 
voluptate în „focul amorului“. N-a făcut aşa, dar recomandă 
tuturor bărbaţilor ce nu pot „fugi de mucri“ să-şi păstreze 
mintea slobodă, acceptând sexul şi respingând dragostea. Con- 
struieste astfel o întreagă teorie în jurul necesităţii caselor 
de toleranță mai ales în marile oraşe, plecând de la „ancheta“ 
efectuată în Pesta, anchetă prilejuită, de altminteri, de legătu- 
rile lui cu frumoasa Kati: de-o parte sunt fetele sărace care fără 
venituri nu se pot căsători, iar odată intrate în această rutină 
nu mai sunt dorite de nimeni, de cealaltă parte se află „mul- 
timi de ostaşi şi de popi fără mucri“ care au nevoie de aceste 
„fetişoare“ pentru a-şi potoli pornirile umane atât de fireşti. 
„Muerile de obște“ nu sunt decât „jărtvă pentru liniştea celor 
măritate““, rolul lor în asigurarea ordinii sociale revine acum 

la Poteca, după ce fusese punctul central al menţinerii bordelu- 
rilor în Europa dinaintea Renasterii?4, 

Poteca este o figură aparte în peisajul românesc nu atât 
prin încălcarea repetată a regulilor monastice, cât mai ales 
prin recunoaşterea cu seninătate şi asumarea fără ipocrizie 
a unei condiții umane atât de aproape de tentatia păcatului. 
Să-l judece ceilalți pentru că nu respecta postul, că „nu păzea 
bäbeste la biserică“, că „să uita cu dragoste la fete“, dar el nu 
se vede nicidecum vinovat pentru acest mod de viață, practicat 
de „toți oameni cei înţelepţi“, ce i se potrivea de minune. Poate 
că i-ar fi fost iertate toate acestea dacă nu ar fi propovăduit 
în acelaşi timp „legea dreptăţii, iertarea robilor şi învățătura 
preoților“34!, principii cu care a rămas consecvent întreaga 
sa viață, deşi stârneşte nemulțumirea mitropolitului Grigore 
şi a unora dintre tovarășii săi2. În 1848, îl regăsim egumen 
la mănăstirea Gura Motrului, bătrân şi bolnav, probabil încă 
îndrăgostit de natura feminină, acelaşi înverşunat opozant 
al postului si al liturghiilor obositoare din mănăstire". 


340 Jacques ROSSIAUD, La prostitution medievale, Flammarion, 
Paris, 1988. 

341 BAR, mss. 1564, ff. 1-27”. 

342 La 1828, înainte de a pleca la Pesta, Eufrosin Poteca merge să-şi 
ia rămas-bun de la mitropolitul Grigore, dar acesta îl primeşte foarte rece: 
„iar mai ducându-mă să-mi iau ziua bună, mi-au zis numai du-te, dar mâna 
nu mi-au dat-o să i-o sărut, nici nu să uita la mine. Eu eram foarte păcătos 
înaintea lui, nu atâta pentru că mâncam şi beam, nu pentru că nu păzeam 
la beserică băbeşte, nu pentru că mă uitam cu dragoste la fete, pentru că 
aşa trăiesc toţi oamenii cei înţelepţi, ci pentru că propovăduiam neîncetat 
legea dreptăţii, iertarea robilor şi învățătura preoților.“ BAR, mss. 1564, 
f. 16". Cu unan în urmă același mitropolit refuzase să-şi dea acordul pentru 
cuvântarea ce urma a o susţine cu ocazia Paştelui. 

343 |, VÂRTOSU, Pagini, p. 7. 


In căutarea fericirii 
si dragostea conjugală 


În toată această agitaţie şi sminteală ce a cuprins societatea 
românească la cumpăna dintre cele două secole se remarcă 
crearea unui discurs în jurul dragostei conjugale. Rădăcinile 
pot fi surprinse ici şi colo pe tot parcursul secolului în scri- 
sori sau testamente unde solidaritatea familială se transformă 
încet-încet în afecțiune. 

Refugiu pentru zile senine, dar mai ales pentru zile furtu- 
noase, familia capătă în mentalitatea oamenilor noi forme, 
noi contururi. Îndatoririle conjugale sunt regăsite de nenumă- 
rate ori în recomandările si sfătuirile Bisericii, ele sunt rei- 
terate de soți aflați în litigiu, rememorate de bărbați artägosi, 
dorite de femei maltratate. De cele mai multe ori aceste înda- 
toriri sunt reduse la simple formule: bărbatului i se cuvine 
să fie cu chiverniseala, iar femeii cu supusenia. Atunci când 
îşi acuză soțul „că nu o are ca pe o soţie“, soția se referă la 
neglijarea ei din punct de vedere economic, aşa cum reiese 
din explicaţiile date în continuarea formulei. Cerinta este ace- 
easi de sus până jos în ierarhia socială, o revendică Catinca 
Alexeanu la 1776, atunci când afirmă că Hristea căpitanul, 
mare iubitor de vin şi femei, a părăsit-o, lăsându-i întreaga 
grijă a casei şi a copiilor: „iar de chiverniseală numai eu ştiu 
cum pătimescu şi ceia care văd traiul, lipsa şi amarul mieu. 
În 14 ani dă când m-au luat nu s-au învrednicit să-mi facă 
o basma sau o păreche de încălțăminte.“ O strigă acuzator 


34 BAR, mss. 638, ff. 155-156. 

Zoita Fălcoianu, abandonată şi ,muritoare de foame şi pe uşile 
altora“ în timp ce soțul, Nicolae logofătul, se îngrijește să-şi 
întrețină țiitoarea*45. Vocilor acestor două boieroaice li se alä- 
tură vocile sutelor de femei din rândul norodului, iar asigu- 
rarea „hranei vieții“, a „ceva de îmbrăcat si de încălțat“ este 
condiția principală. Dragostea între casnici, din sfaturile părin- 
tilor clerici, nu este nici ea prea departe de aceste principii 
şi are în centru mai degrabă înțelegerea, prietenia, ajutorul, 
responsabilitatea economică a bărbatului, supunerea femeii. 
La fel o rezumă si vodă Caragea în pitacul său din 25 septem- 
brie 1815: „sunt datori cei după lege luaţi în căsătorie a avea 
unul către altul deopotrivă dragoste si credință si între dânşii, 
însă bărbatul a fi cu otcârmuirea şi muerea cu supunerea.3%6 

Scrisorile vistierului Ion Dedulescu ne dezvăluie toate aceste 
forme ale „dragostei conjugale“, la care se remarcă încă ceva 
în plus, afecțiunea, tandretea. Pribeag în Transilvania, vistierul 
îşi lasă familia în grija rudelor şi mai ales a lui Dumnezeu; 
considerat „hiclean“, Dedulescu nu se poate întoarce atâta timp 
cât principe al ţării se află Nicolae Mavrocordat (1719-1730). 
Din Braşov, el întreține o corespondenţă asiduă cu familia 
sa: sora Zamfira, cumnati, unchi, dar mai ales cu soția. Astfel, 
de la 12 august până la 12 septembrie 1726, „poşta“ poartă 
scrisorile cu gândurile, regretele, sfaturile, recomandările, 
dorurile boierului Dedulescu adresate soţiei şi copiilor. „Prea 
iubita mea soție, Mario, cu mult dor îmbrätisändu-vä împre- 
ună şi pe toți copilaşii. Vă rog de la milostivul Dumnezeu 
multă sănătate si fericire. Pintru mine viti şti că dintru a sa 
prea bogată milă mă aflu sănătos până acum“, în această ma- 
nieră începe una dintre scrisori. Depărtarea, situația incertă 
în care se află, dorul de copii contribuie la sensibilizarea boie- 
rului, dornic să afle cât mai multe despre ai săi sau despre 


345 DANIC, mss. 143, ff. 220-221". 
346 V.A. URECHIA, op. cit., vol. X-2, p. 255. 

situaţia averii, rămasă la cheremul lui Vodă. Se bucură atunci 
când află de învățătura copiilor, dar cere amănunte — „pintru 
copii îmi pare foarte bine căci învață, numai să ştiu ce dascăl 
au“ —, se emotioneazä atunci când mititelul Ioniță „umblă 
călare pe oiste“ si regretă că nu este acolo să participe la acest 
eveniment: „crez că aşa umblă coconii vistierilor celor mari 
ai lui Nicolae vodă, la care să dea Dumnezeu să umble şi copiii 
lui ca copiii noștri“. Le trimite sfaturi şi mai ales întreaga lui 
afecțiune părintească: „Prea iubitilor mei fii, Maricuto, Necu- 
lae, Zoito şi mititelule Ioniță şi ticăloasă Bălăşico, soră ce easte 
mie, şi nevârsnicii miei, darul lui Hristos Domnul si mila lui 
cea prea bogată să fie cu voi, păzindu-vă întru toate zilele 
vieţii cu viiatä fericită şi îndelungată. Să nu vă întristati fetii 
miei, căci nu vă las un fel de stăpânire, nici să fiți mâhniţi asu- 
pra mea, căci nu sunt eu pricina stingerii voastre, ci domnu 
pământului nostru care m-au şi prădat şi m-au şi izgonit din 
pământul mi[e]u, de-l va judeca Dumnezeu şi-i va face plată 
după faptele lui. Ci cu o gură si cu o inimă să vă rugați lui Dum- 
nezeu pintru mântuirea mea si acela ce v-au lăsat în lume acela 
vă va da şi stăpânire şi vă va avea şi de grijă ca un puternic. 
Si eu încă în loc de stăpânire vă dăruiesc părintească blagoslo- 
venie care să vă fie păzitoare şi folositoare spre toate cele de 
folosul şi binele vostru. Pe muma voastră să o cinstiți si să o ascul- 
taţi şi dragoste şi unire să aveți.“ Dar aşa cum a deschis cores- 
pondenta, afecțiunea, înțelegerea, speranţa se îndreaptă către 
Maria, ea poartă pe umeri întreaga responsabilitate a casei, ea 
a rămas acasă să se lupte cu trimişii lui Vodă, cu podgorenii care 
îi vor culege viile, cu părintele vlädica ce ţine moşia Puiestii 
fără dreptate, cu arăturile de toamnă, cu recuperarea cailor şi 
cu multe altele. Ca semn al pretuirii, boierul, deşi strâmtorat, 
îi trimite o serie de cadouri: „iată cä-ti făcuiu un inel [...]P% 


347 Indescifrabil în text. 

şi ţi-l trimitu pe Târnoveanul, ci să-l porți sănătoasă cu veselii 
şi cu bucurii, o pereche de cizme şi doi papuci şi cațaveică.“ 
Știind însă greaua sarcină ce a lăsat pe umerii bietei Marii, 
însărcinată cu creşterea a patru copii, boierul îi cere cu duiosie 
iertare pentru toate neajunsurile pricinuite: „Și să nu-mi stăr- 
beşti sufletul mieu Mario, căci te las într-această datorii si 
năcazuri, nici să nu mă blestemi, te rog din tot sufletul micu 
... Crez ca pre o bună şi pre[a] d|rlagă si înteleaptä soţie, ci 
să-mi dai iertăciune din suflet si din inimă.“ Toate aceste 
mici afecțiuni sunt strecurate printre recomandări referitoare 
la administarea averii, „ce am mai avut a-ţi scrie şi învăța ca 
pe o bună soţie ţi-am scris“, şi introduce o nouă îngrijorare 
afectivă: „să nu te întristezi pintru această călătorie ce facem, 
ci sunt roțile lui Dumnezeu.“ Si încheie: „prea iubitei soții mele, 
Mariia Dediulescu vistieresii, cu multă sănătate să să dea. ‘348 
Scrisorile sunt numeroase, numai o mică parte ne-au parve- 
nit, răspunsurile Mariei Dedulescu şi ale celorlalți membri ai 
familiei nu le cunoaștem. Aici avem mai degrabă iubirea con- 
jugală întemeiată pe înţelegere şi susținere reciprocă. Este o 
solidaritate a familiei ce se grupează în jurul boierului Dedu- 
lescu într-un moment de răscruce în viaţa tuturor. Rândurile 
de tandrete sunt determinate tocmai de această situaţie, dar 
exprimă în acelaşi timp trăirile sufleteşti ale boierului ce avea 
să nu-şi mai vadă casa, soția, copiii. 

Testamentul marelui ban Grigore Greceanu este și mai clar 
în această direcție. El desenează dragostea conjugală în care 
devotamentul, încrederea, prietenia sunt lucruri esențiale. În 
41 de ani de căsătorie, Ilinca Obedeanu i-a arătat respect şi 
mai ales supunere: „m-au ascultat la cele ce-i porunciiam, 
mi-au fost supusă, den cuvântul mieu n-au ieşit“. Au trecut 
împreună peste vremurile tulburi ale carierei politice, peste 


348 DANIC, Fond Achiziţii Noi, CLXXIX/2, 3, 4. 

moartea celor şase copii, peste boli şi întotdeauna i-a fost 
alături cu devotamentul unui câine fidel. Răpus de podagră 
(gută), boierul primeşte toate îngrijirile şi toată afecțiunea 
soției. În fapt, ea suferă alături de el, mai ales că boala se mani- 
festă cumplit: „cu dureri grele şi nesuferite de mă chinuiam 
greu şi zioa şi noaptea“, povesteşte banul. Şi în tot acest timp, 
Ilinca „să pedepsiia şi să chinuia cu mine denpreună şi zioa, 
şi noaptea, nemâncată şi fără de somn şi fără de odihnă“. Este 
convins că îi va fi alături şi după moarte: „că sunt încredințat 
că ia cât va fi cu viață mă va pomeni, iar altul din neamul mieu 
nu mă va pomeni.“ Se întristează c-o lasă singură, fără nici 
un ajutor şi mai ales fără mângâiere la vreme de bătrâneţe: 
„şi aducându-mi aminte de durerea inimii cea multă ce au 
avut şi are, pentru nenorocirea noastră cea multă ce ne-a venit 
din mulțimea păcatelor mele, de ne-au murit toți copiii şi nu 
ne-au rămas măcar un copil să-l aibă mângâiere la întristă- 
ciunea cea mare şi nesuferită a morţii mele.“3% 

Cele două mărturii surprind această dragoste conjugală 
în care tocmai recunoaşterea raportului de subordonare con- 
stituie pacea din interiorul familiei. Atât timp cât fiecare îşi 
asumă rolul trasat de tradiție, de societate, atât timp cât fiecare 
îşi respectă îndatoririle în interiorul cuplului, pacea conjugală 
şi implicit dragostea sunt asigurate. Afectiunea, tandretea, 
iubirea se adaugă pe parcurs în funcție de comportamentul 
celuilalt, dar nu trec niciodată în prim-plan; ele rămân în plan 
secundar şi înclin să cred că nici măcar nu sunt exprimate 
într-o manieră vizibilă, sunt mai degrabă subîntelese prin core- 
larea atitudinilor celor doi soți. 

Un pas decisiv în gândirea acestei maniere de a iubi îl 
va face Constantin Caragea. Cititor de „gazete franțuzeşti““, 


349 DANIC, Fond Documente Muntenesti, XXV/58, 18 mai 1748. 
Pentru detalii vezi C. GHITULESCU, În salvari si cu islic, pp. 236-240. 

boierul moldovean se va fi lăsat contaminat de ideile acelei 
lumi în care fericirea constituie „una dintre ideile majore care 
animă secolul şi care se răspândeşte cu repeziciune în toate di- 
recțiile“350, iar căutarea ei devine un scop, un ideal, o „obsesie“351. 
Inspirat sau nu de obsesia secolului luminilor, Constantin 
Caragea lasă cea mai frumoasă mărturie despre construirea 
fericirii, în care un loc important îl ocupă iubirea conjugală*%2. 
Sensibilitatea sa îl face să vadă, să descopere, să se bucure 
de natură, de micile şi infimele plăceri ale vieţii de zi cu zi. 
Pentru el fericirea nu poate fi cunoscută în oraș, înconjurat de 
haosul, datoriile şi mulțimile zgomotoase ce tulbură liniştea, 
gândurile, simţurile, ci departe în lumea pierdută a florilor. 
Mazilirea şi apoi căsătoria îl ajută să se îndepărteze de socia- 
bilitatea curții si să regăsească refugiu la Paşcani, în singură- 
tatea unui conac de ţară. Viaţa fericită se construieşte aici, 
„afară la ţară“. Constantin este un poet pătruns de frumuseţea 
naturii pe care ştie s-o admire si pe care nu conteneste s-o de- 
scrie. Drumul de la Iaşi la Pașcani este de fapt un prilej de 
încântare, de admiraţie a izvoarelor, a stâncilor, a copacilor, 
a florilor, a păsărilor, iar zece ceasuri trec ca clipa. Prea scumpa 
şi prea iubita lui Ralita Ghica îi este alături pentru a se bucura 
împreună, pentru a gusta din plăcerile unei „vieţi de minune“. 
Instalati în confortabilul conac al prietenului Iordache Balş, 
soţii îşi construiesc o viață simplă, gustând cu voluptate din 
intimitatea fiecărui moment. Programul de fiecare zi este con- 
sacrat naturii, lăsând sufletul să rătăcească printre aroma cafe- 
lei de dimineaţă, parfumul trandafirilor, cântecul păsărilor, 


350 Robert MAUZI, L'idée du bonheur, p. 13. 

351 Ibidem, pp. 80-81. 

352 Documentul a fost interpretat în acest sens pentru-prima dată de 
Andrei PIPPIDI, „Bonnes et mauvaises mœurs: principes et expériences, 
balancement et enchaînement“, în I. BÂALUT À si C. VINTILĂ-GHIŢU- 
LESCU (coord.), Bonnes et mauvaises mœurs, pp. 38-39. 

frumuseţea culorilor, liniştea pietrelor. Nimic nu este mai re- 
velator decât multumirea interioară ce străbate fiecare rând 
al amintirilor soțului îndrăgostit, boierului fericit de alegerea 
sa: „Ne sculam foarte de dimineaţă şi ne beam cafeaua sau 
la cişmele sau sub trandafirii grădinii, ori în vreo altă parte, 
unde se sătura privirea noastră de frumusetile firii. A poi iesiam 
la plimbare uneori luând-o pe jos pe câmpie, alteori cu careta 
departe în păduri, unde rătăciam botanizând vreo două ceasuri. 
Apoi ne întorceam acasă şi ne luam prânzul, care era alcătuit 
din cinci feluri, dar foarte delicate. După aceea ne odihniam 
puţin, cel mult un ceas, şi apoi ne beam cafeaua afară şi iar 
începea pe la chindie excursia sau îndeletnicirea casnică, adică 
eu cetiam, iar prea scumpa mea soție se ocupa cu cusături 
de casă şi cu alte lucruri trebuincioase, si în chipul acesta pe- 
treceam vremea noastră minunată până seara.“ Orice îndelet- 
nicire simplă le procură plăcerea de a trăi, le insuflă dorința 
nebună de a se bucura de fiecare lucru mărunt. Îşi oferă zile 
fericite, când prelucrarea trandafirilor devine o ocupație minu- 
nată. Si apoi ce plăcere să gusti din dulceata pregătită cu atâta 
grijă sau să simţi mirosul fin al esenței de trandafiri, trecută 
de trei ori prin alambic! Boierul se minunează de propria sa 
fericire, de timpul ce nu mai intră în cadrele cunoscute ale 
vremii şi zboară luând cu el plăcerea fiecărei zile: „n-am mai 
ştiut când trecură vreo patruzeci de zile, şi noi socotiam că 
ieri sosisem la Pașcani“. Totul este minunat, totul este frumos, 
totul este delicat: fericirea, plăcerea, singurătatea, natura, viața. 

Patruzeci de zile de fericire, un timp furat muncii, grijilor, 
fricii, un timp aranjat în jurul plăcerii de a trăi pur şi simplu, 
un timp ordonat în jurul activităților ordinare, care capătă 
totuşi sensuri particulare prin practicarea lor în intimitate. 
Evocarea acestei perioade, evocarea gesturilor îi reamintește, 
odată reintegrat în tumultul vieții politice, bucuria de-a trăi, 
îi hrăneşte sufletul gata să reia aventura solitudinii în mijlocul 

naturii. Va picta în memoriile sale frumuseţea inimaginabilă 
a acelei epoci: „Aceasta a fost partea cea mai fericită a vieţii 
mele, căci am gustat în cea mai mare tihnă si linişte a sufle- 
tului si a minţii toate plăcerile şi bunurile acestei lumi deşerte.““ 
Aprilie 1780 i-a deschis calea spre cunoașterea fericirii, din 
acel moment n-o va mai regăsi niciodată şi acest lucru face 
ca primăvara aceea să se încrusteze adânc în amintirile 
boierului rătăcit în labirintul vieții. „Prea fericita petrecere în 
singurătate“ a suspendat timpul, moartea, durerea. Nu trebuie 
însă neglijat un lucru, participarea comună la construirea aces- 
tei fericiri, compatibilitatea sufletească dintre soți contribuind 
în fapt la cunoaşterea ei. De altfel, Constantin o recunoaşte 
märturisindu-si neîncetat afecțiunea față de soția numită cu 
drag „prea scumpa mea Ralita“, „prea iubita mea Raliţa“, 
,Ralita mea“ 353, 

Corespondenta dintre lanache Văcărescu si Nicolae Väcä- 
rescu din anii 1814-1817 întregeşte acest tablou al tihnei 
patriarhale, în care fericirea se arată la Văcăreşti, Băneasa 
sau Drajna, în conacele boierilor înconjurați de copii, soţii, 
rude, prieteni. Alexandrina** (Luxita, Luta, Thita) este tot 
timpul prezentă, fie în mesajul soțului, Nicolae, fie în räspun- 
surile nepotului, Iancu. „Thiţi cu plecăciune mă închin, săru- 
tându-i mâinile“, transmite nepotul. ,,Luta e bine acum, numai 
sarcina o cam supără cu vărsături, numai cam raru acum“, 
informează soțul. Chiar dacă îşi arată grija față de Luxita ce 
se chinuie cu o sarcină rebelă, apoi amorul patern față de 
micuța Märiuta, Nicolae Văcărescu afişează aceeaşi atitudine 
„duplicitară“ pe care Andrei Pippidi i-o atribuie fratelui, 


353 Documentele Hurmuzaki, vol. XIII, Scrieri si documente grecești, 
1592-1637, privitoare la istoria românilor, de A. PAPADOPULOS-KE- 
RAMEUS, traducere de G. MURNU şi C. LITZICA, Bucureşti, 1914, 
pp. 94-96. 

354 Este vorba de Alexandrina Băleanu. 

Alecu Văcăreşcu55. Viaţa privată şi-o petrece cu liniște fie 
în „singurătatea“ Bănesei, fie la Drajna (asemuită la un mo- 
ment dat cu Parisul) alături de Luxita si Măriuţa?56, dar asta 
nu-l împiedică să aibă aventuri ici şi colo. După o boala ce 
l-a ţinut la pat mai bine de 30 de zile, boierul se arată viguros, 
„mă simtu că să întărescu puterile întru mine şi au început a 
mi să umfla pantalonii dinnainte“, gata să se ia la trântă cu 
toți cei tineri, c-o lume întreagă — „eu lumea în pace nu o las, 
că ia pă mine mă supără. Şi rând tinerilor nu voiu da, că încă 
grindeiu mieu n-au albit, ci este negru ca un samur dă Moca!“ 
Aşadar încă tânăr, încă viril, Nicolae Văcărescu îşi schimbă 
amanta: „pă Dafinica am părăsit-o, că i s-au spart traista dinna- 
inte““, găseşte o alta, Vitorita care se dovedeşte mult deasupra 
celei vechi şi pentru care este în stare să se dueleze cu oricine: 
„dă simtii putere întru dumneata (Iancu Văcărescu, n.n.), a 
ținea cu mine la duelu, că eu sunt hotărât să-m pierzu viiata 
pentru acest obrăjălu!“357 

Preocupările literare ale celor doi protagoniști structurează 
Şi o altă idee de fericire, dusă dincolo de simplitatea vieţii coti- 
diene, unde meditaţia, construcţia literară, discuţia, dialogul, 
corespondența, filozofia procură experienţe sufleteşti nebă- 
nuite, excită simțurile. Iată entuziasmul lui Nicolae Văcă- 
rescu atunci când îi trimite spre lectură nepotului dedicatia 
de la Gramatica românească a lui lenăchiță Văcărescu: „ÎL 
trimit ca să-l vezi, îl trimiţ ca să te invitez şi să te atät, îl trimit 
ca să te aprinz, să te fac să fii foc viu, mai mult decât eşti, şi 
apoi tot ce am pätit şi eu, ca să te fac să-ți aduci aminte cu 
toată puterea şi vârtutia duhului şi a inimi şi a cugetului ce 


355 Andrei PIPPIDI, art. cit., p. 35. 

356 Fiica celor doi soți, născută în 1815. 

357 Jon VÂRTOSU, Corespondenfa literară între Nicolae și Iancu 
Văcărescu, 1814-1817, Bucureşti, 1938, p. 37. 

porţi, ce au fost părinţii noştri: tată-tău şi mogă-tău.“%58 Sau 
plăcerea lui Iancu de a întreține această corespondenţă: „Oa- 
menii toți aleargă, dar eu sunt fericit căci pociu să vorbesc 
cu dumneata, fie si puţin.“35 Totuşi, cei doi amestecă fericirea 
şi nefericirea într-un joc de cuvinte ametitor. Dezgustul, plicti- 
seala, neliniştea, teama, suferinţa, teme de reflecţie ale gândito- 
rilor şi scriitorilor din secolul al XVII-lea?®?, revin în mesajele 
lor, transformând conacul de la Băneasa sau pe cel de la Văcă- 
reşti în oaze solitare de meditație asupra sensului existenţei: 
„Șăz într-un unghi de casă, uitându-mă si privind vârful nasului 
mieu cu ochii amândoi, şi întocmai ca gângăniile la vremea 
ernii, aşa sunt; nici din deget nu pociu mişca.“35! 

Trebuie spus că ideea forță în jurul căreia se coagulează 
dragostea conjugală rămâne raportul „otcârmuire“ mascu- 
linä-supunere feminină. Ceea ce se întâmplă cu Constantin 
şi Ralita este o excepţie fericită, se va fi întâmplat poate şi 
în cazul altor boieri, nu atât de inspirați pentru a lăsa un semn 
al acestei experienţe. Se observă însă că această idee este 
reluată şi completată de meșteșugarii si negustorii din oraş. 
Dorinţa pentru liniştea şi pacea conjugală devine agresiv cerută 
de această clasă socială în formare. Familia devine oaza de 
linişte în care „burghezul“ doreşte să se regăsească, să se 
afunde, după părăsirea prăvăliei sau a slujbei, să se recunoască 
duminica la slujbă, să-i închine toate eforturile sale. Mărturie 
stau reflectiile lui Ioan Dobrescu, confesiunile lui Panteleon 
Zalichis, analizele lui loan Jupaniotul si a altor zeci de soți. 
Dacă loan Dobrescu din mahalaua Batiştei, strâns legat de 
Biserică prin activitatea sa, promovează mai degrabă căsătoria 


358 Jbidem, pp. 17-18. 

359 Ibidem, p. 39. 

360 Robert MAUZI, op. cit., pp. 58-61. 

361 Jon VÂRTOSU, op. cit., p. 11. Asupra corespondenței Văcăreştilor 
vezi şi Paul CORNEA, Originile romantismului românesc, pp. 152-156. 

creştină cu valorile ei*62, ceilalți încep să adauge noi cerinţe. 
Panteleon Zalichis, negustor în Bucureşti la începutul secolului 
al XIX-lea, căsătorit cu Mărioara, mai curând din plăcere decât 
din interes, dată fiind sărăcia părinţilor acesteia, revendică 
pe lângă cinste, respect, supunere, întreaga afecțiune a soției. 
Pentru el, căsătoria nu se reduce numai la „a se purta cu cinste“, 
„a se sili la trebile si la enteresurile casei“, „la creşterea copi- 
ilor“, ci implică şi o latură afectivă exprimată de ambii parte- 
neri prin „blândeţea inimii“, „cuvinte dulci şi mângâioase“ 
care transformă „viaţa bună“ în , dragoste“%63, Tot despre dra- 
goste vorbeşte şi Lucsandra lui Dumitru băcanul din Bucureşti, 
dar întotdeauna rămâne ataşată, ca principală revendicare a 
acestei iubiri în interiorul cuplului: puterea economică. Căci 
pe ce pune accentul mai întâi de toate Lucsandra, atunci când 
descrie căsătoria ei cu Dumitru băcanul, dacă nu pe purtarea 
de grijă: „am mers la casa noastră trăind liniştită viață ca şi 
întâi, iarăşi cu toate cele trebuincioase“. Dezechilibrul dintre 
parteneri este evident mai ales în primii ani, când drumul spre 
consensul conjugal este plin de hârtoape în care se afundă când 
unul, când celălalt, iar duhovnicescul departament o recunoaşte 
şi-o punctează ca atare: „nu să coprinde nescai împotrivitoare 
fapte, ci numai nişte lucruri care apururea să obicinuesc la 
multi casnici în tinereţe si cu trecerea vârstei le şi îndreptează““. 
Dumitru şi Lucsandra cunosc aceste hârtoape, însă reuşesc 
deseori să se reconcilieze şi să meargă mai departe. După o 
astfel de ceartă, reacția lui Dumitru este următoarea: „și iarăşi 
singur îmbrățişându-mă cu dragoste n-au vrut cu mine jude- 
cată, ci pace şi iarăşi cinstită linişte şi cu toate cele trebuin- 
cioase bine am trăit iarăşi câtăva vreme.“#6* Ioan Jupaniotul 


362 Ilie CORFUS, „Cronica mestesugarului Dobrescu...“, p. 342. 
363 BAR, mss. 3935, ff. 256-259", 22 iunie 1822. 
364 BAR, mss. 3935, ff. 273Y—274", 28 august 1823. 


234 TEATRUL IUBIRII 


face un pas mai departe circumscriind căsătoria spațiului pri- 
vat, ferită de ochii şi urechile anturajului, vecinilor, rudelor. 
Ce este căsătoria? O oază de cinste, de „viață plăcută“, de 
tihnă, de înțelegere, un exemplu de bucurie oferit privirii celor- 
lalți. Numai această latură trebuie să fie vizibilă, numai această 
latură trebuie să fie expusă, dedesubturile mai mult sau mai 
puţin murdare trebuie „îngropate“ în casă, rezolvate în sânul 
familiei. O astfel de viață a dus Ioan cu prima lui soţie „mul- 
time de ani fără să-l ştie lumea, fiind fămee înțeleaptă si 
cinstită““365, 

Atât timp cât strategiile matrimoniale sunt conduse de pă- 
rinti şi dominate de ideile economice (zestrea fetei si averea 
băiatului), dragostea conjugală rămâne tributară acestor direc- 
tive. Asta nu înseamnă că partenerii nu experimentează gesturi, 
atitudini, cuvinte care să-i apropie, asta nu înseamnă că soții 
nu încearcă să se iubească, plecând chiar de la acele forme 
primitive de supunere, respect, chiverniseală. Unii au şi reuşit, 
dovadă Constantin şi Ralita Caragea, alţii deloc, iar despre 
cei mai mulți nu avem informaţii suficiente. Și totuşi marea 
iubire, pasiunea rămân în afara cuplului cel puţin la acest 
început de veac nou, în care modernizarea bântuie societatea 
românească. 


365 BAR, mss. 4027, ff. 235Y—238Y, 7 iunie 1830. 


Femeia pe drumul modernizării 


Femeile sunt de departe principalul element în acceptarea 
noilor factori de schimbare. Ele reușesc mult mai uşor să asi- 
mileze diferenţele dintre cele două lumi, să accepte uneori fără 
rezerve noul mod de viață, să renunţe cu lejeritate la vechile 
principii, să parcurgă mult mai repede etapele acestei „moder- 
nizări““. De la călătorii străini până la boierii şi analiştii con- 
temporani, toți remarcă acest decalaj ce se structurează acum 
între femei si bărbați. Este bineînţeles vorba de elită, iar către 
1812 se poate spune că aceste diferențe încep să devină vizi- 
bile şi la nivelul negustorilor şi mestesugarilor din mahalalele 
Bucureştiului. 

Boieroaica intră în dans mult mai repede; cu abilitate şi 
iscusintä învață pașii de cadril şi mazurcă pentru a trece ime- 
diat la adoptarea unei vestimentatii adecvate. „Cea mai mare 
parte din femei dansează bine, dar bărbaţii [arată] foarte mare 
indiferență, veșmintele lor împiedicându-i de a le practica (dan- 
surile — n.n.) într-un chip desăvârşit“, mărturiseşte W. Wilkin- 
son. Medicul capitalei, Constantin Caracaș, se îngrijorează de 
această situație ce ar putea provoca boli destul de severe: 
„Atât bărbaţii, cât şi femeile joacă cu multă eleganţă şi liber- 
tate, cu toate că pe bărbaţi îi încurcă foarte mult la dans hainele 
lor cele lungi, producându-le vătămări prin sudoarea exce- 
sivă din cauza lor. De aceia unii din tineri, ca să evite aceasta 
şi-au făcut pentru dans haine mai fine şi mai uşoare.““366 


366 P. SAMARIAN, O veche monografie sanitară a Munteniei, p. 117. 

Pentru a plăcea încep să gângurească în franceză, apoi 
îşi îmbunătăţesc educaţia abandonând tricotatul şi brodatul 
pentru a învăţa să cânte la pian si la harpă. Frumuseţea, coche- 
tăria, eleganța devin atuurile unei boieroaice care se arată 
în lume, participând la activităţile mondene, organizând astfel 
de activităţi, refuzând izolarea în spaţiul restrâns al menajului. 
Iată mărturia lui Sir Robert Thomas Wilson în trecere prin 
Bucureşti la 1812: „Aici, îmbrăcămintea femeilor este foarte 
veselă şi am remarcat unul sau două modele foarte drägute; 
grija lor pentru îmbrăcăminte cu podoabe este o dovadă că 
sunt obişnuite să fie admirate. N-am citit niciodată despre 
frumuseţile din Tara Românească, dar ele sunt rivalele de 
temut ale cunoscutei şi lăudatei instituții a lui Venus.“#? Pentru 
W. Wilkinson, româncele nu sunt prea frumoase, dar le recu- 
noaşte „multă graţie naturală“, „o fire veselă“ şi „o deosebită 
eleganță de forme'368. Cert este că femeile ştiu să se pună în 
valoare, să amestece eleganța Occidentului cu misterul Orien- 
tului, să combine „moda europeană“ cu „bogăţia orientală“. 

Dacă până atunci căsătoria fusese percepută ca o perpetuă 
tutelă a bărbatului asupra femeii, acum ea ar putea fi conside- 
rată ca un prim pas spre libertate şi emancipare. Căsătorite 
la 14-15 ani, tinere şi ignorante, cu o viaţă sexuală aranjată 
în jurul cerinţelor soțului, de cele mai multe ori dezordonată, 
instabilă, supusă capriciilor bărbatului, soțiile găsesc o defulare 
a acestor porniri sexuale fireşti în afara cuplului. Bineînţeles 
că aceste aventuri feminine sunt mult mai vizibile decât cele 
masculine, întrucât în mentalitatea vremii, escapadele mascu- 
line sunt privite cu indulgență, ba mai mult ca un semn al viri- 
lităţii pe care, nu este aşa, trebuie să ştie s-o arate, cu care 
trebuie să se mândrească. Femeia este însă imediat sanctionatä, 


367 Călători străini, vol. l, serie nouă, pp. 556-557. 
368 Jbidem, p. 640. 

stigmatizată, deoarece onoarea ei se construieşte în jurul puri- 
tății sexuale si a fidelității conjugale, deoarece ea este purtätoa- 
rea legitimitätii descendentei cuplului. În interiorul menajului, 
ea începe să conteste statutul care i se atribuie, la început o 
revoltă surdă cu ecouri în subminarea relațiilor din interiorul 
cuplului, apoi din ce în ce mai vizibil şi din ce în ce mai mani- 
fest în spațiul public. Are loc o treptată „individualizare a femeii 
în interiorul cuplului“36, care se extinde cu repeziciune inclu- 
Zând mai întâi aristocrația, apoi pătura înstărită din oraș şi în 
cele din urmă „prostimea“. lar exemplul Maricăi Filipescu 
care, la 1741 a ştiut să-şi înfrunte nu numai soțul, pe marele 
armaş Costandin Brezoianu, ci întregul sistem politic*70, este 
urmat din ce în ce mai des de alte şi alte surate. Această dorință 
de emancipare a femeii merge mână în mână cu procesul de 
modemizare””!, face parte din însuși procesul de modernizare 
a societăţii româneşti. 

Cum se manifestă această „frondă casnică“372 şi care îi 
sunt consecințele? Viaţa de cuplu presupune respectarea bino- 
mului autoritatea bărbatului — supunerea femeii, binom ce 
structurează întreaga relaţie dintre soț şi soţie. Bineînţeles că 
relația depinde foarte mult de compatibilitätile dintre cei doi 
parteneri, de umorile şi afectele fiecăruia, de „înțelepciunea“ 
şi nevoile fiecăruia, de capacitatea de a accepta compromi- 
surile şi mai ales de a-şi asuma rolurile de cele mai multe ori 
impuse. Refuzul de a intra în tiparele unei societăți se mani- 
festă în maniere diferite, abandonarea în braţele amorului nu 


369 M-R. UNGUREANU, Convertire si integrare religioasă..., 
pp. 61-63. 

370 Pentru Marica Filipescu vezi C. GHITULESCU, În salvari şi cu 
islic, pp. 308-320. 

371 M-R. UNGUREANU, op. cit., p. 61. 

372 [bidem. 

este decâtuna dintre ele. Renuntarea la viața de familie intervine 
însă în momente diferite ale căsătoriei, probabil în funcție 
de gradul de suportabilitate al fiecărei femei, după şase luni 
sau după 24 de ani. Bineînţeles că trebuie marcate şi tensiu- 
nile din cadrul cuplului, participative prin manifestările lor 
la astfel de alegeri: precocitatea căsătoriei, violența domes- 
tică, înfometarea, numărul crescând de copii, lipsa de educaţie. 
Nu trebuie uitat că evadările bărbatului în afara peisajului ma- 
rital există şi sunt judecate de vecini si vecine, de rude şi anturaj, 
ca fiind-cât se poate de normale. Iniţiativa părăsirii domiciliu- 
lui conjugal aparține însă femeii, atât atunci când alege divorțul, 
cât şi atunci când alege să se distreze „în voile inimii ei“. Răz- 
boaiele favorizează şi chiar încurajează astfel de revolte, ofe- 
rind nu numai soldați, ofițeri şi generali la fel de dornici de 
aventură, cât mai ales creează „teatrul“ necesar desfășurării 
unor astfel de aventuri. Cu fiecare război, zeci de cupluri se 
rup, zeci de femei îşi iau atât la propriu, cât şi la figurat lumea 
în cap. Femeile nu se gândesc la consecinţele inerente unor 
astfel de relaţii, multe pasagere, fără să sfârşească cu o nouă 
căsătorie, ci cu o altă relaţie de scurtă durată. Din partener în 
partener, de pe maidan în pivniţă, soțiile se aruncă în braţele 
amorului, rămânând după fiecare relaţie cu amintiri imposibil 
de uitat: un copil sau un sifilis. La 12 februarie 1792, Barbu 
dulgherul din mahalaua Podul Calicilor se vaită că Safta lui, 
după 24 de ani de căsătorie, s-a aruncat cu totul în patima 
curviei şi fiecare război devine un adevărat coșmar. În vremea 
„răzmeriţei trecute“ (războiul din 1768-1774) „a fugit din casa 
lui la muscali“, dar odată pacea încheiată, muscalii plecaţi 
pe la casele lor, Safta revine acasă, iar Barbu o iartă: „şi după 
pace, primind-o iarăşi de soție i-au trecut toate cu vederea si 
au ertat-o.“ Dar „numai trecând vreme multă la mijloc“ si 
un nou război (1787-1792) declanşându-se, noi soldați la 

Bucureşti, Safta trece în tabăra turcilor, pentru ca apoi, cu 
venirea „armii nemțeşti““, să nu se sfiască a se muta cu inima 
în tabăra acestora*”?, Iar ea nu este singura, evadarea din „tem- 
nița“ mariajului se dovedește mult mai facilă acum când supra- 
vegherea devine mai difuză, iar teama îi face pe multi soți 
să se resemneze, să accepte micile escapade. Până la 1830, se 
tot reaminteşte că muierea cutărui mahalagiu „au fugit cu 
muscalii încă din răzmerița trecută“ sau că o alta „s-au încâr- 
dosit cu turcii“ sau „în zilele nemților, apucându-se ia de fapte 
netrebnice încă au şi fugit cu nemţii“. Mediul rural este oare- 
cum protejat de acest tip de evadări, soldaţii sunt înlocuiți 
cu alttip de legături, la fel de pasagere si la fel de nocive pentru 
stabilitatea cuplului: „au fugit cu un ţigan läes“, „s-a înnădit 
cu unu Pavel ciobanu“ sau „a fugit cu unu Marin slugă“, 
reclamă soții, unii chiar nedumeriti şi afirmând că nu înţeleg 
motivul abandonului, întrucât „o palmă nu i-au dat“ şi „de 
capul ei au fugit“. 

Boieroaicele se lasă şi ele ademenite de noua situaţie şi 
legăturile extraconjugale cu ofiţerii ruşi, francezi, austrieci 
sau suedezi se dovedesc la ordinea zilei: Marioara Văcărescu 
îşi lasă casa şi copiii pentru un ofițer austriac, Mărioara Can- 
tacuzino fuge şi ea abandonându-l pe Matache Racoviţă, 
Lucsandra Bărcănescu, soția logofătului Nicolae Guliano, 
cunoscută de „obşte“ pentru umbletele sale*74, este mai întâi 
amanta generalului Kutuzov, pentru a sfârşi în braţele gene- 
ralului Levendi. Catinca Ghica, soția lui Mihalache Ghica 
şi cumnata domnului Alexandru vodă Ghica, „s-a amorezat“ 
mai întâi de generalul Kisselef pentru a trece apoi în braţele 


33 BAR, mss. 640, ff. 58Y—59r. 
374 La 9 iunie 1818, stolnicul Nicolae Guliano cere separarea de soția 


sa Lucsandra Bărcănescu, invocând „pricini ştiute de obşte“. BAR, 648, 
ff. 147. 

baronului Uxküll, căpitan de husari în armata rusă şi căsătorit 
cu Anica Văcărescu. Energicä, Furtunoaia*5 prinde corespon- 
denta amantilor si deghizată în curier rusesc pătrunde în loja 
lui vodă Ghica şi-i pune în braţe plicul cu „bileturi“. Si pentru 
că Vodă nu este atent, „bileturile“ se revarsă în sala de teatru 
zburând peste capul spectatorilor, oferind publicului dovada 
infidelitätii si subiect de bârfă pentru lung timp"76. Baronul 
Riickman, numit consul la Bucureşti, hotărât să impună 
politica Rusiei, devine în scurtă vreme din „leu neîmpăcat“ 
„miel“ blând datorită farmecelor exercitate de Mimica Bălă- 
ceanu, soția lui Constantin Glogoveanu. „Diplomaţia cea 
naivă, dar energică a românilor“, după cum o califică colo- 
nelul Lăcusteanu, se aplică şi asupra consulului Titov, iar 
artileria grea formată din „adjutanți şi curtezani“ este asmu- 
titä asupra doamnei Titov „cu scop de a se amoreza de vre- 
unul“. Speriat, „bietul Titov“ cere să plece oriunde, dar nu în 
Valahia unde ar risca să-şi piardă nevasta”. 

De aici şi până la divorț nu mai este decât un pas. Până 
la 1800, boierii se regăsesc destul de rar în condicile de la 
Mitropolie, lăsând loc mestesugarilor, präväliasilor, țăranilor, 
„prostimii“ cu alte cuvinte. După această dată, furia divortu- 
rilor îi cuprinde şi pe ei. Aproape toate marile familii boierești 
trec printr-un divorţ: Ecaterina Herescu se desparte de cămi- 
narul Alexandru Ghica*8, Tita Văcărescu de Stefan Catar- 
giu?”, Catinca Creteasca de stolnicul Grigore Grădişteanu380, 


375 Poreclä pe care a moştenit-o de la tatăl său vornicul Theodorache 
Văcărescu Furtună. 

376 Amintirile colonelului Lăcusteanu, publicate şi adnotate de Radu 
CRUTZESCU, comentariu istoric de I.C. FILITTI, Bucureşti, 1935, 
pp. 75-76. 

371 Ibidem, pp. 79-80. 

378 BAR, mss. 648, f. 21", 11 august 1812. 

37 BAR, mss. 3935, ff. 121°—122", 19 aprilie 1820. 

380 BAR, mss. 648, f. 150", 15 februarie 1819. 

Zoita Faca de Constantin Filipescu*8!, Pulheria Ghica de co- 
misul Mavru®?, Marghioala Prejbeanu de Scarlat Greceanu?®?, 
Mărioara Filipescu de Toma Crețulescu'8€ si exemplele ar 
putea continua. Motivele sunt cât se poate de diverse: Anica 
Florescu îl reclamă pe Nicolae Prisăceanu că nu-i poartă de 
grijă85, Elenca se plânge de trai rău si bătăi de moarte, în 
timp ce soțul, pitarul Manolache Bălăceanu se apără, dând 
vina pe tinereţe şi pe „cruzimea minții“ (aici cu sens de imatu- 
ritate)86. Spre deosebire de mahalagioaice, unele dintre soțiile 
boierilor nici nu se mai implică în dezvoltarea unei argumen- 
taţii pentru a-şi justifica cererea, ci pur şi simplu afirmă că 
nu mai vor sä locuiască cu dumnealui întrucât nu le mai este 
„plăcut“. Si pun în discuţie simpla nepotrivire de caracter 
ce se ascunde sub termenul de urâciune: „și intrând urâciune 
între dânşii nu se mai pot uni“, conchide soborul atunci când 
Ecaterina Racoviceanu nu-l mai vrea pe serdarul Nicolae Lipă- 
nescu387. Consilierul Costandin Grădişteanu este foarte revol- 
tat că dumneaei Catinca Ştirbei a rămas la Viena, deşi a pus 
mijlocitor pe generalul Costache Ghica a se îndupleca şi a veni 
cu poşta măcar până la Braşov. Dar pas, cucoana iubeşte 
Viena şi n-are de gând să plece, obligându-l pe consilier să 
fugă pe furis şi în taină către București unde îl aşteptă moşiile 
şi politica. Nouă luni trec ca clipa, cucoana cu griji pentru 
zestre şi corespondențe cu dumnealui vechilul Zaharia, boierul 
cu grija ca dumneaei să nu cheltuiască şi ce i-a rămas pe mâini 
şi să nu poată veni acasă. Şi-i scrie, şi-o cercetează, dar Catinca 


381 BAR, mss. 648, ff. 44—46". 

382 BAR, mss. 648, ff. 146", 5 aprilie 1818. 

383 BAR, mss. 3935, f. 59, 27 septembrie 1819. 
384 BAR, mss. 648, f. 89, 3 aprilie 1815. 

385 BAR, mss. 648, f. 147', 7 iunie 1818. 

386 BAR, mss. 4027, ff. 238-239”, 18 martie 1831. 
387 BAR, mss. 648, f. 138", 14 noiembrie 1817. 

nu răspunde, şi când îi cade în mâini corespondenţa ei, cu 
altul, se înverşunează. Laconismul scrisorii — „să înţelege 
că l-ar fi avut însărcinat (pe Zaharia, n.n.) a-i căuta pricinile 
dumneaei de aici şi-l roagă a să sili cum mai în grabă spre 
sävârsire, căci apoi îi vor fi zadamice ostenelile şi să o înştiin- 
teze cu de amăruntul pentru toate precum şi pentru câte numai 
amândoi au vorbit“ — lasă bineînţeles loc de interpretări, bănu- 
ieli, supoziţii, ceea ce şi face consilierul, odată ce intră în 
posesia acestui rävas, aprinzându-se numaidecât şi strigând 
că dumneaei complotează „cu viclenie asupra avutului dum- 
nealui unită fiind cu acel Zaharia“. Chiar dacă cucoana susține 
că „n-are bărbat de lăsat“, consilierul nu vrea să asculte şi se 
crede îndreptăţit să ceară separarea388. 

Gelozie şi bănuieli, urâciune şi neunire, nepurtare de grijă 
şi înfometare, motive reale sau imaginate sunt chemate să 
aducă libertatea partenerilor, să susțină orgoliile unei persoane, 
să ofere speranţa unui nou început, încrederea într-o fericire 
necunoscută încă. Mitropolitul şi soborul său se străduiesc 
să le arate că greşesc şi-ar fi mai bine să se mai gândească ceva 
vreme, să reflecteze că doar, doar se vor uni iar în sfânta taină 
a cununiei, că „vinile şi pârile“ ce şi le aruncă nu sunt „destoi- 
nice“, „ci numai nişte pricinuiri desarte şi fără temeiu la amân- 
două părţile“. Dar nici gând să se împace, când dumnealui 
acceptă, dumneaei strigă sus şi tare că a făcut-o de „rizil“ şi nu 
poate nici în ruptul capului a trece cu vederea, când dumneaci 
spune că „nu are bărbat de lăsat“, dumnealui se împotriveşte 
Si „nu vrea cu nici un chip s-o mai primească soţie“. Mănăs- 
tirea, amenințările, sfătuirile nu mai sunt suficiente. 

Această etapă nu poate trece neobservată de către contem- 
porani. Cronicarul loan Dobrescu condamnă piepturile dez- 
golite, capetele goale şi zulufii pe care „muerile“ nu se sfiesc 


388 BAR, mss. 648, ff. 138—139", 17 ianuarie 1818. 

să le afişeze în public. Dobrescu judecă aspru transformările 
petrecute în societate ce aduc femeia pe scena publică, în timp 
ce tradiția o expulzase în jurul vetrei şi-ntre pereții căminului. 
Schimbarea vechilor rânduieli nu poate atrage decât pedepse 
divine cât mai aspre: foamete, ciumă, cutremure, foc3%. 

Pentru unii, femeia devine diavolul în persoană, dracul 
amenintätor ce ademeneste şi apoi perverteşte, seduce şi apoi 
pedepseşte. Ioan postelnicelul, părăsit mai întâi de prima 
soție prin moarte, abandonat apoi de cea de-a doua prin iubirea 
pentru altul, se ridică cu înverșunare împotriva diavolului în 
fustă afirmând: „Şi în viața lui unde va vedea muere va socoti 
că este dracul şi va ocoli-o căci tot omul fuge de dânsul ca 
de un ucigaș, iar el l-au băgat în casă cu lăutari“. Se arată 
speriat de femeia ce nu se sfieste, din dragoste pentru altul, 
să uite de cinste, să nu se teamă de Dumnezeu, să nu-i fie 
ruşine de privirile oamenilor, să fie chiar capabilă a ucide 
pentru a asigura fericirea celuilalt. „Muere când va vedea 
în ochi va socoti otravă şi mai rea dăcât toate räutätile“ con- 
chide Ioan, declarându-se celibatar până la moarte şi duşman 
înverşunat al căsătoriei%. 

Femeia se schimbase la 1830, dar bărbatului îi este încă 
greu să recunoască această evoluţie şi mult mai greu îi este 
să-i acorde locul pe care îl revendică cu atâta insistență. 
Prezenţa ei în spaţiul public nu mai poate fi contestată, la 
şosea sau în sala de bal, la teatru sau la plimbare, pe potecile 
de la Herăstrău, în prăvălie sau pe Lipscani, femeia apare sin- 
gură sau însoțită, se amuză, socializează şi conversează, se 
lasă sedusă sau seduce. Îşi impune si afirmă personalitatea, 
promovându-si dorințele şi apărându-le cu tărie, sfidează 


38 Ilie CORFUS, „Cronica mestesugarului loan Dobrescu“, p. 341. 
3% BAR,-mss. 4027, ff. 235-238", 7 iunie 1830. 

autoritatea masculină şi ordinea socială aşa cum fuseseră 
gândite ele de bărbaţi până atunci. Procesul nu se opreşte aici 
şi nici măcar nu este terminat, el se va prelungi petot parcursul 


secolului, primii paşi fuseseră însă făcuţi". 


391 Vezi şi Ionela BALUTÀ, „Imaginea femeii în spaţiul public: între 
realitate şi simbol (a doua jumătate a secolului al XIX-lea)“, Analele Uni- 
versității Bucureşti, Științe Politice, anul II, 2002, pp. 21-33. 


Criză morală 
sau modernizare inevitabilă? 


Modernizarea societății româneşti n-a fost nicidecum o 
etapă liniară şi calmă. La începutul secolului al XIX-lea, mai 
multe lumi încep să se contureze din ce în ce mai vizibil: tradi- 
tionalistii şi conservatorii ce privesc încă spre trecut, „progre- 
siştii“ ce nu au în minte decât viitorul, iar între ei o categorie 
pestriță, dar numeroasă, debusolată care acceptă jobenul, dar 
respinge libertatea, care vorbeşte frantuzeste, dar nu ştie prea 
bine spre ce ar trebui să se îndrepte, care a călătorit la Viena, 
Paris sau Pisa, dar s-a întors totuşi într-un loc unde schimbă- 
rile se produc mult mai lent. Schimbări de veşminte, dar res- 
tante la nivelul mentalităților, schimbări de vocabular, dar 
restanţe la nivelul aplicării lui, schimbări de lecturi, dar neîn- 
credere cu privire la valabilitatea ideilor transmise într-o 
lume atât de diferită. Contactul dintre civilizaţia islicului si 
cea a jobenului produce inevitabil mutații în interiorul socie- 
tăţii, al familiei, în forul interior al individului. Vechile valori 
sunt puse sub semnul întrebării, noile valori stârnesc admi- 
ratia şi dorinţa de imitație. Oamenii sunt însă mult prea grăbiţi 
pentru a judeca, a analiza, a se interoga cu privire la viabili- 
tatea modelului imitat, la consecinţele inerente. Războaiele 
bulversează vechile sisteme de gândire, deschid noi orizonturi, 
viaţă oriental, se dovedeşte avidă de libertate si adoptă fără 
rezerve tot ceea ce vine dinspre Vest. Așa că se înghit fără 
a fi rumegate veşminte si muzici, idei şi comportamente, 

literaturi şi legi, instituţii şi sisteme politice, lăsând timpul 
să decidă asupra importanţei acestora în evoluţia si structura 
noii lumi. De pe la 1780 şi până spre sfârşitul secolului al 
XIX-lea, se derulează o perioadă de tranziție în care totul este 
experimentat, în care societatea încearcă să se reaşeze, dar 
fără să cunoască calea. Din acest motiv, societatea românească 
trece prin convulsii care vor însoți în fapt modernizarea si 
progresul. 

Amorul este un aspect important în construirea moderni- 
tätii românești, întrucât în jurul lui se inovează o serie de ges- 
turi, de conduite, se îmbogățește vocabularul, se naşte o altă 
muzică, se fabrică noi gusturi, provocând schimbări profunde 
la nivelul mentalităților. Criză de afectivitate, criză de sensi- 
bilitate, criză de moravuri, istoricii şi sociologii??? i-au dat 
diverse denumiri acestei etape de regândire a moravurilor 
româneşti. Să fie oare vorba de o criză sau numai de o evo- 
lutie firească spre altceva? O „relaxare a moravurilor“3% in- 
dusă de modernizare sau o „decădere“? O prefacere care a 
presupus inevitabil şi convulsii, vizibile la acest început de 
veac nou. Românii nu sunt nici mai buni, nici mai răi decât 
alții, nu sunt nici mai morali, nici mai imorali decât confrații 
lor din Europa, chiar dacă sunt descrisi în culori nu tocmai 
favorabile. Schimbările sunt totuşi vizibile, declanșate de o 
serie de factori. 


392 Andrei PIPPIDI, „Amour et société: arrière-plan historique d'un 
problème littéraire“, Cahiers roumains d'études litteraires, 3, 1988, 
pp. 4-25; St. LEMNY, Sensibilitate si istorie în secolul al XVIII-lea, Bucu- 
reşti, Meridiane, 1990, pp. 98-108; P. CORNEA, Originile romantismului 
românesc, pp. 35-196; L. LIVADĂ-CADESCHI, „Un mariage décidé 
en instance...“, pp. 113-115; Ionela BĂLUŢĂ, Du «harem» au «forum». 
Reflexion sur la construction d'une nouvelle identite feminine dans la 
seconde moitié du XIX siècle roumain, teză susținută la EHESS, Paris, 
martie 2005 (în manuscris), pp. 87-96. 

33 M-R. UNGUREANU, op. cit., pp. 62-63. 

Războaiele de la sfârşitul veacului al XVIII-lea şi începutul 
celui următor ar putea fi considerate factorul principal în de- 
clanşarea acestor schimbări. Prezenti la Iaşi si Bucureşti, 
ofițeri şi soldaţi, consuli şi diplomaţi, de origini şi naționalități 
cât mai diferite, aduc cu ei o nouă lume sau mai precis o altă 
lume care atrage, stârneşte admiraţie, invidie, dorinţa de a fi 
ca celălalt. De altfel, aristocrația intrase deja în contact cu 
civilizația Occidentului prin intermediul domnului fanariot, 
insuficient însă pentru a deveni un model dorit, copiat, imitat, 
propagat. Înfiinţarea consulatelor, prezența repetată a arma- 
telor ruse şi austriece, dar mai ales ridicarea interdictiei de a 
călători au drept efect o rapidă propagare a modelului „celei- 
lalte lumi“, iar după lunga ocupaţie rusă din 1806-1812, prefe- 
rintele pentru modelul european devin atât de vizibile încât 
nimeni nu se mai poate înşela cu privire la drumul ce urma a 
fi parcurs. Alegerea este ireversibilă în ciuda opozitiilor, con- 
tradictiilor, confruntărilor şi mai ales a convulsiilor. În plus, 
progresul este deja prezent de mult timp în multe din socie- 
tățile Europei, iar acum, datorită unor împrejurări favorabile, 
bate şi la porţile țărilor române fără să întrebe dacă este sau 
nu dorit, ci se infiltrează pur şi simplu. Este de la sine înțeles 
că toate aceste schimbări ating mai întâi de toate boierimea, 
mai apoi orăşenimea si destul de târziu țărănimea. Transfor- 
mările ating însă toate palierele societăţii, de la politic la social, 
de la juridic la administrativ, de la mental la vocabular. 

Femeia iese din „trupul“ familiei şi sufletul ei rătăceşte 
acum în căutarea unor repere care să-i aducă o oarecare îmbu- 
nätätire a situaţiei. Iubirea este un semn al acestei dorinţe de 
emancipare, un avertisment adresat societăţii, care încearcă 
s-o sufoce impunându-i respectarea unor constrângeri sociale 
veşmintele, prima care învață paşii dansului, prima care se 
abandonează în frenezia pasiunii. Situaţia nu rămâne fără 
consecințe, deoarece căsătoria devine locul de punere în scenă 

a tuturor acestor revolte interioare, iar evadările sunt din ce 
în ce mai numeroase. Divorturile se multiplică, iar „nepotri- 
virile“ dintre parteneri devin motive cât se poate de serioase 
de separare. Familia trece acum prin frământări interne, iar 
disputa se concentrează în interiorul cuplului. Autoritatea 
paternă continuă să dirijeze politicile matrimoniale într-o 
primă fază, dar dacă reuşeşte să-i pună împreună pe cei doi 
parteneri, ea nu mai reuşeşte să-i si țină împreună; controlează 
încă economic constituirea cuplului, dar nu poate controla 
exprimarea sentimentelor. Va mai fi însă cale lungă până la 
dominarea acestora în alegerea sotului/sotiei. Cu toate acestea 
germenii dragostei conjugale se întrevăd mai ales în sânul noii 
categorii sociale — burghezia — ce începe treptat-treptat să se 
individualizeze. Se doreşte o dragoste conjugală în care inti- 
mitatea căminului să-i apropie pe cei doi soţi, departe de pri- 
virile şi mai ales de imixtiunile celor din jur. 

Prefaceri şi în pătura de jos a societăţii, printre mahalagii 
si ţărani, printre meșteșugari si präväliasi. Vechile precepte 
impuse de Biserică (virginitate, căsătorii precoce, fidelitate 
şi supunere) nu mai pot fi respectate. Sărăcia, alteori însăşi 
natura umană, creează debuşee exprimării sentimentelor, astfel 
încât fetele nu mai aşteaptă noaptea nunții pentru prima legă- 
tură sexuală, ci se abandonează atunci când ocazia se prezintă 
sau atunci când trupul, invadat de pasiune, nu mai poate opune 
rezistenţă. Jocul seducţiei scoate la lumină trăiri şi pasiuni în 
care din ce în ce mai multi tineri se lasă antrenați, ignorând 
valorile comunității, punând în discuţie rituri, obiceiuri, cu- 
tume. De altfel, o creştere a ilegitimitätii are loc pretutindeni. 
E. Shorter vorbeşte chiar de o primă „revoluţie sexuală“ indusă 
de industrializare”, J. Depaw de säräcie*”, J.-L. Flandrin 


3% Edward SHORTER, Naissance de la famille moderne, Seuil, Paris, 
1975, pp. 99-152. 
395 J. DEPAW, art. cit., p. 93. 

de vârsta tardivă la märitis, dar mai ales de existența şi mani- 
festarea „dorinţei sexuale“2%. Noile transformări, vizibile 
acum, la naşterea noului secol, nu pot fi considerate separat 
ci introduse în contextul prefacerilor economice, politice, 
sociale, culturale, demografice ce au loc în întreaga societate 
românească. Căsătoria este încă legată de zestrea feminină 
şi proprietatea masculină, or ele încep să fie asigurate din ce 
în ce mai puţin de către familiile din pătura de jos, întârziind 
pe cât posibil momentul mariajului. Chiar dacă virginitatea 
a constituit până târziu o valoare importantă pentru tânăra 
mireasă, tinerele încep să-și afirme timid, dar sigur voința de 
a juca un rol în alegerea partenerului, încercând să deplaseze 
criteriul economic către criteriul sentimentelor. A se lăsa sedusă, 
a trece pragul unei curți platonice permise ar putea fi o formă 
de manifestare a revoltei prin care tânăra (uneori şi tânărul) 
încearcă impunerea unui anumit partener. 

În ciuda războaielor si a ciumei, are loc acum o creştere 
demografică cu o populaţie ce se deplasează mai ales către 
oraş, acest „lăcaş al plăcerilor“, unde curţile boiereşti, casele 
negustoresti, cârciumile oferă de lucru: un alt mediu, o altă 
lume, o altă manieră de organizare a vieţii sexuale. Orașul 
devine un refugiu ideal pentru fetele-mame, un loc unde tenta- 
tiile ademenesc, unde ruşinea se ascunde în spatele anoni- 
matului, un loc unde individul se pierde şi se lasă pierdut. 
Tinereţea este, de altfel, gândită ca o etapă când simţurile 
stăpânesc sufletele mult mai mult decât în altă etapă a vieții: 
„patimile tinereții“, „obiceiurile tinereţii“, „păcatele tinereții“, 
sintagme regăsite în justificările actorilor sociali şi care accen- 
tueazä afirmarea plăcerii şi a sentimentelor, este, de altminteri, 
epoca lor dacă ar fi să plecăm de la temele ce domină filozofia, 
romanele, poezia. 


396 Jean-Louis FLANDRIN, Le sexe et l'Occident, pp. 280-282. 

Biserica nu mai reuşeşte să țină pasul cu timpul si, în loc 
să se lase purtată de acest lung proces de modernizare, trage 
după ea încă un trecut închistat în nişte valori care ajung să 
nu mai fie ale societăţii pe care o păstorește. Cedează pas cu 
pas locul politicului ce începe să se afirme acum din ce în ce 
mai agresiv. Ordinea tradițională controlată prin intermediul 
cutumelor şi canoanelor (mă refer aici la familie şi sexuali- 
tate) se destramă odată cu experimentarea diverselor sisteme 
legislative care, indiferent dacă sunt sau nu sunt puse în prac- 
ticä, ştirbesc încet-încet din autoritatea Bisericii, incapabilă 
să se reformeze la rându-i. Pierde treptat-treptat controlul asu- 
pra sexualității pe care reuşise s-o cunoască până la 1800 cu 
ajutorul „ochiului public“ şi s-o sanctioneze cu plata gloabei. 
Dar când statul interzice perceperea gloabei şi mai ales repre- 
siunea bisericească a „delictelor sexuale“ (mă refer la seducţie 
şi adulter, în principal), Biserica nu dezvoltă o altă politică, 
nu oferă o alternativă, ci doar se mulțumește să înainteze 
interminabile anaforale către domn, în care să-i reamintească 
că din vechime, cei bătrâni si înţelepţi mitropoliți aveau astfel 
de competenţe, sau pur şi simplu îi lasă pe protopopi să se 
bată la propriu şi la figurat cu ispravnicii de judeţe în comi- 
terea de abuzuri, sfidând şi unii şi alții pitacele domneşti. 
Acelaşi lucru se întâmplă si în domeniul divorțului, chiar 
dacă se va mai bucura ceva timp de acest drept, Biserica nu 
mai poate schimba cursul unei dispute conjugale doar cu 
sfaturi duhovniceşti şi exemple biblice, întrucât individul 
arată din ce în ce mai des ,,semetie şi nesupunere povätui- 
rilor bisericești“. Critica împotriva Bisericii vine atât din 
interior, prin glasul lui Eufrosin Poteca, cât şi din exterior, 
prin Mihail Kogălniceanu, de exemplu, care la 1859 cerea 
nu numai „îmbunătăţirea familiei“ ca prim pas în „morali- 
zarea societăţii“, ci transformarea ei într-o instituție supusă 

legilor civile şi abia apoi celor religioase, ceea ce avea să 
se întâmple în anii următori”. 

Și în sfârşit iubirea: cântată sub ferestre, versificată, teatra- 
lizată, trăită, experimentată. Hamor şi amoras, Eros şi Cupidon 
se îngână la lumina masalalelor sub sacnasiu şi în sunetele 
viorilor oferind iluzii fetelor, plăcere nemărginită nevestelor, 
fiori ibovnicilor, trezind dorințele popilor şi curiozitätile 
călugărilor. Baluri, muzici, dansuri, preumblări la şosea, lux, 
tarafuri de lăutari deschid o nouă etapă şi modelează noi com- 
portamente. Si cum să nu-şi dorească oamenii să se „prefacă“, 
când veacul cel nou le oferea plăcerea, le insufla dorința 
nebună de a trăi, le flutura sub nas speranța într-o „eră a liber- 
tăţii“ în care toate erau de făcut. Fiecare intră în noua epocă 
cu ce se putea: tinerii cu ideile şi studiile în sträinätäturi, femeile 
cu hainele şi pasiunea iubirii, fetele şi holteii cu pierderea 
virginitätii, boierii şi negustorii cu pungile goale şi „răbojul“ 
plin de datorii. E un nou început, o nouă lume ce aşteaptă să 
fie construită, cucerită, trăită. Și cine o poate spune mai frumos 
decât Paris Mumuleanu: „Nu voi să mor jindos, / De amor 
să n-am folos / Voi să trăiesc räsfätat / Si să moriu amurezat.“ 


397 Mihail KOGĂLNICEANU, Opere, vol. III, ed. Vladimir DICU- 
LESCU, Editura Academiei Române, Bucureşti, 1983, p. 208. Vezi şi 
comentariile lui loan STANOMIR, Nașterea constituției. Limbaj şi drept 
în Principate până la 1866, Nemira, Bucureşti, 2004, pp. 335-336. 


GLOSAR 


aba = postav de lână groasă. 

abagiu = cel care face sau vinde abale. 

Agie = devine spre sfârşitul secolului sediul poliției din capitală. Agia 
are judecătoria proprie şi o închisoare, iar marele agă asigură ordi- 
nea în centrul capitalei, fără să se ocupe şi de mahalale, acestea 
aflându-se sub jurisdicția marelui spätar. El are controlul pieţelor, 
al cârciumilor, prevenirea si stingerea incendiilor, poliția moravu- 
rilor. 


alagea = stofă orientală tesutä în vergi, din fire de mătase, argint si 
in, în diferite culori. 


anafora = raport întocmit de cancelaria mitropolitului sau de cance- 
laria unui alt departament de judecată cu privire la o problemă 
judecătorească prin care se comunica domnului rezultatul cerce- 
tării şi se propunea soluţia. 

anteriu = haină boierească lungă pusă peste cămaşă, lungă până la 
gleznă. 

aşcherliu = soldat turc. 


belacoasă = stofă prețioasă italienească din fire de mătase şi aur în 
diferite culori. 


bogasiu = materie colorată şi lustruită. 
bogasier = cel care vinde bogasiu, negustor de märuntisuri. 


bulucbasä = comandantul unei unități militare cu efectiv de 50-70 
de oameni. 


butcă = caretă, trăsură cu 4 sau 6 cai. 
cacom = hermină. 
calpac = căciulă sferică de blană, purtată numai de boieri. 

catandisi (catadicsi) = a găsi de cuviinţă. 

cataveicä = haină de jupâneasă, lungă până la genunchi si îmblănită 
cu cacom sau vulpe. 

celetnică = prostituată. 


chelar = persoană care deţine cheile cămării sau ale pivnitei si care 
administrează proviziile unei case boierești. 


condoragiu = cel care face şi vinde pantofi. 

dava = pricină, proces, judecată. 

davagilâc (davagealâc) = învinuire 

delibaşă = căpitan de delii (gardă domnească alcătuită din arnăuți), co- 
mandantul gărzii domnești. 

diiafora = litigiu, pricină, neînțelegere. 

diată = testament. 

diiastimă = interval de timp. 

embondisi = a împiedica 

englimatic = penal. 

epitrop = tutore, dar si executor testamentar. 

fandasie = plăsmuire, fantezie. 

galantomie = dare de mână, dărnicie. 

gelep = cumpărător de oi. 

ghermesut = postav scump oriental de atlaz înflorat. 


ghiordie = haină scurtă femeiască croită pe talie, mai largă în poale 
cu mânecile strâmte, îmblănită cu sangeap sau samur. 


giubea = haină lungă de postav cu mânecile despicate, lucrată din 
postav. 


glavă = capitol de lege. 

gros = puşcărie, închisoare. 

horbote = dantele. 

iminei = pantofi. 

ipochimen = persoană. 

ipolipsis = nume bun, renume. 

isterisi = a pierde, a despuia, a păgubi. 

işlic = căciulă orientală lucrată din miel, catifea sau samur. 
işlicar = producător, dar şi vânzător de islice. 

izbrănire = desfacere, soluţionare. 

jelcuire = jale. 

leat = an. 

masala = tortä. 

marghiolie (marghiulie) = viclenie. 

măglisi = a amägi, a înşela. 

marchitan = negustor de märuntisuri. 

mămular = mic negustor ambulant. 

mofluz = falit. 

mozavir = intrigant, cel care face calomnii. 

mumbasir = slujbas judecătoresc însărcinat cu execuţii silite. 


naramză = varietate de citrice, asemănătoare portocalei, cu gust 
dulce-amărui. 


nizam = regulament, aşezământ. 


Orfanotrofie = instituţie organizată prin hrisovul domnului Alexandru 
Ipsilanti din 1 martie 1781, urma a se ocupa de orfani. 


peşchir = pânză de şters mâinile sau fața. 

pitac = act oficial domnesc. 

planisi = a ademeni, a înşela; 

plasă (plasä) = unitate administrativă 

politie = oraş, dar si comportament, conduită. 

posadnică = amantă. 

preacurvie = adulter. 

proci = şi altele. 

sacnasiu = balcon închis cu geamuri. 

sfrântie = sifilis. 

Spătărie = este un sediu al poliţiei capitalei pentru că şeful acestei insti- 
tutii are atribuţii de poliţie şi justiție penală. Marele spätar are în 
grijă mai ales paza și ordinea în cartierele mărginașe ale capitalei, 
dar si a celorlalte judeţe ale ţării. Printre atribuţiile sale se află 

şi aceea de a judeca pricini mărunte ca furt, bătaie, injurii, beţie 
cu deosebire în mahalalele Bucureştilor. Pe lângă această insti- 
tutie se găseşte o închisoare. 

teorisi = a cerceta. 

teslim = predare, a preda, a transmite. 

tivilichie = haină lungă femeiască fără mâneci, un fel de ilic. 

tractir = cârciumă. 

tufeciu = lefegiu în garda domească 

zabit = comandant, agent executiv. 

zapciu = executor executiv. 

zaceală = paragraf, articol de lege. 

zaiafet = petrecere cu ospăț. 

zavistie = răscoală, räzmeritä. 

zurbă = răscoală, răzmeriţă. 


Acest mic glosar a fost alcătuit cu ajutorul următoarelor lucrări: 
Al. ALEXEANU, Mode și veșminte din trecut, Meridiane, București, 
1987; Ovid SACHELARIE si Nicolae STOICESCU (coord.), Insti- 
tuții feudale din țările române. Dicţionar, Editura Academiei Române, 
București, 1988; Lazăr ŞĂINEANU, Influența orientală asupra limbei 
și culturei române, 1. Vorbe populare, 2. Vocabularul, Socec, Bucu- 
resti, 1900; H. TIKTIN, Rumänisch-deutsches Wörterbuch, vol. I-III, 
Bucureşti, 1903-1924. 

